
Ziua comemorării victimelor stalinismului 
și deportărilor — aceasta a fost vandalizată 
și s-au furat aproape toate panourile, din cele 
60 existente inițial mai rămânând 4-6 panouri 
sparte. Deși în zonă erau camere video, Poliția 
a spus ca nu poate face nimic, deoarece nu 
erau îndreptate spre expoziție. 

În 5-6 iulie 1949 a avut loc al doilea val de 
deportări. 11.293 de familii de basarabeni, cu 
un număr total de 35.050 de persoane, majori- 
tatea femei și copii, au fost deportate atunci în 
regiuni din Siberia, Extremul Orient și Kazahstan. 

DEPORTAREA 
IN BARAGAN 


Ileana Mateescu, 

n. 10 ianuarie 1951 în Florești, 
Mehedinţi. Părinţii, fiind conside- 
raţi chiaburi au fost deportaţi în 
18 iunie 1951 în Bărăgan, 
împreună cu autoarea (în vârstă 
de șase luni), cu bunicii, fratele 
tatălui cu familia și verișorii 
mamei cu familiile lor. Au fost 
abandonaţi într-un câmp cultivat 
cu bumbac pe Valea 
Călmățuiului, unde se va forma 
satul Rubla. 

Intorși în 1961 la Florești, în 
locul celor trei case părăsite 
forțat în 1951 au primit două 
camere în care au locuit șase 
persoane până în 1972, când 
părinții au terminat construcția 
altei case. 

Absolventă a Facultății de Istorie 
din București (1975), profesor de 
istorie în cea mai mare parte a 
timpului în Drobeta-Turnu 
Severin. pensionară (2010). 
Publicaţii: Gulagul Bărăganului, 
2004, Rezistenţa anticomunistă 
în Mehedinţi, 2005, Dramele ve- 
teranilor de război, 2006 (premi- 
ate), Monografia școlii din Tr. 
Severin, Viaţa din comunităţile 
de țigani, Monografia satului 
Recea, Mehedinţi etc. 

Publică în presa locală și cen- 
trală și a fost premiată de trei ori 
de cotidianul Adevărul pentru 
articole referitoare la deportarea 
în Bărăgan. 


ILEANA MATEESCU 


Sofia Tărășescu: 
„In Bărăgan ne-au adus 
apă cu avionul” 


În toamna anului 1927, pe 1 octombrie, se năștea în 
familia lui lon și Ana Caliţoiu din comuna Husnicioara, satul 
Negrești, județul Mehedinti, o fetiță. A fost botezată Sofia. 
Sofia Calițoiu a trăit anii copilăriei la țară, într-un mediu 
sănătos, ocrotită de părinţii care au crescut-o cât s-a putut 
de bine, având în vedere că era primul lor copil, dar i-au 
urmat alți șapte. Doar șase dintre copii au atins pragul 
maturității. Ținând cont de faptul că în perioada în care 
Sofia s-a născut, la nivel planetar tocmai se prefigura cea 
mai cruntă criză economică pe care omenirea o trăise până 
atunci, nici în satele din România nu curgea lapte și miere. 
Mai ales că Husnicioara este o localitate din zona colinară 
a Mehedinţiului, unde pământul este sărac și oamenii tre- 
buie să trudească infinit mai mult decât cei din zona de 
câmpie pentru a obține niște producţii deloc multumitoare. 

Părinţii Sofiei fuseseră împroprietăriți în urma reformei 
agrare din 1864, înfăptuită de domnitorul Alexandru loan 
Cuza. Erau oameni harnici, chibzuiţi, care au încercat din 
răsputeri să folosească fâșia lor de teren cât mai potrivit cu 
putință. Incercau să facă bani din orice pentru a le asigura 
copiilor viitorul. 

Satul Negrești este situat cam la nouă kilometri distanță 
de orașul Turnu Severin. Săptămânal în zilele de joi și 
duminică, Ana Calițoiu pleca, cu noaptea în cap, la piata 
din oraș, pe jos, cu cobilița în spate și cu „marfă de sezon”. 
Vindea lapte, unt, smântână, brânză, fructe, legume, vin, 
ţuică, lemne, să facă un ban, și se întorcea cu cele mai 
stringente cumpărături pentru copii. In general se zgârcea 
în a cheltui banii, fiindcă acasă nevoile erau multe. In afara 
pământului personal, părinții Sofiei munceau și „în parte” la 
boierul Bumbaru, care le era și naș. 

Sofia a avut de mică înclinații spre stu- 
diu. Rezultatele ei foarte bune la învățătură 
i-au motivat pe părinţi să o susțină să mear- 
gă mai departe la școală după absolvirea 
cursurilor elementare din satul natal. Neno- 
rocirea a fost că între timp a început al 
Doilea Război Mondial. lon Caliţoiu, născut 
în 1902, avea vârsta potrivită pentru a fi 
mobilizat. Nu a contat câtuși de putin faptul 
că avea acasă un cârd de copii. A plecat 
să-și facă datoria de ostaș, cu inima strân- 
să, știind cât de mari sunt pericolele pe 
front și cât de mare nevoie avea familia lui 
de prezența sa în mijlocul ei. 

Soţia și copiii rămâneau în casa mamei 
Anei, unde trăia și bunica. Cele trei femei — 
mamă, bunică și străbunică -— într-o înțe- 
legere desăvârșită, s-au luptat la propriu să 
le asigure copiilor mijloace de existență, 
dar și să nu-i oprească de la școală. Nașul 
Bumbaru a fost cel care le-a încurajat pe 
finele sale să susțină copiii la învățătură, 
ajutând și el, dar în măsură foarte mică, 
mai mult spiritual. 

De la un timp familia nu a mai avut vești 
de la lon Caliţoiu de pe front, dar nici 
depeșă c-ar fi decedat nu li s-a trimis. Au 
sperat câțiva ani la rând că vor afla ceva 
despre el, dar nimic, nicio veste. Nici după 
terminarea ostilităților nu au avut certitudi- 
nea că este viu sau mort. In această si- 
tuatie, considerând că este mort, i-au făcut 
toate cele de cuviință, potrivit credinței 
creștine. Ana se obişnuise cu gândul că 
este văduvă și s-a înhămat cu curaj la 
greaua încercare de a-și crește copiii fără 
tată, singurele ei ajutoare devotate fiind 
mama și bunica. 

Când a venit vremea ca Sofia să susțină 
examenul de admitere la liceu, mama i-a 
fost alături. La fel bunica și străbunica, 
mândre că au o așa nepoată deşteaptă. In 

Ana și lon Calitoiu (părinţii Sofiei) 


1941 Sofia a fost declarată admisă la Liceul 
de Fete din Turnu Severin, spre marea 
bucurie a tuturor. Fetei i-a fost greu ca în 
toată perioada școlii să se lupte cu lipsurile 
materiale, să facă naveta pe jos, pe orice 
vreme 18 kilometri pe zi dus/intors. Făcea 
economii la tot ce se putea, căutând să nu 
fie povară pentru familie. Era o fată 
frumoasă, modestă, cu bun simţ și cuminte, 
asemenea majorității fetelor de la țară care 
își cunoșteau locul. 

A absolvit cu bine liceul și spera să 
obțină o repartiție bună, fiindcă la acea vre- 
me erau puţine cadre didactice calificate. In 
primul an a fost învățătoare chiar la școala 
în care fusese și ea elevă. Faptul că era 
dăscăliță chiar în satul natal a constituit o 
mândrie, dar și un mare avantaj material, 
pentru că putea economisi bani. A fost ală- 
turi de familie în sprijinul fraţilor mai mici. 


lon Caliţoiu, fratele imediat următor ca 
vârstă după ea, a absolvit o școală profe- 
sională, la început. Fiind extrem de inteligent 
şi ambițios, a fost trimis de unitatea în care 
lucra la niște cursuri de perfecționare la 
Brașov. A absolvit și liceul la cursurile serale 
și, fără sprijinul nimănui, a îndrăznit să 
încerce admiterea la o facultate la care se 
intra și încă se intră foarte greu. A reușit la 
Facultatea de Medicină din Cluj. Doar el și 
familia au știut câte sacrificii s-au făcut pentru 
ca el să ajungă medic. S-a întreținut mai mult 
singur, iar rezultatele sale profesionale au fost 
„răzbunarea” lui supremă pentru sărăcia 
îndurată în timpul studenției. 

După terminarea războiului și instaura- 
rea regimului comunist în România, familia 
Caliţoiu a avut parte de o bucurie fără egal. 
S-au trezit că vine acasă, după mai bine de 
cinci ani de prizonierat în URSS, tatăl, 
soțul, fiul, lon Caliţoiu. Evenimentul a fost 
de pomină în zonă, dar nu unicat. Până prin 
1955 au tot revenit în tară ostași pe care 
familiile îi consideraseră morţi demult! 
Intoarcerea tatălui a fost o binecuvântare 
pentru familie și sub aspect material. 

La scurtă vreme după acest fericit eveni- 
ment, Sofia s-a căsătorit cu Alexandru 
Tărășescu, fiu de țărani bogați din aceeași 
comună, satul Celnata. Soţul lucra în cadrul 
Ministerului de Interne, angajat la Jandarmeria 
Timișoara. Gospodăria în care tânăra 
învățătoare intrase era una dintre cele mai 
frumoase și mai bine întocmite din sat. 

Alexandru Tărășescu era unicul fiu al 
familiei care trecuse printr-o dramă care nu 
le-a ieșit din minte și din suflet părinților 
toată viața. Pătru și Anastasia Tărășescu 
aveau la începutul secolului XX trei copii: 
două fete și un băiat. Din punct de vedere 
material se numărau printre cele mai de 
vază familii din sat, nu le lipsea nimic. Dar, 


Sergent Alexandru Tărășescu 


în timpul Războaielor Balcanice, din cauza 
mizeriei și a lipsurilor de pe front, a izbucnit 
tifosul exantematic, care a făcut mii de vic- 
time. Nu se știe cum, unul dintre fraţii 
Tărășescu s-a contaminat cu această mo- 
lipsitoare boală și, înainte ca părinții să-și 
dea seama de ce se simte rău copilul, s-au 
contaminat și ceilalți doi. Au avut într-un 
interval de timp foarte scurt trei decese în 
familie. Pentru părinți durerea a fost așa de 
mare, încât nu vedeau cum își vor mai putea 
continua viața. Erau deja în pragul vârstei de 
40 de ani, nu credeau că va fi posibil să aibă 
încă un copil. Dar, Dumnezeu e mare! 

In 1917, când nimeni nu mai spera, se 
naște al patrulea copil al familiei Tărășescu, 
Alexandru. Venirea lui pe lume a produs 
atât de multă bucurie, încât toată lumea cre- 
dea că va fi extrem de răsfățat. Sigur că 
părinții l-au ţinut ca într-un vas de sticlă de 
teama de a nu se îmbolnăvi, dar copilul nu 
și-a luat nasul la purtare. A fost modest și 
calculat. În timpul satisfacerii stagiului mili- 
tar a fost remarcat de superiori, care i-au 

propus să rămână în cadrul armatei, ca 
jandarm. A acceptat această propunere. 
Tânărul Alexandru, ca militar, avusese 
prilejul să cunoască băieți din diferite zone 
ale țării. Fusese atras de modul de compor- 
tament al bănățenilor, în special al celor de 
etnie germană: ordonati, disciplinati, serioși, 
oameni dintr-o bucată. A solicitat să 
primească repartizare în Banat și a obținut-o. 
In 1950 Alexandru s-a căsătorit cu Sofia, 
fată pe care o cunoștea din copilărie și prin 
felul ei de a fi și comportament era tipul de 
femeie cu care știa sigur că s-ar potrivi. 
Intre timp Sofia ajunsese învăţătoare în 
satul lui natal. O cunoscuseră și părinţii lui 
Alexandru, care au plăcut-o din prima clipă, 
şi ambele familii au primit cu bucurie vestea 
că cei doi s-au decis să-și unească destine- 
le. Căsătorindu-se, Sofia și-a urmat soțul în 
Banat, și în 1951 li s-a născut primul copil, 
o fetiță, botezată Alexandra (alintată Adina). 
La Rusalii în satul Celnata este Rugă, 
sau Nedeie cum se spune în Oltenia. In 
1951 ziua de Rusalii cădea în ziua de 17 
iunie. Cei doi tineri, Sofia și Alexandru, ve- 
niseră cu fetița în vârstă de numai trei luni 
să fie prezenţi la eveniment, alături de 
părinți, dar și să ajute la pregătirile ce tre- 
buiau făcute. Socrii, Pătru și Anastasia 
Tărășescu, erau deja oameni de aproape 
70 de ani la momentul acela, dar încă vred- 
nici și capabili să se ocupe de treburile din 
gospodărie. Aveau un copil de vreo 10 ani 
care îngrijea de vite, iar pământul îl lucrau 
în parte cu oameni de încredere din sat. 
Pătru Tărășescu stabilise cu cei care ii 
lucrau terenurile arabile condiţii clare și 
convenabile pentru ambele părți de împăr- 
tire a producţiei. Lucrul acesta fusese vala- 
bil înainte de al Doilea Război Mondial. 
După război, odată cu schimbarea regimului 
politic, în agricultura românească se 

făcuseră schimbări dramatice, care îi ne- 
multumeau pe tărani și moșieri în egală 
măsură. 

Primul guvern comunist din istoria tării 
noastre pregătea terenul pentru introduce- 
rea agriculturii de tip sovietic. Faptul că arma- 
ta sovietică rămăsese în număr exagerat de 
mare pentru vreme de pace pe teritoriu 
românesc și după terminarea războiului era 
o povară destul de greu de suportat. In 
plus, distrugerile provocate de război erau 
considerabile în toate zonele tării, iar refa- 
cerea lor necesita eforturi și cheltuieli pe 
care mai ales țărănimea, micii negustori și 
comercianți trebuiau să le suporte... 
Introducerea regimului cotelor a dat peste 
cap tot ceea ce țăranii fuseseră obișnuiți să 
facă. 

Bătrânul Petre Tărășescu a fost arestat 
în câteva rânduri pentru neachitarea co- 
telor. El, om bătrân, respectat de întreaga 
comunitate pentru cinste și corectitudine, 
ajunsese la ocnă la rând cu borfașii și 
nelegiuiții, și lucrul acesta l-a afectat foarte 
mult. Restul familiei a făcut de fiecare dată 
eforturi disperate pentru a cumpăra cerea- 
lele necesare achitării cotelor ca să-l poată 
elibera pe bătrân din închisoare. Cum să 
mai progreseze agricultura românească 
dacă din arie țăranul, dar și moșierul, se 
întorceau cu mâinile goale și mai rămâneau 
și datori la stat?! 

Prin truda mai multor generații, familia 
Tărășescu avea în proprietate cam 80 de 
pogoane de pământ, utilajele necesare 
pentru munca acestuia, animale multe: boi, 
cal, vaci, oi, păsări de toate felurile și tot 
ceea ce mai este necesar într-o gospodărie 
țărănească bine întocmită. 

Așa cum am spus, de Rusalii la Celnata 
era Nedeie. Nimeni nu bănuia că ziua 
aceea de 17 iunie va intra în istorie ca „o zi 


neagră”! Familia Tărășescu, fiind o familie 
bogată, avea în fiecare an invitați mulți și 
deci și pregătirile se făceau pe măsură. 
Spre seară, când masa fusese servită, cea 
mai mare parte a musafirilor plecaseră la 
horă. Tinerii Alexandru și Sofia nu s-au dus 
la petrecerea cea mare din sat din două 
motive: aveau fetița prea mică și ea avea 
nevoie de îngrijiri specifice sugarilor, iar 
musafirii mai în vârstă (părinţii Sofiei veniți 
de la Puţinei și încă o familie, fiind mai în 
vârstă, preferaseră să rămână cu gazdele 
la continuarea petrecerii în familie). Târziu 
în noapte s-au dus la culcare. Cele două 
familii de musafiri au rămas să doarmă 
acolo în noaptea aceea. 

Seara, venise copilul care avea grijă de 
vitele din gospodăria bătrânului Tărășescu 
şi-i spusese acestuia că a auzit la horă că 
în noaptea aceea familia binefăcătorului 
său urmează să fie ridicată. Bătrânul l-a 
ascultat pe copil, l-a liniștit și și-a spus că 
cine știe ce auzise și, mic fiind, a interpretat 
greșit vestea. Nu și-a făcut griji deloc, știind 
că nu era în conflict cu nimeni, nici cu cotele 
nu mai avea probleme, deci nu era niciun 
temei să se alarmeze. Celorlalţi nu le-a 
spus nimic, să nu strice atmosfera de 
sărbătoare. 

Spre dimineaţă, când toată lumea dor- 
mea, s-au auzit bătăi insistente la uși și la 
ferestre, semn că erau mai mulţi, și în gă- 
lăgia produsă s-au trezit toți ai casei, plus 
musafirii. Socrul Sofiei a deschis ușa și s-a 
trezit în fata unor oameni în uniforme, care-l 
priveau ameninţător. Ca și cum era în pro- 
pria ogradă și avea tot dreptul să dea 
porunci, cel mai mare în grad s-a interesat 
dacă în casă se găsesc și alte persoane 
decât familia. | s-a confirmat că sunt și 
atunci următorul ordin a fost ca musafirii să 
fie încunoștințaţi să plece, iar familia să se 


strângă toată într-o singură încăpere. 

Când toți membrii familiei s-au aflat în 
aceeași încăpere, ofițerul le-a cerut să pre- 
zinte buletinele de identitate și le-a reținut. 
Fiind găsiţi în casa familiei Tărășescu, au 
fost incluși pe lista celor ce urmau să fie 
deportați și Sofia cu Alexandru, deși initial 
nu figurau pe listă. Au fost luaţi și ei 
împreună cu părinții. Li s-a spus apoi că au 
la dispoziție cel mult două ore să se 
pregătească, fiindcă urmează să fie mutati 
în altă parte, încă nu se știe clar unde. 
Șocul acestei știri i-a năucit pe toți, fiecare 
reacționând diferit. Sofia era îngrijorată 
pentru fetița ei atât de mică, gândindu-se 
cum se va descurca la drum cu ea, care 
avea nevoie de atât de multe lucruri. 
Alexandru, fiind și el militar, nu știa cum să 
se comporte ca să nu fie interpretată atitu- 
dinea lui drept un gest de nesupunere. 
Bătrânii se gândeau la ce să împacheteze 
într-un timp așa scurt și ce să ia mai întâi 
dintr-o casă cu de toate, fiindcă orice lucru 
avea rostul lui. 

După ce s-au consultat între ei, au căzut 
de acord că, probabil, este vreo neințelegere, 
vor fi duși pe undeva în apropiere, apoi li se 
va da drumul. Ofițerul le vorbea membrilor 
familiei foarte urât și poruncitor, lucru care a 
deranjat-o teribil pe Sofia, care l-a pus la 
punct, avertizându-l că întrece măsura. 
Ofițerul a fost vădit descumpănit de reacţia 
tinerei, la care nu se aștepta, dar conștienti- 
za şi el că exagerase și dacă fata își prindea 
mintea cu el putea s-o încurce. Pe moment 
a fost în continuare dur, să nu se observe că 
se teme. Lucrurile pe care familia 
Tărășescu le-a împachetat au fost puţine și 
erau pentru nevoi imediate. 

După ce timpul pentru împachetat a 
expirat, iar familia era gata de plecare, 
ofițerul nu a încuviințat plecarea fiindcă nu 


MEMORIA 


10 


venise ofițerul de Securitate care era 
răspunzător de desfășurarea acțiunii în 
zonă. Au așteptat pregătiți de plecare, în 
emoții și încordaţi, până la ora 17. Atunci au 
sosit reprezentanții Securităţii, care au con- 
statat că totul este în regulă și au dat ordinul 
de plecare. Când toate familiile din comuna 
Husnicioara au fost adunate la un loc, s-a 
dat semnalul plecării spre gara Prunișori. 

La gară era aglomeratie mare, dar, spre 
norocul lor, se făcuse aproape seara și 
căldura se mai atenuase. In cursul noptii le-a 
venit rândul să fie îmbarcaţi. Vagoanele 
garniturii în care au urcat membrii familiei 
Tărășescu nu erau nici măcar bou-vagon, 
care aveau cât de cât ferestruici de aerisire 
și amenajări pentru animale. Acestea erau 
vagoane pentru cereale, fără ferestre, 
complet goale în interior, iar ușile se închi- 
deau și se zăvorau cu o diagonală 
metalică. Odată îmbarcaţi în ele nu se mai 
vedea nimic afară și aerul era sufocant. 

In vagonul repartizat familiei lor au fost 
urcate lucrurile (destul de puţine), carul, 
boii și oamenii. După ei, de acasă se luase 
și cățelul lor foarte credincios, pe care 
nimeni nu l-a putut convinge să se întoarcă 
în sat fără stăpânii săi. L-au fugărit soldaţii 
să-l sperie, dar el a revenit de fiecare dată 
lângă convoi, așa că la final a fost lăsat să 
îi urmeze, iar ei nu l-au abandonat în gară. 
A fost și el deportat. 

Inchiși în vagon, Tărășeștii nu au avut 
nicio idee încotro se îndreaptă și pe unde 
au ajuns. Au tot vorbit între ei, Alexandru 
fiind convins că vor ajunge în Siberia. Nici 
el, nici sotia lui nu-și reproșau că dacă n-ar 
fi venit la Nedeie, ar fi scăpat. Oricum, pe 
Alexandru l-ar fi dat afară din armată, ca fiu 
de exploatator. Erau împreună, și uniţi aveau 
convingerea că vor supravieţui. Acesta era 
lucrul cel mai important în acele momente. 

Grija lor cea mare era fetita, care parcă 
presimtea că ai ei au multe pe cap și a fost 
foarte cuminte pe parcursul călătoriei. 
Prima dată s-au deschis ușile vagonului 
într-o gară unde au aflat că este Piteștiul. 
Angajati ai Crucii Roșii împărțeau ceai și 
pâine cu marmeladă. Se interesau unde 
sunt copii mici și încercau, având în vedere 
că aceasta este principala lor menire, să le 
aline suferințele celor închiși în vagoane. 

Următoarea oprire a fost la București și 
era foarte important să afle în ce direcţie va 
porni trenul de acolo. Dar când ușile s-au 
închis, nu au avut nicio idee încotro se 
îndreaptă. Dacă până la București au mai 
ațipit, fiecare pe unde se cuibărise, după 
aceea încercau să prindă orice zgomot 
venit de afară ca să se poată cumva orienta, 
dar zadarnic. 

Pierduseră și noțiunea timpului, nu știau 
dacă este zi sau noapte, când trenul a oprit 
iar. Cu inimile cât un purice de teamă, as- 
cultau și sperau că se vor deschide ușile. 
După zgomotul făcut de diagonalele care 
cădeau, au realizat că se apropie cei care 
le vor aduce un pic de aer proaspăt în 
vagon. Așa a și fost. 

Când s-au deschis ușile, au constatat 
că sunt într-o gară mare, după mulțimea 
șinelor de cale ferată. De fapt nu era o gară 
mare, ci un nod de cale ferată cu nume 
românesc, Ciulniţa. După hărmălaie, au 
realizat că acolo se întâmplă ceva. Intr- 
adevăr, în jurul gării erau sute de căruțași 
cu nişte atelaje amărâte și cai mici. In altă 
parte erau tractoare cu remorci și chiar 
camioane militare. După vreo 20 de minute 
de la deschiderea ușilor au auzit, în 
sfârșit, comanda atât de mult așteptată: 
Vă pregătiţi de coborâre! 

Numai cine a trecut prin așa ceva poate 
înțelege câtă bucurie au adus în sufletele 


Sofia - învăţătoare la Șușita 


celor închiși în vagoane aceste putine 
cuvinte. Săreau ca broaștele din vagoane 
tineri, bărbaţi și femei, bucuroși să se mai 
miște puțin, să respire aer curat și să 
primească un pic de răcoare. Cei vârstnici 
priveau cu ochii în lacrimi afară, să se 
convingă că sunt în România. Nu bănuiau 
ce-i așteaptă, așa că se bucurau ca niște 
copii că au ajuns la destinaţie. 

Dacă urcatul în vagoane a fost greu 
pentru animale, coborâtul a fost și mai 
greu. Ele erau ametite în urma călătoriei, 
slăbite de foame și mai ales de sete. De 
sperieturi, nici nu mai vorbim. Era puțin pro- 
babil că vor fi în stare să tracteze atelajele 
pe care le aduseseră la gara de pornire. 
Organizatorii prevăzuseră acest lucru și de 
aceea fuseseră aduse sutele de căruțe, 
remorci și camioane. 

Din vagoane bagajele au fost coborâte 
în mijloacele de transport care așteptaseră 
în gară. Vitele au fost duse pe jos de 
stăpânii lor. Căruţașul repartizat familiei 


Tărășescu era foarte tăcut. Nici membrii 
familiei nu erau tocmai dispuși la dialog, 
dar unde vor ajunge sigur că îi interesa. 
Când a auzit că vorbesc românește, 
căruțașul s-a mirat foarte tare și a fost rân- 
dul musafirilor să întrebe ce natie e el. 
Căruțașul a devenit instantaneu vorbăreț și 
le-a mărturisit că li se spusese să fie atenti, 
că vor veni niște coreeni, alungați de pro- 
priii conaţionali fiindcă sunt periculoși și 
riscau să fie linșaţi în țara lor de origine! 

Așa o bazaconie nu se gândiseră că le 
va fi dat să audă, dar i-a distrat pe moment. 
Apoi s-au înfiorat. Oare de ce atâta ură? 
Au ajuns sperietori, ei care fuseseră de 
fală în satele lor de baștină!? Doar cinci ani 
trecuseră de când își puseseră în joc viața 
pentru tară, iar răsplata era că împotriva 
lor sunt asmuţiți proprii conaţionali! Ce 
poate fi mai trist și mai dureros? 

După vreo șase kilometri de mers pe 
şoseaua naţională, drumul a cotit spre 
stânga, de unde au mai mers 1,5 km printre 

culturi. Au ajuns într-un lan de porumb, prin 
care se vedeau țăruși înfipți în pământ la 
distanțe egale, delimitând niște parcele. 
Printre parcele araseră niște brazde care 
erau folosite acum ca drum. La ceva dis- 
tanță începea o miriște de grâu secerat de 
curând. Și acolo erau parcele numerotate, 
iar în depărtare se zăreau oameni care 
încă lucrau la parcelare, ceea ce însemna 
că încă vor mai fi aduși deportaţi, iar pentru 
ei nu se terminase parcelarea. 

Familia Tărășescu a primit parcela cu 
numărul 75. Pe tot drumul până la câmpul 
plin de țăruși Sofia încercase să afle de la 
cărutaș în ce fel de case o să-i ducă. Iși 
imagina niște blocuri, în cel mai rău caz 
ceva cum văzuseră în poză că erau barăcile 
pentru evreii din lagărele de concentrare. 
Cărutașul evitase să le dea un răspuns clar, 
vădit încurcat fiind să le spună că nici măcar 
o colibă amărâtă nu vor găsi. Vedea fetița de 
numai câteva luni care adormise plângând în 
brațele mamei sale și se simțea și el vinovat 
că este părtaș la o așa mare cruzime, 
nemaiauzită în România. 

Cum să le spui unor oameni care 
păreau a fi de treabă că vor fi lăsaţi în mij- 
locul unui câmp, pe o așa mare caniculă, 
fără niciun mijloc de apărare!? 

Din loc în loc, la intersecțiile brazdelor 
de plug acum pe post de străzi, erau deja 
aduse nişte butoaie uriașe de lemn, de 
vreo 500 de litri, pline cu apă. Ele au fost 
luate cu asalt de oamenii însetaţi, care 
foarte repede s-au îndepărtat dezamăgiti. 
Apa era clocită, stătută, înverzită și cu 
viermișori. Imposibil de consumat! Nici ani- 
malele nu s-au atins de ea. 

După o călătorie de coșmar, închiși în 
vagoane de cereale alături de animale mari 
și mici, pe o căldură ucigătoare, fără apă, 
cu mâncare puţină sau fără mâncare deloc 


MEMORIA 
| Testa piară seca 


pentru unii, să te vezi abandonat sub cerul 
liber, la aproape 50° la sol (în vara aceea 
s-au atins 44,5' la umbră și la doi metri 
deasupra solului în Bărăgan) fără niciun 
petic de umbră, este peste puterea de 
închipuire a unui om. Indignarea oamenilor 
atinsese paroxismul și organizatorii au 
sesizat acest lucru. 

Lipsa apei potabile era problema cea 
mai gravă care făcea ca atmosfera să 
devină explozivă în Dragalina Nouă, cum 
s-a numit la început „satul”. In această si- 
tuatie, a fost anunțat Bucureștiul, dar până 
la sosirea unei comisii care să liniştească 
spiritele au venit alte cisterne cu apă, tot 
nepotabilă, fiindcă anterior cu ele fuseseră 
transportate produse petroliere. 

In cele din urmă s-a recurs la o soluție 
disperată: s-a adus apă cu avionul. Se dis- 
tribuia o găleată de familie. Cantitatea era 
total insuficientă pentru oameni și animale. 
Toţi alergau după apă. Se ajunsese la 
situaţia hazlie că animalele se ţineau după 
avion, știind că de acolo le vine apa atât de 
necesară. 

La sediul fermei de stat era o fântână, 
dar distanța până acolo era mare. Mulţi din- 
tre deportați nu fuseseră inspirați (cum a 
fost și familia Tărășescu), să-și ia vase 
pentru cărat și depozitat apa, așa că folo- 
seau sticle, damigene, lighene, orice le era 
la îndemână, dar incomode pentru trans- 
port pe distanță mare. La fântânile din fer- 
mă se stătea la coadă, spre marea nemul- 
țumire a oamenilor. 

In prima noapte petrecută pe pământul 
Bărăganului, familia a amenajat un mic 
coviltir din loitrele carului, peste care au pus 
un covor, pentru Sofia și fetița ei, să nu le 
ude roua dimineţii. Restul membrilor fami- 
liei au dormit în car, ori sub car, Alexandru. 

A doua zi, urmând modelul basarabeni- 


lor care mai trecuseră prin așa ceva, s-au 
apucat să înjghebeze o colibă. Ei nici mobi- 
lier nu-și aduseseră, ca să-l folosească 
pentru susținere. In această situaţie au 
căutat să folosească piesele carului și 
crengi de copac aduse de pe lângă calea 
ferată. Fiindcă această improvizație era 
neîncăpătoare și nu prezenta nicio siguran- 
tă s-au apucat de săparea bordeiului. Până 
atunci nu știuseră ce este un bordei. Tot de 
la basarabeni au învăţat. Bordeiul săpat de 
familia în discuţie a fost exclusiv munca 
Sofiei și a socrului său. Au săpat o groapă 
în pământ de dimensiunile unei camere mai 
mici, 3m / 3m / 1,5 m, căreia i-au făcut un 
pic de înălțare deasupra pământului și i-au 
pus acoperiș din paie, peste care au așezat 
un strat mai gros de pământ, să nu intre cu 
ușurință apa înăuntru. Ușă, în adevăratul 
sens, al cuvântului nu avea. In locul ei era 
o pânză înlocuită, cu timpul, de un material 
mai greu. 

Din a treia zi socrii au plecat la muncă în 
ferma agricolă, unde activiștii îi avertizaseră 
că vor fi obligați să meargă pentru a obține 
mâncare și cartelă. Sofia rămânea cu fata, 
spăla, gătea și mai făcea ordine în bordei. 
Mâncare făcea pe două cărămizi deasupra 
cărora așeza o tablă. Din păcate, nu luaseră 
de acasă nicio oală, nici veselă și tacâmuri. 
Le lipseau masa şi scaunele, ca să nu mai 
vorbim de pat. Au făcut niște improvizații 
pentru început. Ca să facă rost de o oală de 
gătit, soacra Sofiei a vândut singura găină 
pe care o aveau adusă de acasă. 

Foarte greu au reușit să adune cele 
necesare într-o gospodărie. Lăsaseră la 
plecare casa plină cu de toate și curtea la 
fel, de bună credință că unde vor ajunge 
vor găsi cele necesare. Așa le spusese 
ofițerul, iar ei au crezut. De altfel, au trăit cu 
nădejdea că vor fi tinuti în condiţiile acelea 


inumane un timp scurt, apoi vor reveni 
acasă. Singurul care a intuit că nu vor pleca 
curând a fost Alexandru. 

Intr-una din zilele primei luni de depor- 
tare Sofia mergea cu fetița în brațe alături 
de soțul care căra în spate niște lemne. 
Praful drumului era așa de fierbinte și-i intra 
prin sandale frigându-i picioarele. Plângând 
de durere a exclamat: Ne vor mai tine, 
oare, pe aici multă vreme?! Şi soțul i-a 
răspuns: Mai devreme de cinci ani, nici să 
nu te gândești că plecăm! Şi așa a fost. 

Prin luna august, văzând că nu este 
nicio nădejde să plece acasă, au început 
construcția unei case. Era o muncă grea 
pentru niște oameni lipsiţi de putere și de 
experiență în construcţii. Alexandru s-a 
îmbolnăvit la scurtă vreme după ajungerea 
lor în Bărăgan. A făcut icter negru. Nu era o 
boală contagioasă, dar era periculoasă pentru 
că atacă ficatul. A fost internat la Spitalul din 
Călărași, singurul oraș din zonă. 

Deportații nu aveau voie să facă de- 
plasări mai mari de 15 km în jurul satului 
nou. Pentru situaţii speciale, cum a fost 
boala lui Alexandru, s-a acordat învoire, dar 
pentru probleme obișnuite de aprovizionare 
nici nu se punea problema. Erau 26 km de 
parcurs între Călărași și satul nou, care în 
final s-a numit Dropia. 

Buletinele de identitate confiscate de 
ofițer la plecarea din satul natal le-au fost 
restituite, având deasupra fotografiei o 
ştampilă cu două litere: „D.O.”, prescurta- 
rea de la cuvintele „domiciliu obligatoriu”. 
Fuseseră avertizați că cei care încearcă să 
se sustragă ordinului de deportare vor avea 
de înfruntat sancțiuni usturătoare, mergând 
până la cinci ani detenţie politică. 

Sofia își amintea că două tinere din 
Dropia au încălcat porunca. Surorile 
Popescu, oltence originare din Dealul Viilor, 

de lângă Turnu Severin, s-au furișat prin 
gară, au urcat în tren cu gândul să ajungă 
la București. În tren au fost prinse și au 
ajuns aproape de București, la Jilava, pentru 
doi ani. Păţania fetelor i-a descurajat pe cei 
care se mai aventurau în afara perimetrului 
în care erau tinuti ca într-un lagăr. De altfel, 
până la urmă, această deportare a fost tot 
un lagăr de muncă forțată. 

Părinții Sofiei au riscat în primul an și au 
venit după fiica lor în Bărăgan. Au fost 
prinși chiar în gara Ciulnita și milițienii n-au 
avut nicio considerație pentru efortul făcut 
de oamenii aceia cu părul alb și înnebuniţi 
de grija copiilor lor. În trenul următor erau 
deja pe drum înapoi spre casă, fără să-și fi 
văzut copiii. Sau măcar aspectul bordeielor 
despre care se tot vorbise. Nici bagajul 
adus cu atâta trudă nu l-au putut lăsa pen- 
tru copiii lor. 

Sofia spera că va fi angajată la școala 
construită în Dropia prin muncă voluntară. 
Ar fi fost șansa și dreptul ei să lucreze în 
meseria pentru care era calificată și să se 
poată ocupa și de fetiță. A avut ghinion, 
pentru că la Dropia au ajuns destul de mul- 
te cadre didactice printre deportați. Ea fiind 
cea mai tânără (avea doar 23 de ani și ve- 
chime un an și jumătate), nu a avut priorita- 
te. | s-a oferit, totuși, șansa să meargă în- 
vățătoare la Giurgenii Noi, tot un sat de de- 
portati, dar în care nu erau suficiente cadre 
didactice calificate. 

După un consiliu de familie au decis să 
refuze oferta, având în vedere că soțul era 
în spital și plecarea ei ar fi divizat de tot 
familia. În plus, grija fetitei era prioritatea 
mamei. A rămas, așadar, la Dropia și nu a 
stat degeaba. A găsit de muncă pe termene 
mai scurte la un oficiu de telefonie, la baza 
de recepție din fermă, ca secretară pe un 
șantier, funcționară la GAS etc. Nu a prege- 

tat să ia în primire și un teren agricol pe 
care-l muncea în arendă. S-a străduit din 
răsputeri să completeze bugetul destul de 
mic al familiei. Socrii erau oameni în vârstă, 
trecuți de 70 de ani, dar nici ei nu s-au sus- 
tras de la muncă în niciun an. 

Incet-încet Sofia devenea cap de fami- 
lie. Socrul a acceptat ca nora să preia acest 
rol, conștient că se descurcă mai bine. 

Mai ales în primii doi ani, controalele 
Miliției în casele oamenilor erau destul de 
dese. Deportații erau treziti în miez de noapte 
cu bătăi în geam și erau obligaţi să răspundă 
apelului milițianului, care urmărea să nu 
dispară careva. Alteori milițienii anunțau că 
este obligatoriu să-i urmeze la post capul 
familiei. Bătrânul Petre Tărășescu făcea ime- 
diat semn nurorii să se ducă ea, sub pretextul 
că el nu aude bine. În realitate știa că fata 
găsește cu ușurință răspunsurile cele mai 
potrivite la orice întrebare. 

De obicei, capul de familie obligat să 
facă deplasarea la postul de miliție noaptea, 
odată ajuns acolo era pus să completeze o 
declaraţie că familia se găsește în localitate. 
Lucrul acesta fusese deja constatat de 
milițieni, declarația putea fi completată la 
domiciliul deportatului, fără deplasare la 
post în toiul nopții. Era însă o metodă în 
plus de șicanare și umilire fără niciun rost. 

În vara lui 1951 oamenii au fost convinși 
să se apuce de construcția caselor, fiind 
amenințați că n-au nicio șansă de plecare. 
În familia Tărășescu singurii capabili să se 
înhame la o așa muncă grea erau Sofia și 
socrul ei bătrân. Făceau o echipă destul de 
slabă, dar n-au avut de ales. Un bătrân și o 
învățătoare, care nu construiseră în viața 
lor ceva cu propriile mâini, începeau ridica- 
rea unei case cu șanse mici de izbândă. 
Având în vedere că erau cinci membri, tre- 
buiau să construiască o casă de tip „A”, cu 


două camere, un antreu și sală. Au ales să 
o construiască din pământ bătut, fiindcă 
părea mai ușoară această metodă. S-au 
întovărășit și cu doi vecini, dar partea cea 
mai grea au făcut-o singuri. Frământau 
pământul, îl cărau cu găleata și-l turnau în 
niște cofraje gata făcute de scândură. 
Lucrul mergea greu, fiindcă între timp erau 
și multe altele de făcut. Singura care mergea 
la muncă în fermă era Anastasia. Ea nu 
putea aduce hrană pentru toti, așa că era 
nevoie să mai și cumpere. Bani de acasă 
avuseseră puțini, iar proviziile de alimente 
s-au terminat repede. 

Au vândut boii, fiindcă îngrijirea lor era 
o altă mare problemă. Cu banii obținuți, pe 
care i-au economisit cu mare grijă, s-au 
descurcat o vreme. Dar a venit stabilizarea 
din iarna lui 1952 și au pierdut tot ce mai 
aveau. Din prețul boilor și-al carului abia au 
cumpărat două băniți de făină. 

Au fost nevoiţi să facă și ei ceea ce 
făceau majoritatea deportaților: să umble 
prin satele vechi cu lucruri de vânzare pe 
umăr. Vindeau pe prețuri foarte mici lucruri 
de mare valoare. Sofia a înstrăinat un gra- 
mofon, covoare, haine, și i se sfâșia sufletul 
de părere de rău, fiindcă și ei aveau nevoie 
de acele lucruri. Dar n-a avut încotro. 

Până în noiembrie nu au reușit să termi- 
ne casa. A venit frigul, pământul îngheţa și 
ei erau încă în bordei. Se gândeau cu 
groază cum vor face baie fetitei și ce se va 
alege de ei dacă nu termină casa. Au con- 
tinuat lucrul în condiții cumplite. Fierbeau 
apă într-o căldare de aramă mare de 25 de 
litri, rupeau cu sapa brazde de pământ 
înghețat, îl puneau în apa fiartă și-l amestecau 
cu mâinile cum frămânţi pâinea. 

La Crăciun au avut și ei bucuria să se 
mute în casă. Pentru încălzit au făcut sobă 
oarbă numai într-o cameră, în care locuiau 


Sofia la pensionare 


cu toții. Spre primăvară a răsărit grâul pe 
pereții casei, chiar și pe tavan. Firul de grâu 
creștea în jos de câțiva centimetri, apoi se 
întorcea singur în sus. Trebuia tăiat cu ma- 
re grijă, fără să subțieze peretele. Ten- 
cuiseră pereții dintr-un material făcut din 
pământ, pleavă de grâu și apă. Boabele de 
grâu din pleavă au încolțit provocând neno- 
rocirea cu care s-au confruntat cam toți de- 
portaţii în primul an. In exteriorul casei fă- 
ceau această operaţie de două ori pe an, 
fiindcă altfel exista pericol de prăbușire. 
Apa de la ploaie și zăpadă ar fi muiat pereții 
de pământ și pericolul de prăbușire era 
foarte mare. 

S-au străduit să aibă permanent vacă 
pentru lapte, fiindcă în 1952 s-a născut și al 
doilea copil al familiei, un băiat viguros, bo- 
tezat Remus. Chiar dacă altele erau condiţiile 
de viață când a venit pe lume băieţelul, fami- 
lia încă nu se restabilise complet. Greutățile 
lor se datorau în mare parte faptului c-au fost 
încrezători că vor primi în schimbul casei cu 
de toate din Husnicioara una în care vor găsi 
cel putin strictul necesar. Stabilizarea a fost a 

doua mare lovitură pe care au primit-o. Și 
totuși, nu s-au dat bătuți. 

După o perioadă destul de lungă de spi- 
talizare, Alexandru s-a întors acasă 
nerefăcut complet. Din fericire a găsit un 
post de contabil la Jegălia și s-a angajat. 
Era acolo un șantier care necesita forță de 
muncă, dar distanța era cam mare. Nu erau 
posibilități de navetă și din acest motiv soțul 
venea acasă doar la sfârșitul săptămânii. 
De bază în rezolvarea problemelor casei tot 
Sofia a rămas. 

In iarna grea a anului 1953/1954 casa 
le-a fost complet troienită. Mai bine de 24 
de ore au stat cu lampa aprinsă fiindcă 
erau acoperite cu zăpadă și ferestrele. La 
început nici nu înțelegeau de ce nu se mai 
face ziuă. Doar când au vrut să iasă afară 
şi-au dat seama de ce se întâmplase. 

Fiindcă nu aveau polată la casă, zăpada 
a intrat și în pod. Multi dintre cei aflaţi în 
situaţia lor ieșiseră prin acoperiș. Ei nici 
această posibilitate n-o aveau. 

Salvatoarea familiei a fost profesoara 
Viorica Sănduțu. Soţul doamnei, judecător, 
lucra la Călărași. Casa lor era orientată cu 
spatele în direcţia din care bătea Crivătul și 
ei au avut nămete în spatele casei. Când a 
constatat că familia Tărășescu este în 
imposibilitatea de a răzbi din interior troia- 
nul înalt până la coșul casei, nu a stat o 
clipă pe gânduri. Prin viscol, cu puteri mo- 
deste, a început să sape cam pe unde cre- 
dea că ar fi ușa. A făcut un tunel destul de 
îngust, dar suficient cât să iasă un om mai 
subțirel din casă. Mai departe s-au descur- 
cat singuri, Sofia și socrul său. Fiindcă și 
animalele erau sechestrate, vreme de mai 
bine de o săptămână au adus și vaca cu 
vițelul în camera de la intrare. 

Cățelul familiei, cel venit de la 
Husnicioara, stătuse, cât stăpânii lui erau 

sechestraţi înăuntru, în vârful troianului, 
lângă coșul casei, urlând după ajutor. 

Aceasta a fost prima înzăpezire mare și 
ei au învăţat să-și ia măsuri de prevedere 
în iernile următoare. Nici cu aceste măsuri 
în afară de pericol nu puteau fi, pentru că 
acesta este specificul Bărăganului: ierni 
geroase, cu viscole și troieniri, și veri cani- 
culare, cu ploi rapide și abundente. La a 
doua înzăpezire au spart geamul din spate- 
le casei, unde pământul era gol și și-au 
săpat singuri tunel. 

Din cauza vremii atât de geroase și 
pentru că făcea drumul la locul de muncă 
pe jos, prin frig, soțul s-a îmbolnăvit grav 
din nou. De această dată a făcut apă la 
plămâni și a fost din nou internat în spital 
pe termen lung. Sofia, la 26 de ani, deve- 
nea întreținătoare de familie. In grija ei erau 
doi copii foarte mici, doi bătrâni în jur de 73 
de ani și soțul. Nici acum, la 93 de ani, nu-i 
vine să creadă că a putut duce pe umerii 
săi tineri o atât de mare povară. 

işi amintește cu infinită tristețe cum în 
iernile acelea grozave nu avea unde usca 
scutecele și hăinuțele copiilor, cum îi 
schimba prin frig. Ca să nu stea copiii uzi, 
le usca lucrușoarele la subțioară, riscând și 
ea să se îmbolnăvească. 

Combustibilul pentru foc era puțin și de 
proastă calitate. Erau folosiţi cocenii scoși 
după hrănirea animalelor, bete de floarea 
soarelui, dar de bază erau ciulinii. li adunau 
de pe câmp toamna și-i aduceau acasă cu 
căruțele. Erau spinoși și uneori mari cât o 
roată de tractor. li introduceau în sobă cu 
furca. Ca să nu facă mizerie în cameră, ușa 
sobei era în hol. Fiindcă ardeau repede, un 
om trebuia să stea aproape permanent în 
fața ușii de la sobă să alimenteze flacăra. 

Căldura pe care o dădeau astfel de com- 
bustibili era pe măsura calității. Mai ales ciu- 


linii reprezentau un mare pericol de incendii. 
Scoteau multe scântei și dacă acoperișul de 
paie, sau chiar de trestie, era uscat, el se 
putea aprinde repede. Și odată aprins, nu 
mai exista nicio posibilitate de stingere. Nu 
erau pompieri și nici apă suficientă. 

Cu toate aceste neajunsuri, nu s-au 
îmbolnăvit în anii deportării nici copiii, nici 
socrii. Ea, cu siguranță, nu avea timp să fie 
bolnavă. Dumnezeu a ocrotit-o și a fost 
dăruită cu viață lungă, ca să povestească 
celor care nu au cunoscut „binefacerile” 
regimului comunist. 

Directorul Gospodăriei Agricole de Stat 
în perimetrul căreia fusese ridicat satul 
Dropia era Trită Făniță, un agricultor capa- 
bil, care a avut multă înțelegere fată de 
deportați. Le-a recunoscut valoarea și a 
făcut tot ce se putea spre a le ușura viața, 
conștientizând că și instituția pe care o con- 
duce are mari foloase având astfel de 
lucrători. Familia Tărășescu s-a numărat 
printre cei care au fost ajutați de acest 
minunat OM. După 1989 el a încercat, cu 
șanse puține, să atragă atenția asupra cum 
se pot rezolva problemele din agricultura 
românească. Nu a fost ascultat. 

Aceeași atitudine binevoitoare fată de 
deportaţi au avut și băștinașii. Au legat 
prietenii strânse, primeau pe numele lor 
pachete și scrisori de la rudele deportaților 
în perioadele cât destinatarilor de drept nu 
li se permitea niciun fel de corespondență. 
Multe lucruri folositoare au învățat unii de la 
alţii. In multe locuri lucrau împreună cei din 
satele vechi cu deportații. 

După patru ani de ședere în Bărăgan, 
lucrurile intraseră cât de cât în normal. Cu 
destul de multe sacrificii adunaseră bunuri- 
le de care nu te poti lipsi într-o gospodărie, 
își îmbunătăţiseră confortul și făcuseră pro- 
vizii de cereale. Pentru aceasta au muncit 


însă pe brânci. Starea proastă de sănătate 
a soțului a îngreunat mult progresul mate- 
rial. Dar exista înțelegere și lucrul acesta 
suplinea multele poveri. 

Alexandra, ajunsă acum la vârsta 
maturității depline, povestește cu lacrimi în 
ochi cât de bine s-au înțeles părinţii cu 
bunicii ei. Mama Sofia a fost respectată și 
iubită de bunici ca și cum ar fi fost propria 
lor fiică. | se adresau cu „dumneata”, deși 
nora nu avusese nici în gând, niciodată, 
această pretenție. Era felul bătrânilor de a-și 
arăta recunoştinţa față de o fată care, la 
rândul ei, nu i-a numit niciodată altfel decât 
„ată” și „mamă”, chiar şi la aproape o 
jumătate de secol de la dispariţia lor. 

S-au ajutat și susținut reciproc și această 
solidaritate deplină în tot ce au avut de 
înfruntat a fost cheia succesului lor, a 
rezistenței la atât de multele provocări ale 
vieții. Comportamentul afectuos, civilizat și 
ocrotitor dintre membrii familiei a servit și 
servește de model nepoților și strănepoților, 
cu aceleași rezultate de invidiat. 

Dacă în primii doi ani ai deportării gân- 
dul tuturor era la momentul când vor fi liberi, 
după aceea s-au resemnat că vor rămâne 
acolo pe vecie și s-au axat, cu hotărâre, pe 
îmbunătățirea modului de viață. 

Deportații au amenajat o biserică în 
casa unui fost deportat. Nu avea decât 
dotări primitive și un preot dintre ei, dar oa- 
menii veneau cu conștiinciozitate și pioșenie, 
ca la un lăcaș de cult adevărat. Nici cimitir 
nu a existat de la început, dar cam din al 
treilea an s-a împrejmuit cu un val de 
pământ un perimetru destul de mic, la 
extremitatea de sud a satului, și locul acela 
a devenit cimitirul. 

In toamna anului 1955 deportaților le-au 
parvenit primele zvonuri că s-ar putea să 
fie eliberaţi. Nu mai sperau, așa că au tratat 

zvonurile ca atare. Dar, în curând, depor- 
tatii de etnie sârbă, puțini la ei în sat, au 
început să primească înștiințări că sunt 
liberi să se întoarcă acasă. Li se făcea un 
instructaj cu ceea ce trebuie să respecte 
după plecarea din Bărăgan, dacă vor să le 
fie bine. Intoarcerea acasă se făcea pe 
cheltuiala deportatului, el fiind cel care tre- 
buia să se îngrijească de toate. 

Plecarea sârbilor le-a dat nădejde și 
celorlalți. Insă bucuria nu era așa de mare 
precum s-au așteptat autorităţile, fiindcă ma- 
rea majoritate a bănățenilor și oltenilor aflaseră 
că la întoarcere nu-i aștepta nimic bun. Casele 
lor primiseră altă destinaţie și trebuiau duse 
lupte serioase pentru eliberarea lor. 

Familia Tărășescu nu s-a numărat prin- 
tre cei care au primit vestea eliberării cu 
primul val. Au fost chemati apoi să-și spună 
părerea dacă vor să plece, cu condiţia să 
nu vină în zona de graniță, adică să anunte 
unde anume vor să se stabilească dacă vor 
să fie eliberaţi. S-au sfătuit între ei și socrul 
a fost de părere să spună că vor să revină 
în Mehedinţi și să se stabilească pe lângă 
Strehaia. Pe 23 aprilie 1956 Sofia a fost 
chemată la Militie și a spus așa cum se 
înțeleseseră în familie. Au primit încuviin- 
tarea să plece, cu condiția să-și facă mutație 
în localitatea indicată. 

După ce au rezolvat problema transpor- 
tului pe CFR au părăsit satul în care trăi- 
seră atât de multe experiențe pe care n-ar 
fi crezut că le pot depăși. Cu patru ani în 
urmă nu s-ar fi gândit că se vor despărți cu 
greu de casa lor din Bărăgan și de oamenii 
alături de care trăiseră în deplină armonie. 

Nici călătoria înapoi n-a fost ușoară. 
Odată ajunși în gara din Șimian, nu s-au 
dus la adresa unde-și făcuseră mutație, ci 
toată familia la mama Sofiei, la Puţinei. Au 
venit cu bagaje multe: două vaci, scroafă 

cu 10 purcei, 16 care de porumb, grâu, plus 
bagajele cu lucruri din casă adunate cu 
atâta trudă. Au fost primiţi fără mare entu- 
ziasm de săteni, care se minunau cât de 
multe lucruri au strâns în așa puțini ani. 

Fără prea mari insistente, în același an 
au putut să revină cu totul în fosta lor casă 
din Celnata, care, însă, era de nelocuit. 
Acolo totul era distrus. Nu mai erau sobe, 
curtea dispăruse. Dușumelele fuseseră 
scoase, ușile nu se mai închideau, ferestre- 
le sparte. Ultimul locatar fusese un tigan 
corturar, care ţinuse și găinile în casă. 

In schimb, sătenii i-au primit bine. Nu 
uitaseră ce om bun, gospodar și săritor era 
Pătru Tărășescu și cât bine le făcuseră el și 
membrii familiei lui sătenilor, înainte de 
deportare. Au ajutat cum au putut și cine a 
vrut la reinstalarea familiei în gospodăria 
lor. Dintre toate lucrurile lăsate nu au mai 
putut recupera decât niște butoaie. 

La conducerea comunei erau aceiași 
comuniști care puseseră umărul la deporta- 
rea lor. Familia Tărășescu nu a reproșat 
nimic, nimănui. Dar, pentru ușurarea conștiinței 
lor, liderii au venit să se dezvinovățească, 
acesta fiind modul lor de a-și cere scuze. 
ȘI, ca să-și spele păcatele, au vrut să îi 
ajute pe foștii bărăgăniști să se înscrie în 
întovărășire. Dar fiindcă pământul nu le-a 
fost restituit și se afla în posesia 
Gospodăriei Agricole de Stat din 
Husnicioara, familia nu se putea înscrie în 
întovărășire. Nu s-au supărat din acest 
motiv. Insă, conform legii, terenul foștilor 
deportaţi trebuia restituit. Din bucățele mici, 
aflate la distanțe mari, autorităţile comunei 
au adunat câteva hectare de teren pe care 
l-au dat familiei Tărășescu. 

Inainte de deportare Pătru Tărășescu le 
spunea alor lui că trebuie să aibă mare grijă 
să-și achite toate obligaţiile fată de stat, în 


aşa fel încât să nu ajungă să le ia lucruri din 
casă. Ei au avut multă grijă în această privință, 
dar statul tot le-a luat toate lucrurile, ba și 
pe ei pe deasupra. 

Acum, după întoarcerea din Bărăgan, 
când le-au fost restituite câteva bucățele de 
pământ, dar nu din fostele lor proprietăți, 
Pătru Tărășescu s-a îngrijit să cumpere iar 
boi, utilaje agricole, car și ce mai trebuie la 
casa omului, să nu se facă de rușine în sat. 
Altă grijă, alte sacrificii, alte eforturi zadar- 
nice. Când gospodăria a fost refăcută iar cu 
de toate, s-au trecut la colectiv, că acum 
aveau ce da. Și au dat iar boi, car, utilaje... 
Gratuit, să fie exemplu pentru săteni. 

Dintre toate bunurile predate de familia 
Tărășescu Gospodăriei Agricole Colective din 
localitate a fost unul de care s-au despărțit cu 
foarte mare greutate, în special copiii. Este 
vorba de un vițel pe care-l aduseseră din 
Bărăgan și de care, mai ales Adina și Remus, 
se atașaseră nespus de mult. 

Cu numai câteva zile înainte de plecarea 
familiei din Dropia, una dintre cele două 
vaci pe care le aveau adusese pe lume un 
vitel de culoare albă, frumos, neputincios 
cum este orice vietate în primele zile de 
viață. Fiindcă era alb la culoare și afară 
venise primăvara, frații au convenit să-i 
pună numele Ghiocel, asociind culoarea 
florii cu blana lui și cu anotimpul în care 
venise pe lume. 

Părinţii și bunicii erau în febra pregă- 
tirilor pentru plecare, iar copiii se îngrijau de 
animalele familiei, în special de Ghiocel. 

In timpul călătoriei cu trenul Adina și 
Remus au stat mai mult pe lângă vitel 
încercând să-l protejeze, pentru că el încă 
nu se tinea bine pe picioare... 

Odată ajunși la destinaţie, după cum 
am spus, familia, cu tot bagajul, s-a dus la 
părinţii Sofiei. Era primăvara devreme și 


afară vremea nu se Încălzise bine. Fiindcă 
animalele aduse din Bărăgan erau multe, la 
repezeală nu toate au putut fi adăpostite 
cum trebuie, în grajd. Copiii au insistat ca 
Ghiocel să aibă parte de căldură și cum în 
grajd nu mai era loc, l-au luat cu ei în casă. 

In timp ce adulții familiei Tărășescu au 
plecat la Celnata să pună la punct ce se 
mai putea din fosta lor gospodărie, să o 
facă locuibilă cât de cât, copiii și animalele 
au rămas la Puţinei. Grija de căpetenie a 
copiilor în această perioadă a fost, se înte- 
lege, Ghiocel. Ca să nu-i supere pe bunicii 
materni, ei s-au ocupat să curețe mizeria 
făcută de vitel, să-l ducă la mama lui să 
sugă, se jucau afară când era cald, într-un 
cuvânt vițelul era tratat regește. 

Când au plecat cu tot bagajul la 
Celnata, Ghiocel a rămas animalul preferat 
al copiilor și, de fapt, al întregii familii. Când 
veneau seara de la pășune animalele fami- 
liei, în frunte era Ghiocel. El învățase să 
deschidă cu cornițele poarta, ușurând 
munca celui care fusese cu animalele la 
păscut. Ori în ce parte a satului ar fi fost la 
păscut, el știa drumul spre casă și celelalte 
animale îl urmau. 

Intre timp a crescut și a fost pus la 
treabă. Fusese tratat ca un membru al 
familiei iar el încerca să se revanșeze, să 
nu dezamăgească. Remus își amintește 
că, la un moment dat, încărcaseră carul 
cam prea mult cu ce aveau de adus de la 
câmp, iar drumul spre casă era într-un loc 
în pantă, la deal. Ghiocel abia învățase să 
tragă la jug, era încă crud, iar povara era 
mare pentru puterile lui și ale mamei sale, 
cu care trăgea carul. Stăpânii își făceau griji 
că nu vor putea ajunge cu bine acasă și 
încercau să împingă și ei la car să urce 
panta. Ghiocel, parcă simțind că este 
momentul să se revanșeze pentru toată 

dragostea cu care a fost înconjurat, s-a 
opintit și aproape în genunchi a urcat 
dealul, spre bucuria și mândria stăpânilor. 

Când s-au trecut la Colectiv a fost dure- 
re mare că trebuiau să se despartă de 
Ghiocel. Adina și Remus percepeau preda- 
rea lui unor străini ca pe un act de trădare. 
Știau sigur că nimeni nu-i va mai purta de 
grijă așa cum făcuseră ei. La despărțire li s-a 
rupt sufletul să vadă tristețea din ochii mari, 
blânzi și prietenoși ai taurului Ghiocel. 

Surpriza supremă de atașament pe 
care Ghiocel le-a făcut-o tuturor a fost în 
ziua de Nedeie a anului acela. Nimeni nu 
va putea explica vreodată cum a simțit, 
cum a știut el că este sărbătoare și că, în 
acea zi, toată familia este în Celnata. A rupt 
lanțul cu care era legat în grajdul CAP-ului 
(nu se lucra, fiind zi de mare sărbătoare 
religioasă) și familia Tărășescu s-a trezit cu 
el în curte. Aveau, așa cum este obiceiul în 
zi de Nedeie, mulți invitaţi. Toată lumea s-a 
bucurat nespus de sosirea invitatului 
surpriză și Ghiocel a avut parte de toate 
răsfățurile posibile. A rămas la stăpânii și 
ocrotitorii lui doar până a doua zi... 

Când au observat lipsa taurului din 
grajd, îngrijitorii au anunțat conducerea 
CAP-ului, iar aceștia, Militia. Așa cum se 
așteptau, foarte devreme a doua zi, mem- 
brii familiei Tărășescu s-au trezit cu 
milițienii la poartă. Ei l-au căutat acolo 
fiindcă aflaseră deja unde se află Ghiocel. 
Despre isprava taurului se vorbise la horă 
în seara de Rusalii, și de acolo vestea s-a 
dus printre săteni, ca una de pomină, așa 
cum și era, de fapt. 

Ghiocel, fără să știe, dăduse o lecţie 
oamenilor despre ce înseamnă atașamen- 
tul sincer, credința necondiționată, dorința 
fără limite de a fi împreună cu cei pe care- 
i iubești. 

Nu este singurul animal care a dat 
oamenilor, fiinte superioare, dovadă de 
bună credință. Ei, oamenii, nu sunt întot- 
deauna la înălțimea statutului de ființă 
superioară. 

O dovadă de comportament subuman 
este și următoarea întâmplare, pe care a 
trăit-o familia Tărășescu. După cum am 
prezentat deja, gardul gospodăriei lui Pătru 
Tărășescu fusese complet desființat de 
sătenii „de bună credință” în timpul cât 
stăpânul era deportat în Bărăgan. Când s-au 
întors, cei patru adulți ai familiei nu știau 
cum, de unde și cu ce să înceapă refacerea 
a ceea ce fusese cândva o gospodărie 
model. Era mult de muncă, nevoie de multe 
materiale și deci de mulți bani, pe care 
familia nu-i avea. 

După ce au adus în stare de folosință 
două încăperi ale casei, grajdul și cotețele 
pentru porci și păsări, Pătru Tărășescu a 
socotit că trebuie să se ocupe de gard. 

Fiindcă avuseseră înainte de plecare și 
o suprafață mică de pădure, iar HCM-ul de 
eliberare prevedea restituirea casei și a 
pământului foștilor proprietari, lucru care nu 
a fost pus în practică, Pătru Tărășescu a 
plecat cu carul și vacile proprii să taie niște 
lemne pentru gard din fosta lui pădure, fără 
să ceară încuviințarea nimănui. Un „bine- 
voitor” a anunţat Militia și pe conducătorii 
comunei care, cu puţine zile înainte, își 
ceruseră scuze pentru că fuseseră părtași 
la deportarea lui. 

Reprezentanții statului, vigilenți și 
prompti, au venit la fata locului să constate 
dauna. Lemnele erau acolo, proprietarul 
nu a încercat să ascundă nimic. Cu autori- 
tatea cuvenită funcţiei, primarul l-a certat 
pe bătrân pentru paguba produsă statului, 
„uitând” cine era de fapt adevăratul pro- 
prietar al pădurii. Pătru Tărășescu a ascul- 


Ana Caliţoiu și strănepoții 


tat spășit morala și aștepta sentința. Pentru 
„judecătorii” semianalfabeţi n-a contat 
câtuși de puţin câtă nedreptate i se făcuse 
„inculpatului” cu numai patru ani în urmă, 
câtă pagubă materială suferise acest om, 
că munca lui și a familiei sale de generaţii 
fusese confiscată într-o singură noapte și 
fusese împărțită între mai marii comunei 
fără niciun drept. Acum ei susțineau că gar- 
dul pe care cu acele lemne voia să înceapă 
să-l refacă fusese furat din cauza lipsei de 
vigilență a celor care se erijau în judecători. 
Sentința a fost că lemnele trebuie încărcate 
în car și duse la sediul Primăriei, fiindcă au 
fost furate. Niciun dram de respect pentru 
vârsta acestui bun gospodar, pentru sufletul 
lui obidit şi niciun regret pentru umilința la 
care îl supuneau fără niciun drept. Halal 
omenie! 

După toate problemele de sănătate, 
Alexandru Tărășescu a fost pensionat, gra- 
dul Il, deci cu pensie mică. Sofia a pornit 
„cu jalba-n protap” să-și caute loc de 


muncă, să-și poată întreţine familia. 
Făcuse întrerupere cinci ani din învățământ 
fără voia ei, nu-și putuse da definitivatul, 
dar suporta consecințele. Acum i se imputa 
că are vechime mică și nu are examenele 
de grad date, și era trimisă dintr-un loc în 
altul, să suplinească concedii de maternita- 
te, de boală, sau ce se mai ivea. In fiecare 
an școlar trăia cu emoția că în cel ce va 
veni n-o să mai găsească post liber. 

Intre timp au murit și socrii. Singurii 
care-o mai ajutau, din putinul lor, erau 
părinții ei. In disperare s-a dus la Inspectoratul 
Școlar al Regiunii Oltenia din Craiova să 
solicite un loc de muncă stabil. De acolo 
au trimis-o la Filiași, unde i s-au oferit pos- 
turi în localităţi unde era imposibil de făcut 
naveta. Ori ea avea familie, copiii erau încă 
mici și rămâneau mai mult în grija soțului 
pensionar. 

Aproape 15 ani a functionat pe la diver- 
se școli din satele aflate în zona colinară a 
Mehedințiului: Șușiţa, Crăguiești, Căzănești, 

sau pe unde s-au mai ivit posibilități. Cu 
mare greutate și-a dat examenul de defini- 
tivat și apoi gradele II și |. Muncea cu copiii 
la clasă, fiindcă așa-i era firea: ambițioasă 
și dornică să-și facă datoria, să lase ceva în 
urmă prin școlile în care a lucrat. Și-a 
câștigat respectul șirecunoștința elevilor și 
a părinţilor. 

Având rezultate bune, fiind recunoscută 
de colegi ca o bună dăscăliță, a reușit să se 
titularizeze la o școală de prestigiu din Turnu 
Severin, Școala Generală nr. 14, de unde nu 
a mai plecat până la pensie, în 1984. 

Singurul ei mare regret era că a fost 
mult timp departe de copii, când ei erau 
foarte mici. Aproape au crescut fără mamă 
şi acest lucru o durea. Nu a avut certitudi- 
nea că ei au înțeles că a fost nevoită să 
facă acest lucru pentru ca ei să aibă ce 
pune pe masă. Acum, cu mintea de adult și 
gândind retroactiv, poate înțeleg, dar în 
copilărie cu siguranță i-au simtit lipsa. Avea 
mereu în minte imaginea Alexandrei, cu o 
mâna amestecând în cratiţă și cu cealaltă 
tinând cartea. 

Remus, cu vocea sugrumată de plâns, 
își amintește cum se jucau în praful uliței lor 
din Bărăgan, desculți, așteptând să treacă 
tractorul lui Marin să-i aducă „babane” 
(bomboane). Tractorul venea rar, fiindcă 
Mărin se ducea unde era trimis, iar „babanele” 
se procurau greu în Bărăgan. Trebuia să se 
mulțumească și cu niște dude, dar și acelea 
erau rare. Acum are și el de toate, vrea de 
la Dumnezeu doar sănătate. Amândoi fratii 
au familii frumoase și îi mulțumesc 
Domnului pentru ce le-a oferit. Poate, dacă 
n-ar fi suportat greul în copilărie, n-ar fi știut 
să aprecieze binele pe care-l au acum. 

Au fost copii necăjiţi, dar cuminţi și 
ascultători. Au învăţat bine și au pătruns în 


învățământul superior fără nicio relație și 
niciun ajutor. Doar prin propriile lor puteri. 
Și-au făcut un nume muncind, ca și părinții 
și bunicii lor. Alexandra și Remus au devenit 
ingineri și au lucrat în Timișoara (fata) și în 
Drobeta-Turnu Severin (băiatul). Au fiecare 
câte doi copii, mândria bunicii și a părinților. 

Măcar în ultima parte a vieţii Sofia 
Tărășescu a cunoscut liniștea, tihna și 
împlinirea din punct de vedere material. A 
fost împlinită și sufletește, fiindcă ambii 
copii s-au realizat din toate punctele de 
vedere. 

Alexandra și Remus au acum aproape 
vârsta bunicului din momentul deportării și, 
cu vocea sugrumată de plânsul pe care și-l 
rețin cu greu, cei doi relatează puţinele 
amintiri pe care le au din Bărăgan. |și 
amintesc că pe mama o vedeau foarte rar 
zâmbind, copleșită fiind de griji și nevoi. Ca 
să o convingă că au înțeles pe deplin toate 
eforturile și sacrificiile pe care le-a făcut 
pentru ei în tinerețe, i-au pregătit aniversa- 
rea de 90, 91, 92, 93 de ani, ca în povești. 

Dumnezeu să le dea sănătate la toţi să 
serbeze împreună și centenarul... 

* 


În 8 ianuarie 2021 Sofia Tărășescu ne-a 
părăsit pentru vecie, contaminându-se cu... 
Covid-19 într-un spital din Timișoara. 
Remus mi-a mărturisit că a visat-o că-i este 
frig... A fost pusă în coșciug fără haine. 
Doamne, de ce aceste reguli absurde?! Nu 
suferise destul? 


* 


* * 


Povestea pe larg a Sofiei Tărășescu a 
apărut în volumul lleana Mateescu, 
Marcel Mateescu, Destine frânte, nu 
înfrânte, Editura Ştef, Drobeta-Turnu 
Severin, 2021. 

LIDIA PRISAC, 
ION VALER XENOFONTOV 


Orfani, săraci lipiti pământului, 
deportaţi în Siberia 
Interviu cu Alexandru Colun 


Alexandru Colun s-a născut la 13 martie 1954 în raionul 
Safakulevsk, regiunea Kurgan. Mama acestuia, Xenia 
Colun, născută la 20 martie 1921, în satul Purcari, jud. 
Cetatea-Albă (actualmente raionul Ștefan-Vodă, Republica 
Moldova), împreună cu sora ei, orfane și fără surse de 
existență, au fost deportate în Siberia în anul 1949. Faptul 
că interlocutorul provenea dintr-o familie deportată i-a mar- 
cat esențialmente itinerarul vieţii. In prezent Alexandru 
Colun locuiește în satul Viișoara, localitate în apropiere de 
satul Purcari. Interviu a fost realizat în limba rusă de Lidia 
Prisac și lon Valer Xenofontov la 12 august 2017. Versiunea 
de faţă este o traducere adaptată. 


Familia mamei 

Pe bunicul lacov de pe linia mamei l-a luat NKVD-ul 
încă în 1944. A colaborat cu Jandarmeria, cu Siguranţa, 
după cum am înțeles. Consider că bunicul a colaborat cu 
Siguranța deoarece mama îmi spunea că veneau la el jan- 
darmii. Unul avea dinţi de aur, este clar nu era un simplu 
funcționar, deoarece unul simplu nu-și putea permite să-și 
procure dinti de aur. Cel care venea avea, la sigur, un anu- 
mit grad de ofițer... 

Bunicii au avut multi copii, 12, dar în viaţă au rămas doar 
trei: mama, sora ei și fratele... Nemţii când se retrăgeau 
le-au ars casa... Ulterior am aflat că partizanii când intrau în 
sate îi împușcau... pe fiecare al zecelea din localitate... 

Satul Viișoara a fost locuit de nemti. Cum s-au deschis 
granițele au plecat practic toți, după care au plecat și cei 
din familii mixte... 

Bunica Maria a murit în timpul foametei, în 1946. Și ea 
este înmormântată nu departe de o fântână, lângă casă, în 

sat, pentru că lumea murea, iar până la cimitir oamenii nu 
erau în stare să-i ducă. Astfel, au rămas trei copii orfanii: 
mama, sora ei și un frate. 

Deportaţi în Siberia din cauza unei vaci... (!) 

Cum au ajuns în Siberia? Foarte simplu, un moldovean 
i-a dat altui moldovean o vacă, iar pe mama și sora ei 
(mătușa Claudia) le-au deportat în Siberia. Trebuia să-i ia 
pe Danilescu, care aveau pământ, avere... dar atunci ei 
s-au înțeles între ei și au luat-o pe mama. Momeala a fost 
vaca pe care le-a dat-o alde Danilescu... Astfel i-au luat 
pe cei săraci în locul lor, care erau bogaţi! Cineva i-a prein- 
tâmpinat, dar era deja târziu... Ulterior nenea Timofei și-a 
cerut iertare, dar ce mai putea hotări asta...? Uneori mă 
sâcâia că vorbesc în limba rusă. Şi i-am dat replica atunci: 
Să mă lași în pace, pentru că nu eu trebuia să vorbesc în 
limba rusă, ci tu! Ce crezi, că nu știu că tatăl tău le-a dat vaca 
mamei și fraților ei? N-a avut cine să le ia apărarea, erau trei 
orfani. Mama era cea mai mare, iar ceilalți mai mici... 

Deportarea 

Au venit noaptea și i-au luat, au stat la Căușeni până 
i-au adunat pe toti și i-au dus în eșalon... Jumătate de drum 
i-au dus fără să-i hrănească. Au improvizat o bucătărie 
ambulantă și așa au început să-i hrănească. Valeriu 
Patlagică, din păcate nu mai este în viată, spunea că tot 
drumul cât i-au dus el nota stațiile... 

După ce au ajuns, au fost distribuiți în raionul 
Safakulievsk, Țentralinaia Usadiba. Iniţial vroiau să îi ducă 
în altă localitate, dar acolo nu era școală și de asta i-au 
lăsat în Țentralinaia Usadiba, localitate împărțită în patru 
părți, unde locuiau tătari, ruși, ucraineni, nemți. Erau foarte 
mulți nemti. Interesant e că pe ai noștri i-au dus acolo, iar 
pe tătarii băștinași i-au transferat în peninsula Kola (Kolskii). 
Trăiau în păduri, sătucurile erau într-o fundătură de pădure. 
Am apucat chiar un bătrânel care avea două soții. 

Erau și inguși pe acolo, îi urau enorm pe ruși! li întrebam 
de ce îi urăsc inclusiv pe tătari? lar ei ziceau: Pentru că li 
s-au vândut rușilor! 

In Siberia erau sate tătărăști, nemțești... Fată de mol- 
doveni aveau o atitudine frățească. 

Cazaţi la o fermă 

Când i-au dus, în Siberia era o fermă pentru bovine 
unde aceștia au făcut ordine, au măturat, au văruit și s-au 

Alexandru Colun, 12 august 2017 


stabilit până au construit o baracă. Pe 
aceasta o tin minte bine. Era formată din 
două odăi care aveau intrări separate. La 
început într-o odaie locuiau câte două 
familii. Mama era cu sora. Pe unchiul meu 
l-au ascuns și acesta a rămas în Moldova, 
ele în schimb au ajuns în Siberia. 

Ţin minte cum oamenii trăiau în bordeie 
(zemleanki). In 1961 încă mai intram în bor- 
deie. Localnicii trăiau în bordeie, câte două 
familii, pe urmă au început să construiască 
case... Mai târziu, mama a cumpărat o 
căsuță. Acolo s-a născut și verișorul meu... 

Noi trăiam la 67 km de Celiabinsk’, iar 
până la Kurgan erau 300 km... 

Mama, angajată la spital! 

Cine avea carte lucra la școală, nu era 
discriminare... eram egali între egali! Sora 
mamei lucra pe câmp, după asta și-a găsit 
și mire... 

Mama a fost moașa Ninei Colita, o altă 
deportată. Ulterior fiul acesteia a devenit 
doctor, Vladimir Coliţa, născut în Siberia”. 
Dar cum a fost? Ele lucrau la reparația fer- 
mei de vite și mama și-a pierdut cunoștința. 

Au adus-o la spital, medicul a văzut-o și i-a 
zis că este surmenată fizic și psihic. Ce să 
facă atunci? Au lăsat-o pe lângă spital. Ea 
lucrase în timpul războiului cu răniții, le 
făcea pansamente... și iată așa mama a 
lucrat toată viata în spital! 

Cu mama, în spital, mai lucrau persoa- 
ne din Leningrad, ljevsk... Ea era asistentă 
medicală... Datorită faptului că era lucrător 
medical ni se oferea câte o mașină de 
lemne. Chiar dacă locuiam în Siberia, asi- 
gurarea cu lemne era una foarte dificilă. 

Tata... 

Pe tata l-au deportat aparte. Acolo deja 
s-a întâlnit cu mama. Numele tatei a fost 
Puşcă. Toţi îmi ziceau că am crescut în 
Siberia, iar în Purcari era plin satul de 
rude... Rădăcinile toate îmi sunt la Purcari. 
Când am (revenit toti s-au supărat că mi-am 
făcut casă la Viișoara și nu la Purcari... 
Satul acesta, Viișoara, a fost internaţional, 
cei mai numeroși erau nemții. 

Mama s-a căsătorit cu tata. Au trăit doar 
patru luni, m-au făcut pe mine... după asta 
s-au despărțit. Mama n-avea nimic, cealaltă 
pentru care a părăsit-o avea mașină de 
cusut Singer. Ca să mă poată crește, 
mama m-a învelit în cămașa ei de noapte 
pe care a rupt-o cu acest scop... Mama a 
suferit mult că a fost părăsită... Deja în 
1961, când lucra la spital și avea rochie la 
modă, tata venise să se împace cu ea... 
Credeam că sunt din flori, dar nu era așa... 
Mama a fost o femeie cu onoare, de asta 
nu l-a înregistrat pe tata în certificatul meu 
de naștere... 

Disciplina 

Acolo, în Siberia, era o disciplină de fier. 
Era o profesoară care îl tot blestema pe 
directorul școlii pentru că fiindu-i copilul bol- 
nav, nu i-a permis să lipsească o jumătate 
de oră, să aibă grijă de el... și copilul a murit... 


Limba 

Cel mai interesant este că până în anul 
1959 vorbeam „moldovenește”, dar după 
aceasta n-am mai vorbit. Acasă vorbeam 
cu mama doar în limba rusă. Mătușa-mea 
vorbea cu mine un pic în „moldovenește”... 

Unchiul meu nu a învăţat până la capăt 
limba rusa... Bunica era din lipoveni 
(staroobreadți), iar la ei în familie tot timpul 
s-a vorbit în rusă. Deși românii le interzise- 
se, ei oricum vorbeau în rusă. 

Unchiul 

„„„Când mama s-a căsătorit, fratele ei 
era cioban aici, oamenii îl plăteau și el 
păștea vacile. După asta, mama i-a scris 
din Siberia, i-a trimis bani, dar cei de aici 
i-au luat banii... Atunci el a decis să 
îngrijească o grădină de cartofii, i-a vândut 
și a venit la mama. Mama l-a aranjat la 
cursuri de tractorist, care pe atunci erau 


e - 

prestigioase. Le-a terminat, după aceia s-a 
deschis acolo un tehnicum - tractorist/ 
şofer de profil larg. Ţin minte bine cum 
mama mergea și plângea să i se dea docu- 
ment precum că el a terminat patru clase. 
l-a reușit până la urmă să-l aranjeze la teh- 
nicum, pe care l-a terminat. Când a venit 
aici a lucrat și brigadier... 

„Siberianul” 

Mă consider „siberian”. M-am format 
acolo. Când spuneam că nu sunt rus, pri- 
meam și câte una după ceafă. Eram blond, 
blond, nimeni nu-mi spunea că sunt moldo- 
vean. După ce am terminat clasa l-a, 
lucram la prășit, am fost așa vreo doi ani. 
După asta, așa cum eram măricel, am 
început să lucrez la fermă, să ajut să o 
repare, aduceam apă, lut, îl călcam... După 
ce am crescut, la vreo 14 ani, cu mine lucra 
şi feciorul directorului de sovhoz, care era 


Certificatul de naștere a lui Alexandru Colun, născut la 13 martie 1954 în raionul Safakulevsk, regiunea Kurgan. 


Data eliberării: 8 aprilie 1954 

ceva mai mare decât mine. Lucra pe cal ca 
şi mine, repara combinele, aducea diferite 
accesorii, piese, ustensile, motorină. După 
aceasta, când a renunțat să mai lucreze, 
fiind mai mare, i-am luat locul. lată așa — nu 
a fost niciun fel de discriminare, dacă nu te 
descurcai la un anumit lucru, îţi propuneau 
atunci altceva. Mai ales se străduiau să mă 
angajeze undeva, să câștig un ban, să o 
ajut pe mama, care era singură... 

Căsătoria 

In 1976 m-a împins păcatul să mă însor, 
și încă cu o evreică... Patru ani am trăit cu 
ea. La început o ajutam și ieșea, că eu 
făceam totul. Oare asta îmi trebuia? Aveam 
26 de ani. Am lăsat învățătura... M-am 
supărat rău pe ea când era Olimpiada din 
1980. Am venit la amiază la masă și am 
pus să fierb lenjeria. Venisem de la lucru pe 
la ora 16:00. Lucram șase zile în săptămână, 
de la 6 până la ora 16. Și am început să 
spăl, mă uit la televizor și spăl. Ea mă 
întreabă: De ce, mă rog, nu speli afară? 
Păi, e Olimpiada, vreau și eu să mă uit! Ea: 
O să speli și fără Olimpiadă, nu mă încurca! 
Mie atât mi-a trebuit! 

Odată vin acasă și ea nu-i. O zi, două, 
trei... Bună femeie! Vine directorul ei de la 
serviciu ei și mă întreabă: Unde e Ludmila? 

Nu știu! Tu ce ești prost? Ea a plecat la mare, 
la Adler! Nu știu, prima dată aud! Vine ea 
peste o săptămână, tocmai era într-o sâm- 
bătă. Eu am mers la baie și nu m-am mai 
întors... Tocmai venise și soacra și întreabă: 
Unde se duce? Merg la baie, rămâneți să- 
nătoase! La început a crezut că glumesc... 

Dragostea e rea 

După ce am plecat de la prima soție, un 
vecin mă întâlnește și îmi zice: Tu ai de 
gând să te întorci? Nu! Atunci apartament 
nu o să-ţi mai dea. Scrie cerere! Că eu încă 
nu mă însurasem, da’ prin sătuc deja circu- 
lau zvonuri că mă însor și așa mi-au dat 
apartament... lar noi aveam trei liste: prima 
pentru specialiștii principali, a doua pentru 
lucrătorii fruntași și ultima era una gene- 
rală. A trecut o lună și iată cererea mea era 
examinată de comitetul sovhozului, iar 
directorul era un om atât de bun încât zice: 
Lui Sanea apartament i-am dat, las s-o 
alunge pe Liuda și să trăiască în el. Vezi tu, 
ea Își va face de cap, iar noi să-i dăruim 
apartament? Transferaţi-o în cămin familial, 
iar el las'să trăiască în apartament! 

La început ea nu mi-a acceptat divorțul, 
dar lumea m-a învățat ce să fac: am luat un 
alt certificat de naștere și am demonstrat că 
nu sunt însurat... Ea credea că o să mă întorc, 


și acum mai crede așa... Mi-a păstrat nume- 
le de familie și nu s-a mai măritat. Tot acolo 
trăiește. E din 1949. Dragostea e rea... 

Lectura 

Dragostea pentru lectură o am din 
copilărie... mama îmi spunea tot timpul să 
citesc... După ce am divorțat, am mers să 
învăţ la Sovhozul-tehnicum din Șandrinsk, 
pe care l-am absolvit în 1983, fiind de 
meserie agronom... Am lucrat maistru 
superior la Sovhozul-tehnicum... 

Armata. Din Uniunea Sovietică 

în Republica Democrată Germania 

Am făcut serviciul militar în Germania, 
din 1972 până în 1974. Jumătate de an am 
fost în URSS și ulterior m-au transferat în 
RDG, la Dresden. Cum din Siberia să 
ajungi în Dresden? Nu știu cum a fost, dar 


un ofițer tare nu mă avea la inimă. 
Văzându-mi Carnetul Militar mi-a zis într-o 
bună zi: Hopa! Cum tu, moldovean, ai 
ajuns în Siberia? Zic: Nu știu, m-au trimis 
să nu mă alterez! După aceasta am văzut 
că nu prea mă puneau la lucru, nimic. 
Imediat după aceasta m-au chemat în birou 
osobiștii“. M-am dus. Mă întreabă: Ce fac 
mama, tata? Zic: Mama bine, pe tata nu-l 
țin minte, dacă îl știam, nu făceam stagiu 
militar aici! Cei din organele speciale mi-au 
zis: Vorbești mult, de ceva nu ești 
mulțumit? Nu, sunt mulțumit de toate! Stii 
pe câţi i-am pus pe roate ca să depisteze 
informaţii despre tine...? 

Când m-am întors din armată a venit un 
bărbat și mi-a zis că cineva a trecut și l-a tot 
întrebat diferite informaţii despre mine. Pe 


Xenia Colun și în Siberia ținea la portul popular, drept 
marcă a identității. Anii '50 


Alexandru Colun, 1956 

urmă am mers la școală, lucram în 
construcții. Și acolo au venit și tot întrebau... 
Osobiștii puteau face asta! 

Șefii nemti în fiecare sâmbătă erau la 
noi în regiment. Cu nemtii jucam fotbal. Ei 
aveau o atitudine foarte bună faţă de noi. 
Eu, mai ales, semănam cu ai lor... Coman- 
dantul regimentului a absolvit Institutul 
Plehanov din Leningrad, fiind specializat în 
prelucrarea uraniului. De la el am aflat pen- 
tru prima dată că în minele de uraniu lucrau 
deținuții. El mi-a zis că deţinuţii lucrează 
deasupra (în zona cea mai periculoasă - 
n.n.) iar în mina simplă, minerii de meserie. 
Tot de la el am auzit pentru prima dată că 
Lenin și-a ieșit din minti, despre sifilis etc. 
Și cel mai interesant e că în 1972 lui nu-i 
era frică să vorbească despre asta... 

Când m-am demobilizat din armată, din 
Germania, cei tineri plângeau pentru că tot 
timpul le luam apărarea în fata dezilor... 

In armată era dedovșcină nebună, mai 
ales haholii (ucrainenii - n.n.) erau tare răi... 
Asigurarea era la cel mai înalt nivel. Ne 
îmbrăcau, ne încălțau... iar în URSS în 
privința asta era foarte rău, sergenții se 
comportau feroce. 

După datele mele, la nouă oameni (în 
armata sovietică din RDG) le reveneau 
şapte naţionalităţi. 

Frica de înălțime... 

îmbinată cu paraşutismul 

Am o frică teribilă de înălțime... când 
eram mic am căzut de pe acoperiș într-o 
groapă în care era sticlă, iar în 1986 din 
mine au făcut parașutist! La parașutism îi 
acceptau doar pe cei care aveau până la 
90 kg. Eu aveam 86 kg. 

Revenirea în Moldova sovietică 

Am revenit în Moldova... necăsătorit, 
liber, reuşisem să divorțez... Am venit în 
1984, iar mama... în 1985. Cum am venit? 

Nunta mătușii Claudia cu soțul Pavel Grati în raionul 
Safakulevsk, regiunea Kurgan, 1954/1955 


Mama tot îmi zicea să mergem. Îmi era milă 
de ea. Prima dată am venit în 1983, am 
văzut ce și cum... ea deja fiind la pensie, a 
fost la un banchet regional dedicat zilei 
medicinei sovietice, că în tot anul primea 
diplome, cadouri... Dar o trăgea acasă... 

Mătuşa-mea cu soțul s-au întors în 
1959. Mătușa mea, Claudia s-a căsătorit 
acolo cu unchiul Pavel Gratii, în 1954/1955. 
Când s-au întors în Crocmaz” nu-i primeau, 
dar au arătat că sunt comsomoliști și i-au 
lăsat. Pe alţii nu i-au lăsat și au plecat în 
Limansk. 

Din primele impresii când am venit în 
Moldova... îmi aduc aminte că atunci când 
am urcat în autobuz mi-a venit în nas un 
miros specific de usturoi. Când am mers la 
Bender și am intrat în autobuz, după miros 
am înțeles că am venit în altă lume, alt 
spațiu... Mi-a plăcut natura, foarte frumoasă... 

Toată lumea mă credea smintit că aș fi 
venit de acolo aici. Acolo aveam prieteni, 
terminasem școala... Totuși, eram curios. 
Cât am trăit acolo simțeam tot timpul un fel 
de dor/tristete, parcă ași fi avut o piatră pe 
suflet... Dar după ce am venit aici m-am 
liniștit completamente. 

In Moldova m-am recăsătorit în 1990. 
Aveam deja 36, ea — 30, fiind tot la a doua 


Xenia Colun (rândul doi, a doua din dreapta) împreună cu 
colegii ei de serviciu din sistemul medical. Satul Kamișinsk, 
raionul Safakulevsk, regiunea Kurgan, anii '60 


căsătorie... Ei i-au făcut cinci operații, un 
doctor foarte bun, Gladun:... 

Am lucrat brigadier la Purcari, o 
microzonă unică... unde pe străini nu-i 
acceptă. Dar toate rădăcinile mele sunt 
aici. Cei din brigadă în general nu cunoșteau 
rusa, doar „moldovenește”, în schimb 
găseam limbă comună. Chiar și de Mărţişor 
i-am dus la mare... 

Intotdeauna mi-am iubit patria. Mama 
tot timpul îmi vorbea și niciodată n-am negat 
că sunt moldovean. Și nu mi-a părut rău... 


Note 

' Orientativ, distanța de la Celiabinsk până la 
Moscova este de 1.700 km, până la Chișinău de 
2.917 km, și până la București de 3.360 km. 

* Vezi mai multe în Nina Coliţa, „Nu ne-au dat voie 
să învăţăm”. Studiu și notă introductivă de lon Valer 
Xenofontov și Lidia Prisac, în Arhivele memoriei: 
Recuperarea și valorificarea istorică a memoriei victi- 
melor regimului totalitar-comunist din Republica 
Sovietică Socialistă Moldovenească: Memorii. 
Documente. Studii de caz: [în vol.] /Dir. progr., con- 
sultant, red. șt.: Anatol Petrencu; coord.: lon Valer 
Xenofontov; referenti şt.: Gh. Rusnac [et al.], 
Biblioteca Științifică (Institut) „Andrei Lupan”, 
Chișinău, 2019, pp. 109-125. 

* In limba rusă sintagma „A te duce la baie” are 
două semnificaţii: 1. A te duce la baia rusească 
(saună); 2. A trimite pe cineva la naiba. 


Când s-a început destrămarea URSS 
lucram la Purcari, iar brigada mea a ajuns la 
arendași, astfel practic am rămas fără de 
lucru. În 1997 vin la lucru, eram deja adjunc- 
tul inginerului-șef, dar cel mai interesant 
este că deși sunt agronom, lucram briga- 
dier... Vine directorul și-mi zice: Cu ce vrei 
să te ocupi? Nu știu! Vii să lucrezi inginer? 
Da' șeful meu zice: Păi el e agronom!? Nu-i 
nimic, vom convoca comisia și vom vota... 

După aceasta l-am înfiat pe băiatul 
nostru, Stanislav. Ne-am dus să-l luăm în 
1997, avea trei zile, era abandonat. Și iată 
aşa el e la noi de 20 de ani. Recent am fost 
la Chișinău, a fost admis la Centrul de 
Excelență în Construcţii, la buget. L-am 
rugat să meargă să învețe... Acum e la 
Moscova. L-am trimis la lucru să nu-i pară 
viața așa foaie verde lobodă... N-o să 
înveți, o să mori pe câmp... 

Fobii 

„Cel mai mult în viață m-am temut să 
fiu chel și să am burtă! (râde). 


* Din limba rusă, Osobâi otdel = Secţia specială, 
serviciu de securitate. 

* Ded = militar cu vechime. 

ê Dedovșcină = sistem complex de relaţii extrare- 
gulamentare în armata sovietică. 

“Localitate din actualul raion Ștefan-Vodă. 

* Localitate din regiunea Odesa, Ucraina. 

* Eugen Gladun (1936-2014). Medic, specialist în 
obstetrică și ginecologie. Doctor habilitat în medicină 
(1985), profesor universitar (1986). Membru cores- 
pondent al Academiei de științe a Moldovei (2000). 
Vezi Demir Dragnev, Constantin Manolache, lon 
Valer Xenofontov, Academia de științe a Moldovei: 
evoluţie, instituționalizare, personalităţi (1946-1961- 
2021): Album enciclopedic, coord.: Liliana 
Condraticova, Biblioteca Științifică (Institut) „Andrei 
Lupan”, Chișinău, 2021, p. 136. 

VIORICA OLARU-CEMIRTAN 


Dezvoltarea culturii 
istorice și civice prin 
promovarea memoriei 
deportărilor 


În acest studiu voi face o cartografiere a proiectelor 
educaționale dedicate promovării memoriei deportărilor din 
Republica Moldova, evidențiind contribuția lor la dezvolta- 
rea culturii istorice și civice a tinerei generații. Materialul 
factologic utilizat este acumulat în baza experienței și 
rezultatelor mele profesionale, pe care le voi împărtăși. 

In ianuarie 2010, președintele interimar al Republicii 
Moldova, Mihai Ghimpu, înființa Comisia pentru studierea 
și aprecierea regimului comunist totalitar din R. Moldova, 
un act politic important, nu doar pentru stimularea studierii 
acestui subiect, dar și pentru libertatea și accesul la surse- 
le de arhivă, tinute anterior sub sigiliul strict secret și cu 
acces dificil. Rezultatele științifice atinse de comisie, prin 
publicarea Raportului final în iunie 2010, au stimulat, într- 
adevăr spiritul civic și, pe parcursul ultimului deceniu, 
printr-o colaborare între istorici, artiști, jurnaliști, cineaști, 
am urmărit cu perseverenţă să dezvoltăm proiecte de cer- 
cetare și de educare a tinerei generații, cu scopul nu doar 
de a conserva, dar și de a promova memoria deportărilor. 


Website-ul www.deportari.md 

In Republica Moldova un prim proiect în spațiul virtual 
dedicat deportărilor a fost website-ul www.deportari.md, un 
portal electronic sau o bază de date cu înregistrări video 
ale mărturiilor foștilor deportați și/sau ale copiilor lor. 

Grupul de inițiativă care a lansat acest proiect în 2012 
a fost format din lulian Fruntașu, pe atunci ambasador al 
Republicii Moldova în Regatul Unit al Marii Britanii și 
Irlandei de Nord (finantatorul creării site-ului), subsemnata, 
Viorica Olaru-Cemirtan, istoric, și Ghenadie Popescu, artist 
și muzeograf, administratori și creatori de conţinut. După 

Viorica Olaru-Cemirtan, 
este doctor în istorie, 
cercetătoare specializată 
în teroarea comunistă, 
deportările staliniste, 
exilările și gulagul sovietic, 
istorie orală; 

manager în managementul 
migraţiei, migrație și 
dezvoltare, diasporă; 
formatoare În domeniul 
drepturilor omului, gender, 
educație civică, comunicare 
multiculturală. 


ce a fost lansat, acest portal electronic a 
fost sustinut și dezvoltat pe bază de volun- 
tariat, fiind actualizat și îmbogățit regulat cu 
materiale noi. Portalul conține: a) informatii 
despre deportările staliniste, cu trimiteri la 
bibliografie; b) metodologia de a înregistra 
un interviu de istorie orală cu supravietui- 
torii sau copiii lor, invitând tinerii să se impli- 
ce și să colecteze istoriile din viata bunicilor 
și rudelor care au suferit în perioada 
sovietică; c) bibliografia disponibilă pe 
subiect; d) cele patru volume din Cartea 
Memoriei, o resursă foarte importantă care 
conține catalogul victimelor represiunilor 
comuniste. 

Conceptul și scopul de bază a acestui 
instrument digital este acela de a colecta 
cât mai multe mărturii autentice, pentru a 
prezerva memoria și istoria vie, promo- 
vând, în același timp, cultura civică și 
democratizarea, prin depășirea ororilor 
totalitarismului. 

Noi, ca autori și manageri de conținut, 
solicităm participarea tuturor celor care 
doresc să contribuie la elucidarea subiectu- 
lui și care au disponibile mijloacele tehnice 


ELENA STECLEAR URSU 1936 SÂNGEREII NOI, SÂNGEREI 
Elena Steciear deportată impreună cu tamia pe motive reipoase 1% 


necesare — telefon performant, reportofon, 
aparat foto sau cameră de luat vederi — să 
se alăture acestei inițiative, autoeducându- 
se și cercetând subiectul. 


Proiectul „Expediţiile Memoriei” 

Proiectul a demarat în 2013 și a fost 
finanțat de Departamentul Politici pentru 
Relaţia cu Românii de Pretutindeni al Mi- 
nisterului Afacerilor Externe al României și 
implementat de Asociația Naţională a Tine- 
rilor Istorici din Republica Moldova (ANTIM). 
Până la acest moment proiectul s-a mate- 
rializat în șase expediții (2013-2019). 

Echipa de iniţiativă și de implementare 
a fost compusă din istoricii Octavian Țâcu, 
Viorica Olaru-Cemirtan, regizorul Violeta 
Gorgos, producătorul Virgiliu Mărgineanu, 
jurnalista Corina Cojocaru și un grup de 
studenti de la două universități din Chișinău 
(Universitatea de Stat din Moldova și 
Universitatea Pedagogică de Stat „lon 
Creangă”). Produsele proiectului sunt dis- 
ponibile atât în format video online, cât și în 
format scris, în paginile monografiilor de 
autor și în presa naţională. 

„În vederea realizării unui activism civic 
printre tinerii din R. Moldova și generarea 
unui consens social în societate, legat de 
problema trecutului istoric, am considerat 
oportun în anul 2013, atunci când exerci- 
tam funcţia de ministru al Tineretului și 
Sportului, inițierea unui program social pen- 
tru tineret — Expediţiile Memoriei, care avea 
drept scop atragerea sa într-un proces de 
cunoaștere aplicativă a istoriei noastre, prin 
implicarea nemijlocită a tinerilor în desco- 
perirea acelor repere ale identităţii care 
ne-a modelat în timp”, mentiona istoricul 
Octavian Țâcu. 

Eu m-am alăturat acestei idei pentru că, 
încă din perioada studiilor de doctorat, îmi 
doream să vizitez locurile unde au fost 
deportaţi basarabenii. Era unul din obiecti- 
vele mele profesionale, academice, pentru 
că o cercetare profundă a subiectului 
deportărilor staliniste nu poate exclude vizi- 
tarea și studierea locurilor de deportare, 
descoperirea aspectelor locale ale vieții 
celor deportați, coroborarea cu arhivele 
locului și complementarea istoriilor orale 


culese de la cei reveniti și de la cei care au 
ales să rămână în Siberia și Kazahstan, 
sau au revenit acolo după ce au încercat 
fără succes să Își reînceapă viata în satele 
de baștină. 

Astfel, obiectivele mele și ale proiectului 
coincideau, fiind în sinergie academică, 
educaţională și civică. Misiunea vizionară a 
Expedițiilor Memoriei merge mai departe, 
dorind să dezvolte un curent printre tineri 
pentru a-i face să descopere locurile unde 
au rămas miile de morminte ale stră- 
bunicilor și bunicilor lor. Astfel, tinerii ar 
învăța istoria și s-ar pătrunde de con- 
secințele sistemelor totalitariste, pentru a le 
evita reapariția. 

In octombrie 2013 a avut loc prima 
expediție a Memoriei: în regiunea 
Karaganda din Kazahstan. Am vizitat 
Karlagul din satul Dolinca, Spassk-ul, 
Jezkazgan-ul. L-am întâlnit pe lon Rusu, de 
92 de ani, care a fost supus represiunilor. 
Despre rezultatele expediției și impresiile 
mele și ale colegilor mei se poate vedea 
videoteca accesibilă pe internet.? 


Muzeul Karlag, Karaganda, Kazahstan, octombrie 2013 

Vizitând pentru prima dată un aseme- 
nea monument al „Arhipelagului Gulag”, 
am ajuns la câteva concluzii și exemple de 
bună practică de preluat pentru proiectele 
educaționale și memoriale din Republica 
Moldova. 

Un rol central în recuperarea memoriei 
îl are în mod incontestabil Karlag-ul, care 
astăzi funcționează ca Muzeu, păstrând su- 
flul epocii, transmițând lecţii complexe, me- 
saje deschise și emoţii nemachiate, pe care 
în cadrul expediției din octombrie 2013 le-am 
trăit în satul Dolinka, regiunea Karaganda. 

Muzeul este amplasat în incinta clădirii 
administrative a Karlag-ului și a fost înființat 
la 24 februarie 2001, fiind compus din 25 
de săli tematice, care prezintă publicului, 
pas cu pas, cadrul general și particular al 
evenimentelor istorice, prin numeroase 
accesorii ale timpului și vestigii cum ar fi: 1. 
arme și instrumente de represiune și te- 
roare; 2. haine, încălțăminte și obiecte de 
uz curent ale deținuților din lagăr; 3. acte, 
documente originale sovietice, hărţi și 
scheme de lucru ale administraţiei, pe de o 
parte, dar și manuscrise, picturi, jurnale 
personale, creaţii cu caracter „artistic” ale 
deţinuţilor. Atmosfera este reconstituită și 
cu ajutorul mulajelor, care, în mod fidel, 
transmit semnificaţia regimului care era 
între acești pereți în perioada 1930-1959. 
Specializate pe subiecte centrale, sălile 
muzeului, prin care treci ghidat de un spe- 
cialist bine pregătit, fortifică o comprehen- 
siune de ansamblu, pentru că te pozitio- 
nează în centrul evenimentelor și te 
pătrunzi involuntar de ceea ce a însemnat 
Gulag-ul pentru epoca sovietică. Fiecare 
sală de muzeu își propune cronologic și 
complex să reîntregească viata fără de 
viață a celor care au fost victime ale regi- 
mului: istoria înființării Karlag-ului; activita- 


tea economică; femeile și copiii; laboratorul 
științific de cercetare; zindanul = formă de 
închisoare asiatică, put; camera de detine- 
re a bărbaților; camera de „îngrijiri medica- 
le”; biroul anchetatorului; camera cercetă- 
rilor „ușoare”; camera de arestare pe un 
termen scurt; camera de deținere a femei- 
lor; camera de execuție prin împușcare; 
camera de preluare a mărturiilor; biroul de 
lucru al șefului lagărului; morga; câteva săli 
sunt dedicate numelor și destinelor perso- 
nalităților marcante care au fost încarcerate 
și distruse de regim, represiunilor politice 
ale intelectualității cazahe; represiunii pic- 
torilor; subculturii și bibliotecii epocii; de- 
portărilor în Kazahstan din anii '30-40; 
represiunilor din anii '50-'80. 

Colegii noștri din Kazahstan au o abor- 
dare asertivă a fenomenului de gulag și 
memoria acestuia este asumată. 

Recuperarea memoriei se face în mod sis- 
tematic, este susținută de elitele politice și 
promovată la scară naţională și internaţională. 

Conservarea memoriei se face profe- 
sionist, cu obiective clare, pe termen mediu 
şi lung, implicând parteneriate străine 
(Rusia, Japonia, Ungaria etc.). 

Promovarea patrimoniului memoriei 
colective se efectuează prin metode și mij- 
loace moderne. 

In septembrie 2016 a avut loc cea de-a 
treia ediţie a Expediţiilor Memoriei, cu 
destinația Irkutsk, Siberia. Itinerarul nostru 
a fost: Chișinău - Moscova - orașul Irkutsk 
- regiunea Irkutsk - orașul Bratsk - satele 
Ciunka, Novociunka, Parcium, Lesogorsk, 
Vesioloe și retur. Per total, în 10 zile am 
străbătut circa 15.000 km, cu avionul, tre- 
nul, mașina de teren, autocarul, maxi- 
taxiul, taxiul și pedestru. 

Echipa a fost compusă din nouă per- 
soane, cu profiluri diverse, dar pregătire 

suficientă pentru a aborda subiectul propus 
de expediție. Am fost din domenii adiacente 
şi ne-am completat reciproc: istoricul 
Octavian Țâcu (Academia de Ştiinte), regi- 
zorul Violeta Gorgos (TVR lași), produ- 
cătorul de film Virgiliu Mărgineanu (OWH 
Studio), jurnalista Corina Cojocaru (TV 
Moldova 1), operatorul Oleg Popescu 
(OWH Studio), masterandul Alexandru 
Gutan (Universitatea Pedagogică de Stat 
„on Creangă”), studentele Mariana 


Cebotari și Natalia Guzun (Universitatea 
Pedagogică de Stat „lon Creangă”) și 
Viorica Olaru-Cemirtan (Asociaţia Naţională 
a Tinerilor Istorici din Republica Moldova). 


deportaţi sau s-au născut din părinţi 
deportaţi, nici măcar ei nu au ridicat un sim- 
bol în memoria celor care au suferit și murit 
pe acel pământ. In mod diferit este situația 
în satele Moldovei, unde din iniţiativa 
comunităţii, chiar și fără sprijinul admi- 
nistraţiei, s-au ridicat astfel de monumente, 
chiar dacă modeste. 

+ Cimitirele și satele ridicate de depor- 
tati — documente istorice — sunt în decădere 
și paragină. Este nevoie în regim de urgen- 
tă de documentat ce se mai poate restitui și 
de creat muzee locale sau, cel puțin, ex- 
poziții tematice cu materialele respective. 

+ Persoanele care au rămas în Siberia 


Reflecţiile mele despre această ex- 
pediție și memoria reconstituită în regiunea 
Irkutsk în format succint sunt următoarele: 

+ Am constatat că nu există o politică a 
memoriei, dezvoltată și implementată în 
locurile de tristă amintire din întinsurile 
Siberiei, nici la nivel central, nici la nivel local. 

* In consecință, nu există monumente, 
plăci comemorative, pietre funerare sau 
cruci dedicate comemorării victimelor 
represiunilor staliniste. Chiar dacă astăzi 
acolo mai locuiesc acei oameni care au fost 

au făcut-o în virtutea unor circumstanțe de 
ordin personal, social, economic: unii fiind 
înrolați în armată, altii fiind legaţi de loc prin 
căsătorii mixte, alţii neavând la cine reveni, 
pentru că și-au îngropat părinții sau copiii în 
acel pământ. 

+ O parte din cei deportaţi, destul de 
mică totuși, chiar dacă s-au întors la baștină 
după anul 1956, au revenit în Siberia după 
scurt timp. Această decizie a fost motivată 
de câțiva factori: au constatat că în satul 
natal nu mai aveau nimic din ce au avut 


până la deportare, și aici nu mă refer doar la 
avere, dar și la atitudinea comunității care 
devenise între timp ostilă, din cauza ideolo- 
giei, fricii şi „spălării pe creier”. Și-au dat 
seama că ar trebui iar să o ia de la început, 
să se reintegreze, să se acomodeze și 
aceasta nu era deloc ușor. În timp ce majo- 
ritatea așa au și făcut, construind a treia, a 
patra sau a cincea casă, umblând din sat în 
sat, totuși au fost și din cei care au ales să 
revină la viața lor din Siberia. 

+ Am sesizat că printre puținii moldo- 
veni deportaţi care au rămas acolo după 
1953 nu există conştientizarea fenomenului 
deportărilor. Perceptia lor este din altă 
dimensiune, cea a acceptării supuse și a 
justificării. Am văzut că „sindromul 
Stockholm” e la el acasă acolo în Siberia. 
Explicația, din punctul meu de vedere, vine 
de la faptul că lor nu li s-au oferit „ochelari 
curati și corecti”, adică o grilă de analiză și 
reflectie a deportărilor, ei fiind produsul 
mediului sovietic, perpetuat fidel și după 
destrămarea URSS. 

+ M-a impresionat și spațiul vid la capi- 
tolul păstrarea memoriei familiei. Nicio 
familie din cele cu care am vorbit nu are 
cultura de a păstra fotografiile, actele, scri- 
sorile din acele timpuri. Insuși actul de 
transmitere a istoriei familiei generaţiilor vii- 
toare, adică propriilor copii, este redus sau 
lipsește cu desăvârșire. 

+ Aceste familii nu au fost informate și 
abilitate nici din punct de vedere juridic, 
pentru că nimeni din ele nu știa și, desigur, 
nu a avut cum să facă uz de dreptul lor la 
reabilitare juridică și recunoaștere a statu- 
tului de victimă a regimului sovietic. Nimeni 
nu are certificate de reabilitare, nimeni nu 
este în evidența vreunui organ local în cali- 
tate de deportat sau urmaș de deportat. 

+ Membrii Asociaţiei „Basarabia”, adică 


diaspora din regiunea Irkutsk și Bratsk, au 
nevoie să fie educați la capitolul istoria 
deportărilor şi prin ei se poate începe un 
proces de recuperare a memoriei și istoriei 
orale, cât încă nu e prea târziu. Am obser- 
vat și am apreciat foarte mult interesul și 
implicarea acestora, grație posibilităților 
logistice și abilităţilor de comunicare de 
care dispun, în dezvăluirea subiectului și 
descoperirea oamenilor potriviti. Ei ar putea 
face mai multe, ar putea deveni un agent 
de colectare a materialului în teritoriu, un 
nucleu de formare a unei comunităţi de 
învățare a acestui subiect, un promotor de 
cultură a memoriei, în cele din urmă. 

e Prin această expediţie am introdus în 
circuitul științific trei surse istorice noi care 
aduc valoare adăugată și completează 
tabloul istoric al deportărilor și al oamenilor 
deportați: satele ridicate de deportaţi, cimi- 
tirele unde au fost foarte mulţi dintre ei 
îngropați și oamenii deportați reveniti sau 
rămași în Siberia. Informaţia din Cartea 
Memoriei am completat-o fie cu mărturia 
autentică, fie cu date personale de pe cru- 
cea din cimitir, fie cu izvorul din arhiva 
siberiană, fie cu fotografia unui om sau a 
unui obiect propriu-zis (baracă, fântână, 
casă, cruce etc.). 

e Rezumând, trebuie să afirmăm, 
înțelegând înalta responsabilitate care ne 
revine, că proiectarea istorică a fenomenu- 
lui deportărilor staliniste s-a ridicat la un alt 
nivel - mai generos ca surse, și, în 
consecință, mai calitativ, mai aprofundat, 
cu mai multe valențe. Ca un rezultat al 
acestei expediții, o versiune științifică a jur- 
nalului a fost publicată în monografie“, iar o 
versiune mai accesibilă a fost publicată în 
trei limbi — română, rusă și engleză — pen- 
tru a ajunge la cititori cât mai diverși (voi 
relata mai jos despre acest proiect). 

Evenimentul cronică 

„Memoriile Deportărilor” 

Proiectul Memoriile Deportărilor repre- 
zintă un eveniment-document de confesiune 
publică a foștilor deportaţi, organizat de 
Grupul de inițiativă al proiectului Expediţiile 
Memoriei, găzduit de Filarmonica Naţională 
„Serghei Lunchevici”, cu susținerea Minis- 
terului Culturii al Republicii Moldova, OWH 
Studio, ANTIM, la care nu doar istorici, dar și 
artiști, interpreți, jurnaliști de bună-credință, 
au contribuit anual, începând cu iulie 2014 
(cu excepția anilor 2020 și 2021). Ediţia din 
3 iulie 2016 a fost transmisă live și poate fi 
urmărită în arhiva portalului www.privesc.eu. 

3 NULE 2016, ORA 11:00, 


FILARMONICA NAȚIONALĂ 
"SERGMEI LUNCHEVICI 


Pr 


27/d 


FI NT ANI PEATRALIZA 
VIN CU DEPORTAŢI 
CONCERT TEBA 


Această iniţiativă a crescut numeric an 
de an și a oferit microfonul multor entuziaști 
să promoveze cultura comemorării şi 
reconcilierii, fiind o platformă de împărtă- 
şire a celor mai sincere mărturii și a dialo- 
gului între generaţii, între etnii, care au 
socializat și și-au alinat durerea. Invitând 
foștii deportați și familiile lor la acest eveni- 
ment-document, ne-am dorit să lăsăm o 
cronică a amintirilor pe care fiecare le are și 
le poate valorifica în spaţiul public. Imple- 
tind aceste memorii cu secvenţe artistice 
(spectacolul de teatru „Copiii Foametei”), 

proiecție de film din episoadele „Expediţiile 
Memoriei”, poezii și cântece patriotice, 
mesajele noastre au ajuns la publicul larg și 
au creat acele poduri de încredere atât de 
necesare. Am stabilit multe noi contacte cu 
persoanele dornice să își împărtășească 
istoria și au urmat multe interviuri și 
cercetări aprofundate. 


Proiectul „Dialogul dintre generaţii: 

de la rememorare la reconciliere” 

Implementat de Asociaţia Naţională a 
Tinerilor Istorici din Moldova (ANTIM) și 
DVV International Moldova în 2013-2015, 
acest proiect și-a propus dezvoltarea 
abilităților de comunicare și dialog în 
comunități, iar eu am avut rolul de trainer 
pentru profesori, bibliotecari, oameni de 
cultură și activiști civici din majoritatea 
localităţilor din Republica Moldova, pentru a 
stimula valorificarea patrimoniului imaterial 
— memoria deportărilor. Am elaborat un cur- 
riculum conform necesităților grupului ţintă 
și, utilizând metode interactive de învăţare, 
am ridicat capacitățile participanţilor prin 
oferirea noilor cunoștințe cu privire la istoria 
orală, am dezvoltat și consolidat abilitățile 
lor specifice de a utiliza tehnica interviului 
semistructurat, și am promovat valorile unei 
învățări prin cercetare, dezvoltarea spiritului 
critic și a dialogului între generații. 

Ca rezultat al proiectului, am consultat, 
mentorat și evaluat mai multe proiecte con- 
ceptualizate și implementate la nivel local, 
de către profesoarele de istorie care sunt și 
lidere în asociaţii și organizaţii non-profit. 
Mai jos este un sumar al evaluării finale 
oferită fiecărui proiect, evidențiind reușitele 
și valoarea adăugată a proiectului, deo- 
potrivă cu recomandările de îmbunătăţire a 
acestora, pentru o implementare de durată 
și multiplicativă. 


Mini-proiectul 

„Amintiri din dep(oJărtare” 

Autoare Aliona Machidon, 

Asociația Obștească „Fermierul de Sud” 


Reușitele proiectului: 

Grupul de implementare a proiectului 
a elaborat un concept bun de proiect și a 
identificat corect eroii în jurul cărora au 
făcut investigația de istorie orală, anali- 
zând contextul istoric şi circumstanţele 
locale ale deportărilor din raionul Cahul. 
Subiectele sunt originale și abordarea 
este conformă instruirilor anterioare. S-a 
reușit combinarea aspectelor urban-rural, 
gender, diversitate lingvistică, etnică și 
de opinii. 

Valoarea adăugată a proiectului: 

Pentru a avea un impact nu doar ime- 
diat, dar și de durată asupra educării 
adulților, AO „Fermierul de Sud” a hotărât 
să publice istoria unui personaj și să facă 
un colaj de fotografii prin care să poată 
mediatiza cele mai importante concluzii. 

Recomandări: 

1. Planificarea mai bună a activităților și 
coroborarea resurselor reale cu activitățile 
propuse, astfel încât să nu se ajungă la 
sacrificii (materiale/financiare; de timp). 

2. Consultarea juridică și a AGIPI în 
vederea evitării riscurilor ce tin de dreptul 
de autor și conexe. 

3. Consultarea partenerilor (ANTIM și 
DVV) în cazul în care se dorește să se 
extindă/ajusteze anumite activități. 

4. Imbunătăţirea comunicării atât pe 
verticală, cât și pe orizontală cu partenerii, 
colegii, personajele. 

5. Delegarea anumitor sarcini către 
profesioniști (mai ales când se dorește 
crearea unui produs de durată). 


Mini-proiectele: 

„Răni reci ale Siberiei” 
„Povestea vieţii veteranilor 
celui de-al II-lea Război Mondial 
- amintiri pentru prezent” 
Autoare Liuba Prohniţchi, 
AODASI „SPIRITUSS” 


Reușitele proiectului: 

Conceptul proiectului este bun, metoda 
de realizare este originală. Eroii sunt 
diverși, bine identificaţi. 

Valoarea adăugată: 

Au fost invitați naratori direcţi, utili- 
zându-se perspectiva de la particular spre 
general, rural-urban. A fost realizat un 
filmuleţ de scurt metraj cu cele mai impre- 
sionante momente. 


Recomandări: 

1. Managementul timpului și resurselor 
disponibile. 

2. Delegarea sarcinilor între membrii 
echipei. 


3. Instruiri adiţionale în sfera înregis- 
trării și montajului video. 


Mini-proiectul 

„Copiii de ieri și cei de azi la Dialog” 
Autoare Margarita Rotari, 

AO „Iscălenii” 


Reușitele proiectului: 

Conceptul este bine închegat, persona- 
jele identificate reușit, echipa de implemen- 
tare — consolidată. 

Valoarea adăugată: 

Au fost utilizate mai multe metode de 
lucru, precum vizitele la domiciliu, mese 
rotunde, editarea cărţii de memorii (identifi- 
când resurse financiare adiționale). 

Recomandări: 

1. Imbunătăţirea managementului tim- 
pului. 

2. Instruiri adiționale în domeniul înre- 
gistrărilor audio/video. 

3. Comunicarea cu partenerii (ANTIM și 
DVV) și beneficiarii trebuie îmbunătățită. 


Mini-proiectul 
„Arheologii Memoriei” 
Autoare Viorica Ignatiuc, 
COPE „Dialog” 


Reușitele proiectului: 

Conceptul este bine închegat, deși este 
format din mai multe linii de subiect și în 
acest caz există riscul de a pluti în ape tul- 
buri. Nu s-a întâmplat aceasta, deoarece 
echipa de implementare este consolidată și 
bine organizată. 

Valoarea adăugată: 

Au fost identificate reușit tematicile (origi- 
nale și din perspectiva particular spre general: 
istoria unui cufăr, istoria unei icoane, istoria 
unui leagăn, istoria unei rochii de mireasă). 

Recomandări: 

1. Imbunătăţirea păstrării/arhivării ma- 
terialelor digitale (dublarea și stocarea pe 
suporturi electronice de rezervă). 

2. Echipa și experiența COPE „Dialog” 
ar putea servi drept resursă pentru devolta- 
rea/perfecționarea celorlalți colegi de pro- 
iecte. Recomandăm organizarea unor vizi- 
te de studiu/schimb de experienţă și multi- 
plicarea exemplelor reușite de realizare a 
proiectelor locale. 


Mini-proiectul 

„Martorii oculari purtători 
ai adevărului” 

Autoare Svetlana Birsan, 
AO „Vocea Femeii” 


Reușitele proiectului: 

Conceptul este complex, deoarece este 
format din mai multe linii de subiect și meto- 
de de implementare: revista orală, masă 

rotundă, atelier de istorie, amintiri la o cafea 
etc. Echipa de implementare este conso- 
lidată, bine organizată și cunoscută în loca- 
litate, ceea ce a asigurat reușita proiectului. 

Valoarea adăugată: 

Tematicile au fost identificate reușit 
(cronologic din perspectiva particular spre 
general, rural-urban, componenta gender 
este inclusă). 

Recomandări: 

1. Noi nu încurajăm folosirea atâtor de 
multe metode de desfășurare a activităților, 
mai ales la etapa de start a furnizării pro- 
duselor de istorie orală/educare a adulților, 
pentru a nu debusola publicul și a nu 
cădea în ispita „de toate pentru toti, dar 
nimic consistent”. 

2. Imbunătăţirea managementului 
timpului. 

3. Îmbunătăţirea utilizării resurselor 
disponibile. 


Mini-proiectul 

„Fotoliul cu amintiri” 

Natalia Barbăscumpă, 

Asociația Obștească a Pedagogilor 
și Părinților 


Reușitele proiectului: 

Conceptul proiectului este bun, metoda 
de realizare la fel, originală și intrigantă 
(recunoaște chipul, ghicește anul etc.). 
Eroii sunt diverși, bine identificați. Materiale 
originale utilizate în timpul evenimentelor, 
colectate de la naratori. 

Valoarea adăugată: 

Au fost invitaţi naratori directi, utilizându- 
se perspectiva de la particular spre general. 

Recomandări: 

1. Delegarea sarcinilor între membrii 
echipei. 

2. Managementul timpului și resurselor 
disponibile. 


Mini - proiectul 

„Crihăneni deportaţi 

- martori oculari ai timpului” 
Autoare Maria Cudlenco, 
Biblioteca Publică Crihana-Veche 


Reușitele proiectului: 

Conceptul proiectului este bine înche- 
gat, echipa de implementare este consoli- 
dată și bine organizată (experiența ante- 
rioară a liderului de echipă a fost benefic 
utilizată, moment foarte important, deoare- 
ce demonstrează perseverență și continui- 
tate în abordare). 

Valoarea adăugată: 

A fost identificată reușit tematica și 
metoda de realizare (cafenea de discuţii, 
un narator direct, un narator indirect, utili- 
zând perspectiva de la particular spre 
general). Evenimentul a fost organizat în 
consonanță cu comemorarea zilei de 6 
iulie. Este de menţionat o colaborare 
strânsă cu APL (autoritățile publice locale) 
care au venit cu susținerea financiară 
adițională și diplome pentru naratori. 

Recomandări: 

1. Campania de informare cu privire la 
desfășurarea proiectului urmează să fie 


desfășurată pe viitor mai consistent și sis- 
tematic. 

2. Delegarea sarcinilor către mai multi 
membri ai echipei, altfel existând riscul unei 
prestații sub nivelul acceptabil. 


Recomandări generale 

Elaborarea proiectelor din timp, planifi- 
carea bugetelor. Perfecţionarea tehnicii 
interviului în domeniul istoriei orale și a 
utilizării metodelor de lucru specifice DVV 
International pentru educarea adulţilor. 

Instruiri adiționale în domeniul im- 
plementării proiectelor, cu accent pe 
managementul timpului, managementul 
resurselor, fundraising, delegarea sarcini- 
lor, lucrului în echipă, monitorizarea și 
auto-evaluarea, scrierea rapoartelor. 

Instruiri conexe în domeniul facilitării/ 
moderării evenimentelor, înregistrărilor 
audio/video, montajului video. 

Abilitarea echipelor de implementare în 
sfera comunicării pe verticală și orizontală, 
atât cu partenerii cât și cu comunitatea. 

Perfecţionarea parteneriatelor cu 
finantatorul (DVV International), partenerul 
ANTIM, conformarea cu regulile DVV 
International și ANTIM. 

Programul de Stat 
„Recuperarea și valorificarea 
istorică a memoriei victimelor 
regimului totalitar-comunist din 
RSS Moldovenească în perioada 
anilor 1940-1941, 1944-1953” 


Participarea mea în cadrul acestui 
Program, derulat între 2015-2018 și coor- 
donat de prof. dr. hab. Anatol Petrencu, 
președinte al Institutului de Istorie Socială 
„ProMemoria”, Universitatea de Stat din 


Republicii Moldova, au fost recuperate 
mărturiile victimelor regimului totalitar- 
comunist în RSS Moldovenească și publi- 
cate studii de caz în colecţia de volume 
Arhivele Memoriei *. De asemenea, Pro- 
gramul a implementat o serie de activităţi 
menite să încurajeze procesele de demo- 
cratizare a societăţii prin reflecţii și 
interpretări echidistante, precum organiza- 
rea de seminarii teoretico-practice, mese 
rotunde, conferințe științifice, expoziţii foto- 
documentare. 


Moldova, a fost o plăcere și datorită faptu- 
lui că am avut o echipă de cercetători care 
au utilizat aceeași metodologie și interviul 
semistructurat, ceea ce a mărit impactul 
discursului nostru științific. Pentru prima 
dată în Republica Moldova, acest program 
de stat a coordonat un complex de 
cercetări interdisciplinare privind memoriile 
supraviețuitorilor regimului totalitar-comu- 
nist din RSSM, iar extinderea bazei teore- 
tice și modernizarea instrumentelor de cer- 
cetare aplicate a conferit acestor mărturii 
statutul de document istoric. Prin 
activitățile desfășurate și cercetările de 
teren în localităţile din nordul (director de 
proiect dr. Lidia Pădureac), centrul (direc- 
tor de proiect dr. Ludmila D. Cojocaru) și 
sudul (director de proiect dr. Elena Postică) 

Traseul turistic 

„Deceniul Deportărilor” 

Crezând ferm că tematica deportărilor 
poate fi prezentată și în formă aplicativă, 
pe teren, am venit cu propunerea de a crea 
un traseu turistic cu titlul sugestiv 
„Deceniul Deportărilor”, compus din șase 
obiective cu semnificaţie specifică, din 
Chișinău și împrejurimi, ce tin de restaura- 
rea drumului deportărilor. Agenţia de 
turism „Travel Point” a lansat această 
ofertă pentru turiștii naţionali în vara anului 
2016. Fiind activ implicată în conceptuali- 
zarea și organizarea traseului, am avut 
bucuria de a aduce turistul în atmosfera 
vremurilor, prin vizitarea câtorva locuri ale 
memoriei și întâlnirea cu martori oculari ai 
deportărilor. 


Printre obiectivele turistice ale traseului 
sunt: 

+ Asociaţia Foștilor Deportaţi și Deținuți 
Politici din Moldova, Chișinău; 

+ Muzeul Memoria Neamului, Chișinău; 

+ Muzeul Naţional de Istorie a Moldovei, 
Chișinău; 

+ Muzeul Naţional de Etnografie și Istorie 
Naturală, Chișinău; 

+ Muzeul Deportaţilor (casa-muzeu „Casa 
Părintească”), parcul central din satul 
Mereni, raionul Anenii Noi; 

+ Trenul durerii - Monumentul de come- 
morare din scuarul Gării Feroviare, 
Chișinău; 

+ Memorialul dedicat deportaților, 
Podgoreni, Orhei; 


Multiple expoziţii anuale de cărți, 
fotografii, documente și documentare 
dedicate deportărilor staliniste, organi- 
zate sub egida Muzeului Naţional de 
Etnografie și Istorie Naturală, Chișinău 


Împreună cu echipa muzeului, în spe- 
cial cu dr. Elena Șișcanu, dr. Romeo 
Cemirtan și artistul plastic Ghenadie 
Popescu, am organizat în perioada 2014- 
2018 multiple expoziţii de cărti, fotografii, 
documente şi documentare dedicate 


deportărilor staliniste. În momentul lansării 
expozițiilor, invitaţii speciali — foștii deportaţi 
— au avut ocazia să comunice și să 
interacționeze cu un public divers, fiind 
ascultați și încurajați să își împărtășească 
istoriile cu noua generaţie. 


Proiectul „Toleranţă și Empatie 

pentru Coeziunea Socială - TECOS” 

TECOS a fost realizat cu suportul Pro- 
gramului de granturi „Iniţiative globale - 
Acţiuni locale” (2016-2017) pentru absol- 
venții programelor de burse ale Open 
Society Foundation. Am conceput și imple- 
mentat acest proiect având ca obiectiv sti- 
mularea empatiei și comunicării dintre 
generaţii, pentru atingerea coeziunii sociale. 

In Republica Moldova tema coeziunii 
sociale este pe agenda societăți civile și 
guvernamentale. Desigur, pentru soluții efi- 
ciente în vederea consolidării coeziunii 
sociale este necesar să găsim cauzele 
care stau la baza lipsei acesteia și să 
operăm un pachet de măsuri adecvate 
necesităților. Proiectul a abordat doar una 
din cauze — lipsa comunicării dintre diver- 
sele etnii și generaţii pe marginea 
experienței de viață trăită acum șapte 
decenii — teroarea stalinistă. In calitatea 
mea de istoric și formator/trainer, sunt 
sigură că prin valorificarea memoriei aces- 
tei experiențe dramatice, traumatizante, pe 
care au trăit-o toate etniile din RSSM, se 
poate dezvolta toleranța, empatia și, deci, 
coeziunea socială a generaţiilor. 

In cadrul acestui proiect am editat șase 
broșuri de autor, diseminate și disponibile 
în bibliotecile orașului Chișinău, bibliotecile 
raionale, bibliotecile liceelor, muzeelor și 
altor instituții culturale. De asemenea, 
edițiile pot fi accesate în format electronic 
pe blogul www.tceuforum.wordpress.com. 

Prima broșură are titlul major sugestiv 
Prin empatie și toleranță spre coeziune și 
subtitlul Viaţa bate filmul, și a fost editată în 
mai 2017 în limbile română, engleză și 
rusă. Istoriile de viată care curg printre 
lacrimi din aceste pagini au fost trăite de 
copii de la 2 luni, la 18 ani. Acestea erau 
vârstele interlocutorilor mei atunci când au 
trecut prin grozăvia mașinăriei de represiu- 
ne sovietică — deportările staliniste. lar trei 
persoane au fost concepute și născute în 
locurile îndepărtate, unde părinții lor, tineri, 
frumoși și nevinovati, au fost deportați. Cu 
membrii familiei lor sau singuri, acești copii 
au trebuit să se acomodeze la condiţiile 
complet diferite și să supraviețuiască, în 
pofida tuturor intemperiilor. Viaţa lor, privită 
de la înălțimea a peste 70 de ani, poate 
servi ca sursă de inspirație pentru noi, cei 
care astăzi căutăm valori și strategii să 
depășim crize și probleme, sau dorim să 
aflăm adevărul în epoca post-adevărului. 

Experiențele lor ne vorbesc despre 
natura firii umane, de la sacrificiu până la 
umilință, de la prietenie până la lipsa uma- 
nului. Tot ce li s-a întâmplat și nu i-a distrus, 
i-a făcut mai puternici. Ei au învăţat anumi- 
te lecţii și au tras concluzii, astfel încât au 
ajuns astăzi să fie lucizi, chiar dacă au avut 
o viață deosebit de grea. Valorile pe care 
s-au bazat în clipele infernale au fost cele 
care le-au adus salvarea: dragostea, 
credința, sacrificiul, hărnicia, perseverenta. 
Toate acestea împletite le-au alimentat 
speranța că vor depăși greutățile. 

A doua broșură, cu același titlul major 
sugestiv, are subtitlul Jurnalul de călătorie - 
Expedițiile Memoriei 2016 în Siberia: 
provocări și rezultate, de asemenea a fost 
editată în luna mai 2017, în limbile româ- 
nă, engleză și rusă. Ea promovează re- 
zultatele proiectului Expediţiile Memoriei. 

Într-adevăr, o cercetare profundă a subiec- 
tului deportărilor staliniste nu poate exclude 
vizitarea și studierea locaţiilor de destinație, 
descoperirea aspectelor locale ale vieții 
celor deportați, coroborarea cu arhivele 
locului și complementarea istoriilor orale 
culese de la cei reveniti și de la cei care au 
ales să rămână în Siberia și Kazahstan sau 
au revenit acolo după ce au încercat fără 
succes să reînceapă o viaţă în satul natal. 
Mi-am propus să desfășor un jurnal de 
călătorie, axat pe rezultatele obținute în ulti- 
ma expediţie, din punctul meu de vedere, al 
istoricului și formatorului, cu anumite con- 
cluzii specifice. 


Proiectul „EUStory Moldova” 

Am continuat să cred că grupul țintă cu 
care trebuie să mai lucrăm, ca istorici și for- 
matori civici, este tânăra generație. 

Astfel, am participat cu dedicație și mi- 
am adus contribuţia în conceptualizarea și 
implementarea proiectului  „EUStory 
Moldova: descoperim eroi în localitate la 
noi”, coordonat de DVV International (biroul 
din Moldova) și Asociaţia Naţională a 
Tinerilor Istorici din Moldova, cu susținerea 
Fundaţiei Körber din Hamburg, Germania. 

Prin acest proiect am promovat învă- 
tarea prin cercetare, dezvoltarea gândirii 
critice și capacităților de descoperire a 
eroilor care au contribuit la dezvoltarea 
locală în diferite împrejurări istorice. 

Scopul concursului a fost încurajarea 
tinerilor (între 14 și 21 ani) să-și dezvolte 
capacităţile de învăţare prin cercetare, 
abordând subiectele din domeniul istoriei 
contemporane, și anume viata unor oameni 
simpli, care pot fi consideraţi eroi datorită 
unor experiențe care au avut un impact 
asupra familiei lor și/sau a comunității. 
Tinerii, cercetând diverse surse (mărturii, 


fotografii de epocă, documente de arhivă, 
vestigii de muzeu, interviuri), au descoperit 
eroicul în faptele oamenilor de orice etnie din 
localitatea lor de baștină sau reședință. Ei au 
fost îndrumați de către tutori, adică profesorii 
de istorie, care, la rândul lor, au beneficiat de 
trei module de training pentru a-și consolida 
capacitățile proprii de cercetare și scriere de 
eseuri, postere sau jurnale-cronică, conform 
regulamentului concursului. 

Concursul a implicat în cercetare 135 
elevi cu vârsta între 14 și 21 ani de la 23 de 
instituții, îndrumați de 32 cadre didactice. 
Aceștia au produs 101 lucrări intrate în 
competiție. Cea mai mare prezenţă au avut 
elevii din capitală, însă au prezentat lucrări 
consistente și elevi din Râbnița, Călărași și 
Soroca, precum și cei din șase localități 
rurale: Băhrinești (Florești), Puhăceni 
(Anenii Noi), Florițoaia Nouă și Cornești 
(Ungheni), Dobruşa (Șoldănești) și 


Giurgiulești (Cahul). 84 de elevi au lucrat la 
proiecte individuale, iar 57 au dezvoltat pro- 
iecte de cercetare în grup. 45 de lucrări au 


fost prezentate sub formă de eseu, 29 sub 
formă de jurnal (academic sau jurnal- 
cronică) și 27 de lucrări au fost structurate 
sub formă de postere. 

Datorită participanţilor la acest proiect, 
au fost adunate multe materiale din satele 
și orașele Moldovei care aduc în lumină 
teroarea stalinistă. Lucrările au fost anali- 
zate și evaluate de către un juriu indepen- 
dent, în baza criteriilor anunțate în 
Regulamentul concursului. 

Fiecare membru al juriului și-a 
împărtășit experiența de a evalua lucrările 
prezentate, în baza instrumentului de eva- 
luare, accentuând momentele importante 
ale procesului, cum ar fi: a) aprecierea 
tematicii concursului b) varietatea eroilor 
descoperiți c) capacitățile participanţilor de 
a căuta surse și a analiza diversitatea 
informației colectate d) impactul îndrumări 
asidue a profesorilor și mai puțin sesizabilă, 
în anumite cazuri e) prezentarea celor mai 
bune lucrări care pot fi desemnate 
câștigătoare. 

La categoria postere am consemnat aceste rezultate și câștigători: 

lar pentru categoria jurnal-cronică am avut următoarele rezultate: 

Gala de premiere a tuturor partici- 
panților a încununat concursul, iar cei mai 
buni patru câștigători au reprezentat țara la 
o tabără de studiere a istoriei, organizată în 
Berlin, Germania, în 2018. Tinerii au socia- 
lizat cu semenii lor, câștigători din celelalte 
țări europene care fac parte din rețeaua 
EUSTORY, creată și gestionată de 
Fundaţia Körber din Hamburg, Germania. 

Concluzionând, cred cu desăvârșire că 
în calitate de istoric, trainer și formator de 
opinie, prin aceste proiecte de cercetare, 
evenimente culturale, activități educative și 
polivalente, îmi pot exercita datoria civică 


de promovare a adevărului istoric, împreu- 
nă cu colegii de breaslă care împărtășesc 
aceleași valori. Ca finalitate, contribuim la 
dezvoltarea culturii istorice și civice prin 
promovarea memoriei deportărilor și mă 
bucur foarte mult când publicul și par- 
ticipanţii sunt inspirați să devină mai sensi- 
bili fată de valoarea memoriei — patrimoniu 
imaterial fragil, dar important pentru moș- 
tenirea culturală și istorică naţională. 

Sunt onorată să muncesc alături de 
reputații mei colegi și le sunt foarte 
recunoscătoare pentru colaborarea cali- 
tativă, eforturile și dedicația merituoasă. 

Note 

* Octavian Țâcu, „Expediţiile Memoriei (Ill): 
Românii/moldovenii din Irkutsk”, în Timpul, 24 octom- 
brie 2016, disponibil online la http://www.timpul.md/ 
articol/expediiile-memoriei-%28iii%29-romanii- 
moldovenii-din-irkutsk—99110.html (accesat la 
6.09.2021). 

A se vedea TV Canal regional, emisiunea 
„Expediţiile Memoriei în Kazahstan”, 5 noiembrie 
2013, https://www.youtube.com/watch?v=DipluGN1 
EuM; TVR lași, emisiunea „Români fără frontiere. 
Expediţiile Memoriei în Kazahstan”, I-IV, 13 iunie 2016, 
https://www.youtube.com/watch?v=VhfLO7 BOdx0; 
https://www.facebook.com/expeditiile.memoriei/. 

3 Sindromul „Stockholm” descrie cpmportamentul 
unei victime răpite sau captivă, care în timp, începe 
să își simpatizeze răpitorul. El se manifestă prin apa- 
riția unei aliante emoţionale între victima unui abuz și 
cel care o păzește în locul unde este sechestrată. 
Sindromul a fost descris pentru prima dată în urma 
atacului armat al unei bănci din Stockholm în 1973. 
La baza lui stă instinctul de supravieţuire. (n.red.) 

* Viorica Olaru-Cemirtan, Teroarea stalinistă în 
RSSM, 1940-1941, 1944-1956: deportările, exilările 
în Gulag, foametea, editura Lexon-Prim, Chișinău, 
2020, 560 p. 


* Ludmila D. Cojocaru (ed.), Arhivele Memoriei, vol. |, 
tom |, Cercetări realizate în localităţile din centrul 
Republicii Moldova, Chișinău, 2016; Elena Postică 
(ed.), Arhivele Memoriei, vol. II, tom |, Cercetări realiza- 
te în localitățile din sudul Republicii Moldova, Chișinău, 
2016; Lidia Pădureac (ed.), Arhivele Memoriei, vol. III, 
tom |, Cercetări realizate în localităţile din nordul 
Republicii Moldova, Chișinău, 2016. 

* Viorica Olaru-Cemirtan, Prin empatie și toleranță 
spre coeziune: Viaţa bate filmul, Chișinău, 2017, 44 p.; 
Bnopnka Onapy-HembipraH, Hepes conepexuganue u 
mepnumocmb K Cn/oveHHocmu: XKu3Hb 6esxanocmHee 
KUHO, KuunHes, 2017, 44 cTp.; Viorica Olaru-Cemirtan, 
Through empathy and tolerance to cohesion: Truth is 
stranger than fiction, Chișinău, 2017, 44 p. 

7 Viorica Olaru-Cemirtan, Prin empatie și toleranță 
spre coeziune: Jurnalul de călătorie - Expeditiile 
Memoriei 2016 în Siberia: provocări şi rezultate, 
Chișinău, 2017, 44 p.; Bnopnka Onapy-4embipran, 
Yepe3 conepexuBaHue u MepnuMoCmb K CNTOYeHHOCMU: 
MemopuanbHaa Əkcneðuyua 8 Cuðupb - 2016: 
ZĪHeeHuk: 6b1306b1 U omkpbimua, KnuunHes, 2017, 44 
cTp.; Viorica Olaru-Cemirtan, Through empathy and 
tolerance to cohesion: The Memory Expedition into 
Siberia 2016. Diary: challenges and findings, 
Chişinău, 2017, 44 p. 


Fotografii din sălile de expoziții, Muzeul Karlag, Kazahstan, Karaganda 

GHEORGHE PETROV 


Crimele Securităţii. 
Execuţiile din aprilie 1950 
de lângă orașul Bistriţa 
şi comuna Teaca 


În urma preocupărilor și cercetărilor noastre privind cri- 
mele regimului comunist am identificat o serie de date și 
probe care indică și dovedesc faptul că la începutul lunii 
aprilie 1950, în zona periferică a orașului Bistrița, precum 
și într-un loc situat la câțiva kilometri spre sud-est de 
comuna Teaca, la limita dintre județele Bistrița-Năsăud și 
Mureș, au fost asasinate mai multe persoane implicate în 
rezistența anticomunistă. Acestea au fost arestate, anche- 
tate și apoi condamnate de către instanțele militare de 
judecată ale vremii la pedepse mari cu închisoarea. 
Ulterior deținuții au fost scoși din închisorile unde au fost 
repartizați pentru executarea pedepsei, fiind mutaţi și 
concentrați într-o închisoare de tranzit, de unde au fost 
scoși pentru ultima dată și uciși în mod deliberat, deși nu 
au fost condamnaţi la pedeapsa capitală. Execuţiile au 
fost înfăptuite de o echipă mixtă alcătuită din cadre de 
Securitate și Militie, asasinatele fiind hotărâte și coordona- 
te de către înalți responsabili din conducerea Ministerului 
Afacerilor Interne. Acest caz a fost adus oficial în atenția 
opiniei publice abia după 1989, fiind apoi preluat și 
dezbătut de-a lungul anilor în diferite luări de cuvânt și în 
anumite lucrări de specialitate. In lipsa unor documente 
edificatoare sau a unor mărturii venite din partea persoa- 
nelor ce au fost implicate în aceste omoruri, multă vreme 
nu s-a știut cu exactitate care a fost soarta și sfârșitul 
acestor oameni. Au fost emise și vehiculate doar opinii și 
păreri, care însă nu au putut oferi răspunsuri reale despre 
împrejurările morții și dispariției acestor detinuti, cum și 
unde au fost omorâţi, unde le-au fost îngropate trupurile 
sau cine au fost decidenții și făptuitorii crimelor. Tocmai la 

Gheorghe Petrov s-a născut la 
15 februarie 1963 în Turda. Ab- 
solvent al Facultăţii de Istorie și 
Filosofie, Sectia Istorie, Univer- 
sitatea „Babeș-Bolyai” (1991), 
Doctor în Istorie al aceleiași uni- 
versități (2002). Arheolog expert, 
specializat în istoria și arheologia 
monumentelor medievale și pre- 
moderne, precum și în arheolo- 
gia contemporană care privește 
crimele de război și cele ale 
regimurilor politice totalitare. 

A desfășurat activitate de cerc- 
etare științifică în cadrul 
Muzeelor de Istorie din Deva și 
Cluj, iar între 2006-2010 și 2012- 
2020 a lucrat ca expert în cadrul 
Institutului de Investigare a 
Crimelor Comunismului și 
Memoria Exilului Românesc 
(IICCMER), unde s-a ocupat de 
investigarea reală a cazurilor de 
crime săvârșite de reprezentanții 
instituțiilor de represiune ale 
regimului comunist, desfășurând 
cercetări de teren pentru căutarea 
și recuperarea rămășițelor 
pământești ale victimelor execu- 
tate, cu sau fără judecată, precum 
și a deţinuţilor politici morți în 
lagăre de muncă și închisori. 

A participat la conferințe, sesiuni 
și simpozioane științifice, a fost 
subiect și consultant în multe filme 
documentare cu tematică istorică, 
a organizat expoziții și a publicat 
cărți și lucrări în reviste de 
specialitate. 


aceste întrebări încercăm să stabilim aici 
niște răspunsuri mai concludente, bazate 
cu precădere pe sursele documentare 
cunoscute până în prezent. 

Pe teritoriul Transilvaniei și nu numai, 
formele de opoziție la comunism au cunos- 
cut o mare diversitate, plecând de la împo- 
trivirea individuală și până la inițierea unor 
structuri organizatorice mai ample, acele 
formaţiuni și grupări bazate pe un număr 
mai mare de membri și sprijinitori, cu o 
ierarhie conducătoare şi cu obiective pro- 
gramatice de actiune. In acest areal geo- 
grafic, cea mai mare densitate de for- 
maţiuni care s-au opus regimului comunist, 
de orientări ideologice diverse, a existat în 
zona Munţilor Apuseni, pe teritoriul fostelor 
județe Alba, Cluj și Turda, acestea mani- 
festându-se mai intens începând din anul 
1948. Dintre acestea, se remarcă îndeo- 
sebi Frontul Apărării Naţionale - Corpul de 
Haiduci, organizație condusă de maiorul 
Nicolae Dabija (care fusese scos din 
cadrele active ale armatei), apoi for- 
maţiunile conduse de studentul Ştefan 
Popa și Alexandru Maxim, membrii acesto- 
ra acționând pe Valea Arieșului, în zona 
comunei Bistra, precum și în localitățile 
situate în partea de sud-est a Munţilor 
Apusenilor și pe Valea Mureșului. 

In prima parte a anului 1949 au avut loc 
mai multe confruntări armate între membrii 
acestor organizații și trupele de Securitate 
însoțite de cadre operative, soldate cu 
destructurarea şi anihilarea grupărilor, 
mulți dintre partizani fiind uciși sau 
capturați în timpul luptelor.' Cei care au 
reușit să scape din confruntări au fost 
urmăriți până au fost prinși sau uciși, iar 
toți cei care au fost implicaţi sau au sprijinit 
într-un fel sau altul organizaţiile au fost 
arestați, anchetați și trimiși în fata 


instanțelor militare de judecată. Anchetele 
au fost făcute cu brutalitate, ele 
desfășurându-se pentru marea majoritate 
a celor arestaţi la sediile Securităţii din 
Cluj, Turda și Alba lulia. Cercetările au fost 
finalizate în septembrie 1949, după care 
inculpaţii au fost înaintați Tribunalului 
Militar din Sibiu pentru a fi judecați și 
condamnaţi. Deoarece numărul celor care 
urmau să fie judecaţi era foarte mare, regi- 
mul a evitat trimiterea în instanță a unui 
singur lot de persoane, care ar fi demons- 
trat că rezistența anticomunistă era o 
mișcare de mare amploare. In consecință, 
s-a decis împărțirea și repartizarea celor 
arestaţi în mai multe loturi, procedeu folosit 
ulterior și în cazul altor organizaţii de 
rezistență din alte părti ale ţării. Ca urmare, 
au fost formate peste 15 loturi, fiecare 
cuprinzând aproximativ 20 de persoane. 
Alături de lotul principal, în care au fost 
încadrați principalii membrii ai organizației 
Frontul Apărării Naţionale în frunte cu 
Nicolae Dabija, celelalte loturi au avut ca 
lideri stabiliți anumite persoane considera- 
te de Securitate că au desfășurat activităţi 
mai ostile împotriva regimului. 

Toate aceste procese, în care au fost 
condamnate peste 300 de persoane, s-au 
desfășurat în perioada septembrie 1949 - 
februarie 1950. Procesul lotului principal, 
al maiorului Dabija, s-a desfășurat între 30 
septembrie și 4 octombrie 1949, dar con- 
damnările au fost stabilite dinainte, fiind 
propuse de Direcţia Regională de 
Securitate Sibiu și aprobate de către 
Gheorghe Pintilie, șeful Securităţii? Aceste 
pedepse, stabilite anticipat, au fost acorda- 
te întocmai de către completul de judecată 
al Tribunalului Militar Sibiu, ceea ce 
demonstrează faptul că deciziile privind 
condamnările se luau de către Securitate, 

instanța având doar rol decorativ, de a da 
o aparență de legalitate. 

Tribunalul Militar Sibiu a pronunțat 
pedepse grele pentru foarte multi dintre cei 
arestaţi. Din lotul principal, șapte persoane 
în frunte cu maiorul Dabija au fost condam- 
nate la pedeapsa capitală, fiind executate 
la Sibiu în dimineaţa zilei de 28 octombrie 
1949.* Restul inculpaţilor din acest lot pre- 
cum și cei încadrați în celelalte loturi au pri- 
mit pedepse grele cu închisoarea, multi 
fiind condamnaţi la muncă silnică pe viață. 
La scurt timp după pronunțarea sentințelor, 
Gheorghe Pintilie i-a cerut colonelului 
Mihail Dulgheru, șeful Direcţiei Anchete din 
cadrul DGSP, să nominalizeze persoanele 
ce nu fuseseră condamnate la moarte, dar 
care desfășuraseră activități periculoase 
împotriva regimului, cum ar fi faptul că au 
folosit arma împotriva organelor de securi- 
tate, „...pentru a se crea un regim mai 
aspru în închisoare” pentru acestea. Lista 
întocmită ca urmare a ordinului i-a cuprins 
pe toți cei care au fost condamnaţi la 
muncă silnică pe viaţă, la care s-au mai 
adăugat și unii dintre cei care primiseră 
pedepse cu închisoarea între 15 și 25 de 
ani. După cum vom arăta în continuare, 
aceste persoane au fost ucise în cursul 
unor acțiuni organizate și desfășurate de 
către Direcţia Regională a Securităţii 
Poporului Cluj, cu sprijinul organelor cen- 
trale din București. 

După primirea sentințelor, deţinuţii 
condamnați la pedepse privative de liberta- 
te pe diferite termene au fost repartizați la 
câteva penitenciare din tară. In anul 
următor, între 22 februarie și 15 martie 
1950, 13 deţinuţi (12 bărbaţi și o femeie), 
au fost scoși din penitenciarele unde se 
aflau (Aiud, Gherla, Sibiu, Pitești, Mislea) 
şi aduși la Penitenciarul Tribunalului din 

Cluj. În 2 și 5 aprilie 1950, prin două adre- 
se ale Direcţiei Regionale a Securităţii 
Poporului Cluj semnate de colonelul Mihai 
Patriciu, șeful acestei direcţii, se cerea 
Penitenciarului Tribunalului Cluj predarea 
pentru cercetări a celor 13, menţionaţi fie- 
care cu numele (șapte în adresa din 2 apri- 
lie și șase în cea din 5 aprilie), ambele 
adrese ale Securității având același număr 
de înregistrare. Prima (nr. 17.007/2 aprilie 
1950) a fost înregistrată la penitenciar sub 
nr. 2.704/2 aprilie 1950, iar a doua (nr. 
17.007/5 aprilie 1950) a fost înregistrată 
sub nr. 2.764/5 aprilie 1950. 

După părăsirea penitenciarului nu s-a 
mai știut nimic de soarta acestor oameni, 
iar rudele lor au aflat mult mai târziu că ei 
nu mai sunt în viață, lucru ce s-a întâmplat 
numai după îndelung și insistente demer- 
suri făcute de aparținători către autorități. 
Moartea acestor persoane a fost oficia- 
lizată abia în 25 iulie 1957, când la Oficiul 
de Stare Civilă al Primăriei orașului Cluj a 
fost deschis un Registru special în care 
s-au completat 13 acte de moarte, întocmi- 
te pe baza unor certificate medicale false. 
Conform datelor consemnate în aceste 
documente, toți acești oameni au încetat 
din viață în zilele de 2, 3 și 5 aprilie 1950, 
din cauze medicale, diagnosticele invocate 
fiind: TBC pulmonar (6 cazuri), Miocardită 
cronică (2 cazuri), Insuficiență circulatorie 
(2 cazuri), Congestie pulmonară (2 cazuri) 
și Pneumonie (1 caz), ultimele două diag- 
nostice reprezentând practic aceeași 
afecțiune. Decesele au fost declarate de 
către locotenentul-major Vasile Nica, șeful 
Biroului de Evidenţă al Deţinuţilor din 
Direcţia Penitenciare, Lagăre și Colonii de 
Muncă, care, în baza unui ordin, a avut 
atunci misiunea să cutreiere țara pentru a 
face înregistrarea detinutilor morți sau 


dispăruți în penitenciare, precum și infor- 
marea Sfaturilor Populare din localităţile 
unde se aflau unităţile de detenție. 

In timpul regimului comunist, despre 
dispariția acestor persoane au circulat 
unele informaţii prin anumite medii sociale 
din zona Clujului și nu numai, însă mai 
mult în secret și cu frică de a fi rostite 
public. Era un lucru cunoscut faptul că mai 
multe persoane au fost ucise de 
Securitate în primăvara anului 1950, însă 
nu se cunoșteau amănunte despre cum s- 
au înfăptuit omorurile, cine au fost autorii 
şi unde au fost îngropate victimele. 
Informații mai consistente despre aceste 
crime și despre identitatea victimelor au 
apărut abia după 1989, fiind difuzate prin 
presă și în literatura de specialitate, mai 
ales după apariția în spațiul public a unor 
documente aflate în arhiva fostei 
Securităţi și în arhiva Primăriei din Cluj 
(vezi Actele de Moarte), care însă nu 
lămureau pe deplin problema. Din partea 
Asociaţiei Foștilor Deținuți Politici - Filiala 
Cluj, a fost lansată cu insistență ipoteza 
potrivit căreia cele 13 persoane au fost 
transferate din Penitenciarul Tribunalului 
Cluj la Direcţia Regională de Securitate, 
care, în anul 1950, iși avea sediul într-un 
imobil situat pe strada Republicii nr. 23. 
Aici deținuții ar fi fost închiși în spaţiul 
arestului amenajat la demisolul clădirii, 
unde ar fi fost uciși în două serii, șapte în 
2 aprilie și șase în 5 aprilie. Totodată se 
susținea cu argumente oarecum plauzibile 
că trupurile acestora au fost depuse într-o 
încăpere din spatiul arestului, a cărei intra- 
re a fost închisă sau obturată cu zidărie. 
La o atentă observare a configurației și 
structurii imobilului, datorită existenţei 
unei anomalii constructive la nivelul demi- 
solului (fostul spaţiu al arestului), care nu 


corespunde cu planimetria elevațiilor 
clădirii, se putea presupune existența unei 
încăperi închise care nu avea nici o des- 
chidere către celelalte compartimente ale 
nivelului subteran. La cererea AFDPR 
Cluj, în cursul lunii august 2010, după 
obţinerea autorizărilor necesare, s-a orga- 
nizat o acţiune de verificare tehnică a 
acestei teorii, care a prevăzut câteva 
străpungeri punctuale de zidărie și practi- 
carea unei deschideri mai largi într-o 
latură de zid, ce părea că separă una din 
actualele camere ale demisolului de pre- 
supusa încăpere unde ar fi fost depuse 
trupurile victimelor. In urma acestei 
operațiuni s-a demonstrat că ipoteza nu 
se susţine, iar în exteriorul zidăriei pene- 
trate construcţia nu a fost prevăzută cu 
alte compartimente la nivelul demisolului. 
Acţiunea de cercetare a fost organizată de 
Centrul de Investigare a Crimelor 
Comunismului din România (CICCR)' în 
colaborare cu Parchetul Militar Teritorial 
Cluj, care a fost în prealabil sesizat asupra 
acestui caz. 

Astăzi este bine cunoscut faptul că în 
cursul anilor 1949 și 1950, din dispoziţia 
Securităţii, mai multe zeci de deținuți, con- 
damnati iniţial de instanțele militare la 
închisoare pe diferite termene, au fost 
scoși din penitenciare și asasinați în 
condiţii mai mult sau mai puțin cunoscute 
ori doar presupuse. Aceasta a fost situația 
şi în cazul celor 13 deținuți de la Cluj, lista 
nominală a acestora fiind redată în conti- 
nuare. Pe lângă datele de stare civilă și 
cele care privesc condamnările penale, 
pentru fiecare persoană am consemnat și 
câteva informații biografice, la care se 
adaugă și datele menţionate în Registrul 
special de Stare Civilă aflat în arhiva 
Primăriei din Cluj. 

1. loan Robu - născut la 22 martie 1922 la Timișoara, fiul lui 
Constantin și Elena, necăsătorit, cu ultimul domiciliu în București, 
str. Splaiul Unirii nr. 191. In 1949 era student în anul IV la Facultatea 
de Drept din București, fiind și absolvent al Academiei Comerciale 
din capitală. Fost secretar general al Tineretului Universitar Naţional 
Țărănesc din Centrul Universitar București. A încercat reorganiza- |. 
rea Partidului Naţional Țărănesc în mai multe judete, printre care și |. 
Alba, aici având legături cu gruparea lui Alexandru Maxim, ce avea 
mulți susținători în zona comunei Galda de Jos. Arestat în 12 
februarie 1949 și condamnat de Tribunalul Militar Sibiu, prin 
Sentința nr. 842 din 15 octombrie 1949, la muncă silnică pe viață. A 
fost depus pentru efectuarea pedepsei în Penitenciarul Pitești, dar în 15 martie 1950 a fost 
transferat la Penitenciarul Tribunalului Cluj. In 2 aprilie 1950, prin adresa nr. 17.007, a fost 
scos din închisoare și predat către DRSP Cluj, fiind executat în cursul aceleiași zile. 

* Registru special / Primăria Cluj - Decedat în 2 aprilie 1950, ora 12.00, Cluj, Congestie 
pulmonară (diagnostic înscris ulterior cu altă cerneală) / Act de Moarte (AM) nr. 105; 
Certificat Medical (CM) 370606. Data întocmirii actului de deces: 25 iulie 1957. Declarant: 
Vasile Nica. 


2. Alexandru Maxim - născut la 22 martie 1926 în Ulmeni- 
Pământeni, județul Călărași, fiul lui Constantin și Alexandrina, 
necăsătorit. Avea domiciliul în comuna Sălciile, judeţul Prahova și 
era absolvent a șase clase de liceu comercial. S-a stabilit la Galda 
de Jos, județul Alba, unde a pus bazele unei organizații de 
rezistență anticomunistă. Arestat în 8 martie 1949 după o confrun- 
tare armată cu trupele Securităţii desfășurată pe teritoriul comunei |. 
Cricău (zona Bogoloaia), județul Alba, și condamnat de Tribunalul |” 
Militar Sibiu, prin Sentința nr. 843 din 18 octombrie 1949, la muncă | 
silnică pe viață. A fost încarcerat la Penitenciarul Sibiu de unde, în | 
22 februarie 1950, a fost transferat la Penitenciarul Tribunalului Cluj. * 
De aici, prin adresa nr. 17.007 din 2 aprilie 1950, a fost predat pentru cercetări către DRSP 
Cluj, fiind executat în aceeași zi. 

* Registru special - Primăria Cluj / Decedat în 2 aprilie 1950, ora 12.00, Cluj, TBC pul- 
monar (diagnostic înscris ulterior cu altă cerneală) / AM nr. 102; CM 370603. Data întoc- 
mirii actului de deces: 25 iulie 1957. Declarant: Vasile Nica. 


3. Nicolae Niţescu - născut la 30 ianuarie 1908 în comuna Cândești, județul 
Dâmboviţa, fiul lui Marin și Maria, cu ultimul domiciliu în București, str. Vatra Luminoasă nr. 
13. Căsătorit cu Elena, soră cu soția maiorului Nicolae Dabija, șeful organizaţiei Frontul 
Apărării Naţionale, avea un băiat. Niţescu a fost ofițer de artilerie, trecut în rezervă în 1946 
cu gradul de maior, a sprijinit gruparea de partizani condusă de cumnatul său, Nicolae 
Dabija. Arestat la 19 martie 1949 în București și condamnat de Tribunalul Militar Sibiu, prin 

Sentința nr. 816 din 4 octombrie 1949, la muncă silnică pe viaţă. A 
fost închis la Penitenciarul Aiud de unde, la 22 februarie 1950, a 
fost transferat la Penitenciarul Tribunalului Cluj. Prin adresa nr. 
17.007 din 2 aprilie 1950 a fost scos din penitenciar și predat către 
DRSP Cluj, fiind executat în aceeași zi. 

* Registru special - Primăria Cluj / Decedat în 2 aprilie 1950, ora 
12.00, Cluj, Miocardită cronică (diagnostic înscris ulterior cu altă |- 
cerneală) / AM nr. 103; CM 370604. Data întocmirii actului de | ~ 
deces: 25 iulie 1957. Declarant: Vasile Nica. 


4. Alexandra Pop - născută la 4 februarie 1927 în comuna - 
Bistra din județul Alba, fiica lui Teofil și Maria, cu ultimul domiciliu în 
localitatea natală. A urmat școala primară după care a absolvit șase 
clase de liceu comercial. Nu a fost căsătorită. A fost membră activă 
în organizaţia de partizani Frontul Apărării Naţionale condusă de 
maiorul Nicolae Dabija. Arestată de Securitate la 4 martie 1949 în 
urma luptei de la Bistra (zona Groși) și condamnată de Tribunalul |” 
Militar Sibiu, prin Sentinta nr. 816 din 4 octombrie 1949, la muncă |. ., 
silnică pe viață. A fost încarcerată la închisoarea de femei din | 3 
Mislea, fiind transferată la 23 februarie 1950 la Penitenciarul 
Tribunalului Cluj. In baza adresei nr. 17.007 din 2 aprilie 1950 a fost 
scoasă din penitenciar și predată către DRSP Cluj, fiind ucisă în 
aceeași zi. 

* Registrul special - Primăria Cluj / Decedată în 2 aprilie 1950, ora 12.00, Cluj, TBC pul- 
monar (diagnostic înscris ulterior cu altă cerneală) / AM nr. 104; CM 370605. Data întoc- 
mirii actului de deces: 25 iulie 1957. Declarant: Vasile Nica. 


5. Simion Moldovan - născut la 15 septembrie 1929 în Teiuș, 
judetul Alba, fiul lui Simion și Agneta, necăsătorit, cu ultimul domi- 
ciliu în Blaj. A absolvit Liceul Comercial de Băieți din Blaj (1947), iar | 
în 1949 era student la Academia Comercială din București. Membru [sas 
în organizația Frontul Apărării Naţionale condusă de Nicolae | ~ 
Dabija. Arestat la 4 martie 1949 în timpul luptei de la Bistra (zona | 
Groşi) și condamnat de Tribunalul Militar Sibiu, prin Sentința nr. 816 A 
din 4 octombrie 1949, la muncă silnică pe viață. Incarcerat la (7 
Penitenciarul Aiud de unde, la 22 februarie 1950, a fost transferat (3 
la Penitenciarul Tribunalului Cluj. De aici, prin adresa nr. 17.007 din 
2 aprilie 1950, a fost predat pentru cercetări către DRSP Cluj, fiind 
ucis În aceeași zi. 

* Registru special - Primăria Cluj / Decedat în 2 aprilie 1950, ora 12.00, Cluj, TBC pul- 
monar (diagnostic înscris ulterior cu altă cerneală) / AM nr. 101; CM 370602. Data întocmirii 
actului de deces: 25 iulie 1957. Declarant: Vasile Nica. 

6. Mihai Angheluţă - născut la 4 octombrie 1920 în Galaţi, fiul 
lui Dumitru și Elena, necăsătorit, cu ultimul domiciliu în București, 
str. D. Papazoglu nr. 41. Absolvent al Facultăţii de Drept din 
București (1943), de profesie avocat și diplomat. A fost șef de birou 
la Ministerul Afacerilor Externe în 1943-1944, iar în perioada 8 
noiembrie 1944 - 1 iunie 1945 a fost șeful cabinetului personal al lui 
Petru Groza. A revenit apoi ca diplomat în Ministerul de Externe de 
unde a fost comprimat la 1 septembrie 1947. A sprijinit organizaţia 
Frontul Apărării Naţionale. Arestat la 19 martie 1949 și condamnat 
de Tribunalul Militar Sibiu, prin Sentinta nr. 816 din 4 octombrie 
1949, la muncă silnică pe viață. A fost încarcerat la Penitenciarul 
Aiud până la 10 martie 1950, când a fost trimis la Penitenciarul Tribunalului Cluj. La 2 apri- 
lie 1950, prin adresa nr. 17.007, a fost solicitat transferul către DRSP Cluj. Acest transfer 
este consemnat la acea dată și în Fişa Matricolă Penală a deținutului, unde se mai 
specifică faptul că numai în 3 aprilie ar fi fost predat către Securitate, această zi reprezen- 
tând și data oficială a decesului." Nu există deocamdată informații care să explice această 
neconcordanță de zile, însă dacă nu este cumva o greșeală de scriere, s-ar putea presu- 
pune că a fost ucis numai în 5 aprilie, odată cu deţinuţii executaţi în a doua serie." 

* Registru special - Primăria Cluj / Decedat în 3 aprilie 1950, ora 17.00, Cluj, TBC pul- 
monar (diagnostic înscris ulterior cu altă cerneală) / AM nr. 106; CM 370607. Data întoc- 
mirii actului de deces: 25 iulie 1957. Declarant: Vasile Nica. 


___7. Victor Vandor - născut la 29 august 1910 în comuna 
Intregalde, județul Alba, fiul lui Izidor și Paraschiva, cu ultimul domi- 
ciliu în localitatea natală. Absolvent al Gimnaziului din Baia de Arieș 
și al Liceului din Abrud. A funcţionat ca învăţător în satele Ghioncani 
și Sfârcea din comuna Intregalde, căsătorit cu Leontina, fără copii. 
A luptat pe frontul de răsărit unde a fost rănit. A fost membru în 
organizaţia Frontul Apărării Naţionale. Arestat la 4 martie 1949 în 
timpul luptei partizanilor cu Securitatea de la Bistra (zona Groși), 
unde a fost rănit, și condamnat de Tribunalul Militar Sibiu, prin f 
Sentința nr. 842 din 15 octombrie 1949, la 25 de ani muncă silnică. 
Pentru efectuarea pedepsei a fost închis la Penitenciarul Gherla, dar la 
23 februarie 1950 a fost transferat la Penitenciarul Tribunalului Cluj. Prin adresa nr. 17.007 din 
2 aprilie 1950, DRSP Cluj solicită penitenciarului transferul deținutului pentru cercetări. Acest 
lucru este consemnat în Fişa Matricolă Penală, dar în continuare se mai notează că numai la 
5 aprilie a fost predat și ridicat efectiv de Securitate. Această mențiune indică faptul că Vandor 
a fost ucis împreună cu deținuții executați în a doua serie, ziua de 5 aprilie figurând în cazul său 
ca dată oficială a decesului. 

* Registru special - Primăria Cluj / Decedat în 5 aprilie 1950, ora 20.00, Cluj, TBC pul- 
monar (diagnostic înscris ulterior cu altă cerneală) / AM nr. 113; CM 370614. Data întoc- 
mirii actului de deces: 25 iulie 1957. Declarant: Vasile Nica. 

8. loan Bedeleanu - născut la 6 decembrie 1919 în comuna 
Mihalt, județul Alba, fiul lui Mihai și Maria, căsătorit, cu doi copii, 
având ultimul domiciliu în localitatea natală. Absolvent a șase clase 
primare, a fost de profesie pantofar și a participat la război cu gra- 
dul de sergent pe fronturile din răsărit și apus. A avut legături cu or- 
ganizaţia anticomunistă condusă de Alexandru Maxim. Arestat la 5 
martie 1949 și condamnat de Tribunalul Militar Sibiu, prin Sentința 
nr. 843 din 18 octombrie 1949, la 20 de ani muncă silnică. A fost 
închis la Aiud și apoi la Gherla, de unde a fost transferat la 23 
februarie 1950 la Penitenciarul Tribunalului Cluj. De aici, prin adre- 
sa nr. 17.007 din 5 aprilie 1950 a fost preluat pentru cercetări de 
către DRSP Cluj, fiind ucis în aceeași zi. 

* Registru special - Primăria Cluj / Decedat în 5 aprilie 1950, ora 13.00, Cluj, Congestie 
pulmonară (diagnostic înscris ulterior cu altă cerneală) / AM nr. 107; CM 370608. Data 
întocmirii actului de deces: 25 iulie 1957. Declarant: Vasile Nica. 


9. Emil Dalea - născut la 20 august 1917 în comuna Galda de 
Jos, judetul Alba, fiul lui Gheorghe și Paraschiva, cu ultimul domici- 
liu în localitatea natală. Absolvent a cinci clase primare, țăran agri- 
cultor și fost ceferist. Era căsătorit și avea doi copii. A luptat pe front 
unde a fost și rănit. A fost membru în organizația lui Alexandru 
Maxim. Arestat la 9 martie 1949 și condamnat de Tribunalul Militar | "20% > 5 
Sibiu, prin Sentința nr. 843 din 18 octombrie 1949, la 20 de ani 


muncă silnică. A fost închis la Aiud, Gherla și Sibiu, de unde a fost sà b 
transferat la Penitenciarul Tribunalului Cluj, la 28 februarie 1950. La ) ` 
gi D 


5 aprilie 1950, prin adresa nr. 17.007 a fost predat pentru cercetări 
către DRSP Cluj, care l-a executat în aceeași zi. 

* Registru special - Primăria Cluj / Decedat în 5 aprilie 1950, ora 18.00, Cluj, TBC pul- 
monar (diagnostic înscris ulterior cu altă cerneală) / AM nr. 108; CM 370609. Data întoc- 
mirii actului de deces: 25 iulie 1957. Declarant: Vasile Nica. 


„10. Mihai Florinc - născut la 17 septembrie 1905 în comuna 
Intregalde, județul Alba, fiul lui loan și Floarea, cu ultimul domiciliu 
în localitatea natală. Absolvent a cinci clase primare, căsătorit, cu 
patru copii. Gospodar de frunte, curator al bisericii greco-catolice 
din comună, secretar la primărie, gestionar la cooperativă, avea 
moară, joagăr și crâșmă. A sprijinit organizația lui Alexandru Maxim. 
Arestat la 14 mai 1949 și condamnat de Tribunalul Militar Sibiu, prin 
Sentinta nr. 842 din 15 octombrie 1949, la 15 ani de muncă silnică. 
A fost încarcerat la Penitenciarul Gherla, fiind transferat la 23 
februarie 1950 la Penitenciarul Tribunalului Cluj. Prin adresa nr. 
17.007 din 5 aprilie 1950 a fost predat către DRSP Cluj, care l-a 
executat în aceeași zi. 

* Registru special - Primăria Cluj / Decedat în 5 aprilie 1950, ora 18.00, Cluj, Miocaralită 
cronică (diagnostic înscris ulterior cu altă cerneală) / AM nr. 109; CM 370610. Data întoc- 
mirii actului de deces: 25 iulie 1957. Declarant: Vasile Nica. 


11. Petru Mărgineanu - născut la 7 februarie 1903 în satul 
Obreja, județul Alba, fiul lui Simion și Rozalia, cu ultimul domiciliu în 
localitatea natală. A fost fratele lui Nicolae Mărgineanu, profesor 
universitar la Cluj. Absolvent a șase clase primare, căsătorit cu trei 
copii. Țăran agricultor, catalogat chiabur, fost primar liberal al comu- 
nei timp de 14 ani, până în 1945. A sprijinit organizaţia lui Alexandru 
Maxim. Arestat la 16 martie 1949 și condamnat de Tribunalul Militar 
Sibiu, prin Sentința nr. 848 din 20 octombrie 1949, la 20 de ani 
muncă silnică. A fost încarcerat pentru efectuarea pedepsei la 
Penitenciarul Sibiu de unde a fost transferat, la 22 februarie 1950, 
la Penitenciarul Tribunalului Cluj. La 5 aprilie 1950, în baza adresei 
nr. 17.007, a fost preluat de către DRSP Cluj, care l-a ucis în cursul aceleiași zile. 

* Registru special - Primăria Cluj / Decedat în 5 aprilie 1950, ora 19.00, Cluj, 
Insuficiență circulatorie (diagnostic înscris ulterior cu altă cerneală) / AM nr. 110; CM 
370611. Data întocmirii actului de deces: 25 iulie 1957. Declarant: Vasile Nica. 


12. Emil Olteanu - născut la 11 noiembrie 1922 în comuna 
Galda de Jos, județul Alba, fiul lui Toma și Sabina, cu ultimul domi- |. 
ciliu în localitatea natală. Absolvent a șapte clase primare, țăran |.. 
agricultor și pantofar, căsătorit cu Anica, având împreună un copil. 
A luptat în război pe frontul de apus. A sprijinit organizația lui | 33% 
Alexandru Maxim. Arestat la 28 martie 1949 și condamnat de | 
Tribunalul Militar Sibiu, prin Sentința nr. 843 din 18 octombrie 1949, = 
la 20 de ani muncă silnică. A fost închis în penitenciarele din Aiud și | 
Gherla, de la acesta din urmă fiind transferat, la 23 februarie 1950, 
la Penitenciarul Tribunalului Cluj. Prin adresa nr. 17.007 din 5 aprilie 
1950 a fost preluat de către DRSP Cluj, fiind executat în aceeași zi. 

* Registru special - Primăria Cluj / Decedat în 5 aprilie 1950, ora 19.00, Cluj, 
Pneumonie (diagnostic înscris ulterior cu altă cerneală) / AM nr. 111; CM 370612. Data 
întocmirii actului de deces: 25 iulie 1957. Declarant: Vasile Nica. 


13. Florian Picoș - născut la 15 octombrie 1899 în comuna 
Galda de Jos, judeţul Alba, fiul lui lon și Nastasia, cu ultimul domi- 
ciliu în localitatea natală. Absolvent a patru clase primare, țăran 
agricultor, căsătorit cu Veronica, având împreună patru copii. In 
perioada 1941-1942 a fost primar al comunei, fiind de orientare 
național-țărănistă. A aderat la organizaţia anticomunistă condusă de 
Alexandru Maxim, fiind liderul acesteia în Galda de Jos. Arestat la 
10 martie 1949 și condamnat de Tribunalul Militar Sibiu, prin 
Sentința nr. 842 din 15 octombrie 1949, la 20 de ani muncă silnică. 

A fost încarcerat în penitenciarele Aiud, 
Gherla și Sibiu, din ultimul fiind transferat, 
la 28 februarie 1950, la Penitenciarul 
Tribunalului Cluj. De aici a fost preluat de 
către DRSP Cluj prin adresa nr. 17.007 din 
5 aprilie 1950, fiind executat în aceeași zi. 

* Registru special - Primăria Cluj / 
Decedat în 5 aprilie 1950, ora 17.00, Cluj, 
Insuficiență circulatorie (diagnostic înscris 
ulterior cu altă cerneală) / AM nr. 112; CM 
370613. Data întocmirii actului de deces: 
25 iulie 1957. Declarant: Vasile Nica. 


În privinta acestui asasinat premeditat, 
despre cum s-au petrecut în realitate lucru- 
rile pe teren, cine au fost executanții sau 
cei care au decis și ordonat aceste omoruri, 
există un document de o importanță 
deosebită, descoperit în urmă cu câţiva ani 
în arhiva fostei Securităţi, care oferă 
răspunsuri concludente la unele din 
întrebările care până de curând erau domi- 
nate de incertitudini. Este vorba despre o 
declaraţie din 2 iulie 1954, dată în anchetă 
la Securitate de către fostul maior de miliție 
Eugen Alimănescu, un personaj care a fost 
implicat direct în asasinarea la ordin, în mai 
multe zone ale ţării, a zeci de detinuti poli- 
tici condamnaţi iniţial la pedepse cu închi- 
soarea. In document, Alimănescu face 
dezvăluiri despre locurile din țară unde i-au 
fost încredințate misiuni criminale, despre 
metodele de acțiune și persoanele care au 
participat și l-au sprijinit în teren sau, în 
unele cazuri, chiar și despre cum s-au 
debarasat de cadavrele celor uciși. In 
Arhiva CNSAS, documentul original se 
păstrează în dosarul de anchetă al fostului 
ministru de interne al României din perioa- 
da 1945-1952, Teohari Georgescu (fond 
Penal, dosar 000246, vol. 15). Declaraţia 
este scrisă de mână și se desfășoară pe 


nouă pagini, fiind reprodusă integral la 
sfârșitul acestei lucrări. 

In declaraţie se face referire la un 
număr de cinci acțiuni mai importante la 
care Alimănescu a participat nemijlocit 
alături de alte cadre de Militie și Securitate 
în perioada anilor 1949-1950, toate vizând 
scoaterea din penitenciare a unor deținuți 
politici deja condamnaţi, urmată de trans- 
portarea și asasinarea lor în anumite locuri 
dinainte stabilite. Pe lângă aceste misiuni 
criminale, în declarație mai sunt mărturisite 
și alte omoruri la comandă executate în 
diverse locuri din țară, săvârșite împotriva 
unor oameni care nu făceau parte din cate- 
goria deţinuţilor politici. Cele cinci execuţii 
de deținuți politici au avut loc, primele două 
în zona orașului Lugoj, iar celelalte în 
zona orașului Pitești, în împrejurimile 
Bucureștiului, în zona orașului Bistriţa și în 
apropierea comunei Teaca din județul 
Bistrița-Năsăud, ultimele două făcând 
obiectul expunerii noastre.” 

Eugen Alimănescu este una dintre figuri- 
le controversate ale Poliţiei Române. S-a 
născut la 27 iulie 1916 în Slatina, județul Olt. 
In 1938 a fost încorporat în armată într-o 
unitate de transmisiuni cu care, începând 
din iunie 1941, a participat la operaţiunile 
militare desfășurate pe Frontul de Răsărit. 
După eliberarea din armată, la începutul 
anului 1945 s-a angajat la Prefectura 
Poliției Capitalei pe functia de informator, 
devenind și membru al Partidului Comunist. 
In același an a fost avansat comisar și 
numit șef al Echipei Fulger, iar în 1946 a 
fost încadrat chestor în Direcţia Generală a 
Poliţiei. Această echipă, alcătuită din cadre 
de poliţie, avea ca principal obiectiv lichida- 
rea bandiţilor și borfașilor din capitală și 
provincie. Aceștia erau executați în 
momentul reţinerii lor sub motivul că s-au 

opus arestării, sau în timpul reconstituirii 
faptelor pentru care au fost arestaţi sub 
pretextul că au încercat să fugă de sub 
escortă. Dar acţiunile lui din anii postbelici 
nu au constat doar în asasinarea unor 
„borfași” și tâlhari” din București și provin- 
cie. Documentele mai consemnează și alte 
fapte, cum ar fi uciderea arbitrară a unor 
persoane nevinovate sau foști infractori, 
batjocorirea unor femei, primirea de foloase 
necuvenite ori folosirea unor metode bar- 
bare de tortură în timpul anchetelor. 

După desființarea Poliției și înființarea 
Miliției, la 23 ianuarie 1949, Alimănescu a 
fost încadrat în această structură cu gradul 
de maior și funcția de șef al Serviciului 4 
Bande din Direcţia Miliției Judiciare. 
Serviciul era unul dintre departamentele 
aparatului de stat comunist implicat în 
acțiunile de urmărire și neutralizare ale par- 
tizanilor anticomuniști. In această calitate, 
împreună cu alţi subordonați au primit ordi- 
ne și au participat la misiuni repetate de 
omucidere a mai multor deținuți politici, 
foști membri ai grupărilor de rezistență 
anticomunistă. 

Hotărârea pentru executarea unor 
deținuți politici deja condamnaţi a fost luată 
în cadrul unor şedinţe secrete desfășurate 
în clădirea Ministerului Afacerilor Interne, la 
care au participat Teohari Georgescu, 
Marin Jianu, Gheorghe Pintilie, Alexandru 
Nicolschi și, probabil, Avram Bunaciu. 
Teohari Georgescu, ministrul de Interne, 
considera că din cauza situaţiei interna- 
tionale de atunci nu toti cei arestați în lotu- 
rile de „bandiţi” puteau fi executaţi deodată. 
Astfel, s-a decis ca doar unii dintre ei să fie 
condamnaţi la moarte de instanțe, iar 
ceilalți să fie uciși ulterior printr-o altă 
procedură. Oamenii care trebuiau să 
moară au fost aleși în funcție de mărimea 

pedepsei primite, fiind vizati mai ales cei cu 
condamnări mai mari de 15 ani și care, 
înainte de arestare, au avut manifestări 
ostile mai agresive împotriva organelor de 
stat. O astfel de decizie nu putea fi luată 
fără informarea și aprobarea, chiar și tacită, 
a unor persoane din conducerea supe- 
rioară a Partidului Comunist. Ministrul 
Teohari Georgescu a fost și cel care l-a 
desemnat pe Eugen Alimănescu ca execu- 
tant principal al omorurilor, printr-o indicație 
dată adjunctului său, Marin Jianu, cel care 
trebuia să coordoneze și să urmărească în 
teren desfășurarea acestor activități crimi- 
nale. Această alegere s-a făcut pe conside- 
rentul că Alimănescu avea deja experiență 
în domeniu, datorită faptului că în anii ante- 
riori executase mulți infractori de drept 
comun. Până la apariția mărturiei lui 
Alimănescu, unii autori de studii și articole 
privitoare la istoria comunismului au presu- 
pus, fără a dispune de dovezi concludente, 
că aceste execuţii ar fi fost hotărâte și ordo- 
nate doar de generalul Alexandru 
Nicolschi, care a fost nemulțumit de pedep- 
sele cu închisoarea primite de unii detinuti 
condamnaţi. In realitate, așa cum am 
arătat, aceste măsuri criminale au fost 
hotărâte, în comun, de principalii responsa- 
bili din cadrul Ministerului Afacerilor 
Interne, având probabil și acceptul condu- 
cerii superioare de partid. 

Ordinele de acţiune au fost date întot- 
deauna numai pe cale verbală, fiind trans- 
mise personal lui Eugen Alimănescu de 
către ministrul adjunct Marin Jianu, mâna 
dreaptă și cel mai de încredere om al minis- 
trului Teohari Georgescu. Toate misiunile 
criminale ale echipei de milițieni conduse 
de Alimănescu au fost efectuate cu știința 
și aprobarea generalului Pavel Cristescu, 
șeful Direcţiei Generale a Miliției. Alegerea 


și stabilirea componentei echipei ce urma 
să execute asasinatele a rămas în sarcina 
lui Alimănescu, singura condiţie pe care 
acesta trebuia să o respecte era ca toti 
oamenii să fie membri de partid. Astfel, au 
fost aleși următorii ofițeri: locotenent Mircea 
Săgeată, locotenent Radu Vișan și locote- 
nent-major Alexandru Ghiţă. 

Prima întâlnire dintre Alimănescu și 
Marin Jianu a avut loc în cursul lunii iulie 
1949. Atunci i s-au adus lui Alimănescu la 
cunoștință primele misiuni pe care trebuia să 
le îndeplinească, acestea fiind prezentate 
drept o sarcină primită din partea Partidului 
și a conducerii Ministerului de Interne.“ 

Prima deplasare într-o astfel de misiune 
a echipei constituite și conduse de 
Alimănescu a fost la Lugoj unde, în 2 
august 1949, au fost executaţi prin 
împușcare șapte deţinuţi care au fost 
implicați în rezistența anticomunistă din 
zona Banatului. Au urmat apoi alte câteva 
acțiuni criminale în diferite locuri din tară, 
până în luna martie 1950, când, aflându-se 
într-o misiune la Tulcea, Alimănescu a pri- 
mit ordin telefonic de la generalul Pavel 
Cristescu să se reîntoarcă de urgență cu 
trenul la București pentru a se prezenta la 
ministrul adjunct, Marin Jianu. Cu prilejul 
primirii la ministru, acesta i-a încredințat 
alte misiuni în care trebuia să mai omoare 
încă 58 de persoane (16 la Timişoara, 16 la 
Cluj, 16 la Pitești și 10 la Jilava), sfătuindu-l 
să ia în prealabil legătura cu șefii 
Regionalelor de Securitate din acele locuri, 
care fuseseră deja informaţi și trebuiau să 
se ocupe pe plan local de organizarea și 
pregătirea acțiunilor." 

Prima execuție colectivă din noua serie 
de misiuni criminale a fost îndeplinită la 10 
martie 1950 în apropiere de orașul Lugoj, 
în pădurea de pe Dealul Ciura. Aici, în cola- 


borare cu cadre de la Securitatea din 
Timișoara și Lugoj, au fost împușcate 16 
persoane condamnate pentru implicare în 
mișcarea anticomunistă din zona 
Dobrogei. Echipa de milițieni condusă de 
Alimănescu s-a deplasat apoi la Pitești, 
unde, în colaborare cu cadre de la 
Securitatea din Pitești, Câmpulung și 
Târgoviște, au executat prin împușcare 15 
deținuți (unul nu a mai fost adus la 
execuție), foști membri ai unor grupări anti- 
comuniste din Dobrogea.” De la Pitești, 
maiorul Alimănescu și oamenii lui au plecat 
direct la Cluj, unde au fost așteptați de șeful 
Regionalei de Securitate, colonelul Mihai 
Patriciu, și de adjunctul acestuia, locote- 
nent-colonelul Gheorghe Cuteanu. Ca mă- 
suri pregătitoare pentru desfășurarea exe- 
cutiilor s-a efectuat înainte o recunoaștere 
pe teren în vederea găsirii unor locuri potri- 
vite pentru săvârșirea omorurilor și îngro- 
parea cadavrelor. La această acțiune, după 
cum spune Alimănescu, a participat el îm- 
preună cu colonelul Patriciu, dar cu sigu- 
ranță cei doi au mai fost însoțiți în teren și 
de alţi securiști, rămași nementionati. 
Despre cum s-a procedat și în ce locuri 
s-au făcut execuțiile, singurele amănunte le 
aflăm tot din cuprinsul aceleiași declaraţii, 
unde se spune că opt deținuți au fost 
transportaţi (probabil cu o mașină-dubă) 
într-o pădure de la marginea orașului 
Bistrița unde au fost împușcați „într-o 
groapă bine ascunsă”. Ceilalţi opt au fost 
executaţi prin ștrangulare cu sfori, într-o 
pădure situată între comuna Teaca și 
orașul Reghin, la circa șase km de Teaca. 
Omorurile au fost înfăptuite de o echipă 
mixtă alcătuită din ofițerii de miliție Eugen 
Alimănescu, Mircea Săgeată, Radu Vișan, 
Alexandru Ghiţă și câţiva ofițeri de la 
Securitatea din Cluj, aleși de colonelul 

Patriciu numai dintre membrii de partid în 
care acesta avea încredere." 

După ce în declarație Alimănescu 
prezintă la modul general și într-o oarecare 
ordine cronologică toate misiunile criminale 
care i-au fost încredințate personal de către 
ministrul adjunct Marin Jianu, spre sfârșitul 
textului mai face câteva reveniri și 
completări, dintre care una se referă la 
acţiunea de la Cluj. Inainte de asta spune că 
nicăieri unde a acţionat nu a știut cine au 
fost oamenii pe care i-a ucis, dar Marin 
Jianu i-a comunicat că sunt doar niște 
bandiți foarte periculoși care merită să 
moară. La Cluj a auzit de la ofițerii de 
Securitate și chiar de la colonelul Patriciu că 
deținuții ce urmau să fie omorâţi au făcut 
parte din „banda Dabija”, iar la executie, 
securiştii clujeni care au participat arătau 
spre o femeie despre care spuneau că la 
arestare a tras cu mitraliera și era foarte 
periculoasă." Această femeie, singura din- 
tre cei 13 detinuti, nu era alta decât 
Alexandra Pop din Bistra, județul Alba, 
membră în organizaţia maiorului Dabija, 
care a fost arestată în timpul luptei de la 
Bistra (zona Groși) din 4 martie 1949. 


Inadvertenţe constatate în 

documentele cunoscute 

Documentele care se cunosc deocam- 
dată și care fac referire directă la moartea 
celor 13 persoane sunt puţine și se 
rezumă doar la Declaraţia maiorului 
Alimănescu din 2 iulie 1954, Fișele 
Matricole Penale ale deținuților”, Adresele 
din 2 și 5 aprilie 1950 prin care deţinuţii au 
fost preluaţi de Securitate de la 
Penitenciarul Tribunalului Cluj și Actele de 
Moarte întocmite în 25 iulie 1957 la 
Primăria orașului Cluj. Din studiul compa- 
rativ al informaţiilor cuprinse în aceste 

surse documentare se remarcă unele 
neconcordante ce trebuie precizate și 
analizate. 


1. Numărul persoanelor executate. 

Există o diferenţă între numărul persoa- 
nelor despre care se spune că au fost exe- 
cutate și numărul celor care știm cu 
siguranță că au fost ucise. In declaraţia sa 
Alimănescu vorbește de 16 persoane, cifră 
specificată prima dată de ministrul adjunct 
Marin Jianu atunci când acesta i-a 
încredințat misiunile criminale, apoi chiar 
de el când afirmă că a executat 16 persoa- 
ne, opt lângă orașul Bistrita și opt în apro- 
piere de comuna Teaca. Conform celor 
două adrese, Securitatea solicita Peni- 
tenciarului Cluj predarea unui număr de 13 
detinuti cu identitate precizată, șapte în 
ziua de 2 aprilie și șase în ziua de 5 aprilie, 
pentru toți aceștia fiind eliberate ulterior tot 
atâtea certificate de deces. Rezultă însă o 
diferență de trei persoane, care deo- 
camdată ar putea fi explicată numai în 
două feluri: 

- O ipoteză mai puţin probabilă ar fi că, 
având în vedere multele omoruri individua- 
le și colective pe care le-a săvârșit la ordin 
prin toată tara, este posibil ca Alimănescu 
să fi făcut o confuzie sau să nu-și fi amintit 
cu exactitate când a scris declaraţia, în 
1954, după patru ani de la evenimente, de 
numărul exact al persoanelor asasinate în 
colaborare cu Securitatea din Cluj. 

- Intr-o altă ordine de idei, se poate pre- 
supune că împreună cu cei 13 deținuți 
Securitatea a mai trimis la moarte încă trei 
persoane, condamnate sau nu, ce puteau 
să se afle atunci arestate la Cluj sau care 
au fost aduse aici din altă parte. Practica 
execuțiilor arbitrare, fără judecată, sau a 
dispariţiilor de persoane pentru care nu 


s-au întocmit imediat acte de moarte sau 
acestea s-au făcut mult mai târziu ori 
niciodată, a fost una curentă mai ales în 
perioada 1948-1951, când Regionala de 
Securitate Cluj a fost condusă de colonelul 
Mihai Patriciu. Din punctul nostru de vede- 
re, în ceea ce privește acest aspect al 
cazului, a doua ipoteză pare a fi cea mai 
verosimilă în acest moment. 


2. leşirile nominale din penitenciar 

și repartizarea victimelor pe 

locurile de execuţie. 

- In adresa DRSP Cluj cu nr. 17.007/2 
aprilie 1950, înregistrată la Penitenciarul 
Tribunalului Cluj sub nr. 2.704/2 aprilie 
1950, sunt nominalizați șapte deținuți: 
Maxim Alexandru Pop Alexandra, 
Anghelută Mihai, Nitescu Nicolae, Robu 
loan, Vandor Victor, Moldovan Simion. 

- In adresa DRSP Cluj cu nr. 17.007/5 
aprilie 1950, înregistrată la Penitenciarul 
Tribunalului Cluj sub nr. 2.764/5 aprilie 
1950, sunt nominalizati șase detinuti: Picoș 
Florian, Florinc Mihai, Dalea Emil, Olteanu 
Emil, Bedeleanu loan, Mărgineanu Petru. 

Având în vedere strict cele două docu- 
mente și datele generale cuprinse în 
declaraţia lui Alimănescu, rezultă că 
execuţia deținuților s-a făcut în două serii, 
în zile și locuri diferite. Ca urmare, la prima 
vedere, s-ar putea înțelege că în 2 aprilie 
au fost ucise prin împușcare cele șapte per- 
soane menţionate în prima adresă, iar în 5 
aprilie au fost ucise prin ștrangulare cele 
șase persoane menţionate în a doua 
adresă. Conform afirmațiilor lui 
Alimănescu, deţinuţii din prima serie au fost 
omorâți la marginea orașului Bistriţa, iar cei 
din a doua serie au fost uciși în apropiere 
de comuna Teaca. Analizând însă toate 
informaţiile din cele două adrese, din Fișele 


Matricole Penale (FMP) ale deținuților și din 
Actele de Moarte (AM) întocmite în 1957, 
rezultă următoarele neconcordante: 

- Cinci dintre cei șapte detinuti mentio- 
nati în adresa nr. 17.007 din 2 aprilie 1950 
(Maxim Alexandru, Pop Alexandra, Niţescu 
Nicolae, Robu loan, Moldovan Simion), 
apar în FMP că au fost scoși din penitenciar 
și predati către Securitate în 2 aprilie, 
această zi fiind consemnată în AM ale aces- 
tora ca data oficială a decesului. 

- Al şaselea deţinut nominalizat în adresa 
din 2 aprilie 1950, Angheluță Mihai, apare în 
FMP ca fiind predat de penitenciar către 
Securitate numai în 3 aprilie, la o zi după 
execuţia celorlalți cinci deţinuţi. Decesul per- 
soanei este consemnat atât în FMP cât și în 
AM pe data de 3 aprilie. 

- Al șaptelea deţinut menţionat în adre- 
sa din 2 aprilie 1950, Vandor Victor, are 
două FMP, ambele întocmite la Peni- 
tenciarul Tribunalului Cluj. In prima apare 
consemnat transferul către Securitate în 
ziua de 2 aprilie, conform adresei invocate, 
însă pe amândouă fişele este scris că 
numai în ziua de 5 aprilie a fost predat și 
ridicat efectiv de la penitenciar. In ambele 
FMP decesul persoanei este trecut pe data 
de 5 aprilie, această zi fiind consemnată și 
în AM. 

Cu toate dezacordurile sesizate în sur- 
sele documentare cunoscute, rămâne de 
necontestat faptul că cele 13 persoane au 
fost ucise în împrejurările arătate. Cât 
privește repartiția acestora pe locurile de 
execuție, din prima serie de detinuti omorâţi 
prin împușcare la marginea orașului Bistriţa 
au făcut parte cu certitudine cinci dintre 
cele șapte persoane nominalizate în adre- 
sa din 2 aprilie, și anume: Alexandru 
Maxim, Alexandra Pop, Nicolae Niţescu, 
loan Robu, Simion Moldovan. La aceștia, în 

opinia și interpretarea noastră, bazată mai 
ales pe datele conținute în declaraţia lui 
Alimănescu, s-au adăugat alte trei persoane 
cu identitate deocamdată necunoscută, care 
au completat până la opt efectivul celor uciși 
în prima serie. Din cealaltă serie, a persoane- 
lor asasinate prin ștrangulare în apropiere de 
comuna Teaca, au făcut parte toti cei șase 
deţinuţi menţionaţi în adresa din 5 aprilie 
(Florian Picoș, Mihai Florinc, Emil Dalea, Emil 
Olteanu, loan Bedeleanu, Petru Mărgineanu), 
la care s-a adăugat cu siguranță Victor 
Vandor și probabil Mihai Angheluţă.” In 
această variantă se confirmă și afirmaţia lui 
Alimănescu după care, în apropiere de 
Teaca, au fost asasinați opt detinuti. 

Toate aceste lucruri aflate deocamdată 
într-un stadiu ipotetic, care nu pot fi confir- 
mate fără alte dovezi, vor putea fi lămurite 
pe deplin numai dacă se vor descoperi 
mormintele sau gropile comune cu rămă- 
şitele pământești ale victimelor, care vor 
putea fi astfel deshumate și identificate prin 
analize genetice. 


Despre locurile unde au fost 

executate şi îngropate victimele 

Din problematica destul de complicată a 
acestui caz de asasinat colectiv, în opinia 
noastră aspectul cel mai important și provo- 
cator îl reprezintă chestiunea care privește 
descoperirea locurilor de înhumare ale vic- 
timelor, care, din păcate, este și cel mai 
greu de rezolvat. Absenta informațiilor privi- 
toare la soarta morților după executie, 
dispariția fizică în decursul timpului a multor 
persoane contemporane cu evenimentele, 
probabil și a majorităţii celor care au parti- 
cipat la acțiunile criminale, fac ca 
cercetările în acest aspect al cauzei să fie 
acum extrem de anevoioase ori chiar impo- 
sibile. Tragismul situaţiei este întregit și de 

indiferența aproape totală a autorităților de 
după 1989. Cu toate că în primii ani după 
căderea oficială a regimului comunist mai 
trăiau încă persoane implicate în aceste 
asasinate, nici unul nu a fost căutat și tras 
la răspundere sau măcar întrebat despre 
împrejurările în care au avut loc omorurile 
şi despre locurile unde au fost îngropaţi 
mortii. Informaţii sumare despre locul celor 
două execuţii se regăsesc doar în decla- 
ratia din 1954 a maiorului Eugen 
Alimănescu. După cum se cunoaște din 
practica asasinatelor politice din vremea 
începuturilor regimului comunist, este 
aproape sigur că trupurile morților au fost 
înhumate în gropi comune, săpate chiar pe 
locurile unde s-au înfăptuit execuțiile. 

- Pentru execuția din 2 aprilie 1950, 
știm că aceasta s-a făcut într-o zonă 
împădurită de la marginea orașului Bistrita, 
locul ales dinainte fiind „într-o groapă bine 
ascunsă”. Prin această exprimare, credem 
că se face referire la o adâncitură naturală 
a terenului, situată într-un loc mai ferit și la 
o anumită distanță fată de zona locuită sau 
de căile mai importante de circulaţie. 
Analizând harta satelitară a zonei limitrofe 
spațiului urban actual, care poate să difere 
într-o anumită măsură fată de situaţia de la 
mijlocul secolului trecut, se poate observa 
că suprafețele împădurite sunt prezente în 
părțile de nord-vest și de sud-est ale 
localității. Ca urmare, eventuala căutare pe 
teren a mormântului comun trebuie să se 
rezume doar la suprafețele ce sunt ocupate 
de vegetaţie forestieră. 

- Execuţia din 5 aprilie 1950 a avut loc 
într-o pădure situată între orașul Reghin din 
județul Mureș și comuna Teaca din județul 
Bistrița-Năsăud, într-un loc pe care 
Alimănescu îl apreciază că ar fi situat la o 
distantă de circa șase km faţă de localitatea 


bistrițeană. Între cele două localități, pe tra- 
seul actual al Drumul Naţional 15A (E578), 
distanța este de 28 km. Urmărind harta 
satelitară a zonei se observă că de-a lungul 
şoselei singura suprafață împădurită, care 
se întinde pe mai multe hectare de teren și 
flanchează șoseaua pe o distanță de circa 
trei kilometri, se află în apropiere și la sud- 
est de comuna Teaca. Măsurând o distanță 
de șase km pornind din centrul sau de la 
marginea localităţii, indiferent dacă se par- 
curge un traseu în linie dreaptă sau se 
urmează cursul șoselei, zona indicată este 
situată pe teritoriul actual al județului 
Mureș. Având în vedere alte cazuri 
asemănătoare de asasinate colective, 
înfăptuite în zone împădurite situate de-a 
lungul unor căi de comunicaţie, de obicei 
locurile alese pentru astfel de execuţii și 
îngroparea cadavrelor nu se aflau în adân- 
cimea pădurii, fiind situate la distanţe relativ 
mici fată de traseul drumurilor. In cazul nos- 
tru, căutarea efectivă pe teren a locului 
unde au fost îngropate victimele reprezintă 
astăzi o întreprindere mai mult decât dificilă. 


Persoanele ce se fac vinovate 

de crime, care au hotărât, sprijinit 

și executat asasinatele 

Teohari Georgescu (Nume real: 
Tescovici / Tuscovschi Burah Samuel - 
născut în București la 31 ianuarie 1908, fiul 
lui Constantin și Aneta. Decedat la 30 ianua- 
rie 1976 în București. In perioada 6 martie 
1945 - 28 mai 1952 a deținut funcţia de 
ministru de Interne. Membru al CC al PCR/ 
PMR (21 octombrie 1945 - 27 mai 1952). 

Gheorghe Pintilie (Nume real: Timofei 
Bodnarenko) - născut la 9 noiembrie 1902 
la Tiraspol, în Transnistria. Naţionalitatea: 
ucraineană. Decedat la 11 august 1985 în 
București. La 15 august 1948 a primit gra- 


dul de general-locotenent, iar după reorga- 
nizarea Sigurantei Statului în Direcţia 
Generală a Securităţii Poporului, la 30 
august 1948, a fost numit director al DGSP 
(șeful Securităţii) și adjunct al ministrului 
Afacerilor Interne, funcţii deținute până în 
1963, când a fost pensionat. Membru al CC 
al PMR (11 iunie 1948 - 28 decembrie 1955). 

Marin Jianu - născut la 2 august 1913 
în comuna Aninoasa, județul Gorj, fiul lui 
Gheorghe și loana. Decedat în 1994 la 
București. A intrat în serviciul Ministerului 
Afacerilor Interne imediat după 6 martie 
1945 ca agent informator, fiind avansat 
apoi detectiv și comisar-ajutor. La începutul 
anului 1948 devine secretar general al MAI, 
iar la 2 aprilie 1948 a fost numit ministru 
adjunct, funcţie pe care a deținut-o până la 
26 ianuarie 1952. 

Alexandru Nicolschi (Nume real: Boris 
Grünberg) - născut la 2 iunie 1915 la 
Tiraspol, în Transnistria, fiul lui Alexandru și 
Rozalia. Decedat la 16 aprilie 1992 în 
București. In martie 1945 a fost încadrat în 
Ministerul Afacerilor Interne și numit în 
funcţia de șef al Corpului de Detectivi din 
Direcţia Generală a Poliţiei, iar la 1 septem- 
brie 1946 a primit numirea în funcţia de 
inspector general la Direcţia Generală a 
Poliției. Ca urmare a reorganizării Direcţiei 
Generale a Poliţiei la 17 aprilie 1947 devine 
inspector general al Poliţiei de Siguranță. La 
1 septembrie 1948, a doua zi după înființarea 
Direcţiei Generale a Securității Poporului, a 
fost avansat general-maior de Securitate, 
devenind subdirector general al DGSP 
(locţiitor al șefului Securității), funcţie deținută 
până în 1953. Din acel an a funcţionat ca 
secretar general al MAI, până la 31 ianuarie 
1961, când a fost trecut în rezervă. La 11 
februarie 1959 a fost înaintat la gradul de 
general-locotenent de Securitate. 

Avram Bunaciu (Nume real: Abraham 
Gutman) - născut la 11 noiembrie 1909 în 
satul Gurba, comuna Șicula, județul Arad. 
Decedat la 28 aprilie 1983 în București. De 
profesie avocat. A ocupat funcţia de minis- 
tru al Justiţiei în perioada 25 februarie 1948 
- 24 septembrie 1949, în această calitate 
participând la întrunirile secrete unde s-a 
hotărât asasinarea detinutilor politici. Pe 
linie de partid a fost membru supleant al 
CC al PMR (24 februarie 1948 - 28 decem- 
brie 1955) și membru al CC al PMR/PCR 
(28 decembrie 1955 - 12 august 1969). 

Pavel Cristescu (Nume real: Fifca 
Kleinman) - născut la 18 iunie 1913 și 
decedat în 26 mai 1986. După înființarea 
Direcţiei Generale a Miliției, în 26 ianuarie 
1949 a fost numit director general al aces- 
tei instituții de forță a statului comunist, 
având gradul de general-locotenent. A 
deţinut această funcţie până în 1952. 
Ulterior a fost trecut în rezervă și numit 
director general la Ministerul Industriei 
Chimice. 

Mihai Patriciu (Nume real: Mihaly 
Griinsperger) - născut la 19 ianuarie 1909 
în comuna Brusturi (denumire veche: 
Tătăruș), județul Bihor, fiul lui Mihaly și 
Maria, cu ultimul domiciliu în Cluj, str. B. 
Delavrancea nr. 11. Decedat în 29 mai 
1997 la Cluj. A luptat ca voluntar în războiul 
civil din Spania, în cadrul Brigăzilor 
Internaţionale. La sfârșitul războiului a fost 
internat într-un lagăr din Franţa, dar a eva- 
dat și a luptat în rezistența franceză contra 
naziștilor până în 1944 când s-a întors în 
România. Fiind apropiat de Teohari 
Georgescu (ministru de Interne în perioada 
1945-1952), a fost numit în fruntea 
Inspectoratului Regional de Poliţie Alba 
(15-24 aprilie 1945), apoi transferat ca șef 
al Inspectoratului Regional de Poliţie Cluj 

(25 aprilie 1945 - iunie 1947). În perioada 
iulie 1947 - august 1948, după înființarea 
Direcţiei Generale a Sigurantei Statului, la 
20 iunie 1947, a deținut funcția de 
Inspector general la Inspectoratul Regional 
de Siguranță Cluj. După înfiintarea 
Securităţii a deținut funcţiile de șef al 
Regionalei de Securitate Cluj (30 august 
1948 - 1 februarie 1951) și șef al Regionalei 
de Securitate Brașov (1 februarie 1951 - 22 
iulie 1952). După îndepărtarea lui Teohari 
Georgescu a fost demis din funcție, fiind 
trecut în rezervă la 31 iulie 1952 cu gradul 
de colonel. 

Gheorghe Cuteanu - născut la 30 
octombrie 1910 în comuna Ciugud, județul 
Alba, fiul lui Simion și Raveca. Decedat în 
1982 la Pitești. In iulie 1947 a fost încadrat 
ca prim chestor la Inspectoratul Regional 
de Siguranță Cluj, iar după înființarea 
Securităţii, la 30 august 1948, a primit gra- 
dul de locotenent-colonel, fiind numit în 
funcţia de locţiitor al șefului Regionalei de 
Securitate Cluj. La 1 februarie 1951 a fost 
transferat ca șef al Regionalei de 
Securitate Vâlcea, post pe care l-a ocupat 
până la 1 iulie 1952, când această unitate 
teritorială de Securitate a fost desființată. 
In perioada iulie 1952 - iunie 1956 a ocu- 
pat funcţia de locţiitor operativ la 
Regionala de Securitate Pitești, apoi 
locţiitor pentru Spate la aceeași direcție 
până în 1964. In acel an a revenit la Cluj pe 
funcția de locţiitor pentru Spate la 
Regionala de Securitate Cluj, post pe care 
l-a ocupat până la 31 martie 1967, când a 
fost trecut în rezervă cu gradul de colonel, 
fiind pensionat. 

Eugen Alimănescu - născut la 27 iulie 
1926 în Slatina, județul Olt. Data decesului 
este incertă. După unele informaţii, actul 
său de deces ar fi datat în anul 1958. In 


1945 este angajat la Prefectura Poliţiei 
Capitalei în funcția de informator, iar după 
câteva luni este avansat comisar-șef și 
numit șeful Echipei Fulger. In 1946 este 
numit pe post de chestor în Direcţia 
Generală a Poliției. După înființarea Miliției, 
a fost încadrat în această nouă structură cu 
gradul de maior și funcţia de șef al 
Serviciului 4 Bande din Direcţia Miliției 
Judiciare. Ca urmare a gravelor sale aba- 
teri constatate în serviciu, la 12 aprilie 1951 
Comisia de Partid din Direcţia Generală 
Politică a MAI a hotărât excluderea sa din 
Partid, îndepărtarea din cadrele Miliției și 
judecarea faptelor sale. Cazul a fost 
dezbătut apoi într-o ședință extraordinară a 
Organizaţiei de bază nr. 3 a Direcţiei Miliției 
Judiciare, desfășurate la 25 mai 1951, când 
au fost expuse și analizate multe din fapte- 
le sale reprobabile, mai ales abuzurile și 
crimele săvârșite, nefiind însă menţionate 
și execuțiile din anii 1949-1950 la care a 
participat în mod nemijlocit.” După scurt 
timp a fost arestat și anchetat de Secu- 
ritate, iar în 9 noiembrie 1951 a fost internat 
pentru o perioadă de doi ani într-o unitate 
de muncă de la Canal, motivul fiind „neîn- 
deplinirea sarcinilor de serviciu și divulga- 
rea secretului de stat”. Eliberat în 1953, 
ajunge gestionar la o tutungerie situată în 
zona Pietei Dorobanţi din București. In 
1954 este arestat din nou de Securitate, 
anchetat, apoi dispare în circumstanțe 
necunoscute. A fost căsătorit și avea doi 
copii. Ultimul său domiciliu a fost în 
București, str. Petru Vodă, nr. 30. A partici- 
pat în zilele de 2 și 5 aprilie 1950 la execuţia 
celor 13 detinuti politici. A fost implicat direct 
în multe alte crime îndreptate împotriva 
opozanților anticomuniști și nu numai. 
Mircea Săgeată - nu detinem date de 
stare civilă sau informații despre parcursul 


său profesional. În anii 1949-1950 era loco- 
tenent în cadrul Serviciului 4 Bande din 
Direcţia Miliției Judiciare. A participat în 2 și 
5 aprilie 1950 la execuţia celor 13 detinuti 
politici. A fost implicat direct în multe alte 
crime îndreptate împotriva opozanților anti- 
comuniști și nu numai. 

Radu Vișan - nu detinem date de stare 
civilă sau informaţii despre parcursul său 
profesional. In anii 1949-1950 era locote- 
nent în cadrul Serviciului 4 Bande din 
Directia Miliției Judiciare. A participat în 2 și 
5 aprilie 1950 la execuţia celor 13 detinuti 
politici. A fost implicat direct în multe alte 
crime îndreptate împotriva opozanților anti- 
comuniști și nu numai. 

Alexandru Ghiţă - nu detinem date de 
stare civilă sau informaţii despre parcursul 
său profesional. In anii 1949-1950 era 
locotenent-major în cadrul Serviciului 4 
Bande din Direcţia Miliției Judiciare. 
Conform unei informaţii neverificate, în 
1953 era locotenent-major la Serviciul 
Bande din Direcţia Miliției Regiunii Pitești. 
A participat în 2 și 5 aprilie 1950 la 
execuția celor 13 detinuti politici. A fost 
implicat direct în multe alte crime îndrepta- 
te împotriva opozanților anticomuniști și nu 
numai. 


Alte persoane cu identitate 

necunoscută participante la execuţii 

La cele două executii din zilele de 2 și 5 
aprilie 1950, conform afirmațiilor lui 
Alimănescu, au mai participat și alte câteva 
cadre de la Regionala de Securitate Cluj, 
care au fost alese de colonelul Mihai 
Patriciu numai din rândul membrilor de par- 
tid în care acesta avea încredere, fără însă 
ca numărul și identitatea lor să fie 
menționată. Din păcate, nu se cunosc alte 
documente sau mărturii care să ajute la 

identificarea celorlalte cadre de Securitate 
implicate în această acţiune criminală. 

Astăzi este cunoscut și dovedit faptul că 
după instaurarea comunismului, conduce- 
rea Partidului a iniţiat un adevărat program 
de anihilare a oricăror forme de nesupune- 
re, iar mijloacele și metodele utilizate pen- 
tru înlăturarea celor care se împotriveau 
noului regim au fost condamnarea pentru 
infracțiuni politice la pedeapsa cu moartea 
sau încarcerarea în penitenciare și lagăre 
de muncă, ori executarea arbitrară a 
opozanților fără existența unor sentințe 
pronunțate de instanțele judecătorești, în 
acest ultim caz, contrar legislaţiei comunis- 
te din acele vremuri. 

Incă din momentul înființării sale prin 
Decretul nr. 221 din 28 august 1948 al 
Prezidiului Marii Adunări Naţionale, sub 
denumirea de Direcţia Generală a 
Securității Poporului (DGSP), Securitatea a 
reprezentat principalul instrument aflat la 
dispoziția regimului comunist prin interme- 
diul căruia acesta s-a menținut la putere 
până în 1989. Securitatea, ca organism 
represiv cu posibilități neîngrădite de 
acțiune în toate domeniile societății româ- 
nești, a reușit să păstreze un control strict 
asupra populației prin exercitarea terorii 
sub diferite forme. Perioada anilor 1948- 
1964 a fost marcată de anihilarea 
opozanților și obținerea supunerii prin intro- 
ducerea fricii în rândul tuturor categoriilor 
de cetățeni. In acești ani, Securitatea a 
folosit mijloace violente pentru eliminarea 
oricărei forme de opoziţie sau de atitudine 
ce era considerată potrivnică regimului. 
Metoda execuțiilor sumare, fără sentință 
judecătorească, a fost aplicată pe scară 
largă pe tot cuprinsul țării, fiind îngăduită și 
chiar încurajată de autoritățile statului. 


Cel mai important lucru ce ar mai putea 
fi făcut acum, după trecerea a 71 de ani de 
la săvârșirea acestor asasinate, lucru care 
reprezintă în primul rând o faptă creș- 
tinească și apoi singura formă de reparație 
morală ce se mai poate face pentru memo- 
ria și jertfa acestor oameni ale căror rămă- 
șițe încă mai zac în gropi comune necunos- 
cute, este de a sensibiliza și determina 
acele instituții ale statului cu sarcini în do- 
meniu pentru a se încerca căutarea și des- 
coperirea locurilor unde victimele au fost 
înhumate.* Aceste victime au rude și ur- 
mași, care, de la așa-zisa cădere a regimu- 
lui comunist, încă mai tot așteaptă din par- 
tea autorităţilor statului adoptarea unor mă- 
suri reale care să conducă la descoperirea 
mormintelor și la recuperarea osemintelor. 

In arhivele Securității și ale Miliției mai 
există încă documente nevalorificate care 
privesc activitatea criminală a lui Eugen 
Alimănescu, despre unele știindu-se că au 
fost sustrase intenționat după 1989, fără a 
mai fi recuperate. Cunoaștem că în timpul 
anchetelor de la Securitate acesta a dat 
mai multe declaraţii despre misiunile ce le-a 
îndeplinit și fărădelegile ce le-a săvârșit, 
existând posibilitatea ca în aceste înscrisuri 
să se regăsească informaţii mai detaliate 
despre acţiunile criminale în care acest per- 
sonaj și acoliții săi au fost implicaţi. Astfel 
de declaraţii au mai dat și alte persoane 
angajate atunci în MAI, care au avut 
legătură sau au participat împreună cu 
Alimănescu la misiuni. Din păcate, aceste 
documente, care ar putea să facă lumină în 
multe cazuri de crime, sunt în continuare 
clasificate și inaccesibile deocamdată 
cercetării istorice din rațiuni pe care cei 
care doresc recuperarea adevărului și res- 
tabilirea faptelor nu le pot înțelege. 


Declaraţia maiorului de miliţie 
Eugen Alimănescu din 2 iulie 1954 


Declaraţie 

Subsemnatul Alimănescu Eugen, fiul lui 
Ștefănuț și al Mariei, născut în com. Slatina 
raionul Slatina Regiunea Pitești, în anul 
1916 luna lulie ziua 27, de profesiune con- 
tabil actualmente gestionar la o tutungerie 
a GCL. n: 4, cu domiciliu în București Str 
Petru Vodă n: 30 raionul Lenin, declar prin 
prezenta următoarele 

În anul 1949, prin luna lulie, am fost 
chemat de către Tv. Gral Cristescu Pavel 
care atunci erea director general al Miliției 
care mi-a spus să merg imediat la Tv. Marin 
Jianu dela care am de primit o misiune 
importantă. 

Am mers imediat la Tv. Jianu care mi-a 
spus următoarele: 

Alimănescule, partidul î-ti încredințează 
o misiune foarte importantă. Dacă partidul 
nu a ales pe altul înseamnă că pune bază 
pe devotamentul și curajul tău. 

Uite despre ce este vorba: avem o serie 
de banditi foarte periculoși care de justiţie nu 
au putut fi condamnaţi la moarte, iar ei și acu 
fiind arestaţi tot nu se potolesc și la închisoa- 
re duc acţiuni periculoase contra partidului. 

De aceia s-a luat hotărârea ca o parte 
din aceștia care meritau să fie condamnaţi 
la moarte și justiția nu a făcut-o să-i 
executăm noi. 

Să nu o socotești ca pe o povară 
această acțiune, ci ca pe o sarcină dată de 
partid și de conducerea ministerului de 
interne pe care trebue s-o îndeplineșii. 

Îţi alegi din oamenii pe care-i cunoşti din 
militie, un număr care crezi că-tți va fi de 
folos și cu ei faci actiunea. Toti trebuie să 
fie membrii de partid. Nu-ti indic eu pe cine 
să ei, ci i-i alegi tu și tu răspunzi de ei. Lor 

le spui tot ce a ce tiam spus eu tie. 

Primii care trebuie executati sunt niște 
membrii din banda lui Ută” și se găsesc la 
Timișoara. Pleci chiar astăzi cu o mașină să 
faci o recunoaștere în jurul Timișoarei să vezi 
unde este locul cel mai bun pentru a face 
execuția și după asta vii din nou la mine. 

Te duci la Cristescu care știe unde pleci 
spre a-ţi face formele de plecare. 

După ce am plecat am găsit că cel mai 
bun loc unde puteau fi executați, erea o 
pădure lângă Lugoj. 

Când am venit înapoi la București Tv. 
Cristescu mi-a spus să plec imediat înapoi. 
Tv. Cristescu mi-a spus să plec imediat la 
Timișoara căci Tv. Jianu mă așteaptă la 
Securitatea din Timișoara la Tv. Col Ambruș. 

Însotit de Locot de miliție Săgeată 
Mircea Lt. Vișan Radu și It. major Ghiţă 
Alexandru am plecat la Timișoara, însă la 
Securitate nu am găsit pe nimeni. Atât Tv. 

Jianu cât și Tv. Col Ambruș și Tv. LtCol. 
Moiș erau plecați la Arad. 

După amiază a venit Tv. Col. Ambruș 
care mi-a spus că vom sta de vorbă cu D- 
sa căci a primit dispoziție dela Tv. Jianu 
care m-a așteptat o zi apoi a plecat la 
Oradea Mare. 

Tv. Ambruș mi-a spus că la penitencia- 
rul din Timișoara se găsesc 8 sau 9 mem- 
brii din banda lui Ută și Vernichescu*“ pe 
care urmează să-i executăm. Trebue să 
găsim un loc foarte bun pentru așa ceva și 
de aceia să mergem la Lugoj și să luăm 
legătura cu Tv. maior Kling șeful securității 
Lugoj și împreună cu el să facem recu- 
noașterea locului precum și execuțiile, iar 
după aceasta să venim din nou la el. 

După ce am mers cu Tv. Kling în recu- 
noaștere împreună cu un delegat al Securităţii 
am trimis pe It maj Ghiţă, care a scos din peni- 
tenciar pe cei care urma să-i împușcăm. 

Sistemul mi-l spusese Tv. Jianu și 
Ambruș adică să-i scoatem din mașină 
să-i împușcăm după aceia să săpăm gropi- 
le în care să-i băgăm și să avem grijă după 
ce acoperim groapa să presărăm frunze 
uscate deasupra. 

La execuţie au luat parte Tv. maior Kling 
un Tv. Căpitan dela securitatea Timișoara 
șoferul dubei securităței Timișoara și șoferul 
după un Gaz sovietic dela securitatea 
Lugoj. Până la ziuă au fost îngropaţi. 

Dosarele lor de penitenciar au fost luate 
dela Penitenciarul Timișoara de Lt maj 
Ghiță care a doua zi mi le-a dat mie. Când 
am citit dosarele, am văzut că toți făceau 
parte din banda lui Uţă și aveau 
condamnări între 20-25 ani. Retin un nume 
al inginerului Vernichescu ceilalți nu-i mai 
tin minte. Dosarele lor au stat în seiful din 
biroul meu până la arestare, când au fost 
luate de către Tv. Jianu. 

Când am plecat din Timişoara Tv. maior 
Kling și-a luat angajamentul să verifice din 
când în când pentru ca gropile să nu fie 
descoperite de cineva sau să se strice 
camuflajul. 

In drum spre București am fost ajunși 
din urmă de mașina Tv. Jianu care m-a 
întrebat cum a decurs. l-am raportat totul 
apoi mi-a spus să vorbesc la oameni despre 
această acțiune că este o sarcină de partid 
pe care trebue s-o ducem la bun sfârșit. 

Tot în anul 1949, când mă găseam în 
misiune la Pucioasa, am primit ordin să 
plec la orașul Stalin unde să iau legătura cu 
fostul director al meu Otto, care are o 
misiune din partea Tv. ministru Jianu. Când 
am ajuns acolo Otto mi-a spus că are ordin 
dela Tv. Jianu să executăm pe un infractor 
numit Popescu, care cu câteva luni în urmă 
omorâse un militan. Această acţiune am 
făcut-o împreună cu actualul Lt. col. de 
miliție Dăus. După ce l-am executat simu- 
lând că a vrut să fugă, am chemat procuro- 
rul care a autorizat înmormântarea. Acest 
Popescu era un cunoscut hot. 

La începutul lunei august 1949, Tov. 
Cristescu mi-a spus să-i prezint un tabel cu 
cei mai periculoși criminali Romi, anchetati 
și judecati la lași pentru zeci de crime cu jaf 
făcute în uniformă sovietică în Moldova spre 
a o da Tv. Jianu care să aprobe să-i împuș- 
căm, căci justiția le-a dat pentru fapte atât 
de grave pedepse prea mici. Am făcut un 
tabel cu toți criminalii foarte periculoși au 
verificat-o și ei din nou, apoi am primit ordin 
să plec la lași să-i ridic de acolo și să-i duc 
în mai multe orașe și să-i execut prin pădu- 
rile apropiate. Acești criminali erau în 
număr de 24, am executat la Piatra Neamţ 
6 împreună cu căpitanul Benedict 
Teodorescu, Comandantul miliției Neamt, 
Lt. maj Ghiţă Alex., It maj Săgeată Mircea și 


Lt Vișan Radu toti din DGM. 

La Roman am executat 10 împreună cu 
Maiorul Solomon Costică și încă câțiva 
oameni dati de acesta. 

La Vaslui am executat 8 împreună cu 
comandantul miliției de acolo. 

Toţi cei de mai sus erau criminali vechi 
cu zeci de crime la activul lor. 

Prin luna septembrie, am fost trimis de 
Tv. Cristescu Pavel de am comandat pluto- 
nul de execuţie care a împușcat pe unii din 
membrii bandei Puiu“ din Constanţa, 
condamnați la moarte. 

- In luna Martie 1950, în timp ce mă 
găseam în acțiune pentru prinderea bandei 
Fundulea” la Tulcea, am primit ordin telefo- 
nic dela Tv. Cristescu să plec cu primul tren 
la București să mă prezint la Tovarășul 
ministru imediat ce sosesc. 

Când am ajuns acesta mi-a spus că de 
data aceasta partidul văzând că mi-am 
îndeplinit misiunea m-a ales din nou să mai 
execut niște bandiți, însă acum sunt cam 
mulți sunt în număr de 60. 

Să merg să recunosc locurile unde am 
putea să-i executăm iar după aceia merg la 
el să-mi spună unde mergem. 

După ce am făcut recunoașterea am 
mers din nou la el și mi-a spus: 

- Uite, ai 16 la Timișoara, 16 la Cluj, 16 
la Pitești și 10 la Jilava. — Deci să mergi 
spre a lua legătura cu Comandanții 
securităților regionale, care știu despre ce 
este vorba. 

In primul rând am plecat la Timișoara 
unde am luat legătura cu Tv. Moiș și Tov. 

Col. Ambruș. 

Aceștia știau că mă duc pentru a execu- 
ta niște bandiți dar nu știau care sunt aceia. 
In fața mea au chemat Direcţia generală a 
Securității de unde am primit și numele 
bandiţilor ce urma să-i împușc. 


După asta noi am plecat la Lugoj unde 
am așteptat să vină mașina Securităţii cu 
bandiții. 

Execuţia am făcut-o de două ori câte 8 
de fiecare dată în apropierea Lugojului. La 
execuție a luat parte Maior Kling dela 
Securitatea Timișoara, un Căpitan de (la) 
Direcția Securității Timișoara, șoferii dela 
Timișoara și Lt maj. Ghiţă, Lt maj Săgeată 
Mircea, Lt Vișan Radu. 

Primii opt execuţia a decurs foarte bine, 
însă la a doua a mers greu căci pe cei 8i-a 
adus cu cătușele nituite și nu am putut să 
l-e scoatem căci nu aveam scule. Muncind 
la ele am ajuns la ora 5-6 dimineaţa și cum 
începuse să se lumineze de ziuă și 
circulaţia pe șosea se îndesea am luat 
hotărârea de a-i băga în groapă așea cu 
cătușe cu tot, garantându-ne Kling, că va 
lua el măsuri ca cineva să supravegheze să 
nu dea cineva peste ei. Lucrul acesta a 
uitat să-l facă și niște țărani dăduseră peste 
gropi însă sau luat măsuri ca nimeni să nu 
ştie despre ce este vorba, iar cadavrele au 
fost mutate de acolo, după ce eu împreună 
cu oamenii mei, am făcut să dispară și 
cătușele dela picioarele lor. 

Dela Timișoara am plecat la Pitești 
unde am luat legătura cu Tov. Col. Nedelcu 
și cu Tv. Marin ajutorul său. Aceștia mi-au 
spus că ei au totul pregătit și au și făcut 
groapa. Am mers cu Tv maior Marin de am 
văzut-o erea în crângul de lângă Pitești dar 
pe un loc foarte circulat. Eu am spus că nu 
este bun, și am mers împreună cu un 
Locotenent locţiitorul politic și cu maiorul 
Marin să găsim un alt loc. Până la urmă 
l-am găsit pe culmea muntelui Bran. Unde 
am și săpat groapa muncă la care a luat 
parte și maiorul Marin. 

Noaptea am făcut execuţia, la care a 
luat parte și căpitanul Cârnu, care erea 

șeful Securităţii C. Lung, în afară de el știu 
că dela securitate a mai fost S.Lt Badea 
adus dela securitatea Târgoviște și un 
Plutonier Zamfirescu. De ceilalți nu-mi 
amintesc cum î-i chema. — Aici în Bran am 
executat 8. Restul de 7, căci unul nu a mai 
fost adus nu știu din ce motiv, au fost 
îngropați după execuţie, în pădurea de 
lângă Pitești Crângu. 

Aici execuția am făcut-o cu Lt. Badea 
dela Securitatea Târgovişte, Plt. 
Zamfirescu dela Securitatea Pitești, 
Locţiitorul politic al regionalei Pitești, pre- 
cum și cu Lt. maj Ghiţă Alexandru, Lt. maj 
Săgeată Mircea și Lt Vișan Radu. 

Dela Pitești am plecat la Cluj, unde n-e 
aștepta Tv. Patriciu Directorul Securităţii 
Cluj și ajutorul său de comanaant. 

După ce am recunoscut terenul am 
împușcat 8 în marginea orașului Bistriţa în 
pădure într-o groapă bine ascunsă. 

Ceilalţi 8 nu i-am mai împușcat ci i-am 
ștrangulat cu sfori în pădurea dintre Teaca 
și Reghin la circa 6 km de Teaca. La 
execuţie au luat parte o echipă formată din 
ofițeri dela securit. Cluj aleși de Tov. 
Patriciu numai membrii de partid, în care 
avea Încredere, împreună cu oamenii cu 
care venisem eu dela București adică Lt 
maj Ghiţă, Săgeată Mircea și Lt Vișan 
Radu. (s.n. G.P.) 

Dela Cluj am venit la București unde Tv. 
Jianu mi-a spus ca să iau legătură cu Tv. 
Căpitan Stanciu dela Securitate care are 
să-mi spună ce avem de făcut. Am căutat 
pe Tv. Stanciu la direcția generală a 
Securităţii unde l-am găsit. Acesta mi-a 
spus că aduce el dela Jilava pe cei care 
vrem să-i împușcăm, eu să aștept la un loc 
fixat de noi doi, iar el vine cu mașina căreia-i 
luasem numărul s-o urmăresc pe șosea ei 
simulează o pană apoi trec pe bandiți în 

maşina mea şi mergem spre locul de 
executie. Așa am și făcut. A adus odată 4 altă 
dată 3 apoi iar trei. La executie a asistat și el. 

Eu nu știu cine sunt cei executati. Jianu 
mi-a spus că sunt niște banditi foarte pericu- 
loși și merită să moară. Nu am pus la 
îndoială toate aceste spuse mai ales că a 
luat parte o serie întreagă de directori de 
regiuni și ofițeri superiori de Securitate, care 
dejea î-i aveau pregătiți. 

Știu nu mai atât că la Cluj am auzit pe 
ofiterii de securitate și chiar pe Tv. Col. 
Patriciu cu care am mers în recunoașterea 
terenului că au făcut parte din banda lui 
Dabija și la execuţie arătau la o femeie de 
care spuneau că la arestare ea a tras cu 
mitraliera. Spuneau că era foarte peri- 
culoasă. (s.n. G.P.) 

Altă dată când transportam cu mașina 
pe trei bandiți aduși dela Jilava de către Tv. 
Căpitan Stanciu unul spunea: 

- Dle Căpitan dece nu vreţi D-vstră 
Comuniștii să vă uniți cu noi legionarii și să 
facem o mândră țară Românească. 

Mai mult de atâta în legătură cu ei nu 
mai știu. 

Tot în 1950, am primit ordin de am 
împușcat împreună cu Dumitrescu Nicolae 
care era locot. major de miliţie pe un crimi- 
nal la Ploești, care omorâse două femei 
pentru a le jefui. 

Tot în 1950 am primit ordin și am trimis 
pe Lt maj Dumitrescu Nicolae să execute 
pe un criminal numit Ene Dumitru care 
omorâse 12 femei. 

In afară de aceste misiuni nu am mai 
primit nici-o altă misiune, nici dela Jianu și 
nici dela alt cineva. 

Declar susțin și semnez. 

Alimănescu 

2 lulie 1954 


Note 

' Cazurile care privesc trei dintre confruntările arma- 
te desfășurate între membrii acestor organizaţii antico- 
muniste și Securitate în cursul lunii martie 1949, au 
făcut obiectul preocupărilor noastre de cercetare 
rezultând întocmirea a trei sesizări penale înaintate în 
numele Institutului de Investigare a Crimelor 
Comunismului și Memoria Exilului Românesc 
(IICCMER) către diferite unităţi de parchet militar. 
Acestea au vizat cercetarea împrejurărilor în care un 
număr de 10 persoane au fost ucise în cursul luptelor, 
precum și căutarea, deshumarea și recuperarea ose- 
mintelor victimelor. Locurile mormintelor au fost desco- 
perite prin săpături arheologice, efectuate în urma unor 
îndelungate investigații de teren ce le-am făcut pe par- 
cursul mai multor ani. Pentru cazul din anul 2015 de la 
Bistra (zona Groși), judeţul Alba, unde s-au descoperit 
osemintele a cinci victime ucise la 4 martie 1949 (loan 
Cigmăian, Petru Decean, losif Maier, Elena Maier, 
Lucian Mitrofan), Parchetul Militar Teritorial Cluj a des- 
chis Dosarul de cercetare penală cu nr. 265/P/2015, 
acesta fiind transferat ulterior la Parchetul Militar de pe 
lângă Curtea Militară de Apel din București unde a pri- 
mit indicativul 3/P/2016, transferat apoi la Secţia 
Parchetelor Militare din cadrul Parchetului General 
unde a fost înregistrat cu nr. 9/P/2016. Pentru cazul din 
primăvara anului 2016 de la Mesentea, comuna Galda 
de Jos, județul Alba, unde s-au descoperit osemintele 
a două victime ucise la 9 martie 1949 (Traian Gligor și 
Traian Mârza), Parchetul Militar Teritorial Cluj a des- 
chis Dosarul de cercetare penală nr. 224/P/2015, care 
a fost declinat ulterior către Parchetul Militar de pe 
lângă Curtea Militară de Apel din București, unde a pri- 
mit indicativul 102/P/2016, în cele din urmă fiind preluat 
de Secţia Parchetelor Militare din cadrul Parchetului 
General. Pentru cazul din vara anului 2017 din comuna 
Cricău (zona Bogoloaia), județul Alba, unde s-au des- 
coperit osemintele a trei victime ucise la 8 martie 1949 
(Ștefan Popa, Nicolae Moldovan, Cornel Pascu), 
Secţia Parchetelor Militare din cadrul Parchetului 
General a deschis Dosarul de cercetare penală nr. 
17/P/2017. 

* Vezi documentul din august 1949 - „Raport al 
DRSP Sibiu referitor la rezultatul anchetării lotului 
Dabija, cu rezoluția lui Gheorghe Pintilie asupra 
pedepselor la care să fie condamnate persoanele tri- 
mise în justiție”, publicat în lucrarea Organizaţia de 
rezistență condusă de maiorul Nicolae Dabija (1948- 
1949) [Documente editate, studiu introductiv și note 
de Liviu Pleșa), Editura CNSAS, București, 2009, 
documentul nr. 139, pp. 359-365. In Arhiva Consiliului 
Naţional pentru Studierea Arhivelor Securității, 


documentul poate fi identificat în fond Penal, dosar 
761, vol. 1, ff. 7-18. Lucrarea menționată cuprinde o 
serie de documente provenite din arhiva fostei 
Securităţi sau întocmite de organele de Jandarmerie/ 
Miliție sau de justiție militară, care privesc organizaţiile 
de rezistență anticomunistă din zona sud-estică a 
Munţilor Apuseni (ordine, referate, rapoarte, sinteze 
informative, declaraţii, procese verbale de anchetă, 
note informative, adrese, sentințe etc). 

*După execuţie, cadavrele au fost înhumate într-o 
groapă comună săpată la o margine a Cimitirului 
Central din Sibiu, rămășițele pământești fiind desco- 
perite și deshumate în 1993, grație ajutorului dat de un 
fost paznic al cimitirului (loan Silaghi), care, fiind 
ascuns după un tufiș, asistase întâmplător la execuţia 
și înhumarea victimelor fără să fie observat. După 
îndeplinirea procedurilor legale, osemintele victimelor 
au fost reînhumate împreună la 11 septembrie 1994 în 
același cimitir, iar pe locul mormântului comun, prin 
grija AFDPR - Filiala Sibiu, s-a ridicat un monument 
din marmură neagră. 

* Liviu Pleșa, op. cit, p. 411. Documentul se 
păstrează în Arhiva CNSAS, fond Penal, dosar 761, 
vol. 1, ff. 19-20. 

* Ibidem, documentele nr. 191 și 192, pp. 484-485. 
Documentele originale se află în Arhiva CNSAS, fond 
Documentar, dosar 73, vol. 1, ff. 12-13. 

“Ulterior, începând din perioada anilor 1954-1955, 
clădirea a servit ca sediu pentru Casa Pionierilor, iar în 
prezent își păstrează destinația sub denumirea de 
Palatul Copiilor. Sediul Securităţii a fost mutat în acea 
perioadă pe actuala stradă Traian, într-o clădire mult 
mai impunătoare, unde a funcționat până la sfârșitul 
anului 1989. 

"Echipa de arheologi care a efectuat investigațiile a 
fost alcătuită din Gheorghe Petrov (organizatorul și 
responsabilul acțiunii), Paul Scrobotă, Horaţiu Groza 
și Marius Oprea. Acest colectiv a lucrat pentru 
Institutul de Investigare a Crimelor Comunismului în 
România în perioada 2006-2010 și 2012-2020. 

* Pe acest caz, Parchetul Militar din Cluj a deschis 
atunci Dosarul de cercetare penală nr. 136/P/2010. 
Nu cunoaștem însă ce lucrări s-au efectuat în acest 
dosar, care în cele din urmă a fost clasat. Procuror de 
caz a fost colonelul magistrat Viorel Siserman, șeful 
Parchetului Militar Teritorial Cluj. Acţiunea a fost 
sprijinită de AFDPR - Filiala Judeţeană Cluj, o 
contribuție majoră având președintele filialei, regreta- 
tul doctor Traian Neamţu. Operațiunile tehnice de veri- 
ficare a zidăriei, precum și lucrările ulterioare de refa- 
cere a suprafețelor afectate, au fost executate benevol 

de firma RH TRUST din Cluj, aparținând domnului 
inginer Horea S. Dan, fiu de deținut politic. 

* Fotografiile victimelor publicate în cadrul lucrării 
noastre provin din dosarele de anchetă ale Securităţii. 

"Tot în Figa Matricolă Penală, pe un al treilea ali- 
niat, stă scris „Explicatii la cpt. Nica Vasile”. O astfel 
de mențiune nu mai apare pe nici una din fişele 
celorlalți deţinuţi. Această completare a textului este 
evident mai târzie, deoarece este cunoscut faptul că 
Vasile Nica a fost ofițerul trimis în anul 1957 pe la mai 
multe sfaturi populare sau primării din tară, având 
misiunea să înregistreze oficial decesul unor deținuți 
morti în penitenciare. 

"Vezi mai jos explicaţiile cuprinse în nota nr. 21. 

* Execuţiile din zona orașului Bistrita și din apropie- 
rea comunei Teaca, deși la prima vedere par a fi două 
acțiuni distincte, fac parte din aceeași misiune criminală 
ce a vizat un singur lot de deţinuţi, care au fost 
repartizați și uciși în două serii, în zile și locuri diferite. 

* Declaraţia din 2 iulie 1954 dată de Eugen 
Alimănescu la Securitate, în condiţii de anchetă, este 
cunoscută astăzi integral, fiind publicată în mai multe 
locuri din presa scrisă și online sau pe unele rețele de 
socializare. Părţi din conținutul acestei declaraţii au 
fost însă pentru prima dată făcute publice și valorifica- 
te de către Dumitru Lăcătușu, cercetător al istoriei 
regimului comunist, în articolul „Chipurile Răului: 
Eugen Alimănescu și execuțiile sumare la începutul 
regimului comunist”, publicat în Revista 22, anul XXV, 
nr. 16 (1257), 22-28 aprilie 2014, pp. 10-11. 

“ Vezi Declaraţia maiorului de miliție Eugen 
Alimănescu din 2 iulie 1954, ff. 2-3. 

“ Ibidem, f. 5. 

* Ibidem, ff. 5-6. 

“ Ibidem, ff. 6-7. 

* Ibidem, ff. 7-8. 

“ Ibidem, ff. 8-9. 

* Fisele Matricole Penale pentru toți cei 13 detinuti 
au fost întocmite la Penitenciarul Tribunalului Cluj. 
Documentele originale se păstrează în Arhiva 
Administrației Naţionale a Penitenciarelor de la Jilava, 
însă pot fi consultate online pe site-ul IICCMER, la 
adresa https:/Awww.iiccmer.ro/fise-matricole-nou/?drawer= 
Fise%2Omatricole%20penale%20%20Detinuti%20politici. 

*' Așa cum am arătat deja în cuprinsul lucrării, Victor 
Vandor, deși apare menționat în adresa din 2 aprilie, a 
fost predat Securității numai în 5 aprilie, ceea ce 
înseamnă că a fost ucis odată cu deţinuţii asasinati în 
acea zi. În cazul lui Mihai Anghelută, menţionat și el în 
adresa din 2 aprilie, predarea către Securitate s-a 
făcut în 3 aprilie, dată la care i-a fost consemnat și 
decesul. Nu credem însă că această persoană a fost 


ucisă de una singură în acea zi, dar nici în ziua 
anterioară, odată cu deținuții executaţi în prima serie. 
Mai degrabă se poate susține că, după ce a fost 
scoasă din penitenciar, a fost ţinută în arestul 
Securității din Cluj, probabil dintr-un motiv anume, 
până în ziua de 5 aprilie când a fost ucisă împreună cu 
deținuții asasinați în a doua serie. 

2 Documentele acestei ședințe de partid privitoare 
la prelucrarea cazului și atitudinea dușmănoasă a 
maiorului Alimănescu, sunt cuprinse într-un dosar aflat 
la Arhivele Naţionale ale României (Fondul 44, Arhiva 
Partidului Comunist Român - Comitetul Central, 
Dosarul nr. 88). Dosarul cuprinde următoarele docu- 
mente: 1) Proces-verbal asupra felului cum s-a 
desfășurat ședința extraordinară a Organizaţiei de 
bază nr. 3 a Direcţiei Miliției Judiciare din ziua de 25 
mai 1951 (ff. 1-29); 2) Referat din 12 aprilie 1951 de 
anchetă asupra maiorului Alimănescu Eugen din 
Direcţia Generală a Miliției (ff. 30-34); 3) Anexă la refe- 
ratul de anchetă a maiorului Alimănescu Eugen din 
DGM - Notă de informator (ff. 35-41); 4) Proces-verbal 
din 12 aprilie 1951 al Comisiei de Partid din Directia 
Generală Politică a MAI prin care s-a hotărât exclude- 
rea din Partid și îndepărtarea din Militie a maiorului 
Alimănescu Eugen (f. 42). 

% În acest sens, în aprilie 2018, am întocmit în 
numele IICCMER o sesizare penală pe cazul celor 13 
deținuți politici asasinati, care a fost înaintată 
Parchetului Militar de pe lângă Tribunalul Militar 
Teritorial Cluj. In această cauză fost deschis un dosar 
de cercetare penală, însă după efectuarea unor 
cercetări preliminare această unitate de parchet și-a 
declinat competența către Parchetul Militar de pe 
lângă Curtea Militară de Apel din București. Având în 
vedere calitățile deținute de o parte dintre prezumtivii 
făptuitori ai asasinatului, această unitate de parchet 
militar și-a declinat la rândul ei competența către 
Secţia Parchetelor Militare din cadrul Parchetului de 
pe lângă Înalta Curte de Casaţie și Justiție. Ca urma- 
re, dosarul cauzei se află acum în lucru la această uni- 
tate superioară de parchet militar. 

Transcrierea respectă ortografia autorului și dispu- 
nerea aliniatelor în pagină, conform cu textul original. 

* lon Uţă (1891-1949). Colonel în Armata Regală 
Română, fost prefect al județului Severin în perioada 
19 ianuarie 1941 - 31 octombrie 1944. In primăvara 
anului 1947 s-a refugiat în Munţii Banatului unde a pus 
bazele unei importante organizaţii de rezistență 
anticomunistă. A fost ucis în noaptea de 7 spre 8 
februarie 1949 într-o confruntare cu trupele Securității, 
desfășurată în zona satului Borlovenii Noi din judetul 
Caraș-Severin. Vezi Theodor Bărbulescu, Liviu 


Țăranu, „Din preliminariile Rezistenței armate antico- 
muniste. Cazul colonelului |. Uţă”, în Memoria, nr. 44- 
45, 3-4/2003, pp. 127-129. 

“ Aurel Vernichescu (1898-1949). Inginer agronom. 
Urmărit de autorități, în luna mai 1947 s-a refugiat în 
zona localității Vârciorova din județul Caraș-Severin, 
de unde era originar, și a format un grup de rezistență 
armată anticomunistă. A fost arestat în 6 mai 1949 și 
judecat în cadrul lotului Spiru Blănaru, fiind condam- 
nat de către Tribunalul Militar Timișoara, prin Sentința 
nr. 1091 din 25 iunie 1949, la muncă silnică pe viață. 
In ziua de 2 august 1949, împreună cu alți șase 
condamnaţi din același lot, au fost scoși din 
Penitenciarul Timișoara și transportaţi în pădurea de 
pe Dealul Ciura, aflat între orașul Lugoj și comuna 
Traian Vuia (jud. Timiș), unde au fost executați în mod 
arbitrar prin împușcare. Vezi Adrian Brișcă, Rezistența 
armată din Banat. 1945-1949, vol. |, INST, București, 
2004, pp. 28-29, 323. 

% Gogu Puiu (1918-1949). Născut în localitatea 
Gramaticova din Grecia, membru al Mișcării Legio- 
nare din 1934. În timpul Guvernării Legionare era mili- 
tar în termen și a fost recrutat în batalionul de gardă al 
Mareșalului Antonescu. După ce s-a eliberat din ar- 
mată a devinit comisar în Poliţia Legionară din 
Constanţa, unde l-a prins Rebeliunea. După înde- 
părtarea legionarilor de la guvernare, urmând sfatul 
tatălui său, la începutul anului 1942 a plecat în 
Bulgaria de unde apoi a ajuns în Germania. A revenit 
în tară sub identitate falsă în aprilie 1947, cu misiune 
din partea serviciilor secrete occidentale de a se impli- 
ca în rezistența Împotriva regimului comunist. A fost 
arestat la Oradea pentru trecere frauduloasă de 
frontieră, condamnat și închis pentru un an de zile la 
Văcărești. După eliberare, în iunie 1948, s-a stabilit în 
nordul Dobrogei unde a intrat în legătură cu grupările 
din zonă care se opuneau regimului, implicându-se în 
lupta anticomunistă. A murit în cursul unei confruntări 
armate cu Securitatea, desfășurată în noaptea de 18 
spre 19 iulie 1949 la Cobadin. Vezi Marian Cojoc, 
Rezistenţa armată din Dobrogea, 1945-1960, INST, 
București, 2004, passim. 

* Grupare de rezistență anticomunistă înființată în 
vara anului 1948 în zona orașului Tulcea de către frații 
Nicolae și Dumitru Fudulea. După organizarea unei 
rețele cu numeroase nuclee de rezistență în mai multe 
localități dobrogene, în decembrie 1948 s-a stabilit ca 
numele organizației să fie Haiducii Dobrogei. Organi- 
zatia a fost destructurată de Securitate începând din 
primăvara anului 1950. Vezi Ibidem; Nicolae Ciolacu, 
Haiducii Dobrogei. Rezistenţa armată anticomunistă 
din Dobrogea, Editura Sânziana, București, 2017, passim. 

HOREA SAVA 


O fărâmă din lanţul 
fărădelegilor 
comuniste (Il) 


Nici nu m-am apucat bine de lucru — stângaci așa cum 
eram — când am fost luat de un tigan, de care se serveau 
uneori și la cercetări, deși doar om de serviciu, și dus într-un 
birou unde eram așteptat de un sublocotenent în 
uniformă. Când am intrat, era așezat în fata unei mașini 
de scris. Mi-a cerut să mă așez pe scaunul din fata lui, 
după care mi s-a adresat: Mă cunoști? și în timp ce eu 
făceam eforturi pentru a-mi da seama în fața cui mă 
găsesc, mi-a tras o lovitură fulgerătoare în plină figură cu 
toată forța dosului său de mână. Imediat după ce mi-am 
revenit, parcă mi-a deschis Dumnezeu mintea și i-am 
răspuns: Da, vă recunosc! Dumneavoastră aţi venit în iarnă 
la noi acasă la Aiud, în civil, căutând o cameră de închiriat!. 
Da! Futu-ți Cristoșii mă-tii de bandit, zise el, eu mi-am riscat 
viața intrând acolo, căci dacă era Popa Ștefan ascuns 
acolo m-ar fi împușcat! Abia atunci mi-am dat seama des- 
pre ce era vorba, că Securitatea ne supraveghea casa încă 
de atunci și bineinteles și pe noi, cei ai casei. 

Dar ce se întâmplase, de fapt? Cam prin ianuarie 
1949, într-o sâmbătă în care tocmai mă găseam și eu 
acasă, au venit la noi două persoane civile — dintre care 
unul purta o șapca tip „Lenin” — care s-au prezentat ca 
fiind funcţionari nou veniţi la Aiud în cadrul Consiliului 
Popular, care au fost îndrumați la noi pentru că am avea, 
chipurile, o cameră de închiriat. Nici prin minte nu mi-a tre- 
cut în acel moment că ei, de fapt, urmăreau cu totul altce- 
va. l-am invitat cu cea mai mare bunăvoință pe amândoi 
în casă pentru a se convinge singuri că era vorba de o 
confuzie, plimbându-i peste tot în modesta noastră locuință 
compusă din două camere, bucătărie și cămară, în care 

Horea Sava s-a născut la 25 
februarie 1922 în Vințu de Jos, 
Alba. Economist. 

A fost arestat la 6/16 aprilie 
1949 și condamnat la 2 ani 
închisoare corecțională. 

A trecut prin sediul Securităţii 
din Blaj, prin închisorile Alba 
lulia, Sibiu, Aiud, Gherla și prin 
coloniile de muncă Cernavodă, 
Saligny, Poarta Albă, Capul 
Midia, Centrul de Triere 
Ghencea-București. 

A fost eliberat la 11 noiembrie 
1951. 

S-a stins din viață în 

Târgu Mureș la 22 ianuarie 
1999 


Multumim domnului Nicolae 
Mărgineanu, prin intermediul căruia 
ne-a parvenit acest text memorialistic. 


trăia mama, fratele meu și eu când veneam 
acasă. După ce i-am convins de realitate 
(sau cel putin așa am crezut eu în acel 
moment), le-am propus, iar ei nu s-au putut 
împotrivi, să mergem la Sfat pentru a 
lămuri lucrurile. 

In drum spre Sfat, însă, am întâlnit alte 
două persoane, tot străine mie, tot civili, 
dintre care unul purta o haină de piele, per- 
soane a căror identitate am aflat-o abia 
după arestare ca fiind cpt. Popa și plut. 
maj. Staicu — cel cu haina de piele — care 
erau în directă legătură cu primii. Sigur că 
în acele momente — fără să îmi dau seama 
de realitate — îi puneam într-o situaţie 
încurcată, având în vedere că, de fapt, nici 
unul din ei nu aveau nimic în comun cu 
Sfatul, totul fiind o strategie de-a lor, 
lucrând în releu, pentru prinderea lui Popa 
Ștefan, pe care sperau că-l vor găsi la noi, 
dar care nu mai venise din 1 decembrie. 

Și acum mă îngrozește gândul la ce s-ar 
fi putut întâmpla în cazul în care ei l-ar fi găsit 
întâmplător la noi, căci sunt sigur că în tot 
timpul în care i-am plimbat prin toată casa, 
cei doi securiști erau cu mâinile pe trăgaci. 

Au reușit însă să iasă foarte dibaci din 
încurcătura în care îi pusesem eu 
cerându-le să mergem la Sfat, și iată cum: 
la întâlnirea cu ceilalţi doi, omul cu haină 
de piele (Staicu) l-a întrebat pe cel cu 
șapcă Lenin: Voi la ce adresă v-aţi dus? 
Păi, pe strada Lemnelor nr. 24. Păi, eu v-am 
trimis la numărul 22! a replicat Staicu. Cu 
asta, fericit că, în fond, a fost vorba de o 
confuzie, i-am lăsat acolo pe toți patru, 
văzându-mi mai departe de treaba mea ca 
şi când nu s-ar fi întâmplat nimic. 

Abia după ce  sublocotenentul 
Szebeszy mi-a dat acel dos năprasnic 
mi-a revenit — ca prin minune — în memorie 
chipul civilului cu șapcă ce venise la noi 


pentru locuință. Zadarnic i-am spus: Dar 
ati văzut, v-am condus prin toată locuința 
și nu era nimeni acolo... căci aceasta l-a 
înfuriat din nou și, cu o nouă lovitură 
puternică și repetând aceleași înjurături, a 
tinut să-mi reamintească, urlând, că el și-a 
riscat viata intrând la noi. 

lritat peste măsură, m-a luat și îmbrân- 
cit în camera de alături unde, după ce s-a 
înarmat cu un baston obișnuit de lemn, mi-a 
ordonat, răcnind, să mă aplec. Cum eu mă 
postasem într-o poziție incomodă lui, mai 
mult chiar, necuviincioasă - cu fundul către 
figura lui, a răcnit încă o dată și, printr-o 
mișcare brutală, m-a potrivit așa cum lui îi 
venea mai la îndemână, după care a înce- 
put să mă lovească la fund cu toată cruzi- 
mea. După ce și-a potolit setea, a urlat: Și 
acum, marș înapoi la lucrul. 

Cu asemenea duritate și ură nu s-a 
purtat nici chiar Staicu, pe mâna căruia am 
fost dat mai târziu și care avea mult mai 
multe motive să mă ciomăgească, având 
în vedere că eu fusesem prietenul celui 
mai mare dușman al său. 

Deși bătut cu atâta duritate, ceea ce 
m-a chinuit mai mult în acele momente nu 
era atât durerea fizică, cât umilința de a fi 
fost tratat mai rău decât ultimul criminal. 

Intors la locul corvoadei, înainte chiar 
de a pune mâna pe peria de dușumea, 
m-a cuprins ca din senin — în acea singură- 
tate a mea -— un hohot năvalnic de plâns, 
aidoma celor ce îi cuprind pe copii în anu- 
mite momente, în care îţi face impresia 
Că... acum, acum se sufocă, și pe care l-am 
putut linişti abia într-un moment limită. 

Odată trecut peste această convulsie 
am simțit o ușurare de nedescris. Acesta 
se vede că a fost momentul de maximă 
tensiune nervoasă care a revărsat paharul 
atâtor și atâtor umilințe acumulate -— fără 

să îmi dau seama — în cele mai bine de trei 
luni petrecute până atunci în beciurile celor 
două securități. 

Nici un alt episod, nici o altă jignire 
adusă mie în continuare, până la eliberare, 
nu mi-a mai creat nici cea mai mică sensi- 
bilizare, în schimb n-a existat până acum 
situaţie în care, ajuns să evoc acele mo- 
mente, să nu-mi provoace aceeași izbucni- 
re neașteptată. Bătaia primită atunci a fost 
urmată spre seară de frisoane, iar durerea 
în fese nu mi-a permis să dorm în acea 
noapte decât pe burtă. 

După exact o săptămână am fost che- 
mat din nou de către același anchetator 
care a repetat scenariul, invocând același 
motiv: cât a riscat el intrând în casa noastră. 

Și de data aceasta s-a dezlănţuit ca o 
adevărată fiară, după ce a ajuns să se autoe- 
nerveze îndeajuns, în timp ce eu, lipsit de 
orice apărare, eram nevoit să suport furia 
loviturilor lui ca singura șansă de su- 
pravieţuire, deoarece orice împotrivire m-ar fi 
putut costa poate chiar viata. Loviturile primi- 
te și de această dată, în același loc, au făcut 
să îmi simt toată partea lovită ca de sticlă. 

Orice mișcare ce încercam să fac, fie 
că mișcam degetul cel mic de la mână, cli- 
peam din ochi sau orice altă mișcare, o 
simțeam ca o tăietură de sticlă în fese, iar 
frisoanele au fost urmate de temperatură 
chiar şi a doua zi. 

Scurt timp după aceasta am fost che- 
mat pentru anchetare de către plut. maj. 
Staicu, care însă a ales, spre salvarea 
mea, o altă metodă, la fel de dură, dar de 
altă manieră, căci o a treia ciomăgeală la 
fund n-aş mai fi putut-o suporta la acea 
oră. El a decis să fiu supus la curentul 
electric, dar spre deosebire de experiența 
de la Blaj, unde când am simtit curentul în 
corp am reușit să mă desprind de cablurile 

pe care am fost obligat să le prind în mână, 
la ancheta de la Alba, Staicu mi-a legat cei 
doi poli la degetele mici ale celor două 
mâini, fără nici o posibilitate de a mă des- 
prinde. Aveam atunci 27 de ani, deci eram 
destul de tânăr, astfel că ei și-au dat 
seama că manipulând aparatul prin „fază- 
nul” mă pot tortura în această manieră fără 
riscul suprem. Numai că, chiar de la prima 
punere sub tensiune, puterea curentului m-a 
trântit la pământ și am început să strig spe- 
riat. Pentru a atenua aceste țipete mi-au 
mulat imediat pe fată o mască de gaze, 
după care au continuat tortura în aceeași 
manieră, iar în pauza dintre două curentări 
am fost bătut la palme cu un obiect gumat 
de către tiganul din Hăpria, în mâinile 
căruia m-a dat. Mi-a aplicat acest regim 
pentru a recunoaște că și eu făceam parte 
din organizaţia de la Muntele Mare, a cărui 
membru era fostul meu coleg. Anchetato- 
rul intrase foarte liniștit, purtând la gât în 
bătaie de joc un „rozar”, pe care desigur l-a 
luat de la vreun credincios, și cu care s-a 
jucat în timp ce mă cerceta. Pe parcurs 
însă a devenit din ce în ce mai nervos pe 
măsură ce răspunsurile mele îl nemultu- 
meau tot mai mult. De altfel, această stare 
de autoenervare am observat-o la toti 
anchetatorii întâlniți de mine, care la un 
moment dat ajungeau până la condiţia de 
fiare, capabili să strivească cu bocancii vic- 
timele aflate în mâinile lor. 

Aici, la Alba, un alt coleg de-al meu, 
Duca loan', decedat în urmă cu vreo 10 
ani, acuzat ca făcând parte din Organizaţia 
Religioasă „Cruciulițele Roșii”, mi-a spus 
(în timp ce ne găseam amândoi depuși la 
închisoare) că la Securitate au experimen- 
tat cu el o nouă metodă de tortură: a fost 
crucificat sub un rezervor cu apă din care 
picura tot câte un strop. Nu mai știu cât 

timp mi-a spus că a fost obligat să stea așa, 
ceea ce îmi amintesc însă foarte clar, din 
relatările lui, este că la un moment dat a 
ajuns ca fiecare strop ce-i picura în cap să-l 
simtă ca un piron ce-i străbătea creierul. 
Acest vas pe cât de simplu, pe atât de infer- 
nal, l-am văzut și eu, fiind plasat în apropie- 
rea beciului nostru de la primul sediu al 
Securităţii. Această metodă de tortură a 
fost imediat desființată, probabil din cauza 
gravelor consecințe ce le putea provoca. 
De fapt, dacă stau să judec, Staicu, în 
toată comportarea lui față de mine nu mi-a 
arătat niciodată că ar urmări vreo răzbu- 
nare pentru cele ce i se întâmplaseră lui la 
Teiuș în legătură cu Popa Ștefan și nici nu 
s-a tânguit vreodată (așa cum a făcut-o cu 
atâta lașitate subl. Szebesy) că și-ar fi ris- 
cat viața urmărind pe colegul meu, deși 
numai o minune a făcut — deși n-a meritat-o 
- de a scăpa cu viață din acea „am- 

buscadă” pe care el însuși o provocase. 


Aceasta a fost, de fapt, și prima dar și 
ultima confruntare mai dură cu Staicu, de 
la care, până la depunerea mea la peniten- 
ciar, nu am mai primit decât o singură 
palmă, la redactarea declaraţiei (parțiale), 
câteva săptămâni mai târziu. 

Trecuseră aproape patru luni de când 
mă găseam în mâinile lor. Cei mai no- 
rocoși, mă refer la cei asupra cărora aveau 
oarecare dovezi și deci, cărora le-au putut 
stabili o oarecare vinovăție, erau depuși în 
câteva zile la penitenciar, unde cel puțin 
erai ferit de bătăi. 

Uitând parcă de învinuirea adusă ante- 
rior — legat de apartenența mea la 
organizație —, anchetatorul mi-a cerut să-i 
relatez discuțiile avute cu Popa Ștefan în 
timpul întâlnirilor noastre, discuții politice 
bineînțeles, dacă acesta a dormit la noi și 
dacă l-am ajutat în vreo altă formă. Tonul 
întrebuințat a fost dur și amenințător, așa 
încât mi-am dat seama că dacă nu voi fi 
cât de cât abil și destul de convingător voi 
avea mult mai mult de suferit decât ultima 
dată. Am recunoscut, așadar, că în cele 
câteva luni de când mă găseam cu servi- 
ciul la Blaj l-am întâlnit pe Popa Ştefan în 
trei rânduri — la interval mai mare de timp — 
în zilele mele libere când veneam la mama 
la Aiud, și am discutat în special despre 
viata noastră de foști colegi. Sub mari pre- 
siuni a trebuit să recunosc și faptul că la 
ultima noastră întâlnire Popa mi-a relatat 
că a fugit de acasă, dar, am susţinut eu, nu 
l-am întrebat din ce motive, și că abia 
așteaptă să înceapă războiul între ruși și 
americani, care ar duce la schimbarea ca- 
tegorică a regimului. Ulterior, în declaraţia 
parțială pe care am definitivat-o la Alba, în 
momente de epuizare, când nu mai aveam 
puterea de a mă mai împotrivi voinței 
anchetatorului, care de fapt mi-a dictat 

întreaga declaraţie și m-a obligat, am recu- 
noscut că aveam cunoștință că este ur- 
mărit de autorități și totodată că am tăinuit 
aceasta până la arestarea mea. 

Intrebat cum am reacționat când Popa 
Ștefan mi-a spus că așteaptă acea ciocni- 
re, am arătat că americanii intenţionează 
să poarte acel război pentru a-și extinde 
pietele de desfacere în Europa. Ticluisem 
acest răspuns în favoarea mea căutând să 
arăt că în formațiunea mea de economist 
vedeam tot acest conflict numai prin 
prismă economică. 

Ceea ce n-am vrut să recunosc a fost 
că Popa Ștefan ar fi dormit vreodată la noi, 
ceea ce l-a înfuriat în așa măsură încât s-a 
oprit din redactarea declaraţiei (pe care el 
mi-o dicta și tot el o și scria direct la 
mașină) și cu aceeași repeziciune, ca și în 
cazul bestiei de Szebesy, mi-a dat o 
lovitură năprasnică în figură, după care m-a 
și trimis imediat înapoi la arest. 

Cu această declaraţie incompletă (pen- 
tru ei) am și fost depus la Penitenciarul din 
Alba, unde, așa cum voi arăta mai departe, 
mi-au smuls, în cele din urmă, cu tact și în 
condiții dramatice și această mărturie. 

La penitenciar am fost adus tot îm- 
preună cu ceilalți doi (Matei Corvin și 
Halalai Petru) și introduși la celula 35 cu 
alți 23 de mocani de la Deda Bistra? ce fă- 
ceau parte din același grup de rezistență. 
Cum arestul era neîncăpător pentru atât 
amar de oameni, noi n-am mai găsit loc 
decât jos, lângă hârdăul cu fecale, pe care 
aceștia îl foloseau noaptea din plin, mai 
ales că se găseau în preajma transferării 
lor la Sibiu pentru a fi judecaţi, în care scop 
și hrana lor era mai îndestulătoare, având 
drept la pachetele de acasă pentru a 
apărea cât mai refăcuţi în fata instanţei. 

Ajuns aici atât de slăbit, după patru luni 
de arest la Securitate în care nu am avut 
parte măcar de o noapte să pot dormi și eu 
într-un pat, a trebuit în continuare să îndur 
condiții atât de inumane de odihnă, trântiti 
pe jos lângă hârdăul atât de mirositor — 
deși acoperit după întrebuințare — precum 
şi în mirosul încins, în plină vară, a celor 23 
de perechi de opinci aparținând mocanilor, 
care cel putin dormeau câte doi într-un pat. 

Sigur, situaţia aceasta era doar noap- 
tea, căci peste zi eram scoși, la anumite 
intervale, la closetul de pe secţie aflat în 
capul coridorului. 

Celula avea formă dreptunghiulară, cu 
ferestrele situate foarte sus, pentru a nu 
putea privi direct afară. Necazul ne-a făcut, 
însă, să găsim o rezolvare și acestei 
situaţii. Profitând de momentele în care 
simțeam că gardianul lipsește de pe sectie, 
apropiam patul din dreptul ultimului geam 
(celula noastră se găsea la ultimul etaj — al 
III-lea — al închisorii, chiar pe colțul drept) 
până chiar sub geam, de unde urcat pe 
speteaza de fier a patului ţi se deschidea 
în față - la cca. 500 m - splendida 
priveliște a porții principale de intrare în 
Cetatea Alba lulia, precum și aleea larg 
pietruită ce urcă înspre cea de-a doua 
Poartă, deasupra căreia se pot vedea și 
astăzi celulele zăbrelite ale lui Horia, 
Cloșca și Crișan, capii răscoalei transilva- 
ne de la 1784. 

Câte amintiri din copilăria mea nu-mi 
stârnea această priveliște, de ar fi să evoc 
doar dezvelirea obeliscului așezat chiar în 
fața celulelor martirilor noștri, din anul 1937 
— pe atunci aveam 15 ani — ce a avut loc în 
prezența Regelui Carol al II-lea, la care am 
asistat și noi elevii veniți de la Aiud, eu 
aflându-mă la numai câtiva pași de Rege. 


Tot cocoțat pe aceeași spetează a 
patului (protejat de o batistă ce am prins-o 
de gratiile geamului spre a nu putea fi 
observat de cineva) privind direct în jos 
puteam observa ce se petrece în curtea 
închisorii (cea din față, dinspre șosea) 
unde aveau acces doar femeile când erau 
scoase la plimbare, între care se mai 
găsea încă și mama și pe care în decursul 
a circa o lună cât am fost ținut în această 
celulă am reușit să o surprind în două rân- 
duri plimbându-se agitată, fără însă a avea 
curajul să o strig. Aceasta atât din cauza 
distanței celor trei etaje cât și pentru a nu 
periclita situaţia cuiva dintre noi, în cazul în 
care cineva ar fi descoperit și reclamat o 
asemenea faptă (pedeapsa fiind întot- 
deauna și colectivă). Era foarte slăbită și 
abătută, mai ales că nu puţine au fost 
cazurile când a refuzat și mâncarea în 
semn de protest. Despre aceasta și chiar 
și altele am avut posibilitatea să aflu din 
când în când — în cele câteva luni de până 
la începutul lui decembrie 1949, când a 
fost transferată la Sibiu — chiar de la sani- 
tarul închisorii (Buţă, cum i se zicea acolo), 
prin ajutorul căruia am reușit, până la 
urmă, să fiu adus pentru o lună de zile la 
infirmeria închisorii, la rugăminţile unui alt 
coleg de liceu și clasă de la liceul din Aiud, 
care fiind bolnav de plămâni și aflând și de 
aducerea mea la închisoare l-a rugat pe 
Bută să găsească o soluție și să mă ducă 
și pe mine alături de el la infirmerie. 

Eram destul de ușor de recunoscut, 
întâi fiindcă eram doar trei civili — între 23 
de mocani — dintre care eu singur aveam 
statura înaltă, iar apoi sunt sigur că Nelu 
Duca i-a dat infirmierului toate relaţiile, 
inclusiv numele meu. Realitatea este că și 
arătam foarte rău. Nu puteam spune că 
sufeream de vreo boală, doar că mă 


simțeam foarte slăbit. La proxima lor vizită 
(doctorul, un evreu mai în etate, însoțit de 
Bută, om scund și grăsut) la celula 35 unde 
mă găseam, infirmierul care aranja totul, a 
dispus așezarea noastră pe două rânduri, 
ne-a întrebat de sănătate, iar când a ajuns 
la noi, cei trei care eram sosiți mai 
proaspăt, ne-a întrebat pe fiecare cum ne 
cheamă, după care, cu încuviințarea medi- 
cului, mi-a făcut semn să fac un pas înain- 
te. Așa am ajuns la infirmerie într-un pat, 
pe care îl visam de atâta timp, situat chiar 
lângă cel al colegului meu, care avea de 
suferit pentru convingerile lui religioase. 

In fața mea își avea patul un fost ofițer 
deblocat, Dumitru Petreanu, ce numai cu 
câțiva ani mai înainte luptase vitejește, ca 
tânăr sublocotenent activ, în Munţii 
Apuseni, la Vălișoara și Buru, pentru nimi- 
cirea hoardelor horthisto-fasciste, purtător 
de înalte distincţii militare. El era acum 
implicat împreună cu alţi opt prieteni, de 
aceeași vârstă tânără cu el, în așa zisa 
organizație „Banda Veselă”, născută din 
atitudinea lor sfidătoare fată de regim, ce a 
atras atenţia vașnicilor apărători ai regimu- 
lui și care, în cele din urmă, le-a închis 
gura arestându-i, cum voi relata ulterior. 

In cele câteva săptămâni cât am petre- 
cut aici la infirmerie aproape că am uitat 
coșmarul lunilor de la Securitate. Deși 
mâncarea era aceeași, beneficiam în plus 
dimineața și seara de câte un pahar cu 
lapte, iar nopțile erau din cele mai odihni- 
toare. Tot aici la Alba am întâlnit și gardie- 
nii cei mai potoliţi, care nu ne-au molestat 
niciodată fără vreo pricină, nici chiar 
Opreanu, de pe una din secţiile unde am 
fost trimis și eu mai târziu (de la etajul III, 
camera 35), care deși foarte milităros la 
început, a devenit un om cât se poate de 
indulgent cu noi. Nu mai vorbesc că printre 

gardienii care ne supravegheau fusese 
menținut chiar și Preda, care la acea oră 
avea trei frați țărani în arestul politic al 
închisorii. 

Fiind o închisoare de preventie, aveam 
dreptul lunar și la câte un pachet cu ali- 
mente în greutate de până la 5 kg pe care, 
în lipsa mamei, care la acea dată era și ea 
arestată aici, îl primeam de la un unchi de-al 
meu ce locuia tot la Alba. 

Aproape că uitasem și de amenințarea 
Securităţii, că vor continua cercetarea mea 
aici la închisoare, când, într-o dimineaţă, a 
apărut un securist la infirmerie, de unde m-a 
luat așa cum eram îmbrăcat, pentru defini- 
tivarea declaraţiei, fără ca în prealabil să 
ceară avizul medicului. Am continuat să 
neg, și cu această ocazie, orice mă putea 
implica politic, și chiar faptul că Popa 
Ștefan ar fi dormit la noi, arătând faptul că 
el locuia cu părinții lui la numai 10 km 
distanță de Aiud, în comuna Decea. 

Nu am fost bătut nici de data aceasta 
de Staicu, ci trimis imediat la „celula 
neagră” a închisorii, atrăgându-mi atenţia 
că mă vor retine acolo până când voi cere 
singur să ies la declarație. | se spunea așa 
fiindcă era o încăpere complet întunecată. 
Odată ușa masivă de fier închisă te 
găseai într-o beznă totală, mai ales că și 
geamul era vopsit complet în negru. Ca 
dimensiune avea cam 2/2 m, deci suficient 
de mare, și ceea ce era și mai important că 
pe jos avea pardoseală din lemn. Era o 
încăpere absolut goală în care atâta timp 
cât erai chiriașul ei, nu pătrundea nici lumi- 
na dar nici mâncarea. 

Am stat aici singur-singurel două zile 
încheiate, când, într-o după-masă, ușa 
grea de fier s-a deschis cu un scrâșnet dur, 
și lângă mine a fost îmbrâncit un individ, pe 
care în scurtul timp cât ușa a fost 

întredeschisă l-am putut observa a fi un 
om pirpiriu și slab, ce împrăștia un miros 
greoi. Omul gemea lângă mine fără a 
îndrăzni să-i adresez vreun cuvânt. De altfel 
nici n-am avut când, căci imediat după 
aceea ușa s-a deschis din nou, un gardian 
a intrat în celulă și cu un ton baţjocoritor 
s-a adresat noului musafir: Bine ai venit, 
maiorule!, după care, pe neașteptate i-a 
aplicat cu sete câţiva pumni în piept, ieșind 
fără a mai spune un cuvânt în plus. La alte 
circa 10-15 minute a intrat al doilea gar- 
dian, apoi al treilea, fiecare dintre ei adre- 
sându-se la fel ca primul și apoi lovindu-l, 
unul la plex iar celălalt după ceafă, și toate 
aceste scene sub privirile mele îngrozite, 
retras în coltul celulei. In sfârșit a apărut și 
cel de-al patrulea gardian, care însă înain- 
te de a se ocupa de noul venit, observân- 
du-mă, m-a întrebat: Dar cu tine ce-i aici?. 
l-am explicat că mă găsesc în cercetările 
Securităţii. M-a privit atent, după care m-a 
întrebat cum mă cheamă. l-am spus. M-a 
privit atent după care a adăugat: Măi, tu știi 
că eu îţi cunosc familia? O cunosc și pe 
mama ta (care atunci era și ea acolo) și îl 
cunosc și pe unchiul tău! (care înainte de 
pensionare a deținut la Alba funcţii foarte 
înalte la Prefectură). Și a continuat: Țigări 
ai?. l-am răspuns că îi mulțumesc, dar mă 
feresc de Securitate. Cu tot refuzul meu, a 
ieșit, a făcut rost de pe secţie de o țigară 
ce mi-a oferit-o și mi-a și aprins-o, cu toată 
teama mea. Terminând cu mine, s-a întors 
spre noul adus cu aceleași cuvinte: Bine ai 
venit, maiorule! Cum te-ai hotărât?. 

Faţa și glasul gardianului se schimba- 
seră și în momentul în care mi-am dat 
seama ce va urma, l-am implorat: Domnule 
gardian v-aș ruga, dacă se poate, să nu-l 
mai bateţi!. Fără a scoate un cuvânt a ieșit 
şi timp de câteva ore, cât eu am mai stat 


acolo (căci în acea seară Securitatea m-a 


scos, fără a cere eu aceasta) nu a mai 
călcat nici un alt gardian acolo. 

Cine era în realitate acest (atât de mis- 
terios) maior și de ce această atât de mare 
furie a gardienilor contra lui? Pe numele 
său adevărat Raţiu, acesta făcea parte 
dintr-o familie onorabilă din Teiuş. El a 
devenit, prin purtarea sa, „oaia neagră” a 
familiei, un scăpătat înrăit ce în urma unor 
șarlatanii a fost condamnat și trimis la Alba 
să execute o pedeapsă de drept comun de 
1 an. Scos la muncă la ferma închisorii de 
la malul Mureșului, după ce executase 
deja jumătate din pedeapsă, în mintea lui 
bolnavă a încolţit ideea evadării, după un 
plan ce includea aruncarea în Mureș a gar- 
dianului ce-i păzea. Dar până la urmă a 
reușit să evadeze strecurându-se neobser- 
vat, fără a mai fi necesară aruncarea în 
apă a gardianului. 

Odată ajuns în libertate, a continuat 
potlogăriile dându-se drept maior de 
Securitate, Pătrânjenaru, mască sub care 
a început să șantajeze familiile deținuților 
politici, promițându-le acestora că prin 
influențele pe care le are, în schimbul unor 


sume de mii de lei, el poate aranja elibera- 
rea celor arestaţi. 

De ce tin neapărat să relatez toată 
această istorie? Deoarece ultima familie 
pe care a încercat să o șantajeze a fost 
cea a părinţilor viitoarei mele soții, familia 
Mărgineanu din comuna Obreja, Alba, care 
după eliberarea mea mi-a povestit toate ce 
le voi relata în continuare. Sub aceeași 
mască el a promis familiei că în schimbul a 
4.000 de lei va aduce acasă pe capul fami- 
liei, Mărgineanu Petru’, ce era ridicat încă 
din 1 martie. De faţă era și viitoarea mea 
soție, Mărioara, sora ei Nela, mama și 
bunica lor. Cum însă numai înainte cu o zi 
trecuse pe la ele cpt. Popa de la 
Securitatea Sibiu însoțit de alte câteva per- 
soane, care au făcut și o sumară perche- 
zitie, fără a găsi ceva compromițător, aces- 
ta văzându-le speriate le-a asigurat că deși 
capul familiei este arestat, să știe să nu 
aibă nici o teamă căci cu ele nimeni n-are 
nimic. 

Bazate pe aceste asigurări și în plus 
bunica fiind și o femeie foarte energică, l-a 
dat pur și simplu afară pe „Pătrânjenaru”, 
observând pe figura lui că nu putea fi om 
serios. Urmarea? A doua zi dimineata, 
după ce chefuise toată noaptea, s-a pre- 
zentat la Sfat tot sub masca maiorului de 
Securitate, de unde a luat o căruță, cu 
căruțaș cu tot, a urcat cele două fete în 
căruță (Mărioara și Nela) și a dispus 
căruțașului s-o ia spre Teiuș. Cum la 
Obreja se găsea și notarul, acesta văzând 
fetele atât de speriate, mai ales că escro- 
cul adusese și o funie cu care să le lege 
mâinile, s-a hotărât să le însoțească și el 
până la Teiuș. Pe parcurs, însă, oprind în 
comuna Mihalţ, unde notarul a și fost 
nevoit să rămână, anunțându-se o ins- 
pecție, și pentru a nu lăsa fetele lui 

Mărgineanu în acea teamă și nesiguranță, 
a ridicat receptorul și l-a anunţat pe șeful 
de post de acolo, pe care-l chema (sau 
doar avea porecla) Turel, că în scurt timp 
vor ajunge acolo fetele lui Petru 
Mărgineanu, primarul de la Obreja, aresta- 
te de un oarecare maior de Securitate. 
Continuând drumul astfel, fără notar, pe 
parcurs escrocul a adormit de-a binelea și 
s-a trezit brusc în momentul în care căruța 
s-a oprit în fața Miliției. Văzând unde se 
află, a dat să fugă, dar cărutașul, Valer, un 
vlăjgan din Obreja, i-a pus mâna în gât, iar 
milițianul care era pe fază a pus mâna pe 
el, exclamând mirat: Trăzni-te-ar Raţiule, 
noi te căutăm de trei luni și tu vii singur la 
noil. Sigur, a urmat arestarea lui, bătăile 
din post în post până la Alba lulia, unde, 
așa bătut măr, a fost aruncat alături de 
mine la celula neagră. 

lată deci, ironia sorții, pe cine am 
scăpat eu de furia gardienilor, căci sunt 
sigur că dacă nu eram eu acolo, după gar- 
dianul Socaciu (care mi-a respectat 
rugămintea) ar fi intrat și ceilalţi gardieni, 
deciși să se răzbune. 

Scos de Securitate de la „Celula 
Neagră” în acea seară, am fost dat pe 
mâna unui anchetator pe care nu-l mai 
văzusem până atunci și care, spre marea 
mea surprindere, s-a comportat plin de 
bunăvoință fată de situaţia mea. Nici astăzi 
nu-mi pot da seama dacă mi-au trimis cu 
adevărat un om omenos sau s-a comportat 
astfel pentru a-mi câștiga încrederea, după 
cum a și reușit, de altfel. Spre deosebire 
de toți ceilalți, acest anchetator a condus 
cercetarea mai mult spre fondul afectiv 
decât spre cel politic al relaţiilor mele cu 
Popa Ștefan. Nu mă-ndoiesc că primise și 
relaţii precise despre felul cum să mă tra- 


MEMORIA 
| Testa piară seca 


teze și de ceea ce trebuie să scoată de la 
mine. Ceea ce nu prea înțelegeam eu 
atunci era de ce ei țineau neapărat să afle 
din gura mea faptul ca Popa Ștefan a și 
dormit la noi, de îndată ce aveau dovezi 
recunoscute de mine în ceea ce privea 
legătura mea - vinovată sau nu, asta nu 
conta — cu un membru al rezistenței, 
suficientă la acea dată pentru a putea fi tri- 
mis în instanță fără nici o altă dovadă 
coroborată. 

De ce m-am îndârjit până atunci să nu 
recunosc aceasta? De teamă ca nu 
cumva, chiar eu, să o complic pe mama 
despre care la acea oră habar nu aveam 
ce declarase, în lipsa unei confruntări între 
noi. După această ultimă experiență însă 
mi-am dat seama că oricât m-aș fi împotri- 
vit, ei aveau la îndemână „n” metode prin 
care, până la urmă, m-ar fi forțat să vor- 
besc, cu atât mai mult cu cât ei nu puteau 
trece peste concluziile trase de cpt. Popa. 
Orice îndârjire în continuare mi-ar fi atras 
alte și alte suferințe. Astfel, în timpul celor 
două zile petrecute la celula neagră, 
cântărisem în toată mâhnirea mea, chiar și 
ideea de a sfârși odată cu tot acel calvar, 
dar nu oricum. Trebuia să ticluiesc ceva 
neapărat pentru a o scoate pe mama din 
cauză. După multe rugăciuni și frământări 
Dumnezeu mi-a ajutat să găsesc și formu- 
la ideală. 

Astfel, ajuns în fata noului anchetator, 
oarecum descătușat, dar în același timp 
înspăimântat ca nu cumva să apară Staicu, 
am acceptat să declar că, într-adevăr, 
Popa Ștefan a dormit, dar numai o singură 
dată la noi, când după o după-amiază 
petrecută împreună, seara a plecat la gară 
pentru a ajunge acasă — după cum am 
spus deja, el locuia cu părinţii lui în com. 


Decea, la cca. 10 km distanță — pentru ca 
târziu după aceasta să se întoarcă, expli- 
cându-mi că a pierdut trenul, iar eu l-am 
culcat în patul din bucătărie. Dimineaţa — 
am continuat eu - el a și plecat foarte 
devreme, fără ca mama, care se culcase 
mai devreme în dormitor, să fi avut 
conștiință despre aceasta, versiune 
acceptată și de către anchetator exact așa 
cum am expus-o. La scurt timp după 
aceasta, într-o dimineață, privind printre 
ochiurile ușii observ la un moment dat în 
curte pe mama care a fost adusă de la 
închisoare, plimbându-se nervoasă. A 
urmat confruntarea mea cu ea, care din 
câte mi-am putut da seama, până la acea 
oră nu a recunoscut nimic în afară de fap- 
tul că Popa Ștefan ne călca pragul ca vechi 
prieten și coleg. 

Imi amintesc ca acum ce i-am spus: 
Mamă, dumneata nu știi, într-o seară Nuţu 
(căci așa-i ziceam noi) a dormit la noi. 
Dumneata erai deja culcată când el a ve- 
nit, invocând că a pierdut trenul, iar eu l-am 
culcat în bucătărie și dis de dimineaţă a și 
plecat. La acestea mama a răspuns cu 
toată amărăciunea, mustrându-mă vădit cu 
privirea: Apăi... dacă băiatul meu așa 
spune, așa o fi fost. După care pe mine 
m-au scos, iar pe ea au supus-o unei alte 
confruntări, cu preotul Dăianu, o rudenie 
de-a noastră, care pentru a-și ușura pro- 
pria situație a declarat că el a făcut 
cunoștință cu Popa Ștefan în casa noastră, 
când, în realitate, ei se cunoșteau de ani 
de zile, colaborând împreună în probleme 
de agricultură. Cum mama a refuzat să 
recunoască aceasta, cunoscând relaţiile 
lor anterioare, plut. Staicu, care conducea 
cercetarea, a izbit-o cu atâta putere încât 
în cădere și-a spart capul. Despre toate 


acestea mi-a povestit chiar mama după eli- 
berarea mea. 

Abia după definitivarea declaraţiei 
mi-am dat seama că, de fapt, Securitatea 
a urmărit să aibă o dovadă cât de mică din 
care să rezulte că am favorizat, indiferent 
în ce fel, un membru al organizaţiei ostile 
regimului, fapt suficient la acea dată pentru 
a fi trimis în fata Tribunalului Militar. 

Şi... pentru a mă apăsa cât mai mult, 
iată și concluziile Securităţii Alba, aflate la 
dosarul cu care m-au trimis în instanță: 
„Element încăpățânat, guraliv, dârz la 
declarație, nu vrea să recunoască nimic, 
capabil de acte de teroare”, făcându-mă 
vinovat de activitate subversivă — în mod 
cu totul stupid — când în baza dosarului 
întocmit de ei, ce conţinea exclusiv 
declarația mea, puteam fi acuzat de 
„tăinuire” sau cel mult de „favorizarea 
infractorului”, dar și de aceasta doar prin 
abuz, deoarece Securitatea n-a afișat 
nicăieri urmărirea lui Popa Ștefan, spre a 
lua cunoştinţă de undeva despre ea. 

Este adevărat că m-am comportat 
dârz, chiar încăpățânat la declaraţie, dar 
aceasta am făcut-o în momente de dispe- 
rare, în care am încercat să mă apăr cu 
toată îndârjirea în fata denaturărilor în care 
voiau să mă implice, mai ales în prima fază 
a cercetărilor, când au încercat să-mi 
smulgă o declaraţie cum că și eu făceam 
parte din organizație, situaţie în care, chiar 
fără nici o contribuţie, ci ca simplu mem- 
bru, pedeapsa era cu închisoare de la 10 
ani În sus. 

Când în 1940, la terminarea liceului, 
dascălii mei mi-au încheiat situația școlară 
în vederea susținerii examenului de baca- 
laureat, ei mi-au atașat și fișa psihologică, 
cuprinzând principalele trăsături de carac- 

ter și comportament (interpretate din zeci 
și zeci de teste psihologice la care am fost 
supuși cu toții în ultimii ani de liceu), sinte- 
tizate ca predominând „interesul social și 
sensibilitatea. Caracter demn, silitor și 
foarte disciplinat”. 

Comparaţi această caracterizare, 
științific fundamentată de către profesorul 
nostru de filosofie, pe baza celor mai diver- 
se teste, cu concluziile Securităţii din Alba 
cu care am fost trimis în instanță, ca 
făcând parte din categoria persoanelor 
„capabile de acte de teroare” și vă puteti 
da seama cu câtă ură și cu ce arme mur- 
dare au înțeles să ne nimicească. 

Odată declaraţia definitivată, am fost 
mutat de la infirmerie la celula 33 unde, 
spre bucuria mea, am găsit o mulțime din- 
tre cunoștințele de la Aiud, în frunte cu fos- 
tul primar, Dr. Albinit, col. rez. Victor 
Moraru, fotbalistul Mulea“, secretarul 
primăriei Aron Spaniol”, Romul Pop”, Vasile 
Sârbu” precum și doi din foștii mei colegi 
de clasă, Dumitru Radu, Laurean Secinca” 
și alții. 

Aici, ca de altfel și la infirmerie, fiecare 
am avut patul lui și pot spune că atât timp 
cât am stat în această celulă nu mi-a lipsit 
decât libertatea. Peste zi nu mi s-a impus 
nici o restricție (cum ar fi, de exemplu, să 
fii obligat să stai tot timpul în picioare etc.), 
mai mult, nu ne sinchiseam nici atunci 
când gardianul de serviciu deschidea vize- 
ta pentru a observa ce se petrece înăuntru. 

Mâncarea pot spune că era îndes- 
tulătoare, mai ales că, apropiindu-se pro- 
cesul, am fost trecuţi și noi la regim de 
refacere, pentru a apărea în instanță cât 
mai „refăcuţi”. 

Aveam chiar și frizer, un oltean vesel, 
de profesie măcelar, condamnat de drept 


comun pentru crimă de omor, pe a cărui 
trusă de bărbierit scria: „Nuță T. Grigore, 
condamnat la 20 de ani de muncă silnică”. 
Nefiind de meserie, nu odată se întâmpla 
să te încresteze, mai ales la colțul gurii. 
Hazul era la terminatul bărbieritului când, 
în timp ce te dezinfecta cu un spirt mult 
diluat, bătându-te cu palma peste obraz îţi 


momentele lui mai vesele ne spunea că 
abia așteaptă să se elibereze ca să „taie” 
şi restul familiei pentru care a ajuns la 
pușcărie. 

In schimb eram foarte strict controlati 
să nu pătrundă în celulă nici un fel de hâr- 
tie și nici părți din ziare. Cu toate acestea 
se mai întâmplau și situaţii ca la preluarea 
pachetelor primite de acasă să păcălești 
vigilenta gardianului și să mai înșfaci câte 
o părticică din ziarele în care erau ambala- 
te alimentele trimise, anume selectate de 
acasă cu știri de actualitate politică, și care 
ne interesau în mod deosebit, și pe care le 
citeam cu mare nesat seara după stingere. 

Speranţele noastre mai erau alimenta- 
te de tot felul de știri și versiuni aflate de 
multe ori în treacăt, de la deţinuţii de drept 
comun. Orice veste, cât de mică, din viata 
politică era pentru noi o adevărata „mană” 
cerească, ce ne susținea moralul și ne 
mărea speranța în ziua de mâine, mai ales 
a acelora condamnaţi mai greu, care erau 
mult mai echilibrați psihic. 

Mai apăsătoare erau orele târzii din 
seară când, în clipele de reflecţie, ajungeai 
să stai de vorba liniștit cu tine însuți și când 
nu puține erau momentele în care îti 
dădeai seama de realitatea crudă în care 
te găseai. Odată cu venirea dimineţii însă, 
toate aceste momente depresive dis- 


păreau, totul reintrând în „normalu!” la care 
ai fost nevoit să te adaptezi. 

Aici, la Alba, cel care ne întreținea cu 
cele mai multe știri era ing. Tavi 
Mărginean, unul dintre cei nouă inși im- 
plicați în Organizația „Banda Veselă”, din 
care mai făceau parte doi tineri ofițeri de 
carieră, la acea oră trecuţi în rezervă, 
Bubu Breda" și Mitică Petreanu, eroi de pe 
frontul de est, juristul Herlea, acela care 
prin comicul lui înnăscut risipea în jurul său 
orișice gând trist, un fost coleg de-al meu 
de clasă, ing. Dumitru Radu, Baicu, Gilu 
Breda, rusoaica Katia și Solomon Binu’, 
băiat de librar din Alba, decedat în urma 
bătăilor în beciul femeilor, unde a fost 
aruncat în stare de agonie și care, în 
momentul morții lui, au reușit să aprindă un 
chibrit primit de la bărbaţii din beciul 
alăturat, printre lețuri. Aceasta chiar sub 
privirile îngrozite ale mamei mele, care 
mi-a povestit totul la reîntoarcerea mea de 
la închisoare. Din relatările ei am aflat cum 
acel biet Solomon Binu, la ultima lui cerce- 
tare, din acea seară, a fost adus în stare 
de inconștiență, în urma bătăilor, și aruncat 
între femei unde, inconștient, îmbrobodit 
de sudoare, transfigurat în bătăi, s-a stins 
încet-încet, chemându-și halucinant ma- 
ma. N-aş vrea să greșesc, dar cineva din 
martorii oculari așa îmi amintesc că ar fi 
spus atunci, că chiar mama a fost aceea 
care i-ar fi ținut chibritul aprins în momentul 
morții. Mama mi-a mai spus că era un 
tânăr voinic, purta cizme „Burger” și era 
învelit cu un tol trimis de acasă. 

Singura vină a acestor tineri a fost că în 
exuberanta lor se întâlneau adesea la câte 
un pahar de vin, ceea ce, la un moment 
dat, se vede că a deranjat pe „apărătorii 
moralei proletare”. Ziua buclucașă a venit 


în momentul în care vrând să 
sărbătorească ziua de naștere a prietenei 
lor Katia, i-au trimis acesteia un buchet de 
flori, însoțit de un bilet de felicitare, pe care 
l-au semnat „Banda Veselă”. 

Ridicați de Securitatea Alba, pentru a 
scăpa de bătăi, la presiunile securiștilor au 
ajuns să declare că ar fi avut legături direc- 
te chiar cu Generalul Sănătescu“ (care, în 
realitate, era mort încă din anul 1947). Prin 
aceasta ei voiau să  compromită 
Securitatea la proces. Cum însă ancheta- 
torii aflaseră, în cele din urmă, de această 
abilă manevră, înainte de a trimite dosarul 
instanței i-au forțat să-și modifice 
declaraţiile. In felul acesta, procesul lor a 
fost mai mult o parodie în care în lipsa unor 
dovezi compromițătoare, în afară de sim- 
pla sfidare ce au avut-o față de Securitate, 
judecătorul s-a limitat să-i întrebe mai mult 
banalități, ca de exemplu: Unde obișnuiaţi 
să vă întruniţi? Ce băutură preferaţi? 
Atunci când închinaţi un pahar aveaţi sau 
nu vreo parolă? Cu toate acestea ei au fost 
condamnaţi la câte 1 an de închisoare iar 
şeful la 3 ani, dacă nu pentru altceva, 
atunci pentru a putea justifica cele 9 luni 
petrecute în arest până la judecată. 

La închisoarea de la Alba am stat până 
prin 27 ianuarie 1950 când, într-o dubă 
ticsită de arestaţi, am fost transferat la 
închisoarea de la Sibiu, unde aveam să 
compar în fața Tribunalului Militar. 

Ţin să arăt că la plecare, verificându-mi 
lucrușoarele, reținute cu ocazia arestării, 
am constatat lipsa stiloului, fapt ce l-am 
raportat gardianului Bujor, un om foarte 
corect, care m-a asigurat că lipsa nu provi- 
ne de la ei. Mi-am dat seama atunci că 
toată murdăria venea de la Securitate, fie 
de la Blaj, fie de la Alba. 

Note 

' Posibil loan Duca, născut la 11 septembrie 
1910 în Câmpia Turzii, Cluj. Tinichigiu. A fost ares- 
tat la 15 mai 1948 și condamnat la 15 ani muncă 
silnică, pedeapsă redusă ulterior la 12 ani muncă 
silnică. La expirarea pedepsei a fost internat admi- 
nistrativ pentru 24 de luni. A executat pedepsele în 
închisorile Aiud, Oradea, Jilava, Galaţi, Periprava. 
A fost eliberat la 17 mai 1962. Informaţii din fișele 
matricole penale din Arhiva Administraţiei 
Naţionale a Penitenciarelor (AANP) (n. red.). 

? Localitate în județul Mureș. 

*Petru Mărgineanu (1903-1950). Țăran, partizan 
în grupul lui Nicolae Dabija. A fost arestat la 16 
martie 1949 și condamnat la 20 de ani muncă 
silnică. A executat pedeapsa în închisorile Cluj- 
Tribunal, Sibiu. A fost ridicat de Securitatea Cluj la 
5 aprilie 1950 și executat. Informaţii din fişele 
matricole penale din AANP (n. red.). Pentru detalii 
a se vedea și Gheorghe Petrov, Crimele Securității. 
Execuţiile din aprilie 1950 de lângă orașul Bistriţa și 
comuna Teaca, în acest număr al revistei. 

* Aurel Albini, născut la 2 ianuarie 1891 în Zlatna, 
Alba. Avocat/pensionar. A fost arestat în 1949 și 
condamnat la 2 ani închisoare corecțională. A exe- 
cutat pedeapsa în închisorile Sibiu (?), Gherla. A 
fost eliberat la 11 mai 1951. Informatii din fișa 
matricolă penală din AANP (n. red.). 

* Victor Moraru, născut la 31 iulie 1909 în 
Meșcreac, Alba. Agricultor, fost It.-colonel. A fost 
arestat la 12 iunie 1949 și condamnat la 2 ani închi- 
soare corecțională. A executat pedeapsa în închi- 
sorile Alba lulia, Aiud, Gherla, Poarta Albă. La 1 
august 1951 a fost internat la Capul Midia. A fost 
eliberat în 1952. Cicerone lonitoiu, Victimele terorii 
comuniste. Arestaţi, torturați, întemnițați, uciși. 
Dicţionar. M, Maşina de Scris, București, 2004, p. 
369; fișa matricolă penală din AANP (n. red.). 

* Gavril Mulea, jurist din Aiud. Dorin Dobrincu, 
„Rezistenţa armată anticomunistă din zona Aiud, 
centrul Transilvaniei. Grupul fraților Spaniol (1948- 
1951)”, în Memoria - revista gândirii arestate, nr. 
62, 1/2008, p. 29 (n. red.). 


” Aron Spaniol, născut la 9 aprilie 1912 în Aiud, 
Alba. Funcţionar. A fost arestat la 11 martie 1949 și 
condamnat la 5 ani muncă silnică. A executat 
pedeapsa în închisorile Gherla, Valea Neagră, 
Poarta Albă, Jilava, Baia Sprie. A fost eliberat la 9 
martie 1954. Informatii din fișa matricolă penală din 
AANP (n. red.). 

* Posibil Romulus Pop, născut la 1 mai 1925 în 
Aiud, Alba. Student. A fost arestat la 24 decembrie 
1948 și condamnat la 10 ani temniță grea. A exe- 
cutat pedeapsa în închisorile Cluj-Tribunal, Pitești, 
Gherla, Baia Sprie, Oradea, Aiud. A fost eliberat la 
11 noiembrie 1957 cu domiciliu obligatoriu pentru 
60 de luni la Lătești, în Bărăgan. Informaţii din fișa 
matricolă penală din AANP (n. red.). 

*Vasile Sârbu, născut la 5 iunie 1913 în Decea, 
Alba. Învățător. A fost arestat la 28 martie 1949 și 
condamnat la 5 ani închisoare corecțională. A exe- 
cutat pedeapsa în închisorile Gherla, Valea 
Neagră, Aiud. A fost eliberat la 28 aprilie 1954. 
Rearestat la 10 septembrie 1959 și condamnat la 5 
ani închisoare corecțională. A executat pedeapsa 
în închisorile Cluj, Gherla, Aiud. A fost eliberat la 
29 iulie 1964. Informaţii din fişele matricole penale 
din AANP (n. red.). 

Laurean Secinca, student din Ciumbrud, Alba. 
Dorin Dobrincu, op. cit., p. 29, (n. red.). 

"Posibil Eugen Breda. Căpitan din Alba lulia. A 
fost condamnat la 3 ani de închisoare. In 1950 se 
găsea la Poarta Albă. Cicerone lonitoiu, Victimele 
terorii comuniste. Dicţionar. Arestaţi, torturați, 
întemnițați, uciși. A-B, Editura Mașina de scris, 
București, 2000, p. 272. 

* Sabin Solomon (1919-1949). Student. A fost 
arestat în 1949 și a decedat la 9 martie 1949 la 
Alba lulia, în anchetă. Romulus Rusan, (coord.), 
Cartea morţilor din închisori, lagăre, deportări, 
Fundaţia Academia Civică, București, 2013, p. 386 
(n. red.). 

“ Constantin Sănătescu (1885-1947). General, 
președinte al Consiliului de Miniștri (23 august - 2 
decembrie 1944) (n. red.). 


loana-Raluca 
Voicu-Arnăuţoiu (fiica lui 
Toma Arnăuţoiu), absolventă 
a secţiei de vioară a 
Conservatorului din București. 
In prezent este conferenţiar 
universitar la Universitatea 

de Muzică din București. 

A susținut concerte și recitaluri 
în țară și străinătate. 

La Simpozioanele de la Sighet 
a prezentat comunicări despre 
lupta de rezistență din 
Făgăraș (grupurile de la 
Nucșoara și Dragoslavele) 

și detenţia lui lon Mihalache, 
comunicări publicate în: 
Analele Sighet, ziarul 
România liberă, revista 22. 

A publicat cartea de 
documente Toma Arnăuţoiu - 
grupul de la Nucșoara, 
Editura Vremea, București, 
1997, lucrare premiată cu 
„Premiul pentru carte de 
documente” la Salonul 
Naţional de Carte - 
Constanţa, 1998. 


` Articolul a fost publicat anterior 
în Proceedings of the George 
Enescu International Musicology 
Symposium, vol. 1, Editura Muzi- 
cală, București 2011, cu titlul „New 
Documents about George Enescu's 
last years“. 


IOANA-RALUCA 
VOICU-ARNĂUȚOIU 


George Enescu (1881-1955) 
Noi documente 
despre anii de exil 


În septembrie 1946, George Enescu pleca din România 
pentru totdeauna. Oficial, pleca într-un turneu în SUA și 
Canada. Neoficial, pleca în exil. Deși unanim recunoscut 
ca fiind personalitatea muzicală românească cea mai 
reprezentativă, Enescu s-a simţit amenințat de ceea ce 
declanșase în viata socială și culturală a României venirea 
la putere a regimului comunist. 

In prima parte a secolului XX, România s-a confruntat 
cu trei regimuri politice autoritate: dictatura regelui Carol 
al-ll-lea', cele patru luni ale guvernării legionare” și perioa- 
da regimului lui lon Antonescu. 

Insă viața culturală românească nu mai cunoscuse o 
asemenea imixtiune politică agresivă care, după modelul 
sovietic, să urmărească anihilarea libertăţii de exprimare și 
să folosească arta ca pe o unealtă a propagandei. Anihi- 
larea treptată a libertăţii cuvântului, urmările Reformei 
agrare din 1945, pe care Enescu și familia sa le-au 
resimțit direct, sunt numai câteva evenimente care l-au 
determinat pe artist, la cei 65 de ani ai săi, și aflat, datorită 
sănătății, pe panta descendentă a carierei de violonist, 
să-și părăsească țara. Dacă exceptionala sa carieră ar fi 
putut fi o pavăză pentru el, este puţin probabil să o fi putut 
apăra și pe soția sa, Maria (Maruca) Cantacuzino Enescu, 
care-și etala fără reţinere titlul de prințesă.‘ 

Enescu intră în atenţia autorităţilor comuniste încă de la 
instaurarea regimului, care a încercat, ca și pe alți intelec- 
tuali importanți, să-l folosească pentru a-și consolida 
imaginea în țară, dar mai ales în străinătate. Sunt comen- 
tatori care interpretează faptul că Enescu nu a refuzat pro- 
punerea de a face parte din conducerea Asociaţiei 
Române pentru Strângerea Legăturilor cu Uniunea 

Sovietică (ARLUS), fiind ales, la 25 noiem- 
brie 1944, „președinte al subsecţiei de 
muzică din cadrul Consiliului general 
(ARLUS)”, ca pe un gest de apropiere față 
de regimul comunist. La înființare, din 
ARLUS făceau parte intelectuali marcanţi 
din toate domeniile, unii cu vederi de stân- 
ga, alţii care chiar credeau că pot influența 
pozitiv relaţiile cu URSS. Enescu, însă, nu 
a fost niciodată perceput ca fiind preocupat 
de politică sau să fi profitat de pe urma con- 
juncturilor politice. 

De asemenea, turneului întreprins de el 
la Moscova, între 20-23 aprilie 1946, i s-au 
dat conotaţii politice. Și în acest caz, cred 
că este greu să privim evenimentul doar 
prin prisma rațiunilor politice, și să ne 
îndoim de sinceritatea declaraţiilor sale 
admirative exprimate față de unele lucrări 
ale lui Prokofiev și Șostakovici, sau fată de 
valoare incontestabilă a unor muzicieni ca 
David Oistrah, Lev Oborin, Emil Gilels, 
colaboratori ai lui Enescu în concertele sale 
de la Moscova. 

Chiar și după plecarea sa din țară, regi- 
mul comunist de la București nu a renunțat 
să folosească renumele lui Enescu în bene- 
ficiul propriei imagini, punându-i numele pe 
lista candidaţilor Blocului Partidelor De- 
mocrate pentru Marea Adunare Naţională. 
Și acest lucru a fost privit și comentat în 
defavoarea lui Enescu. 

In dosarul instrumentat de Serviciul de 
Informaţii Extern pe numele său* există 
două documente referitoare la încuviin- 
tarea pe care acesta ar fi dat-o pentru a 
candida în județul Dorohoi. Documentele 
au fost transmise telegrafic de la Legația 
României din Washington Ministerului 
Afacerilor Externe de la București, pentru a 
fi Înmânate Secretarului General al 
Președinției Consiliului de Miniștri, Emil 

Bodnăraș.* Ambele documente sunt trans- 
mise în aceeași zi, 27 octombrie 1946, și cu 
același număr, 49.447. Prima telegramă 
conține următoarea declaraţie atribuită lui 
Enescu: „(...) prin prezenta declar că 
accept hotărârea luată de Blocul Partidelor 
Democratice din România și primesc a can- 
dida izolat la alegerile parlamentare din 
Noiembrie 1946, pe lista Blocului Partidelor 
Democratice din județul Dorohoi.” 

Fără a explica ce l-a determinat pe 
Enescu să insiste pentru a se transmite o 
nouă declaraţie, Legația României revine 
cu următoarea telegramă: 

„Domnule Secretar General, 

Ca urmare la adresa mea Nr. 49447 din 
27 octombrie a.c., am onoarea să Vă infor- 
mez pe baza telegramei Legaţiei noastre 
de la Washington nr. 149 din 25 Octombrie 
1946, că Maestrul George Enescu a rugat 
suszisul Oficiu diplomatic să Vă transmită 
și declaraţia de mai jos, scrisă și semnată 
de Domnia sa. 

«Ca omagiu pentru M.S. Regele Mihai | 
şi în semn de dragoste pentru țărănimea 
noastră, accept a figura pe lista deputaților 
intelectuali din afară de orice partid. Insist 
asupra faptului că nu fac politică și nu iau 
nici o obligație pe terenul politic. 

Trăiască Țara și Regele! 

Semnat: George Enescu». 

Această declarație s'a făcut în dublu 
exemplar fără a fi autentificată. 

Ministrul Afacerilor Străine V. Brabetzianu, 

Ministru Plenipotențiar Secretar 
General.” 

Ce l-a putut determina pe George Enescu 
să insiste să se transmită al doilea text? Să fi 
fost omis sau schimbat ceva din textul inițial, în 
forma legalizată de Legația României și 
Enescu să nu fi acceptat această schimbare? 
Fără a putea avea certitudini, cred că nu 


George Enescu, poza dosar SIE 


putem exclude faptul că Enescu, chiar dacă 
se hotărâse să părăsească România, a vrut 
să rămână consemnate într-un document ofi- 
cial condiţiile în care a acceptat să candideze 
pentru Marea Adunare Naţională, și, nu în ulti- 
mul rând, atașamentul său fată de tară și Rege. 

Cu toate precauţiile luate, înscrierea pe 
lista de deputaţi și alegerea sa în Marea 
Adunare Naţională au fost folosite de pro- 
paganda de partid ca o victorie. Publicul 
larg nu avea de unde să știe ce condiţii 
pusese Enescu pentru a candida, fie doar 
cu numele, iar această acceptare arăta că 
încă un intelectual cu o mare carieră adera- 
se la politica partidului conducător. Dar 
această victorie aparentă trebuia să fie 
materializată într-un fapt palpabil: Enescu 
trebuia convins prin orice mijloace să 
revină în România. 

In țară, departe de ochii străinătăţii, 
Enescu, ca și alți compozitori români de 
seamă, erau criticati în revistele de cultură, 
devenite adevărate tribune de propagandă. 
Lucrările lor erau înfierate pentru maniera 
lor „cosmopolită”, lipsă de angajare 
ideologică, lipsă de atașament fată de 


„masele populare”? În „lumina” Rezoluţiei 
din 10 februarie 1948 a CC al PC al URSS 
în problemele muzicii, primite de la 
Moscova, chiar și o piesă ca Au Soir, pen- 
tru patru trompete, compusă de Enescu în 
1906, este criticată de Mauriciu Vescan, în 
revista Flacăra.” Cu toate acestea, 
autoritățile nu renunță la ideea de a avea 
cu Enescu o relaţie din care să poată profi- 
ta ca imagine și îl decorează în 1947 cu 
Ordinul „Serviciul credincios”, iar în august 
1948, George Enescu, membru al 
Academiei Române din 1932", devine 
membru de onoare al nou înființatei 
Academii a Republicii Populare Române.” 

Dar evenimentul care a surprins pe 
toată lumea a fost realegerea sa ca 
președinte al Societăţii Compozitorilor 
Români, la Adunarea Generală din 25 sep- 
tembrie 1947.* lar această adevărată victo- 
rie a compozitorilor care se opuneau 
ideologizării muzicii s-a datorat diplomaţiei 
lui Mihail Jora, vicepreședintele societăţii, a 
modului în care a orientat, în toată această 
perioadă, relația Societăţii Compozitorilor 
Români cu George Enescu, președintele 
ei, încă de la înființare. El va deține această 
funcție până la Conferinţa pe tară a compo- 
zitorilor, din 21-22 octombrie 1949, care a 
avut ca principal scop transformarea 
Societăţii Compozitorilor Români în 
Uniunea Compozitorilor din RPR. lar rezul- 
tatele conferinței au fost clare: din comitetul 
noii uniuni nu au mai făcut parte muzicieni 
consacraţi, iar George Enescu, Mihail Jora, 
Dinu Lipatti, Constantin Brăiloiu, lonel 
Perlea, Marcel Mihalovici, Stan Golestan, 
Tiberiu Brediceanu, nu au mai făcut parte 
din nou înfiintata uniune.“ 

În străinătate, începând cu anul 1951, 
Securitatea direcționează mai multe acțiuni 
care au ca scop studierea amănunțită a 


MEMORIA 


91 


92 


personalităţii lui Enescu, a Mariei 
Cantacuzino Enescu, a situatiei lor materia- 
le, devenită precară după ce boala de 
inimă, care a culminat cu o criză gravă, l-a 
împiedicat pe muzician să mai sustină con- 
certe, să dirijeze sau chiar să predea. 

Cel mai important obiectiv al Directiei | a 
Securității a fost găsirea, în anturajul lui 
Enescu, a oamenilor care puteau fi 
determinaţi să dea informaţii despre el și 
Maruca, să afle dacă se gândesc să se 
întoarcă în România și să-i influențeze să 
facă acest lucru. 

Dintr-un document al Securităţii datat 6 
iulie 1951, aflat în dosarul de retea a lui 
Romeo Drăghici", prieten și fost secretar 
particular a lui Enescu, redactat în urma 
unei discuţii cu un personaj cu nume de cod 
„Sergiu”, aflăm numele principalilor agenti 
de influență pe care Securitatea intenţiona 
să-i folosească pentru a-l determina pe 
Enescu să revină în tară. 

Cei mai importanți sunt considerați 
Corneliu Bedițeanu, secretar particular și 
impresar, care a plecat din România în 
1946 împreună cu Enescu, și Romeo 
Drăghici, singurul dintre apropiații lui 
George Enescu rămas în țară, care a încer- 
cat să intre în grațiile autorităţilor înscriin- 
du-se în Partidul Comunist în 1945 și publi- 
când o broșură cu texte sforăitoare despre 
binefacerile stabilizării monetare, intitulată 
Stabilizarea din 1947." 

Apar, de asemenea, numele de cod 
„Lucia, care ascunde numele Ninettei 
Schapira, fiica pianistei Margarita (Ghitta) 
Schapira, soră a lui Sergiu Schapira, cel 
menţionat în document cu nume de cod 
„Sergiu”. Se subliniază chiar că: „«Lucia» 
este toată ziua la Enescu fiind considerată 
de el și Maruca ca o fică (sic!) adoptivă”. 

In Nota din 6 iulie 1951 sunt descrise 

conditiile deosebit de modeste în care locu- 
ia familia Enescu și sunt enumerati și 
caracterizați oamenii cei mai apropiați lor, 
care trăiau în România: Florica Musicescu, 
Mihail Andricu — rudă a Marucăi Enescu, 
Mihail Jora — rudă prin ambii lui părinți și cu 
Maruca și cu George Enescu. La numele lui 
Jora este menţionată și situația lui 
materială: „la ora actuală dă lecţii particula- 
re şi nu trăiește prea bine. Reintegrarea lui 
ar influenţa favorabil pe Enescu și nevasta 
lui”. Este interesantă, prin trimiterile cu 
conotații politice, și descrierea situaţiei în 
care se găseau rudele și prietenii familiei 
Enescu: „Trebuie ținut seama că cea mai 
mare parte din prietenii și rudele lui Maruka 
«au sărăcit», nu mai au moșii, case, și o 
parte sunt la închisoare (Cancicov”, Ata 
Constantinescu”, etc.)”. 

Sunt amintite de asemenea, nemul- 
tumirile lui Enescu, faptul că premiul de 
compoziţie instituit de el cu 30 de ani în 
urmă nu se mai decerna, că în Vila Luminiș 
de la Sinaia, donată statului român pentru a 
deveni casă de odihnă a muzicienilor, 
Enescu rezervându-și doar dreptul de a 
locui în ea catva trăi, nu s-a făcut nimic, iar 
casa familiei Marucăi de la Teţcani, care 
fusese și ea donată statului, fusese 
devastată, dispărând o parte din mobilier și 
din sutele de volume ale bibliotecii. 

Autorul notei concluzionează: „Ținând 
seamă de prestigiul internațional a lui 
Enescu, ar fi un mare succes pentru regi- 
mul nostru ca Enescu să se reîntoarcă (...). 
Readucerea lui în țară ar constitui 
într-adevăr un succes politic care ar lovi 
nu numai în reacţiunea română din 
străinătate dar chiar pe scară mai largă. 
(...) Enescu împlinește în august 70 de ani 
și ar fi foarte necesar ca să fie sărbătorit la 
noi oficial (eventual un concert cu muzică 


Coperta Dosar George Enescu din Arhiva CNSAS 


de Enescu, telegrame din partea Uniunii 
Compozitorilor, eventual de la foruri mai 
înalte, etc.). (...) Ar fi important dacă la 
sfârșitul lunii septembrie ar putea reveni în 
țară pentru a lua parte la săptămâna 
internaţională a muzicii române” care va 
avea loc atunci. Vor participa o serie de 
muzicieni străini. (...) 

Intrucât tov. Lăzăreanu, șeful misiunii 
noastre diplomatice din Paris a avut deja 
contacte cu Enescu, credem că el ar fi per- 
soana cea mai indicată, pentru a trata 
acest caz." 

A. Lăzăreanu, în propriul raport” către 
Ministerul Afacerilor Externe menționează 
că a luat legătura cu Enescu, având sarcina 
să caute să-l convingă „să se înapoieze în 
tară. (...) Cu prilejul fiecărei vizite (am fost 
la ei de 4 ori între Aprilie și Noiembrie 1951) 
am stat de vorbă separat cu Enescu și cu 
soția. A reeșit (sic!) că atât el — cât mai ales 
ea — ar fi dorit să viziteze pentru un timp 


țara, dar se temeau că nu vor mai fi lăsaţi 
să plece.” 

Tactica tergiversării este folosită și de 
Enescu și de Maruca, ei temându-se să 
dea un răspuns clar. Maruca, cu abilitate, 
nu scăpa prilejul să evoce turneul 
Maestrului din URSS, ultimul când încă mai 
erau în țară, sau să măgulească, cu fină 
ironie, personalitatea ministrului de externe 
din acea perioadă, Ana Pauker, spunând: 
„Noi suntem siguri că dacă d-na Pauker 
promite că va lăsa pe Maestru să plece 
înapoi, este hotărâtă să se țină de cuvânt. 
Dar dacă nu va putea s'o facă? Dacă va 
primi «ordine superioare» ?"*. 

Înaltul funcționar român găsește și 
explicații: „Amândoi trăiesc întrun mediu 
cu totul reacţionar. Pe de o parte rudele și 
prietenii Marucăi Enescu, toți fugari, 
trădători (în cap cu fiul ei din prima 
căsătorie, aviatorul Bâzu Cantacuzino), nu 
numai că le comunicau toate calomniile 
câte apăreau în presa lor* și în cea 
franceză referitoare la tara noastră, dar le 
făceau chiar și reproșuri pentru legăturile 
lor cu Legația, relații despre care aflaseră 
chiar din spusele familiei Enescu. (...) 
Insuși medicul lui, după spusele soției sale, 
îl previne în toate ocaziile, să nu cumva să 
întreprindă o călătorie în R.P.R. In cursul 
celei de a doua vizite pe care i-am făcut-o, 
în primăvara anului 1951, înaintea plecării 
mele în țară, Enescu m-a rugat să-i aduc 
din țară niște note muzicale pe care le avea 
în locuinţele lui din București și Sinaia, de 
care avea nevoie pentru compoziţiile sale. 
(...) Toate aceste cereri erau cuprinse într-o 
scrisoare adresată unui prieten al său, avo- 
catul Drăghici. Conform instrucțiunilor 
M.A.E., am predat scrisoarea lui Drăghici” 
și o alta compozitorului Andricu“ (care era 
văr al soției lui Enescu). In ambele scrisori 

Enescu era rugat să vină în tară. Notele 
însă au fost depuse de Drăghici la M.A.E. și 
nu i-au mai fost predate lui Enescu, cu 
toate insistențele sale repetate. (Motivul 
pare să fi fost că aceste note reprezintă o 
valoare, tocmai pentru că sunt manuscrise 
ale lui Enescu.)." 

Intr-o scrisoare” de răspuns plină de 
entuziasm, Romeo Drăghici, după ce des- 
crie „prefacerile sociale” care „au zguduit 
lumea” și care „nu vor putea fi oprite oricât 
s-ar strădui lumea de acolo să le 
stăvilească”, vorbește despre „întreaga 
suflare” care îl așteaptă pe Enescu în țară, 
enumerând-i pe Mihail Andricu, Constantin 
Silvestri, Alfred Mendelshon, Theodor 
Rogalski, Leon Klepper, Valentin Gheorghiu. 

Mihail Andricu, într-o scrisoare“ mai 
nuanțată adresată verișoarei sale Maruca 
Enescu, dar și Maestrului, face un comen- 
tariu aluziv politic: „eu nu sunt dintre aceia 
care cred într-un război mai mult sau mai 
puțin iminent”. De asemenea, vorbește 
voalat despre situația unor cunoscuţi sau 
rude, cum ar fi Mihail Jora, pe care îl 
admiră pentru că: „justa stimă la care el are 
dreptul nu se datorează nici unei concesii”. 
Dar afirmă și el fără rezerve: „Pentru 
Dumnezeu, fiti prudent și gândiţi-vă puţin la 
acei pentru care viața Dvs. este prețioasă, 
din acest punct de vedere o ședere la 
Sinaia ar fi cu siguranță salvatoare, 
permițându-vă totodată să vă ocupati de 
compoziție”. 

Enescu nu numai că nu se poate decide 
să vină în țară, cu atât mai mult cu cât pe 
măsură ce anii treceau, veștile primite din 
România erau tot mai putin optimiste, dar 
mult timp nu a dorit să aibă nici contacte cu 
autorităţile române. Nici banii proveniti din 
drepturi de autor și din indemnizaţia de 
membru al Academiei Române, care au 

început la un moment dat să fie expediaţi la 
Legația Română din Paris, nu erau ridicaţi. 
Considera că orice gest al său ar fi putut fi 
interpretat ca o apropiere și o legitimare a 
regimului de la București, devenind subiec- 
tul unor dispute aprinse în rândul diasporei 
românești din Franţa, deja împărțită, la 
începutul anilor '50, în două tabere rivale: 
așa zisa „colonie democrată” și emigrația 
„reactionară”. Fiind însă suferind și ne mai 
putând concerta, starea lui materială a 
devenit tot mai dificilă, iar gândul că ar 
putea beneficia de banii care i se cuveneau 
de drept începuse să îl preocupe, cu atât 
mai mult cu cât, la București, legea dreptu- 
rilor de autor îi îndreptățea pe compozitorii 
frecvent cântaţi să câștige sume apreciabi- 
le. lar conducerea Uniunii Compozitorilor, 
în contextul eforturilor făcute de guvern 
pentru a-l determina pe Enescu să revină, 
nu obstrucționa acordarea acestor drepturi. 

In 1953, în atmosfera tensionată și 
extrem de neclară în ceea ce privește 
relaţia Uniunii Compozitorilor din RPR cu 
Enescu, a fost descoperit faptul că, la 15 
martie 1951, directorul administrativ al uni- 
unii, A. Szekely, „a ridicat 100.000 lei drep- 
turile de autor cuvenite lui George Enescu, 
ce urmau să fie expediate la Paris." 
Ancheta demarată a stabilit „că banii n-au 
fost trimiși” iar Szekely „nici nu avea 
Procură” din partea lui Enescu. 

Un raport „strict confidenţial”* al minis- 
trului plenipotențiar al României la Paris, 
lon Drănceanu, care, ca și predecesorul 
său, avea sarcina să-l întâlnească pe 
Enescu, surprinde problemele materiale în 
care se zbătea acesta. Întâlnirea celor doi 
are loc după ce o stranie disfuncţionalitate 
a făcut ca scrisoarea curtenitoare pe care 
i-a adresat-o lui Enescu primul ministru dr. 
Petru Groza, în noiembrie 1953, să-i 

parvină cu câteva luni întârziere. Și aceasta 
numai după ce, la București, Romeo 
Drăghici, aflând că lui Enescu nu i-a fost 
transmisă scrisoarea, provoacă aproape un 
scandal. Având intrare liberă la Petru 
Groza, Drăghici îl anunță ce s-a întâmplat, 
și acesta îl obligă pe ministrul de Externe 
Simion Bughici să dea ordin ministrului de 
la Paris să îi ducă „personal” scrisoarea lui 
Enescu." 

lon Drănceanu relatează în raportul său 
în ce fel i s-a dus lui Enescu scrisoarea 
oficială și, de asemenea, că a aflat de la 
d-na Margareta Lavrillière (născută 
Cosăceanu)” că, vizitată fiind de Maruca 
Enescu, aceasta i-a spus „că sunt multu- 
miti” de scrisoarea primită. Enescu, de alt- 
fel, i-a trimis, nu prin ambasadă ci prin 
poștă, o scrisoare de răspuns lui Petru 


Groza, În care îi vorbește de problemele de 
sănătate care îl împiedică să vină în tară.” 
Drănceanu descrie condiţiile în care locuia 
Enescu, frigul din cele două cămăruțe 
„înguste” ale apartamentului său „fără 
bucătărie”, în care pianul, la care nu conte- 
nea să lucreze când nu era bolnav, nu lăsa 
loc și pentru o masă. De asemenea, 
consemnează: „In timpul când eu poves- 
team unele lucruri despre ceiace (sic!) au 
la dispoziție oamenii de știință, de artă și 
de creaţii muzicale în țara noastră, 
dându-i unele exemple, din ochii lui 
Enescu curgeau lacrimi prelungi pe obraji”. 

Deși evident emoționat, Enescu nu 
ezită să ridice două probleme care îl 
preocupau: 

- situaţia nepoatei Marucăi, Maria loana 
Cantacuzino“, elevă de liceu, care fusese 
arestată și condamnată la patru ani de 
închisoare sub acuzaţia de complot și 
acţiune subversivă împotriva statului, pen- 
tru că a distribuit manifeste anticomuniste. 
Ministrul Drănceanu răspunde că nu crede 
că arestarea „să corespundă realității”. 

- a doua problemă era legată de partitu- 
rile Simfoniei a treia şi a Suitei a doua pen- 
tru orchestră, care în primăvara anului 
1951 fuseseră depuse de Romeo Drăghici 
la MAE pentru a-i fi trimise și care nu 
ajunseseră la el nici după doi ani. 

In raport mai este menționat faptul că 
Bedițeanu, pe care ministrul Drănceanu l-a 
cunoscut cu ocazia vizitei făcute la Enescu, 
a fost ulterior de mai multe ori la Legația 
României și a discutat diverse probleme, 
promițând că îl v-a convinge pe Enescu să- 
şi ridice drepturile de autor venite din tară. 
De asemenea, a solicitat o întrevedere cu 
conducerea Legaţiei spunând că a fost 
delegat de Maestru să comunice că își dă 
„consimțământul la strângerea operelor 

sale într-un «Muzeu Enescu» dacă și 
guvernul român este de acord”. Consimţă- 
mântul lui Enescu pentru înființarea 
muzeului dau speranțe autorităților româ- 
ne, care concep noi acțiuni. 

In Referatul „strict secret” datat 3 iulie 
1954*, semnat de generalul maior Vasile 
Vilcu, Șeful Direcţiei | Informaţii Externe 
din DGSS“, este subliniată încă o dată 
necesitatea influențării oamenilor din antu- 
rajul lui Enescu, pentru a-l determina să 
revină în țară. Se menţionează că 
Bedițeanu este contactat nu numai de 
„rezidența de la Paris” dar și de Agenţia 
Economică a Legaţiei RPR, care, cunos- 
când faptul că înainte de 1944 fusese 
reprezentantul Firmei de medicamente 
Sandoz la București, îi propune interme- 
dierea unei comenzi de antibiotice, în 
schimbul unui comision estimat la 300.000 
de franci.* 

Prin colaborarea cu „agenta noastră 
Lucia” spune în continuare Vasile Vilcu, 
„putem duce direct o acțiune coordonată și 
determinată”. O mare victorie a fost 
considerată aducerea la Legația României, 
în data de 21 iunie 1954, prin Bedițeanu, a 
primei tranșe de obiecte și fotografii, care 
vor face parte din Muzeul Enescu. „Alte 10 
valize vor urma”, concluzionează Vasile 
Vilcu în referatul său. 

Sunt interesante adnotările făcute pe 
marginea textului materialului, care, în 
dreptul numelor și acţiunilor atribuite lui 
Bedițeanu,  „Luciei” şi Margaretei 
Lavrillisre, menţionează: „nu trebuie să 
contăm pe ei”. lar în dreptul numelor celor 
care, din țară ar fi trebuit să-l influențeze 
pe Enescu, Romeo Drăghici, Jora și 
Andricu, este de asemenea adnotat: „Jora 
și mai ales Andricu în principiu au pus pie- 
dici reîntoarcerii.” 

Contactele lui Enescu cu autoritățile 
române nu rămân necunoscute com- 
patrioților lui de la Paris, și în jurul său 
începe un vârtej de evenimente dramatice 
care i-au agravat fără îndoială starea 
sănătății. Din raportul lui Vilcu aflăm că „au 
început imediat să se facă presiuni și 
amenințări contra lui Enescu, în special 
prin (George) Răutu“ unul dintre 
cunoscutii acestuia. In revista reacţiunii s-a 
publicat știrea plecării lui Enescu în tară. 
Unii din conducătorii emigrației au încercat 
să obțină din nou, declaraţii ale lui Enescu 
contra noastră. Politia franceză a amenin- 
tat pe Enescu cu retragerea dreptului de 
şedere în Franta.” 

Dintr-o scrisoare a lui Bedițeanu către 
Romeo Drăghici, datată 2 august 1954“, 
interceptată de Securitate, aflăm șirul 
tulburător al evenimentelor: în luna iulie 
Enescu avusese un accident cerebral în 
urma căruia a rămas pe jumătate 
paralizat.“ Bediţeanu afirma că Enescu 
„este îngrijit foarte bine, cu două infirmiere 
(de zi și de noapte), hrană bună, liniște 
deplină (o să vezi de ce). Ţi-am scris din 
Basel ce s-a întâmplat după plecarea mea 
cum Georgică Răutu și Ninette (Lucia n. 
tr.) s-au dus și i-au smuls semnătura pen- 
tru concesionarea SALABERT. Duduia 
Maruka a trecut prin clipe grele. (...) E 
schimbată groaznic, are mari supărări, mai 
bine zis a avut, căci, cum o cunoști nu s-a 
lăsat mai prejos de lichelismul acelora și i- 
a dat afară definitiv (Lucia către mama ei a 
arătat că a fost dată afară de către Maruka 
n. tr.). (...) Deaceia (sic!) îţi spuneam că 
maestrul e liniștit deplin. Ba mai mult își dă 
seama că i s-a furat semnătura și a devenit 
furios pe Răutu și Ninette manifestând fățiș 
această atitudine (...)”. 

In continuare Bediţeanu îi spune lui 


Drăghici ce să facă cu banii din drepturile 
de autor și de la Academie veniți la Legația 
Română: „Lasă te rog banii trimiși în 
noiembrie (5.000) și cei trimiși telegrafic 
(7.000) să rămână mai departe aici la 
Legaţie. De asemenea dacă sunt drepturi 
de la Academie, despre care îmi scrii în 
scrisoarea d-tale, că s-ar fi ridicat la circa 
50.000 lei, păstrează-i acolo fără să-ți dăm 
noi dezlegare. Nu trebuie returnati la 
București și nici nu sunt refuzati, maestrul 
personal mi-a spus că nu înţelege să-i 
refuze. Momentan nu-i atinge. Insă sunt 
convins că toată montarea lui Răutu și 
Ninette va crăpa peste 1-2 luni și atunci 
situația va deveni dramatică, dacă n-am 
avea banii ăștia la dispoziție.” 

„Montarea” despre care scrie 
Bedițeanu este acţiunea lui Răutu și a 
Ninettei Schapira de a forma un „comitet 
anonim care susține cheltuielile pentru 
îngrijirea maestrului și au lăsat-o pe duduia 
să moară de foame” — afirma Bedițeanu. 
Aflăm, de asemenea, că din acest comitet 
făceau parte Yehudi Menuhin, dr. Pautrier, 
dar și Salabert, proprietarul editurii care 
avea, prin semnarea unui contract cu 
Enescu, drepturi depline de publicare a 
lucrărilor sale. 

In dosarul lui Enescu sunt două docu- 
mente legate de acest contract: 

- contractul din 30 iunie 1953, semnat 
de Enescu“, și traducerea lui în limba 
română“, care are adăugat l-a sfârșit un 
scurt document din 10 martie 1952, în care 
Enescu anulează un testament din 1951, și 
o împuternicește pe Maria Enescu să fie 
„legatară universală”. La sfârșitul acestui 
document, semnat de asemenea de 
Enescu, apare și semnătura Ninettei 
Schapira, în paranteza alăturată numelui 
său fiind adăugat numele de cod „Lucia”. 


Testamentul lui Enescu este și el un 
document care interesează autoritățile 
române. Intr-o notă din 19 octombrie 
1954“, semnată „Miche!” sunt menționate 
următoarele: „Cu ocazia unei vizite pe care 
mi-a făcut-o Bediţeanu, după ce-i vorbisem 
de obținerea unui testament pentru noi, 
mi-a adus testamentele originale ale lui 
Enescu după care am făcut fotocopii fără 
să știe acesta. Deasemeni (sic!), am făcut 
și fotocopia contractului pe care Enescu îl 
are cu casa de editură Salabert, care are 
drepturi aproape depline asupra operelor 
maestrului. Una dintre clauzele acestui 
contract prevede că el poate fi reziliat prin 
denunţare, ceea ce, dacă voi reuși cu un 
codicil de testament, voi căuta să fac pen- 
tru a da astfel posibilitatea unei edituri de a 
noastre să trateze direct cu Enescu, care 
prin contractul cu Salabert, este imobilizat”. 

De altfel, poate ca o coincidenţă, la 18 
octombrie 1954“, odată cu scrisoarea lui 
Romeo Drăghici către Bedițeanu, acesta 
atașează și o scrisoare din partea Editurii 
de stat pentru literatură și artă, semnată 
de directorul ei, în care i se propune lui 
Enescu să publice pentru început Suita a 
II-a, cea pe care Enescu o ceruse încă din 
1951, „al cărui manuscris se află la Filar- 
monica de Stat din București, sau oricare 
lucrare ne-ati indica dumneavoastră”. Ur- 
mează o lungă listă a tarifelor pe măsura 
de muzică scrisă și procentul care se 
adăuga în funcție de numărul exemplare- 
lor tipărite. 

Nu numai publicarea manuscriselor lui 
Enescu trebuia să aducă veniturile nece- 
sare acoperirii cheltuielilor zilnice și îngriji- 
rii Maestrului; Bediţeanu începe tranzac- 
ționarea vânzării viorilor lui Enescu, fiind 
evident că acesta nu va mai putea cânta 
niciodată. Tot din interceptarea cores- 

pondentei dintre Drăghici și Bediteanu”, 
aflăm că Bediţeanu dorea să vândă vioara 
„Paul Kaul”, pe care i se oferise 1.200.000 
de franci francezi, și îi sugerează lui 
Drăghici să ceară Ministerului Culturii de la 
București, cu 300.000 de franci mai mult. 
De asemenea, îi scrie lui Drăghici că este 
așteptat la Paris Yehudi Menuhin, căruia 
Enescu îi încredințase în păstrare vioara 
sa Guarneri, și că v-a fi rugat să o înapoie- 
ze Maestrului. Și nu în ultimul rând, pentru 
viitorul Muzeu Enescu, Drăghici este 
înștiințat că va primi „critici, programe și 
diverse documente prețioase” legate de 
activitatea lui Enescu. 

Intre timp viața lui Enescu este lumi- 
nată de câteva evenimente neașteptate: el 
și Maruca sunt mutaţi din micul lor aparta- 
ment, în elegantul Hotel Attala, „într-un 
apartament frumos și încăpător”*, cum îl 
descrie Bedițeanu. Sănătatea lui este mai 
bună, ceea ce îl face să fie încrezător într- 
o ameliorare a paraliziei;, face chiar 
exerciții de caligrafie, pentru a-și recăpăta 
obișnuința de a scrie. De asemenea, două 
gesturi de recunoaștere a activităţii sale îl 
readuc, pentru un moment, în atenţia lumii 
muzicale: este decorat de Fundaţia 
Schroder, iar Asociaţia Compozitorilor din 
Franţa îi acordă Premiul Paganini. 

Dorinţa lui Enescu de a i se trimite la 
Paris vioara Guarneri este îndeplinită, 
Wurlizer Luthier, atelierul unde Yehudi 
Menuhin dăduse în păstrare vioara, 
expediind-o proprietarului. Dar, așa cum 
avea să-i relateze Bediţeanu lui Drăghici, 
spre marea lui surpriză, în cutia dublă în 
care a sosit Guarneri-ul, mai era o vioară 
Paul Kaul. Bedițeanu afirmă că nu știa că 
vioara trimisă la București prin Legația 
României de la Paris, și pe care spera să 
obţină 1.500.000 de franci, nu era cea pe 

care credea că a trimis-o. Drept urmare, îl 
însărcinează pe Drăghici să explice 
autorităților române încurcătura. 
Neclarităţile și încâlcelile legate de 
tranzacţionarea viorilor nu se opresc aici, 
și culminează cu încurcătura creată, voit 
sau nu, de Legația României de la Paris, 
relatată de Bedițeanu în scrisoarea 
interceptată de Securitate la 24 noiembrie 
1954*: „M-au surprins rândurile D-tale în 
care îmi spui că ai cerut celor în drept pt. 
viorile Hell și Kaul frs. 2.500.000 — și că 
s-au aprobat și trimis aci. Ori eu te înțeleg 
f. bine pt. ce ai majorat suma și îti dau 
dreptate. Sunt sigur că te-ai gândit la 
Maestru, ca să aibă o substanță cât mai 
mare, și bine ai făcut. Insă cei de aci, când 
m-am dus la ei, nu mi-au spus că a venit 
suma aceasta, ci m-au lăsat să spun eu 
suma ce știam că ţi-am scris, adică suma 
oferită de elvețian, fra. 1.200.000, la care 
spuneam să majorezi D-ta cu frs. 
300.000. Deci le-am spus 1.500.000. 
Astăzi din scrisoarea dumitale aflu că tre- 
buia să încasez 2.500.000 - pe viori plus 
suma ce se găsea la Legaţie trimisă de 
D-ta din drepturile ce se cuveneau. (Sumă 
pentru care am și confirmarea lui 
Mișucă”). Deci „ăștia” (Legația R.P.R. din 
Paris - n.n.*') de aici m-au dus cu preșul și 
astfel au obținut cele două viori cu 
1.500.000 fr. în loc de 2.500.000. Așa cel 
puțin înțeleg eu din scrisoarea D-tale de 
astăzi. Bineînţeles a avut loc, între timp, 
confuzia cu Kaul-ul care se găsea în cutia 
cu Guarnerius și despre care, eu cel puțin, 
înțelegeam să te interesezi dar asta nu 
îndreptățește pe cei de aci să joace pe 
cifre și trebuia din capul locului, să-mi spună 
că a sosit X suma... adică 2.500.000.” 
Bedițeanu și Drăghici își scriu din ce în 
ce mai des, pentru că evenimentele care îl 


implică pe Enescu au o succesiune foarte 
rapidă. Pe 2 februarie 1955, nepoata 
Marucăi, Maria loana Cantacuzino a fost 
eliberată din închisoare, la intervenția pri- 
mului ministru Petru Groza și a ministrului 
Culturii Constanţa Crăciun.” lar Romeo 
Drăghici i-a telegrafiat lui Enescu la Paris 
ca să-i anunţe vestea. 

Pe 2 martie 1955* Securitatea inter- 
ceptează o scrisoare a lui Bedițeanu către 
Romeo Drăghici, în care îi povestește că, 
în urma unui denunţ făcut la Ministerul de 
Interne și la Prefectură, i-a fost reținut 
pașaportul. lar în urma unei descinderi a 
Sigurantei franceze, au fost reținute 
pașapoartele lui Enescu și al Marucăi. Nu 
doar Bediţeanu vorbește despre acest inci- 
dent, ci și o Notă” semnată „Lungu”, în 
care se relatează că ginerele Marucăi 
Enescu“, col. lon Lupoaia, a informat MAE 
Francez și DST” - că Enescu se pre- 
gătește să plece în RPR. „O sumă de 
50.000.000 fr. se află la dispoziţia lui 
Bedițeanu în acest scop.” Intenţia lui 
Bedițeanu de a-l interna pe Enescu în 
Elveția, în clinica prof. Niehans de la 
Vevey, de care îi vorbise și lui Drăghici într- 
o scrisoare, este interpretată la Paris ca 
fiind o manevră ascunsă pentru a-i duce 
pe Maruca și pe Enescu în România. Tot 
sursa „Lungu” mai menţionează că 
„demersurile sunt semnate de Lupoaia, 
soția sa și Bâzu Cantacuzino.” 

Maruca nu era la primul conflict public 
cu copii ei. In anii '30 conflictele lor de 
familie i-au agravat problemele psihice 
într-atât, încât a fost pusă sub tutela unui 
consiliu de familie. După un an de trata- 
ment într-un sanatoriu din Austria, în 
1937, în consiliul de familie care i-a admi- 
nistrat bunurile, din care făcuse parte și 
Mihail Jora, vărul ei, au ajuns la concluzia, 


transmisă printr-o scrisoare adresată fiului 
ei Bâzu Cantacuzino, ca acesta să solicite 
tribunalului ridicarea interdicţiei înainte de 
termenul stabilit, deoarece mama sa urma 
să se căsătorească cu George Enescu. 
Neacceptarea acestei cereri, se spune în 
scrisoare, „ar fi o ofensă gratuită ce s-ar 
face omului care, cu o desăvârșită dezin- 
teresare și cu un sentiment de rară 
noblețe, vrea, azi, să dea sprijinul și ocro- 
tirea sa femeii bolnave pe care a iubit-o 
sănătoasă.” 

De data aceasta izbucnirea unui nou 
conflict între Maruca și copii ei avea să-i 
slăbească serios sănătate lui Enescu. 
Consecința absurdei descinderi a poliţiei a 
fost o serioasă criză care a durat două ore, 
și care, după spusele lui Bedițeanu, era „o 
nouă ruptură la creier™. Tot el mai spune 
că a scris un memoriu din partea lui 
Enescu președintelui Franţei, Rene Coty”, 
reclamând reținerile pașaportului său și pe 
cel al Marucăi. 

Enescu nu va mai pleca niciodată din 
Paris, pentru că sănătatea sa se dete- 
riorează rapid și în noaptea de 3 spre 4 
mai 1955 se stinge din viaţă. 

Nici după moartea sa lucrurile nu se 
liniștesc. Regimul de la București, încer- 
când să realizeze un ultim beneficiu de 
imagine, vrea ca Enescu să fie înmormân- 
tat în tară. Transcrierea” unei convorbiri 
telefonice dintre Romeo Drăghici și 
Bedițeanu, interceptate de Securitate, 
revelează cele două scene pe care se 
derulează ceremoniile legate de dispariţia 
lui Enescu. La București s-au tinut discur- 
suri la care au participat membrii guvernu- 
lui. Discursul îndurerat a lui Mihail Jora a 
ținut auditoriul Ateneului Român în picioa- 
re. La Paris, Maruca nu poate trece nici 
peste durerea ei și nici peste resentimen- 

tele politice, și nu răspunde nici măcar la 
mesajele oficiale de condoleanţe. Drăghici 
încearcă prin Bedițeanu să o determine să 
fie de acord ca Maestrul să fie înmormân- 
tat în țară. Invocă gesturile de apreciere pe 
care autoritățile le făcuseră în cursul ultimi- 
lor ani. Spune chiar că „văduva lui George 
Enescu va fi primită în tară cum nu se 
poate mai bine, dar dacă nu face nici o 
manifestare? (...) E vorba, nu-i așa de o 
manifestare din partea voastră direct către 
oamenii de aici, direct către PREȘEDIN- 
TE“, către administraţia asta...”. Bedițeanu 
încerca să temporizeze și să nu dea un 
răspuns clar. Cum în testamentul său 
Enescu nu precizase unde vrea să fie 
înmormântat, Maruca, legatara sa uni- 
versală, a decis ca Maestrul să fie înmor- 
mântat la Paris, unde odihnește și azi, în 
Cimitirul Pere-Lachaise. 

Ultimii ani ai vieţii lui Enescu au fost 
pentru el cei mai grei și mai dramatici. 
Vârsta, dar mai ales boala, l-au obligat să 
cânte și să compună din ce în ce mai puţin. 
In afara celor patru lucrări“ compuse în 
perioada de după plecarea definitivă din 
România, Enescu a dorit să revizuiască 
Simfonia a III-a și Suita a II-a, ale căror 
manuscrise cere să îi fie trimise din tară. 
Vrea să fie ajutat în munca sa de vechiul 
său prieten, compozitorul Marcel 
Mihalovici, probabil ne mai fiind atât de 
sigur pe fortele sale.* Ne mai putând să 
aibă o activitate muzicală sustinută, are 
treptat probleme bănești tot mai mari și 
ajunge din ce în ce mai dependent de cei 
din anturajul său. 

Securitatea își dă seama de această 
situație și folosește toate mijloacele pentru 
a-și îndeplini misiunea: convingerea lui 
Enescu să revină în România și folosirea 
acestui lucru în favoarea regimului. Au 

început prin a studia tipul de personalitate 
și vulnerabilitățile fiecărei persoane vizată 
să devină agent de influență pe lângă 
Enescu. Nu erau neglijate nici cunoașterea 
intereselor și atragerea lor prin avantaje 
materiale. De aici și ambiguități greu de 
lămurit. Credea cu sinceritate Romeo 
Drăghici, cunoscând bine ce li se întâmpla 
compozitorilor care nu s-au pus în slujba 
regimului comunist, că întoarcerea lui 
Enescu în tară i-ar fi benefică? Este greu 
de dat un răspuns. Romeo Drăghici era un 
om abil, care a făcut pentru autorități tot ce 
i-a stat în puteri pentru a-l convinge pe 
Enescu să se întoarcă în tară. 

Cu multi ani înainte de a deveni în 1957 
agent al Securităţii” cu „acte în regulă” și 
nume de cod, spunea fără reținere că este 
prieten cu Petru Groza și cu Constanţa 
Crăciun și probabil așa era. A beneficiat de 
o pensie specială dată de Ministerul 
Culturii, călătorea des în străinătate, ob- 
ținând vizele necesare fără probleme. Dar 
nu pot fi tăgăduite contribuţia lui la păs- 
trarea memoriei Maestrului și faptul că Mu- 
zeul Enescu s-a născut prin strădania sa. 

Corneliu Bedițeanu a făcut și el un joc 
abil, dându-și seama că ar putea trage 
foloase din colaborarea cu regimul. li scrie 
clar lui Drăghici: „Ar fi bine să explici dum- 
neata președintelui“ ceiace (sic!) vreau și 
intentionez pentru ei și pentru voi și să 
spună o vorbă la rându-i ministrului, altfel 
cum merg lucrurile fără rezultat pentru ei 
(Enescu și Maruca - n.n. l.-R.V.-A.), fără 
posibilitate de sustinere pentru mine, mă 
înec. Prefer să mă întorc la Basel și aceas- 
ta cât de curând dacă nu am concursul 
lor..., în special al atașatului comercial. (...) 
Să mă prefere pe mine la afaceri de 
export, la preţ în condițiuni egale cu 
străinii. Te încuviințez pe cuvânt de onoare 


că totul ce aș căpăta e pentru o rezervă 
pentru maestru și Maruka””. 

Interceptând scrisoarea citată, 
Securitatea află că Bediteanu dorește să 
colaboreze cu autorităţile române și trage 
următoarea concluzie: „Ținând seamă de 
situația lui BEDIȚEANU pe lângă ENESCU 
și influența lui față de Maruca, tov. FIRU să 
folosească pe  BEDIȚEANU pentru 
acțiunea proectată. Pentru aceasta tov. 
FIRU să cheme pe BEDIȚEANU să discute 
ultima situație a lui ENESCU și pentru a-l 
face dependent de noi să-i promită pentru 
viitor afaceri «serioase» din care el va 
avea mult de câștigat”*. 

Nu este însă mai puțin adevărat că la el 
apelau Enescu și Maruca ori de câte ori 
intrau în dificultate, uneori, când proble- 
mele de sănătate ale Maestrului erau 
grave, chemându-l în toiul nopții. 

Corespondenta dintre Bediţeanu și 
Drăghici, parcă făcută pentru a fi citită de 
cei care o interceptau, este interesantă 
prin descrierea evenimentelor și multitudi- 
nea detaliilor conținute. Dar revelează, de 
asemenea, că amândoi își dau seama că 
pot profita de pe urma relației lor apropiate 
cu George Enescu. S-a creat treptat o 
relaţie avantajoasă între ei. Bedițeanu îi tri- 
mite lui Drăghici medicamente care nu se 
găseau în România, îi cere intervenţii la 
personalități de rang înalt, și îi cere să-l ia 
sub ocrotire pe tânărul său nepot Mircea 
Cristescu, aflat la începutul carierei sale de 
dirijor: „Dă-i curaj surioarei mele și ia sub 
ocrotirea D-tale pe nepotul” meu care-i 
foarte merituos și-ți va face mare onoare 
iar mie bucuria bătrâneților mele. (...) — 
scrie Bedițeanu la 14 octombrie 1954.” lar 
în scrisoarea din 7 noiembrie 1954", revi- 
ne cu detalii: „Periile de dinți și Vadurilul 
sunt pe drum. Asemenea și partiturile pen- 


tru Mircea au plecat împreună cu alt rând 
de critici, afișe, programe, etc. și cu volu- 
mul  subscripției publice pt. vioara 
Maestrului în 1897 (?)”7. 

Scrisorile lui Bedițeanu abundă în 
comentarii laudative la adresa lui Petru 
Groza și mai ales la adresa Constanţei 
Crăciun, şi tendenţioase la adresa lui 
George Răutu și a Ninettei Schapira, pe 
care, din motive nu în totdeauna clare, îi 
detesta. 

De altfel, figura Ninettei Schapira 
trezește poate cele mai multe semne de 
întrebare. Pe de o parte, unele rapoarte 
ale Securităţii vorbesc despre ea ca des- 
pre o „agentă” care îl poate influența pe 
Enescu să revină în țară. Pe de altă parte, 
Bedițeanu o acuză vehement că, împreună 
cu George Răutu, ar fi „furat” semnătura lui 
Enescu pentru contractul cu Editura 
Salabert. Ori, semnarea acestui contract 
făcea imposibil să se mai poată realiza 
interesul autorităților române de a publica 
în țară lucrările lui Enescu. A înșelat ea 
încrederea autorităților române? Sau au 
fost altele împrejurările în care a fost sem- 
nat contractul cu Salabert, la care Ninette 
Schapira și Răutu au fost de față, fără ca 
Bedițeanu să le știe sau să vrea să le 
spună? 

Rămân astfel de ambiguități care nu 
pot fi deslușite. Apropiaţii lui Enescu care 
au colaborat cu autorităţile de la București 
l-au și ajutat în multe împrejurări. Au cre- 
zut, poate, că pot aduce un serviciu tării, 
chiar dacă, nu totdeauna, dezinteresat. 

In orice caz, pe George Enescu nu l-au 
convins să revină în tara sa, în care nu se 
mai simțea în siguranță. 

Note 

' Regele Carol al II-lea (1893-1953), în 1938 a 
abrogat Constituţia din 1923, a dizolvat partidele 
politice și parlamentul, instaurând propria sa dic- 
tatură. A fost nevoit să abdice la 6 septembrie 
1940 și a părăsit România. 

? Guvernarea Gărzii de Fier a început la 14 
septembrie 1940 și s-a încheiat prin reprimarea 
rebeliunii legionare din 21-23 ianuarie 1941. 

* Corneliu Bediţeanu (1897-?), secretar particu- 
lar a lui Enescu, în câteva scrisori trimise de la 
Paris lui Romeo Drăghici face referiri la faptul că 
Enescu era nemulțumit că i s-a luat „pământul 
moștenit de la tatăl său”. Bediţeanu îl citează 
chiar pe Enescu spunând: „ăla era pământ 
moștenit de la tatăl meu”. Arhiva Consiliului 
Naţional pentru Studierea Arhivelor Securităţii 
(ACNSAS), fond SIE, dosar 5483, f. 52. 

* Maria (Maruka) Enescu (1879-1968), născută 
Rosetti-Tescanu, a fost măritată cu Mihail 
Cantacuzino, fiul lui Gheorghe Grigore Cantacuzino 
(Nababul) și al Ecaterinei. llie Kogălniceanu în 
cartea sa Destăinuiri despre George Enescu 
(Editura Minerva, 1996) afirmă că Mihail 
Cantacuzino nu a folosit niciodată titlul princiar, ne 
având acest drept, dat fiind faptul că nu era descen- 
dent direct al familiei domnitorului Cantacuzino. 

* ACNSAS, fond SIE, dosar 5483. 

° Emil Bodnăraș (1904-1976), ofiter de carieră, 
membru PCR din ilegalitate (1940). In 1932 de- 
zertează din Armata Română și devine spion sovi- 
etic. Secretar general al Președinției Consiliului 
de Miniștri însărcinat cu supravegherea serviciilor 
secrete și Șeful Serviciului Secret al Armatei 
(martie 1945 - noiembrie 1947). In această cali- 
tate a deținut rangul de subsecretar de stat la 
Președinția Consiliului de Miniștri (1 decembrie 
1946 - 5 noiembrie 1947). S-a ocupat de organi- 
zarea fraudării alegerilor din 1946. Ministru al 
Apărării Naţionale (1947-1950), ministru Forţelor 
Armate (1950-1955), vicepreședinte (1954-1955, 
1957-1965) și prim-vicepreședinte (1955-1957, 
1965-1967) al Consiliului de Miniștri. Florica Dobre 
(coord.), Membrii CC al PCR. 1945-1989. Dicţionar, 
Editura Enciclopedică, București, 2004, p. 104. 

7 ACNSAS, fond SIE, dosar 5483, f. 99. 

* Ibidem, f. 100. 

* „Intre timp, curgeau articolele pe teme date în 
periodicele timpului, în care se încerca până și 
minimalizarea lui George Enescu. «Din cauza 
unui superficial contact cu masele și cu ambianța 
autohtonă și printr-o voită integrare în curentele 
muzicale occidentale, George Enescu nu a realizat 

specificul național decât în putine lucrări ale sale 
(...)». Zeno Vancea „Specificul naţional și muzica 
cultă românească”, în Flacăra, Il, 26 (78), 2 iulie 
1949, apud Octavian Lazăr Cosma, Universul 
muzicii românești, Editura Muzicală, București, 
1993, p. 182. 

£ Flacăra, |, 19, 9 mai 1948, p. 11, apud 
Octavian Lazăr Cosma, op. cit. p. 160. 

" Enescu a devenit Membru de onoare al 
Academiei Române la 26 mai 1916 și titular la 27 
mai 1932. 

“Mircea Voicana, George Enescu. Monografie, 
Editura Academiei RPR, București, 1971, vol. 2, 
p. 1059. 

“La această adunare generală a fost anunțată 
donația făcută de Maria Enescu Societății 
Compozitorilor Români a Vilei Luminiș și a Casei 
de la Tescani. (Conform unei legi restrictive nou 
apărute, Maria Enescu nu mai putea să dețină 
decât un singur apartament). Apud Octavian 
Lazăr Cosma, op. cit., p. 150. 

“ Ibidem, pp. 204-205. 

* Nota din septembrie 1952, document „Strict 
secret”, în ACNSAS, fond SIE, dosar 5483, ff. 
106-108. 

“ ACNSAS, fond Retea, dosar 314931, f. 197. 

” Broșura intitulată Stabilizarea din 1947 avea 
următoarea dedicație: „Inchin această modestă 
lucrare d-lui Ghe. Gheorghiu-Dej, Ministrul 
Industriilor și Comerţului și d-lui Ghe. Apostol, 
Președintele Confederaţiei Generale a Muncii din 
România, ca prinos de recunoștință pentru tot ce 
au înfăptuit în folosul lumei muncitoare. Romeo 
Drăghici”. ACNSAS, fond Informativ, dosar 
259548, f. 14. 

“ ACNSAS, fond SIE, dosar 5483, ff. 31, 73. 

° Mircea Cancicov (1884-1959). Avocat, om 
politic. Fost ministru de Finanţe în mai multe 
guverne între 1936-1939, membru de onoare al 
Academiei Române. A fost arestat la 5 octombrie 
1946 și condamnat la 20 de ani temniță grea. A 
executat pedeapsa în închisorile Aiud, Văcărești, 
Râmnicu Sărat. A decedat în închisoarea 
Râmnicu Sărat la 25 decembrie 1959. ACNSAS, 
fond Penal, dosar 232, vol. 1-22, passim, fond 
Informativ, dosar 259891, vol. 1, passim; Arhiva 
Administraţiei Naţionale a Penitenciarelor 
(AANP), fișele matricole penale. 

% Constantin „Atta” Constantinescu (1896- 
1954). Avocat, ministru al Lucrărilor Publice în 
guvernul lon Antonescu (6 octombrie 1943 - 23 
august 1944). A fost arestat la 21 august 1948 și 


condamnat la 5 ani închisoare corecțională. A 
executat pedeapsa în închisorile Jilava, Aiud, 
Văcărești. A fost eliberat la 25 septembrie 1953. 
Informatii din fișa matricolă penală din AANP. 

*' Enescu a fost invitat de Uniunea Com- 
pozitorilor la Săptămâna Muzicii Românești; într-o 
scrisoare adresată președintelui de atunci al 
Uniunii, Matei Socor, Enescu se scuză că nu 
poate veni, invocând probleme de sănătate. Viorel 
Cosma, op. cit., vol. 2, p. 122. 

2 ACNSAS, fond SIE, dosar 5483, ff. 109-112. 
Materialul său are următoarea rezoluție: „Tov. 
Serghei personal”. Este vorba despre Serghei 
Nicolau (Nikonov) (1905-1999). Membru al grupu- 
lui de spioni sovietici din anturajul lui Gheorghiu- 
Dej din perioada detenției de la Doftana. După 
instaurarea comunismului general locotenent, 
directorul general al Serviciului Secret de 
Informaţii (1947-1951) și șef al Direcţiei de 
Informaţii a Armatei (1954-1960). Soţia sa a fost 
secretara personală a lui Gheorghiu-Dej la 
începutul anilor '50. Comisia Prezidenţială pentru 
Analiza  Dictaturi Comuniste din România, 
Vladimir Tismăneanu, Dorin Dobrincu, Cristian 
Vasile, eds. (în continuare CPADCR...), Raport 
final, Editura Humanitas, București, 2007, p. 770. 

* ACNSAS, fond SIE, dosar 5483, f. 109. 

* Este vorba de publicaţiile românești care 
apăreau în Franţa. 

% Intr-o scrisoare adresată lui Enescu, datată 7 
iulie, Romeo Drăghici confirmă că a fost vizitat de 
Lăzăreanu, care i-a dat o scrisoare. ACNSAS, 
fond SIE, dosar 5483, f. 5. 

% Intr-un document din dosarul lui Enescu se 
spun următoarele: „De asemenea se semnalează 
că Mihail Andricu a primit o scrisoare de la com- 
pozitorul român Enescu George, care se află la 
Paris, în care acesta arată că ar dori să vină în 
țară. Mihail Andricu a trimis această scrisoare la 
Comitetul Central al P.M.R.”. Ibidem, f. 11. 

* Ibidem, f. 5. 

2 Scrisoarea este nedatată, dar referirea la ter- 
minarea de curând a baletului „după Luceafărul lui 
Eminescu” compus în 1951, ne indică faptul că ea 
este din acel an sau de la începutul anului 1952. 
Ibidem, f. 3. 

2 Octavian Lazăr Cosma, op. cit., p. 247. 

% ACNSAS, fond SIE, dosar 5483, ff. 12-18. 

* ACNSAS, fond Reţea, dosar 314931, f. 79. 

2 Într-un alt document, redactat de șeful 
Direcţiei |, este menţionată sculptorița Margareta 
Lavrillisre (născută Cosăceanu), care „duce o 
activitate marcantă în colonia democrată 


(românească - n.n. 1.-R.V.-A.)”, și care „ne-a dat 
informaţii prețioase referitor la Enescu și este 
gata a colabora cu noi în scopul urmărit.” În 
Referat privind propuneri pentru aducerea în tară 
a lui George Enescu. Document „strict secret”, 
semnat de general maior Vasile Vilcu, șeful 
Direcţiei | a Securităţii. ACNSAS, fond SIE, dosar 
5483, ff. 22-25. 

* Viorel Cosma, op. cit., vol. 1, p. 410. 

* Maria loana Cantacuzino (1936-2014). Fiica 
aviatorului Constantin (Bâzu) Cantacuzino, (fiul 
Marucăi Cantacuzino Enescu), și a Ancăi 
Diamandy. A fost arestată la 11 iunie 1952, pe 
când era elevă la liceu, și internată administrativ 
pentru 48 de luni. A executat pedeapsa În închiso- 
rile CTB, Pipera, Târgșor, Mislea, Văcărești, 
Jilava, Malmaison. A debutat ca scriitoare sub 
pseudonimul Oana Orlea. A plecat definitiv din 
România în anul 1980 și s-a stabilit în Franţa. 
Și-a descris experienţa de detenție în cartea la-ti 
boarfele și mișcă! Interviu realizat de Mariana 
Marin, Editura Cartea Românească, București, 
1991 (și alte ediţii ulterioare). Informații din fișa 
matricolă penală din AANP. 

% ACNSAS, fond SIE, dosar 5483, ff. 22-25. 

% Generalul Vasile Vilcu (1910-1999), șef al 
Departamentului „A” din Direcţia Generală a 
Securităţii Statului (1952-1954); șef al Direcţiei | 
Informații Externe din MAI (1954-1955). Ulterior a 
ocupat diverse funcții în structurile Partidului 
Comunist Român cum ar fi președintele UNCAP, 
membru al Consiliului de Stat al RPR/RSR (din 
1961); prim-secretar al Comitetului județean de 
partid Constanţa, președinte al Comitetului exec- 
utiv al Consiliului popular al județului Constanţa 
(în 1973), membru al Comitetului Politic Executiv 
al CC al PCR (1974-1979); membru, președinte și 
vicepreședinte al Comisiei Centrale de Revizie 
(1979-1989) ş.a.. Florica Dobre (coord.), op. cit., 
p. 610. 

* ACNSAS, fond SIE, dosar 5483, f. 24. 

% Ibidem, f. 27. 

* Ibidem, f. 25. 

“ Gheorghe Răutu (în Franţa cunoscut ca George 
Răut), frate vitreg al violistului și profesorului lonel 
Ghiga, s-a stabilit în Franţa în 1914 și a fost direc- 
torul Băncii Marmorosch-Blank de la Paris. A fost 
președintele Ligii Românilor liberi de la Paris și 
liderul Rezistenței Române. Enescu îl cunoștea 
din tinerețe. ACNSAS, fond Reţea, dosar 314931, 
f. 16. 

* ACNSAS, fond SIE, dosar 5483 f. 31. 

“ Și „Lucia” îi scrisese mamei sale la București 

despre acest accident cerebral, menţionând că, 
deși paralizat, Enescu era perfect lucid. Mai 
menţionează, de asemenea, că își petrece timpul 
liber la Enescu acasă. Ibidem, f. 28. 

“ Ibidem, ff. 70-71. 

“ Ibidem, ff. 72-73. 

“ Ibidem, f. 69. 

+ Ibidem, f. 49. 

“ Ibidem, f. 50. 

“ Scrisoarea lui Bedițeanu către Drăghici din 7 
noiembrie 1954. Ibidem, f. 51. 

“ Ibidem, f. 54. 

® Mihail Jora confirmase într-o scrisoare că 
Enescu avea de primit din țară drepturi de autor. 

* Adăugat de traducător în textul dactilografiat 
al scrisorii. 

* Pe scrisoarea interceptată există următoarea 
rezoluție: „Faţă de cele arătate mai sus pro- 
punem: Să înaintăm M.A.E. o notă după prezenta 
scrisoare, pentru a putea trimite Legaţiei R.P.R. 
din Paris instrucţiunile corespunzătoare asupra 
prezentului caz. Deasemenea propunem ca să 
trimitem Rezidenţei noastre din Paris o copie 
după prezenta scrisoare pentru a lua cunoștință 
despre cele arătate de Bediţeanu”. Șeful Biroului 
Gheorghe Ionescu. La data de 1 decembrie 1954, 
Vasile Vâlcu, șeful Direcţiei | adaugă: „Sunt de 
acord cu propunerile făcute”. 

* ACNSAS, fond SIE, dosar 5483, f. 64. 

* Ibidem, f. 66. 

% Ibidem, ff. 75-77. 

% Colonelul lon Lupoaia era soțul Alicei 
Cantacuzino, fiica Marucăi Cantacuzino Enescu și 
a primului ei soț, Mihail Cantacuzino. 

* Departamentul Securităţii Teritoriului. 

% Arhivele Naţionale ale României, fond 1045 
Cantacuzino C. M. (Bizu), vol. 458, ff. 20-22. 

* ACNSAS, fond SIE, dosar 5483, f. 68. 

“ Rene Coty (1882-1962), președintele Frantei 
între 1954-1959. 

“ ACNSAS, fond SIE, dosar 5483, ff. 82-87. 

“ Este vorba de Președintele Consiliului de 
Stat, dr. Petru Groza (1884-1958), avocat, om 
politic. Președinte fondator al Frontului Plugarilor 
(1933-1953), prim-ministru în mai multe guverne 
comuniste (6 martie 1945 - 2 iunie 1952), 
președinte al Prezidiului Marii Adunări Naţionale a 
Republicii Populare Române (2 iunie 1952 - 7 ia- 
nuarie 1958). CPADCR, op. cit., pp. 794-795. 

“ Uverture de concert sur des thèmes dans le 
caractere populaire roumain pentru orchestră, în 
la major, op.32 (1948), Quartuor a cordes op. 22 

nr. 2 (1950-51), Vox maris pentru orchestră, tenor 
și cor, pe un text de Rene Willy (cca 1929 - cca 
1950-51), Symphonie de chambre pour douze 
instruments solistes op. 33. 

“ Despre această dorință lui Enescu îi scrie 
Bediteanu lui Drăghici în scrisoarea sa din 7 
noiembrie 1954. ACNSAS, fond SIE, dosar 5483, 
ff. 51-53. 

% A fost racolat la 25 ianuarie 1957 și a primit 
numele de cod „Petcu Vasile”. ACNSAS, fond 
Rețea, dosar 314931, f. 9. 

s Este vorba de Președintele Consiliului de 
Stat, dr. Petru Groza. 

“ ACNSAS, fond SIE, dosar 5483, pp. 35-36. 

* Ibidem, f. 36. 

“ Este vorba de Mircea Cristescu (1928-1996), 
fiul sorei lui Bedițeanu, Aurelia Cristescu, care 
va urca în ierarhia vieții muzicale, devenind unul 
dintre dirijorii Filarmonicii „George Enescu” din 
București. 

” Ibidem, ff. 42-43. 

” Ibidem, f. 52. 

7 Au fost redate abrevierile și semnele de punc- 
tuatie din text. 

MIHAI FLOAREA 


Recurs la memorie: 
Care 23 august...? 
Care republicâ...? 


Tema propusă derivă dintr-un aparent minor fapt re- 
cent: m-am întors vara aceasta de la Eforie Nord. Drumul 
pe care-l aveam de străbătut de la hotel până la țărmul 
mării trecea pe strada... „23 August”, care intersecta, la un 
moment dat, strada „Republicii”. Am încercat să alung, ca 
pe o muscă plictisitoare, apăsătorul sentiment că m-am 
întors, ca printr-un capriciu temporal frizând tematica unor 
filme SF, cu peste 30 de ani în urmă, în plin comunism! N-am 
reușit. Edilii îmi apăreau rupti de prezent, iar localnicii, prin 
acceptul lor tacit, le girau în mod curios această postură... 

Cineva mi-a sugerat să fac o adresă, o cerere, un 
memoriu la primăria orașului, dar de îndată m-am întrebat: 
în ce calitate? Aceea de turist? Bun, să zicem că trec peste 
aceasta, dar survine o altă întrebare: într-o așezare în care 
municipalitatea și toți localnicii par a fi ajuns la un pașnic 
consens, ca acela viclean-iliescian propus prin 1989-1990, 
întemeiat pe uitare și pe întoarcerea celuilalt obraz spre a 
fi pălmuit de noua securitate ascunsă în instituții moderne 
precum SRI, ar putea avea ecou demersul meu...? 

Am ajuns acasă măcinat de îndoieli. In primul rând, 
poate e mai comodă sub aspect birocratic păstrarea vechi- 
lor denumiri de străzi, căci altminteri trebuie modificate 
buletinele / cărţile de identitate, cărțile de imobil etc. In al 
doilea rând, are rost un asemenea demers din moment ce 
schimbările politico-economice ivite de-a lungul celor peste 
trei decenii de la așa-zisa răsturnare a regimului comunist 
nu numai în orașul de la malul Mării Negre, ci în tara 
întreagă, nu reprezintă ceea ce așteptau benefic oamenii 
de rând, ci mai degrabă dimpotrivă, la fel ca în justiție, „o 
mistificare a adevărului care este, de fapt, și a istoriei”...? 

Mihai Floarea (n. 1953, 
București). Licențiat în 1984 al 
Universităţii București, 
Facultatea de Litere (fostă de 
Limba și literatura română, 
secundar limba franceză). 
Profesor de gimnaziu (1986- 
2001) și de liceu (2001-2018), 
pensionar. Membru în colegiul 
de redacţie al revistei Limba 

și literatura română a Societăţii 
de Științe Filologice din 
România, fondator și redactor 
al revistelor Cuget, Simţire 

și Credinţă și Ecclesia euxina 
(devenită Noul euxin), redactor 
al Revistei de lingvistică și cul- 
tură românească; co-autor al 
volumului lorgovan - mit, legendă, 
baladă (Editura Cuget, Simţire 
și Credință, București, 1995); 
autor al volumelor Perspective 
critice (Editura Papirus Media, 
București, 2005), Mic dicționar 
de terminologie literară 

și lingvistică (idem, 2005) 

și al manualului interdisciplinar 
Literatura arestată (2013, 
needitat, dar utilizat electronic, 
sub formă de fascicule pentru 
elevii de liceu. 


Cu aceștia a participat 
constant cu lucrări la 
Simpozionul Naţional 
„Credinţă, adevăr, creaţie 

în închisorile comuniste”, 
organizat la Liceul „Dimitrie 
Gusti”, București). 

Autor a peste 1.500 de 
articole în volume colective 

și periodice ca Limbă 

și literatură, Limba și literatura 
română, Tribuna școlii, Tribuna 
învățământului, România 
Literară, Dreptatea, Amurg 
sentimental, Litere, Arte & Idei, 
Apostrof, Observator cultural, 
Ziua, Perspective. Revistă 

de didactica limbii și literaturii 
române etc.) și în publicaţii 
on-line (ActiveNew, R3 media). 


În cele din urmă, m-a împins dinaintea tastaturii același 
imbold pedagogic în urma căruia m-am străduit de la 
catedră, mai bine de două decenii, să evoc neobosit 
dinaintea elevilor mei trecutul fără ură și fără părtinire;, 
întemeiat pe ideea că, odată (bine) cunoscută istoria 
neagră a totalitarismului din România, s-ar diminua șanse- 
le repetării sale. 

Așadar, să deschidem o carte de istorie, ori să folosim 
internetul spre documentare. 

Mai întâi despre 23 august / gustar găsesc pozitiv că a 
fost ziua biruinței răsunătoare a lui Mihai Viteazul de la 
Călugăreni, în 1595, împotriva oștirii turcești invadatoare 
conduse de Sinan Pașa. 

Tot la un 23 august, dar nefast, anume acela al lui 
1939, a fost semnat pactul Hitler - Stalin, înregistrat istoric 
eufemistic-politicianist sub numele miniştrilor de externe ai 
vremii, Ribbentrop - Molotov, ale cărui consecințe încă 
dăinuie dureros pentru părțile de est și de nord ale tării, din 
nevrednicia politicienilor nepatrioţi pe care i-am dobândit 
grație nevredniciei noastre... 

Cel mai periculos-ambiguu 23 august pentru România 
e, fără îndoială, cel al anului 1944, când lovitura de stat în 
care a fost angrenat și neexperimentatul rege (care avea 
să fie și premiat pentru aceasta, deși va fi înlăturat de pe 
tron după trei ani!) a creat condiţiile transformării rapide a 
țării într-o colonie sovietică, aservită din nenorocire și poli- 
tic până în 1989. Stărui subiectiv asupra acestei date 
fiindcă am experimentat eroarea și oroarea de a fi fost obli- 
gat ani de-a rândul, alături de concetățenii mei bucureșteni, 
să iau parte la defilări fastuoase: coloane nesfârșite de 
oameni de toate vârstele, meseriile și profesiile aduși dis- 
de-dimineaţă de prin toate colţurile urbei, purtând în mâini 
portrete precedând și urmând care alegorice, cu panouri și 
pancarte dedicate „iubiţilor conducători”, cu flori și flamuri, 
totul muiat în muzică de fanfară și într-o aparentă fericire 
de carton, plastic și mucava — un soi de teatru ieftin, jude- 
când după oamenii în costume naţionale, după ovaţiile și 
aplauzele înregistrate și intens difuzate isteroid, cu baloa- 
ne și sclipici, cu zâmbete false, parcă lipite de obraji cu 
„pelicanol”, toate acestea primind ca răspuns fluturări de 
mâini din ce în ce mai obosite din tribuna oficială... 

Organizate de autoritățile comuniste în toată tara, aces- 

te ample  desfășurări de energii 
„sărbătoreau”, de fapt, ce...? Aprobarea de 
la cel mai înalt nivel mondial de la ora 
aceea — anume al reprezentanţilor „marilor 
puteri” — a sinistrei invazii sovietice eufe- 
mistic denumite „eliberarea de sub jugul 
fascist”! Nu am calitatea de a comenta 
consecințele strategice ale „întoarcerii 
armelor”, cum s-a tot afirmat că au făcut 
românii atunci; pun hotărât doar sub sem- 
nul întrebării sărbătorirea, an de an, a ace- 
lei aprobări radiodifuzate, care în plan 
militar-strategic a avut, neîndoielnic, o 
însemnătate anume, dar în plan politico- 
social a constituit începutul alunecării ire- 
versibile a tării pe toboganul totalitarismului 
după modelul sovietic: ideologizarea, 
colectivizările, sărăcirea și înfometarea 
minuțios organizate a populaţiei sub denu- 
mirea „cotelor obligatorii”, arestările masi- 
ve, deportările, minciunile sfruntate, proce- 
sele trucate soldate cu ani de muncă 
silnică, torturile — în fine: transformarea țării 
într-o imensă închisoare... 

Prin decretul regal difuzat la 23 august 
1944, ora 22, așa-zisa alianță cu „marea 
prietenă de la răsărit” a inaugurat un jaf 
colosal. Sigur că, după succesul în ale- 
gerile măsluite din 1946 („nu contează cine 
votează, ci aceia care numără voturile”, 
după cum bine zicea Stalin) nu puţini au 
dus-o bine, iar alţii chiar foarte bine - mă 
refer mai ales la securiști și activiști — în 
regimul impus de URSS; dar nu se poate 
ignora faptul că pentru 2.000.000 de 
români persecutați, arestaţi, deportați etc. 
el a fost — iar pentru urmașii acestora a 
rămas și va rămâne - cu siguranță de 
groaznică amintire... 

Poate că în conștiința edililor din Eforie 
Nord (care nu sînt singurii, întrucât, după 
cum aflu din sursele accesate la 28 gustar 

2021 mai există chiar o comună‘ în județul 
Constanţa, un sat? în județul Caraș-Severin 
și unul în comuna Malovăţ din județul 
Mehedinţi cu același nume) mult mai mult 
decât consideraţiile mele — repet: subiecti- 
ve — vor atârna mărturiile unui amiral con- 
temporan cu evenimentele. Mă refer la car- 
tea lui Horia Macellariu, In plin uragan 
(Editura Sagittarius, București, 1998), pe 
care am comentat-o într-un articol de 
revistă”. 

La pagina 22 a cărții citim: „Ziua de 23 
august 1944 / Ora 22.00. Deschidem, ca în 
fiecare seară, aparatul de radio ca să 
ascultăm știrile. Auzim mesajul Regelui 
Mihai despre încheierea armistițiului și 
încetarea luptelor împotriva U.R.S.S., înce- 
pând din dimineaţa următoare, ora 4.00. 


Niciun cuvânt despre vreo întoarcere a 


armelor Împotriva Germaniei sau despre 
faptul că ne-am afla în război cu ei. [...] Eu, 


în calitate de Comandant al F[ortelor] 
N[avale] M[aritime], care era similar unei 
divizii, nu am fost prevenit nici de coman- 
dantul Marinei (V. Am. |. Georgescu), nici 
de cel al Corpului 2 de Armată (G-ral 
Dăscălescu), superiorii mei la eșalonul 
Corp de Armată. Mai mult: nu au făcut asta, 
deși exercitam comandament româno- 
german și eram simultan subordonat atât 
superiorilor mei români, cât și amiralului 
german din Marea Neagră, iar navele de 
sub comanda mea erau în porturi și pe 
mare împletite cu cele germane. Oare s-a 
gândit cineva atunci la cei de pe teren, la 
cei care trebuiau să rezolve situaţia în care 
au fost puși cu totul pe neașteptate? Așa se 
face că ne-am trezit că trebuie să 
schimbăm întreaga noastră strategie și 
tactică de luptă cu 180°, aflându-ne cu un 
inamic alături și cu un inamic în spate, care 
— încă nu știam în acel moment — susținea 


că nu există niciun armistițiu!” Mai departe, 
la paginile 51-52 memorialistul scrie: „In 
Deltă și pe Dunărea Maritimă sovieticii, 
nerecunoscând «armistițiul», au scufundat 
nave, deși nu s-a reacționat la agresiunea 
lor [...], au trecut peste linia de demarcaţie 
«stabilită» (de care rușii nu țineau deloc 
seama) și au pătruns în Dobrogea [...], 
supraveghează cu nave și aviație Gura 
Sulinei. [...] Dar eu, comandant român res- 
ponsabil de forțele ce mi s-au încredințat, 
cum puteam să las să fie scufundate nave- 
le și să fie uciși sau luaţi prizonieri marina- 
rii, fără să lupt pentru onoarea României, 
chiar dacă soarta ne-ar fi fost potrivnică?” 
In fine, mai extrag un pasaj dramatic inse- 
rat în pagina următoare a cărții patriotului 
nonagenar: „Mă gândesc acum, după 
aproape patru decenii, ce s-ar fi întâmplat 
dacă nu mi-aș fi asumat enormul risc de a 
nu îndeplini ordinul primit și de a nu informa 
M. St. Mj. despre tot ceea ce se întâmplă? 
Ce s-ar fi întâmplat cu întreaga Dobroge 
lipsită de armată, de recruți, de grăniceri și 
jandarmi, de P[arte] S[edentară], de 
Aviație, de Marină, când rușii înaintau — nu, 
aici trebuie folosit un alt termen: ei 
«năvăleau» în hoarde, ca tătarii pe vremea 
lui Gingis-Han —, iar germanii așteptau de- 
sigur în sud un moment favorabil să-și reia 
poziţiile pierdute? Și ce s-ar fi întâmplat 
dacă aș fi ajuns cu navele la Sulina și 
pătrundeam, conform acelui ordin, pe 
Dunăre, când deja forțele fluviale fuseseră 
scufundate și trupele române ucise sau 
dezarmate și luate în captivitate?” 

Poate fi considerată, așadar, o dată 
fastă pentru românime 23 august? 
Declarată chiar zi naţională în regimul 
comunist, aceasta a fost, pe bună dreptate, 
eliminată edilitar în București: Stadionul 
Naţional „23 August” a devenit „Lia 


Manoliu”, iar Uzinele „23 August”, foste 
„Malaxa”, au devenit „Faur”. 

Cu statut de curiozitate, mai amintesc 
că în ziua de 23 august 1991 presa 
mondială consemna evenimente precum: 
scoaterea simbolicelor unelte îngemănate 
„secera și ciocanul” de pe steagul URSS, 
după modelul românesc din decembrie 
1989; demolarea statuii lui Felix Dzerjinski, 
întemeietorul, din îndemnul lui Lenin, al 
poliției secrete sovietice; interzicerea 
PCUS, a KGB și a ziarului Pravda. De ase- 
menea, rețin și că Parlamentul european a 
decretat-o în 2008 „Black Ribbon Day” — 
Ziua Panglicii Negre, Ziua Europeană de 
Comemorare a Victimelor Nazismului și 
Comunismului sau, printr-o rezoluţie din 
2009, cu o mai îngroșată nuanță de ambi- 
guitate, Ziua Europeană a Memoriei 
Victimelor  Regimurilor  Totalitare şi 
Autoritare. Prin Legea nr. 198 / 2011 și 
Parlamentul României a declarat-o Ziua 
Comemorării Victimelor Fascismului şi 
Comunismului... 

x 


În privinta conceptului „republică”, nu 
mă voi referi la etimologia latină și nici la 
evolutia istorică; îmi permit doar să 
atentionez cititorul că republică nu este nici 
antonimul monarhiei (absolutiste), nici al 
vreunui alt tip de orânduire tiranică, 
dictatorială. In plan teoretic, într-adevăr, 
aceste antonimii operează, dar istoricește 
unele monarhii moderne sînt democratice 
și funcționează foarte bine, în timp ce anu- 
mite tări declarate republici au „beneficiat” 
de cumplite regimuri totalitare. Nu scap din 
vedere nici sintagma peiorativă „republici 
bananiere”, folosită într-unele articole din 
presă. In privința României, e bine să ne 
amintim că sub așa-numita „dictatură a pro- 
letariatului”, instaurată sub presiunea tan- 
curilor sovietice, o foarte mare parte a 
populației a fost înfometată, înfricoșată, 
tiranizată, schingiuită și ucisă în închisori 
ca deținuți politic. Aceste raţiuni au stat, 
probabil, la baza schimbării denumirii unei 
artere centrale din București în „Carol 1”, în 
timp ce edili din alte localități au preferat, 
identic acelora din Eforie Nord, să păstreze 
denumirea perpetuată din regimul comunist 
(de exemplu în orașele Timișoara, Baia 
Mare, Pitești, Roman și Brașov... 


Note 

' Afirmaţie făcută de Andrei Ursu în cadrul 
Dezbaterii „Justiția de tranziție și evoluția României 
în post-comunism”, organizată în 25 august 2020, 
în cadrul Festivalului de Film și Istorii de la Râșnov, 
ediția a XII-a, și publicată în Memoria - revista 
gândirii arestate, nr. 113 (4/2020), p. 120. 

* Am trimis spre informare d-lui Cosmin 
Budeancă, printr-un e-mail, cuprinsul manualului 
meu destinat elevilor de liceu. Cu îngăduința 
redacției voi reveni într-un articol viitor asupra 
demersului pedagogic cu pricina. 

* Comisia Prezidenţială pentru Analiza Dictaturii 
Comuniste din România (Vladimir Tismăneanu, 


Propunând cititorilor asemenea teme 
de meditaţie din paginile unei reviste desti- 
nate menținerii în stare de funcţionare a 
memoriei colective, consider că au de 
beneficiat nu numai funcţionarii din 
primăriile județelor menţionate anterior (și, 
probabil, ale altora -— lista rămâne 
deschisă!), ci îndeosebi tinerii, de la care 
personal am speranța că nu vor să trăiască 
în minciună - indiferent de avantajele 
materiale pe care le-ar putea avea. 
Adevărul către care ne cheamă lisus 
Hristos e menit să învingă chiar și în plan 
istoric pe Calea către Viaţă. 


București, 27-28 gustar 2021 


Dorin Dobrincu, Cristian Vasile eds.), Raport final, 
Editura Humanitas, București, 2007, p. 463. 

+ https://ro.wikipedia.org/wiki/23_August,_Con- 
stan%C8%9Ba (accesat la 2.08.2021). 

* https://ro.wikipedia.org/wiki/23_August,_Cara% 
C8%99-Severin (accesat la 2.08.2021). 

€ https://ro.wikipedia.org/wiki/23_August,_Mehe- 
din%C8%9Bi) (accesat la 2.08.2021). 

7 https://limbaromana.org/revista/horia-macella- 
riu-un-erou-ce-nu-poate-fi-uitat/ (accesat la 
2.08.2021). 

* Conform https://www.google.com/search? q=bu- 
levardul+republicii&sxsrf (accesat la 28.08.2021). 

GEORGE-CRISTINEL ROTARU 


Cum credeţi că ar privi 
Corneliu Coposu 
provocările și tendinţele 
lumii de azi? 


În perioada 15 martie - 1 noiembrie 2020 Fundatia 
Corneliu Coposu, în parteneriat cu Fundaţia Academia 
Civică și Fundaţia Hanns Seidel a organizat ediția a V-a a 
Concursului de eseuri dedicat studenților și elevilor, având 
ca temă, la alegere „70 de ani de la încarcerarea la Sighet 
a elitelor politice. Comparati clasa politică interbelică, 
comunistă și post-comunistă” sau „Cum credeţi că ar privi 
Corneliu Coposu provocările și tendinţele lumii de azi?” 

Juriul concursului a fost format din Ana Blandiana 
(scriitor, președinte al juriului), Doina Alexandru (jurnalist), 
Dan Pavel (profesor de științe politice), loana Boca (isto- 
ric), Tudor Călin Zarojanu (scriitor și jurnalist). 

Incepând cu numărul 114 al revistei, prin amabilitatea 
Fundaţiei Corneliu Coposu și a d-lui lon-Andrei Gherasim, 
președintele executiv al acesteia, am început publicarea 
eseurilor câștigătoare. In acest număr publicăm cel de-al 
doilea eseu care a câștigat locul l. 


Introducere 

M-am născut la 10 ani după sângeroasa revoluţie din 
'89 și am crescut într-o societate pe care am considerat-o 
încă divizată de moștenirea comunismului, care n-a avut o 
direcție clară după căderea Cortinei de Fier. Am crescut 
fără să știu ce este Securitatea, ce este cenzura și ce este 
temnita politică, dar am simtit urma pe care aceste instituții 
au lăsat-o asupra mentalului colectiv. Comunismul a lăsat 
cicatrici adânci asupra părinţilor, bunicilor și tuturor celor 
care i-au supraviețuit. Cele mai aspre cicatrici le-a lăsat 
asupra societății române: o graniță la Prut care desparte 
frații și surorile, o pătură intelectuală răsfirată după ce mari 
români au murit în temnite, o penurie de valori creștine, de 

George-Cristinel Rotaru, 
născut în 1999, 

este masterand al 
programului 
„International Master 

in Business Administration 
al FABIZ și absolvent 

al Facultăţii de Relaţii 
Economice Internaţionale 
din cadrul ASE București 
În 2020 a fost bursier 
Erasmus al Universităţii 
Dubrovnik (UNIDU) 

din Croaţia 

1. Participant Liders Explore, 
2019 

2. Participant Scoala de vară 
Astra la Festivalul de Film și 
Istorii Râșnov (FFIR) în 2019 
și 2020 

3. Participant la simulări ale 
Parlamentului României orga- 
nizate de Asociaţia Pro 
Democraţia în 2017, 2018, 
2019. 

4. Participant la proiectele 
Ingenius și Akademics ale 
ASER 

5. Participant la Model 
European Union, lași 

6. Participant la Top Talents 
Romania Connected and 
Finance Recruitment Day de 
Hipo 


» 


7. Câștigător al premiului II al 
Sesiunii de Comunicări Știinţi- 
fice a Facultăţii de Relaţii 
Economice Internaţionale ASE 
București 

8. Participant la „The Next 
Generation of Innovators” 
organizată de Garrett Motion 
9. Câștigător al Olimpiadei 
Nationale de argumentare, 
dezbatere și gândire critică 
„Tinerii dezbat”, 2017 și 
câștigător al premiului III în 
2018, ambele organizate de 
Ministerul Educaţiei 


patriotism și o lipsă de speranță în prea multe suflete. Ca 
tânăr am căutat să-mi înțeleg semenii și să-mi formez o 
identitate în contextul clivajului dintre cetățenia română și 
cea europeană. Am căutat răspuns la întrebarea care mă 
frământă: „Ce înseamnă să fiu român?”, întrebare care m-a 
dus spre întrebări precum „Ce a fost comunismul? Ce s-a 
întâmplat la Revoluţie și după? De ce suntem unde suntem 
ca tară?”. Din nefericire, de multe ori răspunsurile pe care 
le-am primit nu au fost tocmai îmbucurătoare sau plăcute. 
Majoritatea covârșitoare a materiei de istorie din școala 
românească a fost prezentată dintr-o perspectivă 
nostalgică fată de un trecut măreț, care pleca de la daci și 
ajungea până în perioada interbelică. Apoi au urmat lecţiile 
despre comunism și o foarte scurtă lecţie despre „perioada 
contemporană”, respectiv câteva idei scurte despre 
războiul din Afganistan, intrarea în NATO și UE și cam atât. 
Motiv pentru care am căutat exemple care să mă inspire, 
care să mă ghideze și care să mă învețe ce înseamnă să 
fiu român. Nu le-am găsit la televizor sau pe social media, 
cele mai populare medii de informare moderne, ci în cărti 
și discuţii. Am aflat despre personalități care au murit în 
temniță sau au fost izgoniți din tară pentru refuzul convins 
de a accepta dictatura, precum luliu Maniu, lon Mihalache 
sau Regele Mihai. Am citit memoriile unui „ambasador al 
golanilor”, în persoana lui Alexandru Paleologu. Am fost 
inspirat de un om care, prin puterea de caracter, a unit 
opoziția împotriva urmașilor comunismului, cel care va fi 
amintit drept „Președintele moral al României”, o figură 
emblematică pentru ceea ce înseamnă onoare, un punct 
de reper pentru clasa politică românească. Carevasăzică 
România a avut, la un moment dat, oameni de stat cu 
prestanță. Prin urmare am decis să scriu acest eseu pentru 
a înțelege cum gândea un om politic veritabil, atât de lipsit 
din contextul politic contemporan, și de a face un exerciţiu 
de imaginaţie politică și morală pentru a identifica 
prioritățile lui în acest context politic. 

Pentru a realiza acest deziderat am folosit drept 
puncte centrale pentru această lucrare numeroase citate 
din cărțile, articolele și din interviurile Seniorului. Obiectivul 
meu a fost de a arăta cum Corneliu Coposu a imortalizat o 
busolă morală și o viziune politică de care societatea 
română are imensă nevoie și prin care putem afla cum ar 

privi acesta provocările și tendinţele lumii 
de azi și de mâine. 

Această lucrare reprezintă modul în 
care un tânăr de 20 și ceva de ani l-a înțeles 
pe Senior și rog a fi exonerat de orice eroa- 
re de înțelegere pentru că, parafrazându-l 
pe Coposu, în fond nu este importantă per- 
soana sa, importantă este ideea legată de 
viață sa, și totul este să supraviețuiască o 
atitudine. Dacă aceasta va triumfa, 
dispariția sa nu mai este semnificativă. 


Ce îl face pe Corneliu Coposu 

un om politic unic? 

Un prim pas în procesul de a înțelege un 
om este căutarea trăsăturilor cele mai preg- 
nante, cu care iese în evidență. In cazul lui 
Corneliu Coposu, consider că cea mai 
reprezentativă trăsătură este simţul datoriei, 
simţ care justifică redactarea acestui eseu. 
Seniorul a făcut întotdeauna abstracţie de 
interesul lui personal și a disprețuit vanitătile 
curente, raportându-se mereu cu credință 
spre trecut și viitor, chiar și atunci când, în 
temniță, de la 114 kilograme, a ajuns la doar 
51, chiar și atunci când Gheorghe 
Gheorghiu-Dej i-a oferit un salariu de șase 
ori mai mare ca jurist fată de cel de lucrător 
necalificat. S-a simţit dator față de tară, 
neam și principii și a refuzat compromisul 
moral. S-a simtit dator față de moștenirea lui 
luliu Maniu, care l-a împovărat cu o grea 
misiune: „Voi, care veți scăpa de iadul 
comunist, aveţi datoria să duceti mai depar- 
te drapelul glorios al Partidului nostru, în 
interesul României viitoare”. Devotamentul 
său pentru mișcarea țărănistă a făcut ca 
prima cerere de înscriere a unui partid la 
Tribunalul Municipiului Bucureşti să 
aparțină Partidului Naţional Țărănesc 
Creștin Democrat, noua titulatură a PNT, 
pusă în acord cu apartenența la Inter- 

naționala Creștin-Democrată. Nu în ultimul 
rând s-a simțit dator față de următoarele 
generații pe care le-a sprijinit și cărora le-a 
predat ștafeta. A fost preocupat de promo- 
varea unor tineri care să continue moșteni- 
rea lăsată de Maniu. Ceea ce îl face unic 
este că și-a îndeplinit această datorie prin 
cei 17 ani de temniță politică, prin refuzul de 
a accepta dizolvarea Partidului de către o 
forță străină, prin principii, angajament ideo- 
logic și toate acțiunile născute din dragoste 
de patrie și de neam. A fost unul dintre cei 
mai calomniaţi oameni politici de către 
urmașii comuniștilor din cauza fermităţii sale 
devotate intereselor tării. In cadrul primei 
sărbătoriri a zilei naționale din 1 decembrie 
1990, a fost huiduit fără întrerupere, cu o 
grosolănie oarbă, la „marea adunare 
naţională”, dar a continuat să adreseze 
cuvântarea până la capăt, imun la vitregia 
contextului, devotat mesajului propriu. 

In ultimii ani, Coposu a fost un expo- 
nent al oamenilor „direcţi“, adică drepti și 
simpli, oameni care nu știau să surâdă iro- 
nic când auzeau de „principii”.? In ultimii ani 
din viață s-a devotat total reconstrucției 
democratice a României postdecembriste. 
După o operaţie dificilă în 1994, a sfidat 
moartea și pe comuniști declarând: „lertati- 
mă că n-am murit! Poate data viitoare! 
M-am întors să dărâm guvernul!*. Din 
nefericire, moartea sa a survenit la un an 
distanță. A dorit să fie înmormântat fără 
pompă, fără cuvântări, dar această dorință 
nu i s-a putut îndeplini în întregime. Sute 
de mii de oameni l-au plâns pe cel care a 
dat o lecţie de respect poporului român și 
care a pus bazele reconcilierii naţionale, în 
frunte cu însuși Regele Mihai al României. 
Până și pe patul morții, Coposu și-a înde- 
plinit datoria fată de România, unind fortele 
politice anticomuniste. 


Din aceste motive merită să adresăm 
întrebarea „Cum ar fi privit Corneliu Coposu 
provocările și tendințele lumii de azi?. 
Această analiză ia de fapt forma „Cum ar 
privi un om politic de anvergură provocările 
și tendințele lumii de azi?”. Întrebare care 
apare natural în mintea românilor din cauza 
a ceea ce mulți consideră lipsă de „leader- 
ship şi followership” în spațiul politic româ- 
nesc și a modului în care Partidul Naţional 
Țărănesc Creștin Democrat a fost condus 
către nulitate în ultimii ani. Drept conse- 
cință, societatea românească duce dorul 
unui om politic cu simţul datoriei, care să 
strige sincer „Să facem bine pentru tară!” și 
care să fie un reper pentru tânăra generaţie. 


Prioritatea 0 a României: 

Proiectul de tară 

După orice schimbare de regim politic, 
noul regim trebuie să își asume un plan pe 
termen lung sau ceea ce politologii numesc 
„proiect de ţară”, o direcţie pe care un stat 
trebuie să o urmărească consecvent. 
Spaţiul românesc a avut, din nevoie sau din 
voință politică, proiect de tară pe tot parcur- 
sul istoriei până la aderarea în Uniunea 
Europeană. Principatele Române au avut 
ca proiect de tară evitarea anexării de către 
Regatul Ungariei, Imperiul Otoman, 
Polonia, Rusia, Austro-Ungaria. În prima 
parte a secolului XIX-lea acesta a devenit 
unirea principatelor. După Unire, proiectul 
de țară a devenit câștigarea independenţei. 
După ce acest deziderat a fost atins, pro- 
iectul s-a transformat în extinderea 
teritorială și dezvoltarea economică. După 
realizarea României Mari, proiectul de tară 
a fost alinierea cu țările occidentale și con- 
tinuarea industrializării. În timpul celui de-al 
Doilea Război Mondial obiectivul a fost 
refacerea României Mari. In comunism, 


proiectul de țară a fost crearea utopiei mar- 
Xiste și apoi național-socialiste. După 
revoluția anticomunistă, obiectivul a fost 
adoptarea unui regim democratic, a capita- 
lismului și integrarea în NATO și UE. După 
realizarea acestor obiective, în totalitate 
sau doar parţial, România a rămas fără 
obiective reale pe termen lung. Din neferici- 
re pentru politicienii de azi, „să ne fie bine 
ca să nu ne fie rău” nu poate să fie un pro- 
iect de tară. Drept urmare adresez per- 
spectiva de cercetare „care ar fi proiectul 
de tară al lui Corneliu Coposu pentru 
România anului 2020 și după”? 

Plecând de la spusele Seniorului, consi- 
der că proiectul lui de tară pentru aborda- 
rea provocărilor și tendințelor lumii de 
astăzi ar avea patru piloni: restaurarea 
monarhiei, unirea cu Basarabia, continua- 
rea integrării europene, lupta anticoruptie. 

Primul pilon al lui Coposu reiese din 
citatul „Credinta mea sinceră, pe care o am 
de când eram mic și cu care voi trece pe 
lumea cealaltă, este că democraţia și nor- 
malitatea în Țara Românească se vor face 
numai odată cu restaurarea Monarhiei”. 
După Revoluţie, din cauza sechelelor 
comunismului, România a adoptat regimul 
politic de republică semiprezidenţială, în 
care președintele are prerogative limitate. 
Circulă în spaţiul public și viziunea că acest 
regim republican a fost adoptat prin voința 
liderului fesenist lon Iliescu de a acapara 
conducerea statului român, considerându-l 
pe Regele Mihai o amenințare pentru gru- 
parea lui politică. În sprijinul acestei viziuni 
este dat drept argument refuzul multiplu 
pentru intrarea în tară a regelui și respinge- 
rea cererii lui de a reprimi cetățenia româ- 
nă. Pe parcursul anilor, Parlamentul a adoptat 
mai multe legi care au mutat din atribuţiile 
președintelui către Parlament. În acest 

moment, regimul politic românesc dă 
impresia mai degrabă de republică parla- 
mentară decât semiprezidenţială, deoarece 
președintele are putere restrânsă, poate 
numi prim-ministrul doar la propunerea 
Parlamentului și nu poate demite Guvernul 
sau remania miniștri. Dacă Parlamentul îi 
este ostil, acesta nu poate face nicio modi- 
ficare Guvernului, nu poate adopta nicio 
lege și nu poate interveni decât verbal în 
treburile statului. Mai mult decât atât, poate 
dizolva Parlamentul și produce alegeri anti- 
cipate doar printr-o modalitate foarte 
dificilă, refuzarea consecutiva a trei propu- 
neri de prim-ministru din partea 
Parlamentului. In cei 30 de ani postde- 
cembriști, România nu a dizolvat niciodată 
Parlamentul, deși au fost numeroase 
momente de instabilitate care cereau 
această acțiune. Coposu a spus că „repu- 
blica n-am făcut-o noi, ne-au dat-o tancurile 
sovietice”, probabil din acest motiv apare 
disonanța cognitivă a societăţii române 
care, din obișnuința istorică, vede președin- 
tele ca lider suprem, deși citește zilnic cum 
Parlamentul și Guvernul iau deciziile tării. 
Tot Seniorul a atras atenția că „dacă ai 
majoritatea în Parlament, poți organiza și 
puterea politică și cea administrativă, iar 
președintele nu poate face nimic. Dacă se 
opune, îl constrângi să demisioneze”, do- 
vadă că defectele regimului postdecembrist 
îi erau cunoscute. 

O altă problemă a sistemului semi- 
prezidenţial este apartenenţa politică a 
președintelui. Constituţia, prin articolul 84, 
alineatul 1 precizează că „In timpul manda- 
tului, Preşedintele României nu poate fi 
membru al unui partid și nu poate îndeplini 
nici o altă funcţie publică sau privată”. De 
facto, însă, președintele este membrul par- 
tidului care l-a susținut, iar românii au văzut 

această apartenență în repetate rânduri cu 
lliescu, Băsescu și lohannis. Toţi au avut un 
rol activ de partea partidelor care i-au 
susținut în alegeri. Prin urmare este practic 
imposibil ca președintele să îndeplinească 
articolul 80, care precizează rolul său, și în 
special alineatul 2, care prevede că 
„președintele României veghează la res- 
pectarea Constituţiei și la buna funcţionare 
a autorităților publice. In acest scop, 
Președintele exercită funcţia de mediere 
între puterile statului, precum și între stat și 
societate”. De multe ori, președintele, în loc 
să medieze, face politica partidului. Astfel, 
deși există o Comisie prezidenţială privind 
proiectul de tară, aceasta este mai mult 
simbolică, ceea ce, în vorbă populară, s-ar 
numi „ne facem că muncim”. 

Corneliu Coposu a fost conștient de 
aceste defecte ale regimului politic româ- 
nesc postdecembrist, motiv pentru care a 
afirmat atât de convins că „democraţia și 
normalitatea în țara românească se vor 
face numai odată cu restaurarea Monar- 
hiei”. Pentru România, monarhia a însem- 
nat succesul politic. Când România l-a 
adus în tară pe Principe Carol, țara era 
instabilă, a trecut printr-o lovitură de stat, 
avea un teritoriu restrâns și nu avea nici 
măcar constituție proprie. In jurul Monarhiei 
s-a clădit un regim constituțional. Prin 
„eadership-ul” lui Carol |, România și-a 
câștigat independenţa, a devenit regat și a 
adus în interiorul hotarelor Dobrogea. 
Regele a crescut imens prestigiul țării, a 
redresat economia și a dotat România cu o 
serie de instituții specifice statului modern. 
Al doilea rege al României a jucat un rol 
important în formarea României Mari prin 
refuzul de a participa la Primul Război 
Mondial de partea tării lui mamă, Imperiul 
German. În timpul conducerii lui, România 


a devenit un regat puternic pe scena 
europeană. Al treilea rege a avut o condu- 
cere controversată. Domnia sa a fost foarte 
marcată de marea criză economică din 
1929-1933 și de expansiunea totalitarismu- 
lui în Europa, care au produs instabilitate 
politică în tară, iar acţiunile sale de a con- 
strui o guvernare acaparată de el și de 
camarila proprie nu au fost spre binele tării. 
Ultimul rege al României a fost un simbol 
care a jucat un rol important în al Doilea 
Război Mondial prin decizia de a întoarce 
armele pe 23 august 1944, gest care a 
creat un context favorabil pentru recupera- 
rea Transilvaniei de Nord. Coposu a spus 
că acest act „va rămâne în istorie ca un act 
de autoritate, indispensabil, util și salvator 
pentru existența și viitorul României”. Insă 
niciun rege nu a putut și nu ar fi putut să 
oprească tăvălugul sovietic care a venit 
după al Doilea Război Mondial împreună 
cu Armata Roșie. 

Experiența monarhică și perioada 
postdecembristă arată că Monarhia este un 
regim politic mai potrivit României decât 
regimul semiprezidenţial. Un rege poate să 
fie garantul și mediatorul democrației mult 
mai bine decât un președinte, deoarece el 
este deasupra partidelor și nu are un inte- 
res politic. In actualul peisaj democratic și 
european, un monarh nu mai are libertatea 
pe care a avut-o Carol al II-lea. Presa 
liberă, internetul, partenerii europeni, socie- 
tatea civilă contemporană nu mai permit 
unui monarh să acapareze statul. De ase- 
menea, un rege deservește mult mai bine 
statul român deoarece mentalul colectiv 
românesc a fost învăţat să se uite spre un 
lider. Intâi a fost învăţat să aibă un domni- 
tor, apoi un rege și, din nefericire, un 
conducător comunist. Şi acum o bună parte 
dintre români consideră că președintele 


este conducătorul și cea mai importantă 
persoană în stat, dovadă fiind prezenţa la 
vot mult mai mare în cadrul alegerilor prezi- 
dențiale, decât la cele parlamentare. In 
practică, prim-ministrul și conducătorul par- 
tidului care are majoritate în Parlament au 
mult mai multă putere decât președintele. 
Președintele poate să fie cu adevărat lider 
doar dacă el este de facto conducătorul 
partidului care are majoritatea în Parlament 
sau a partidului care formează guvernul, 
doar că, în acest context, președintele nu 
mai este mediator, ci doar politician și 
membru de partid. 

Pentru România, din punct de vedere 
politic, normalitatea este Monarhia deoare- 
ce ea poate aduce concordie într-o societa- 
te grav dezbinată de comunism. Prin urma- 
re, avem motive întemeiate să considerăm 
că Seniorul Coposu ar fi păstrat viziunea lui 
despre Monarhie și în condiţiile provocărilor 
lumii de azi, rămânând ferm în crezul său 
că „adeziunea noastră pro monarhică nu 
are conotaţie sentimentală, personală sau 
romantică, ci pragmatică”. 

Al doilea pilon în proiectul de tară al lui 
Coposu reiese din citatele „Romanii nu ar 
trebui să aibă liniște până ce Basarabia nu 
se va întoarce la patria mamă” și „Gene- 
ratia nouă va avea ca testament capital 
reunificarea țării în granitele firești. Inte- 
gritatea noastră naţională până la frontiere- 
le etnice românești este o declaraţie sfântă, 
a unsprezecea poruncă a Decalogului 
românesc”. Seniorul a fost întotdeauna 
mândru de calitatea sa de român, cu toate 
că nu și-a etalat, dintr-o decentă expli- 
cabilă, patriotismul, nici nu a făcut paradă 
demagogică de naționalism. Consider că 
acesta ar fi pus accentul pe un plan de a 
apropia Republica Moldova de România, 
de a sprijini cultura română în spațiul basa- 

rabean și de a lega economic și politic 
Basarabia cu România. Impreună cu spriji- 
nul oferit de către Uniunea Europeană și 
NATO, România are datoria istorică de a 
ajunge dincolo de Prut. Pentru acest pro- 
iect România trebuie să conecteze în pri- 
mul rând lașul, capitala fostului Principat al 
Moldovei din care Basarabia a făcut parte, 
cu Bucureștiul printr-o autostradă, deoare- 
ce mulți basarabeni consideră că România 
nu acordă importanță zonei Moldovei, 
punct de vedere care, într-o bună măsură, 
poate fi sustinut. Derularea de investiții ma- 
jore le poate schimba percepția celor de 
peste Prut. Următorul pas este un tronson 
de autostradă care să conecteze autostra- 
da lași-București cu granița Republicii 
Moldova. Astfel, România va arăta o 
dorință clară de apropiere, va reduce timpul 
petrecut pe drumuri, va impulsiona turismul 
și interacțiunea dintre cele două tări. Cum 
bariera lingvistică este minoră, vor apărea 
mai multe relații între românii din România 
și românii din Moldova. Obiectiv important, 
deoarece dragostea rămâne cel mai puter- 
nic factor care poate cobori hotarul de 
peste Prut. De asemenea, Republica 
Moldova va avea costuri mai mici pentru 
importul de produse din România și 
Uniunea Europeană odată ce Bucureștiul 
va fi și el conectat prin autostradă cu restul 
Uniunii Europene. Prin urmare, procesul de 
occidentalizare a Moldovei va fi grăbit. 
România trebuie, de asemenea, să 
ajute Moldova să iasă de sub influența 
rusească, în special de dependența de 
compania Gazprom, prin care importă din 
Rusia aproape 100% din gazul natural folo- 
sit.” Acest obiectiv poate fi atins prima dată 
din punct de vedere energetic prin punerea 
în aplicare a proiectului de construcție de 
hidrocentrale pe Prut? deoarece, pentru 

Republica Moldova, hidrocentralele de la 
Dubăsari și Costești nu produc nici măcar 
un procent din consumul de electricitate al 
țării. Republica Moldova este asigurată cu 
4-5% din resursele energetice și de com- 
bustibil proprii, restul fiind importate. 
Principalul furnizor de carburanți este 
Federația Rusă, urmată de Ucraina și toc- 
mai pe locul trei România.” Dacă Moldova 
începe să importe gaz și energie electrică 
din România și Uniunea Europeană sau să 
producă autohton, atunci va avea o mai 
mare libertate de sub influența rusească, 
factor care poate contribui la ascensiunea 
elementelor democratice din stat. 

Următoarea direcție de urmat este cea 
culturală, Institutul Cultural Român din 
Republica Moldova trebuie să joace un rol 
extrem de activ în organizarea de eveni- 
mente și promovarea de materiale, publi- 
catii românești, ca răspuns la propaganda 
rusofilă de popularizare a conceptului de 
„limbă moldovenească” și crearea unei 
diferențe artificiale între cele două tări. 
Dacă România va juca un rol important în 
promovarea unei pături sociale intelectuale 
românofilă, atunci apropierea de România 
va fi facilitată din interior. 

Un al treilea obiectiv pentru România 
este să facă „lobby” pentru a sprijini efortul 
de aderare a Republicii Moldova la Uniunea 
Europeană. Pentru aderare, Moldova va 
trebui să-și armonizeze politica fiscală, 
legislativă, economică și monetară cu cea a 
Uniunii, și prin extensie și cu a României. 
De asemenea, procesul de aderare presu- 
pune și consolidarea instituţiilor de justiţie 
care pot limita corupția din Basarabia. 
Odată intrată în UE, similitudinea dintre Ro- 
mânia și Moldova va fi ridicată și din punct 
de vedere politic, fapt care ar facilita inte- 
grarea diplomatică în interiorul României. 


Deși viitorul nu este tocmai promițător, 
putem să ne închipuim că pentru viziunea 
lui Corneliu Coposu rămân valabile versuri- 
le din Dodecalogul său scris în temnita 
politică și declaraţiile dumnealui: „Nu rupe, 
niciodată, privirea de la ținte / Nu renunța, 
o clipă, la visurile sfinte [...] și luptă, sub 
statornic drapel de idealuri!” căci „Nea- 
murile înaintează, peste opreliști, pe dru- 
mul destinului lor”. 

Al treilea pilon al proiectului politic de 
tară al lui Corneliu Coposu poate fi extras 
din declarația „N-aveti voie să abdicaţi de la 
principiile noastre. După ce vom intra în 
NATO şi UE, viitorul țării noastre va fi asigu- 
rat sub aceste pălării protectoare”. Seniorul 
a fost un prooccidental și susținător al pro- 
iectului european convins. A fost conștient 
că România postdecembristă are nevoie de 
ghidaj și de susţinere din partea demo- 
craţiilor cu tradiție din Europa pentru a se 
distanța de influența rusească. Influență 
care a fost și încă este un pericol resimțit 
de fostele republici socialiste din estul 
Europei. Țările apropiate teritorial de Rusia 
au devenit țări tampon până în momentul 
2020. Belarus, Ucraina, Georgia, Repu- 
blica Moldova sunt exemple. In statul con- 
dus de dictatorul Aleksandr Lukașenko nu 
sunt respectate drepturile cetățenilor, iar 
conducătorul unic elimină opoziția, falsifică 
alegeri, arestează protestatari și amenință 
cetățenii cu tancurile. Belarus este într-un 
parteneriat economic și politic cu Federaţia 
Rusă și dependent de ajutorul financiar al 
acestei țări, deși Lukaşenko se autointitu- 
lează apărătorul suveranităţii bieloruse în 
fața Rusiei.” Următorul stat tampon este 
Ucraina, vecina directă a României, unde 
se desfășoară un război civil în estul tării, 
supranumit și „Războiul din Donbass””, 
unde secesioniștii proruși sunt direct 


susținuți de către Rusia. Statul are grave 
probleme economice și nu este capabil 
să-și apere granitele. Provincia ucraineană 
Crimeea a fost anexată în 2014 de către 
Federația Rusă. Următorul stat tampon 
este chiar Republica Moldova, care are o 
problemă cu un stat separatist autoprocla- 
mat numit Republica Moldovenească 
Nistreană (RMN)" în urma Războiului 
Transnistrean din 1992. Transnistria are o 
populație de jumătate de milion de locui- 
tori” și are pașapoarte, bancă centrală, 
președinte și monedă proprii. RMN încă are 
prezență militară rusească, este conside- 
rată o zonă a contrabandei, a traficului de 
droguri și de persoane. Această republică 
creează o situație tensionată pentru 
Republica Moldova, deoarece pune sub 
semnul întrebării integritatea și unitatea 
naţională, creează instabilitate și conflict poli- 
tic.* Statul rusesc încă are ambiţii de extinde- 
re teritorială, motiv pentru care independența 
statelor învecinate este pusă în pericol. 
Ucraina, Belarus, Georgia sunt printre statele 
cele mai afectate de amenințarea rusească. 
Nu degeaba Seniorul Coposu a spus că „nici 
când moare de foame, Rusia nu-și leapădă 
uniforma de jandarm”. 

In antiteză cu situația celor trei state 
tampon se află fostele țări comuniste care 
au ales traseul european. Polonia, Lituania, 
Letonia, Estonia, Cehia, Slovacia, 
România, Ungaria, Bulgaria se bucură de 
securitate teritorială, stabilitate politică, 
dezvoltare economică și perspective de vii- 
tor. In consecință, aderarea României la 
spaţiul occidental a însemnat distanțarea 
de un pericol major, Rusia, și integrarea 
într-o comunitate a prosperității și păcii. 
Fiind conștient că viitorul este al cooperării 
internaționale, Corneliu Coposu ar fi conti- 
nuat procesul de integrare în UE. Consider 

că provocările europene ale lumii de azi pe 
care Seniorul le-ar fi susținut sunt aderarea 
la Schengen, adoptarea monedei Euro, 
realizarea obiectivelor prevăzute în Me- 
canismul de Cooperare și Verificare privind 
independenţa justiţiei și combaterea co- 
rupției, jucarea unui rol important în proce- 
sul decizional al Uniunii. 

Schengen este o zonă de circulaţie 
liberă în Europa, conformă cu Acordul de la 
Schengen. Statele membre ale acestui 
spațiu au eliminat controalele pentru per- 
soane la granițe, astfel încât să fie posibilă 
trecerea frontierei fără prezentarea de acte 
de identitate și fără opriri pentru control. In 
consecință, drumul cu avionul, cu trenul, cu 
autocarul sau cu mașina personală prin 
statele membre va fi scurtat și mai plăcut 
pentru români. Călătorii de la vagonul de 
dormit nu vor mai fi treziti noaptea pentru 
controlul documentelor, pasagerii curselor 
aeriene nu vor mai aștepta pentru controlul 
pașapoartelor, iar șoferii de TIR-uri vor 
scăpa de cozile interminabile care pot dura 
ore bune. Dacă România aderă la 
Schengen, mărfurile și capitalurile vor cir- 
cula liber, ceea ce înseamnă economie de 
timp și de bani, atât pentru turiști, cât și 
pentru companiile de transport. România 
va avea de câștigat și prin faptul că portul 
Constanţa și rutele de transport vor crește 
în importanță în cadrul spațiului european. 
Aderarea la Schengen este un obiectiv 
declarat al României încă de la intrarea în 
UE, dar politicienii români au eșuat siste- 
matic să îndeplinească criteriile de aderare. 
„Rezultate modeste”, „progrese lente”, 
„nevoia de a continua monitorizarea” sunt 
câteva cuvinte-cheie ale oficialităților euro- 
pene. Comisia Europeană comunica în 
2008 că „eșecul în a face suficiente progre- 
se în cadrul mecanismului de cooperare și 

verificare și de a risipi dubiile privind capa- 
citatea României de a combate corupția 
privează cetățenii români de aceste drep- 
turi și erodează încrederea lor în statul de 
drept. Ar putea avea efecte descurajatoare 
pe termen lung asupra performanțelor eco- 
nomiei românești, împiedicând investiţiile 
străine atât de necesare. Va influența și 
evaluarea României în ceea ce privește 
pregătirea ei pentru a prelua responsa- 
bilități și a deține un rol mai amplu în nume- 
le altor state membre, ceea ce ar fi necesar, 
când dorește să adere la spațiul Schengen 
și zona Euro”. 12 ani mai târziu, atât 
MCV-ul este încă în vigoare pentru 
România, iar aderarea la Euro și Schengen 
sunt încă îndepărtate. Iniţial tara noastră 
trebuia să intre în Schengen în 2011, dar 
acest termen nu a fost îndeplinit. Seniorul a 
fost conștient că „libertatea cea adevărată 
este transpunerea pe plan politic a nevoii 
biologice de mișcare”, iar Spaţiul Schengen 
este această transpunere la nivel european. 

Legat de spațiul Euro, Comisia 
Europeană a publicat în 2018 că România 
apărea ca fiind cel mai nepregătit stat din 
cele șapte state membre care ar urma să 
adere la zona euro — îndeplinea doar un 
singur criteriu din cele patru, cel al datoriei 
sub 60% din PIB. Cele mai pregătire erau 
Bulgaria, alături de Suedia și Croaţia, tări 
care îndeplineau trei din patru criterii, deși 
Suedia nici măcar nu-și dorește să adopte 
Euro.“ Acest lucru în condițiile în care 
România a îndeplinit criteriile formale pen- 
tru aderare în 2014 și 2015. Dacă initial 
data pe care și-o propunea România a fost 
2012, ulterior a fost amânată pentru 2014 și 
2015.” In cele din urmă, pe vremea când 
premier era Victor Ponta, guvernul a pro- 
pus o altă dată: 2020. In 2020 orizontul 
pentru aderare a devenit 2024-2026, totuși 


conducerea statului nu pare că va respecta 
nici acest termen din cauza destabilizării 
economice create de pandemia de corona- 
virus. Guvernatorul BNR, Mugur Isărescu, 
declara, citat de Bloomberg, că adoptarea 
Euro „nu este o cursă despre cine aleargă 
mai rapid. Este un maraton. Este o decizie 
politică de mare responsabilitate”, doar că 
„în tara românească se face politică din 
sport și sport din politică” (Corneliu 
Coposu) iar responsabilitatea lipsește din 
spaţiul politic. Această lipsă de responsabi- 
litate duce la pierderea unor avantaje pre- 
cum reducerea riscului de turbulente mone- 
tare şi financiare, efecte de disciplinare 
asupra politicilor economice întreprinse, 
reducerea primei de risc la împrumuturi, 
posibila stabilizare a nivelului dobânzilor pe 
termen lung, din punct de vedere macroe- 
conomic, și eliminarea riscului de evoluţie a 
ratei de schimb în raport cu Zona Euro, 
reducerea costului tranzacţiilor, creșterea 
transparenţei internaționale a prețurilor și 
creșterea volumului schimburilor externe, 
din punct de vedere microeconomic. ° 

In ceea ce privește aderarea la Alianţa 
Nord-Atlantică, aceasta a adus beneficii 
importante României. Țara se bazează pe 
o securitate sporită, iar în cazul oricărei 
amenințări nu este singură. De când este 
membră a Alianţei, pe teritoriul României 
au fost deschise două baze militare ameri- 
cane: cea de la Kogălniceanu și baza 
militară de la Deveselu. In plus, spațiul 
aerian a fost păzit de forțele aeriene brita- 
nice și canadiene, iar în ultimii ani România 
poate participa singură la misiuni aeriene 
cu avioanele F-16 și MIG-21. Nu în ultimul 
rând, NATO asigură și protecție navală, cu 
vase de luptă americane, în Marea Neagră. 
Prin urmare, putem extrapola că viitorul 
României este și va fi în continuare asigu- 


rat sub umbrelele protectoare reprezentate 
de Uniunea Europeană și de NATO, motiv 
pentru care Corneliu Coposu a avut drepta- 
te, la începutul anilor '90, să îşi pună baze- 
le în proiectul european și în proiectul 
transatlantic și din acest motiv ar fi privit 
continuarea integrării ca o provocare care 
trebuie continuată cu credință și devota- 
ment pentru viitorul statului românesc în 
familia democratică europeană. 

Ultimul pilon al proiectului de tară al lui 
Corneliu Coposu putem concluziona că 
este consolidarea justiţiei și lupta antico- 
rupție. Corneliu Coposu a fost, în primul 
rând, un om al moralei și dreptăţii, un om 
care nu s-a lăsat înfrânt de caznele unui 
regim politic monstruos condus de oameni 
fără morală sau principii. Seniorul a fost un 
om politic conștient de moștenirea aspră pe 
care a lăsat-o comunismul: o clasă socială 
care a transformat regimul postdecembrist 
într-o „democrație originală”, cu un regim 
economic de „capitalism de cumetrie”, în 
care foștii nomenclaturiști au preluat con- 
ducerea tării și au viciat din poziţii cheie 
armonia socială și justiția. Prin urmare, 
pentru înlesnirea luptei anticorupţie și con- 
solidarea independentei justiției, el ar fi luat 
în considerare recomandările partenerilor 
europeni și ar fi susținut un pachet de 
măsuri pentru reformarea sistemului juridic 
românesc. O primă măsură vine din partea 
Comisiei Europene care a atras atentia 
României asupra Secţiei pentru Investi- 
garea Infracțiunilor din Justitie (SIIJ) și a 
efectului său asupra sistemului public. Un 
mesaj de alarmă l-a tras chiar procurorul- 
şef al DNA, Crin Bologa, în septembrie 
2020, care a constatat că de la înființarea 
SIIJ, din 2018, DNA trimițând acolo dosare- 
le, n-a apărut nici un dosar de corupție cu 
magistrați, nici măcar din cele pe care DNA 

le-a declinat către Secţia Specială.” De la 
înființarea Secţiei, niciun procuror și niciun 
judecător n-a fost trimis în judecată pentru 
corupție. Acesta a întărit spunând că acest 
lucru nu se întâmpla când DNA avea 
competență de a investiga faptele de 
corupție din justiție. Secţia Specială este 
nocivă pentru că este mult mai ușor să 
încerci să controlezi 3-5 procurori și este 
mult mai greu să controlezi peste 100 de 
procurori ai DNA, la care se adăugă și alti 
procurori de la Parchetul General. Prin con- 
trol și presiune, judecătorii și procurorii care 
sprijină puterea sunt protejați de posibile 
anchete, iar cei care „pun probleme” celor 
care controlează Executivul pot să fie 
intimidati cu dosare false prin această 
secţie. De asemenea, prin numărul redus 
de procurori, secţia este total neperfor- 
mantă și este un cost enorm pentru stat. 
Potrivit Ministerului Public, cei șapte procu- 
rori ai SIIJ au finalizat doar două rechizitorii 
în 2019, deși a costat 6 milioane de lei doar 
în acel an.” Desfiintarea Secţiei Speciale, 
considerată o măsură de intimidare a 
magistraţilor independenti, a fost recoman- 
dată de GRECO, de Comisia de la Veneţia 
și, mai important, se află pe lista obiective- 
lor pe care România le are de îndeplinit în 
cadrul MCV, condiţie solicitată de Comisia 
Europeană." In consecință, prin poziţia sa 
pro-occidentală și anticorupţie, Seniorul ar 
susține desființarea acestei Secţii. 
Următoarea decizie care ar putea fi 
susținută de Coposu în justiție ar fi modifi- 
carea modului în care procurorii se pensio- 
nează. Pentru o mai bună continuitate a 
activităţii, pentru egalitate între cetățeni și 
pentru armonie socială, magistrații nu ar 
trebui să aibă posibilitatea de a se pensio- 
na mult mai devreme decât alte grupuri pro- 
fesionale. In acest mod ei vor putea să-și 

aducă aportul intelectual mai mult timp în 
folosul țării, nu ar mai exista problema 
numărul mare de posturi vacante neocupa- 
te”, care îngreunează activitatea în justiție 
și din cauza căruia dosarele sunt solu- 
ționate într-o perioadă foarte lungă de timp, 
ar pune mai puţină presiune pe sistemul de 
pensii și s-ar remedia conflictul din societa- 
te pe problema pensiilor speciale din 
justiție, deoarece sumele care vor merge 
spre pensiile judecătorilor și procurorilor 
vor scădea. Această decizie este crucială 
în condițiile în care deficitul de personal din 
sistemul judiciar s-a accentuat. In decem- 
brie 2019, peste 12% din posturile de 
judecător și aproape 20% din posturile de 
procuror nu erau ocupate. 

O a treia decizie importantă pentru 
lupta anticorupţie din România a fost 
menţionată de Corneliu Coposu într-un arti- 
col din ziarul Dreptatea, din iunie 1946, 
unde a propus 10 măsuri pentru reforma- 
rea sistemului electoral. Una dintre acestea 
era ca o condamnare penală să atragă 
interdicţia politică, eliminarea definitivă din 
funcţii publice și lipsa de drept la pensie 
specială a oricărui funcționar public ales în 
organele administraţiei publice. Deși 
această idee pare venită în spaţiul public 
din partea Uniunii Salvaţi România drept 
inițiativă cetățenească, Seniorul a propus-o 
public încă dinainte de instaurarea comu- 
nismului. Această măsură ar crește 
exponențial sancţiunile care pot fi aplicate 
ca urmare a unei fapte de corupție, ar 
înlătura persoanele care pun interesul per- 
sonal pe primul plan și i-ar face pe multi 
funcționari să fie mult mai atenţi asupra 
deciziilor proprii. 

O a patra măsură pe care Seniorul ar 
susține-o în lupta anticorupţie ar fi elimina- 
rea imunităţi parlamentare. Situaţia politică 


din România nu justifică existența acesteia. 
In România imunitatea este doar un mod 
prin care politicienii se pun la adăpost din 
calea justiției pentru că atât timp cât au 
majoritate, colegii nu vor vota pentru ridica- 
rea imunității și astfel corupția este 
protejată în Parlament. Nu au fost putine 
cazurile în care oameni influenţi și-au 
cumpărat locul în Parlament doar pentru 
imunitate în fața legii. Drept urmare, pentru 
a înlesni lupta anticorupţie, cetățenii 
României trebuie să fie egali în fața legii și 
toți să poată să fie cercetaţi în cazul în care 
au comis fapte penale, indiferent de poziţia 
pe care o ocupă. 

Incă o măsură pe care Coposu ar putea 
să o susţină în condiţiile tendinţelor zilei de 
astăzi este ca procurorul general și procu- 
rorii șefi ai structurilor specializate DNA și 
DIICOT să fie numiţi de președintele Repu- 
blicii, la propunerea Consiliului Superior al 
Magistraturii, astfel încât ministrul Justiţiei 
să fie eliminat din procesul de numire a 
acestor magistrați. De asemenea, ministrul 
Justiției să fie eliminat și din procesul de 
revocare din funcţie, pentru a nu pune pre- 
siune pe magistrați. Revocările să aibă loc 
doar la propunerea Președintelui Republicii 
sau a CSM, cu avizul favorabil al celeilalte 
instituții. Aceste măsuri ar avea drept scop 
consolidarea separării puterilor în stat prin 
limitarea deciziilor luate de executiv cu 
efect asupra puterii juridice. Astfel, cei din 
conducerea acestor instituţii nu trebuie să 
dea socoteală fată de un ministru pus poli- 
tic în funcţie și nu trebuie să se simtă datori 
față de vreun partid care i-a susținut în 
funcţii. Prin urmare, activitatea magistratu- 
lui nu va mai fi constrânsă de influenţe poli- 
tice. Este clar că sistemul de justiție româ- 
nesc are nevoie de aceste reforme prin fap- 
tul că în 2020 independenţa sistemului judi- 


ciar este percepută de publicul larg ca 
situându-se, în continuare, la un nivel 
scăzut (37%), tendință care s-a înrăutățit 
în ultimii ani în urma imixtiunilor sau a pre- 
siunilor exercitate de Guvern și de politi- 
cieni asupra justiției. Un sondaj al Retelei 
Europene a Consiliilor Judiciare, realizat în 
2019 în rândul judecătorilor, a revelat faptul 
că peste 50% din respondenti s-au confrun- 
tat cu situații în care guvernul și mass-media 
nu le-au respectat independenta.” 

Alte măsuri în lupta anticorupţie care ar 
fi putut fi asumate de Corneliu Coposu sunt 
reformarea sistemului de recuperare a pre- 
judiciilor pentru ca cercetarea să acopere și 
familia extinsă a unui inculpat și să fie con- 
fiscate și bunurile ilicite înstrăinate, restruc- 
turarea Consiliului de management strate- 
gic în justitie pentru eficientizarea procesu- 
lui de judecată și eliminarea Ministerului 
Finanţelor din evaluarea erorilor juridice 
pentru a nu putea pune presiune pe 
magistrați și pentru a reduce imixtiunile 
politicului. Toate aceste măsuri sunt nece- 
sare pentru că în indicele de percepție a 
corupției al Transparency International, 
România a primit un scor de doar 44 din 
100 și se situează pe locul 19 în Uniunea 
Europeană și pe locul 70 la nivel mondial în 
privința luptei anticorupţie.” 83% dintre 
respondenţi români consideră că fenome- 
nul de corupție este generalizat în România 
(față de o medie de 71% în UE), iar 64% 
dintre respondenţi se simt personal afectaţi 
de corupție în viața lor de zi cu zi (faţă de 
media UE de doar 26%).% In ceea ce 
privește întreprinderile, 97% dintre compa- 
nii consideră că fenomenul de corupție este 
generalizat, iar 88% dintre acestea con- 
sideră că fenomenul corupției face dificilă 
desfășurarea activității economice (fată de 
media UE de 37%).” Prin urmare putem 

spune că românii sunt conștienți de proble- 
mele din justiţie și își doresc remedierea 
sistemului. In concluzie, avem suficiente 
motive să credem că Seniorul ar fi susținut 
o bună parte dintre aceste proiecte pentru 
bunăstarea societăţii românești și ar fi lup- 
tat cu toată adversitatea împotriva 
corupției, așa cum reiese din articolul lui din 
1946 din ziarul Dreptatea: „Conducătorii 
vinovați ai țării, din vremea dezastrului de 
astăzi, nu pot și nu trebuie sa scape de 
sancțiuni. Ei, colaboratorii lor, slugile lor, 
paravanele lor. Toţi, deopotrivă, abia dacă 
vor putea plăti o fărâmă din nenorocirea 
mare, pe care au adus-o asupra noastră”. 


Principii de guvernare 

Multe voci, inclusiv Fundaţia Corneliu 
Coposu, subliniază că România trece 
printr-o criză morală, „o criză de încredere 
în instituţiile politice, în partide, în discursul 
politic, o criză a dialogului între mai multe 
Românii care se îndepărtează una de alta. 
E o criză morală pentru că nu mai știm ce 
valori ne definesc, pentru că logica 
denigrării oricărei voci publice a învins logi- 
ca unei critici raționale”*. Țara noastră a 
ajuns un teren al intoleranţei, al lipsei de 
repere, iar mediul politic al României este 
acaparat de politicieni de duzină, precum 
Aurelian Pavelescu, care a îngropat 
PNȚCD-ul, Liviu Dragnea, care s-a luptat 
până la condamnare cu justiţia, sau de noul 
primar al Sectorului 5 al Bucureștiului, con- 
damnat în primă instanţă la 8 ani și 6 luni 
de închisoare în dosarul „Colectiv”, care a 
folosit plin de cinism sloganul „Aveti grijă cu 
cine votaţi, să nu vă frigeți!”, deși el este 
unul dintre vinovatii din cauza căruia prea 
mulți tineri au ars de vii și au plecat prea 
repede din această lume. In aceste cir- 
cumstante, societatea românească are 

nevoie să se întoarcă la spusele Seniorului 
şi modelul pe care el l-a reprezentat și pro- 
pus: o conducere politică definită prin in- 
transigență, refuzul compromisurilor anti- 
morale și fermitatea unor atitudini devotate 
intereselor țării care să facă opoziție cu 
practica aproape generalizată a poltrone- 
riei, a complexului relei credințe și a co- 
rupției din partea politicienilor care își 
urmăresc interesul personal. Conform spu- 
selor sale, această conducere poate do- 
bândi încrederea populaţiei și construi o 
mișcare politică de succes, asumându-și 
concepții statale precum dreptatea socială, 
patriotismul luminat și morala socială. 
Susţinătorii acestei mișcări, pentru a se 
putea devota intereselor tării, trebuie întâi 
și-ntâi să aibă o concepție creștină care 
să-i îndemne să sacrifice interesele proprii 
intereselor publice. Astfel vom putea avea 
un Guvern format din oameni cu dragoste 
pentru aproapele lor, oameni cu care vom 
putea ieși din impas deoarece „învățătura 
creștină, prin concepția sa despre om și 
menirea lui, constituie fundamentul etic și 
baza morală a politicii responsabile”. 
Această guvernare și iniţiativă politică va 
avea drept obiective majore schimbarea 
constituției iliesciene, stabilitatea eco- 
nomică pe termen lung, îmbunătățirea 
calității diplomaţiei, realizarea planului de 
țară și conducerea tării spre armonie 
socială. In acest sens „nu poate exista o 
politică veritabilă fără consecventa și mora- 
litate” spre care să se concentreze toate 
energiile românești. 


Viziune de guvernare 

Pe lângă un plan de tară pe termen lung 
bine definit, o echipă condusă de un om 
politic precum Corneliu Coposu ar concepe 
și urma un program de guvernare pe ter- 


men scurt și mediu care să înfrunte 
provocările cu care se confruntă societatea 
română precum disfuncțiile sistemului 
educațional, instabilitatea economică, dez- 
binarea socială și penuria de valori și 
morală creștine. 


5.1 Viziune economică 

Din punct de vedere economic putem 
începe identificarea viziunii economice a 
Seniorului prin afirmaţii precum: „avem un 
cadru natural variat, o bogăţie naturală 
care poate fi exploatată. Condiţia sine qua 
non este să ai un guvern stabil în tară și 
credit în afară. Omul care investește 10 
milioane de dolari vrea să știe că nu va veni 
un terchea-berchea, mâine, cu o lege de 
confiscare a investiţiilor. Chiar presupu- 
nând că în primii ani nu vor fi profituri, dar 
cel putin investitorilor să li se garanteze 
prezervarea capitalului, că rămâne capita- 
lul, că nu poate fi deturnat” sau că „in- 
vestițiile străine vin când există un guvern 
stabil în interior și credibil în afară”. Astfel, 
tragem concluzia că rolul statului în econo- 
mie este de a crea un mediu economic pre- 
dictibil care să atragă investiţii străine direc- 
te (ISD), în condiţiile în care, nu de puţine 
ori, multinaționalele au fost atacate de poli- 
ticieni iresponsabili pentru capital politic. 
Aceştia se folosesc de analfabetismul eco- 
nomic al unei bune părți a populaţiei ca să 
creeze conflict între pături sociale cu scopul 
de a polariza un electorat pe care aceștia 
să-l acapareze. Un guvern responsabil are 
datoria de a elimina această mistificare a 
investitorilor străini și să prezinte beneficiile 
pe care globalizarea și politica „porților des- 
chise” le au asupra bunăstării colective. 

Tot guvernul are obligaţia de a regle- 
menta modul de exploatare a resurselor ca 
să limiteze tragedia comunelor, în special 


în zona de exploatări forestiere și de a re- 
duce impactul asupra mediului înconju- 
rător. Orice defrișare de păduri trebuie să 
fie însoțită de un program de reîmpădurire. 
Pentru protejarea pădurilor de defrișări ile- 
gale trebuie să fie impulsionată cercetarea 
și soluționarea celor aproximativ 2.000 de 
dosare cu infracţiuni silvice aflate în lucru la 
DIICOT și extinderea și înarmarea rețelei 
de pădurari, în condiţiile în care există o ma- 
fie puternică a pădurilor care aduce prejudicii 
economice și de mediu uriașe pentru tară.” 


5.2 Viziune administrativă 

Corneliu Coposu și-a dorit ca statul să 
nu pună bete în roate cetățenilor, motiv 
pentru care cred de cuviință că ar susține 
digitalizarea sistemului statal românesc. 
Pandemia de Covid-19 a subliniat posibili- 
tatea digitalizării integrale a sistemului fis- 
cal, astfel ca firmele și cetățenii să nu mai 
fie nevoiţi să se deplaseze pentru acte, 
adeverinte sau plăți. Această digitalizare 
trebuie să continue și să ajungă la fiecare 
unitate administrativ-teritorială, încât cetă- 
țenii să poată plătii taxele și impozitele de 
acasă și să nu mai fie nevoie de deplasa- 
rea până la primărie. Această digitalizare 
permite apoi reformarea sistemului admi- 
nistrativ românesc în mai puține unități 
administrative. Faptul că în România există 
o multitudine de sate și comune care sunt 
administrate de un primar, deși au popu- 
latie redusă, nu duce decât la o ineficientă 
majoră a țării pentru că resursa umană este 
limitată și rar se găsesc primari capabili în 
comunități de sub 5.000 de locuitori. Aceste 
unități administrativ-teritoriale trebuie unite 
pentru a cuprinde o populație mai extinsă, 
în special unde comunele sunt vecine. 
Pentru o bună reprezentare locală, fiecare 
comună din componența noilor unități 

poate să voteze pentru un viceprimar care 
să reprezinte interesele comunei în noua 
unitate administrativ-teritorială. La nivelul 
reședințelor de judet, acestea trebuie să se 
transforme în metropole și să înglobeze 
comunele din proximitate. Cu un singur 
departament în interiorul primăriei, reșe- 
dintele de judet pot administra mult mai 
bine comunele din jur decât ar face-o pri- 
marii proprii. Acești primari, dacă sunt 
performanti, pot să lucreze pentru primăria 
metropolei și să își valorifice competențele 
mult mai bine când lucrează în folosul mai 
multor cetățeni. La nivel regional, județele 
României ar trebui să fie unite în zone de 
dezvoltare pentru o mai bună coordonare a 
investiţiilor. Actualul sistem administrativ 
regional lăsat în urmă de comuniști se 
dovedește neperformant. Tot pentru repre- 
zentare, pe lângă un președinte de Consiliu 
Regional, fiecare judet din actuala împărțire 
să aibă câte un vicepreședinte fiecare, pe 
care să-l voteze separat, în Consiliul 
Regional. Aceste elemente de reprezenta- 
re treptată sunt necesare deoarece există 
riscul de favoritism până când noile unități 
administrative se percep ca un întreg, nu 
separate ca înainte. Pentru a exista o asi- 
gurare că partea unității administrativ terito- 
riale cea mai mare nu va dicta asupra celorlal- 
te părți din noile compoziții teritoriale, con- 
silierii locali pot fi votati separat din partea 
fiecărei foste unități administrative, astfel 
încât să poată bloca la vot propunerile unui 
primar care favorizează o anumită zonă. In 
cazul Bucureștiului, acesta trebuie să for- 
meze metropola București-llfov, deoarece 
în acest moment cele două unități adminis- 
trative sunt extrem de interconectate. Mulţi 
cetățeni muncesc în București, dar locuiesc 
în Ilfov, sau viceversa. Investitorii deja per- 
cep Ilfov drept parte a zonei de dezvoltare 

a capitalei. De asemenea, motivaţia de a 
păstra. primăriile de sector este aproape 
nulă. In acest sens metropola București- 
Ilfov poate avea un singur primar, câte un 
viceprimar ales din fiecare sector actual și 
un consiliu general ales reprezentativ pen- 
tru zonele metropolei, încât autonomia dis- 
trictelor să fie diminuată iar colaborarea să 
fie încurajată. Per total, costurile adminis- 
trative vor scădea iar capacitatea adminis- 
trativă va crește prin comasarea resurselor 
umane, instituționale și financiare. Toate 
aceste măsuri vor potenta capacitatea 
economică a țării. 


5.3 Viziune asupra infrastructurii 

Din punctul de vedere al infrastructurii 
mari, pe lângă autostrăzile care să lege 
Constanţa și lașul de restul Uniunii 
Europene, România trebuie să susţină la 
nivel european alte patru proiecte impor- 
tante: unificarea Dunării cu Rinul pentru a 
lega mai bine Marea Baltică cu Marea 
Neagră“, o autostradă și o cale ferată care 
să conecteze Constanţa de portul Gdansk 
din Polonia pentru a lega Marea Neagră de 
Marea Baltică“, finalizarea reactoarelor 3 și 
4 de la Cernavodă și refacerea și extinde- 
rea sistemului de irigare. 

Primul proiect de unificare a regulamen- 
telor celor două fluvii ar crește traficul pe 
Dunăre stimulând, în același timp, 
creșterea traficului de mărfuri pe Canalul 
Dunăre - Marea Neagră, va duce la dezvol- 
tarea sistemelor de transport multimodale 
minim poluante în zona Europei de est și 
centrală, a industriilor nepoluante, ar duce 
la revigorarea economică a orașelor de la 
Dunăre, ar conduce la modernizarea și 
dezvoltarea terminalelor multimodale în 
porturile de la Dunăre, ar crea un mare 
număr de locuri de muncă pe nave și la 


uscat și va genera comenzi către șantierele 
navale pentru construcţia de nave care să 
îndeplinească standardele tehnice necesa- 
re pe Rin. Această măsură, dublată de 
autostrăzi și căi ferate ar crește exponențial 
importanța portului Constanţa și ar integra 
piața românească în piața europeană. Din 
punct de vedere energetic, realizarea reac- 
toarelor 3 și 4 ar mai aduce în sistem încă 
1.400 MW, care împreună cu realizarea 
unor noi unități de producere a energiei pe 
bază de gaz va face ca România să devină 
din nou exportator net și să-și asigure 
singură necesarul de consum de energie 
electrică, conform ministrului economiei 
Virgil Popescu.” Insă, termenul pentru fina- 
lizarea proiectului este tocmai 2030. Astfel, 
împreună cu proiectele de baraje hidroelec- 
trice peste Prut, România ar putea să aco- 
pere și consumul de energie al Basarabiei. 

Din punct de vedere agricol, tara 
românească trebuie să sprijine agricultorii 
și țărănimea. Țara are o suprafață agricolă 
de 14,8 milioane de hectare, dintre care 9,5 
milioane de hectare de terenuri arabile și 
are o valoare de doar 5% din produsul 
intern brut, deși agricultura angrenează 
aproximativ 30% populația activă ocu- 
pată.” La acești 5%, se adaugă circa 6-7% 
contribuție la PIB din sectorul agroalimen- 
tar sau din industria alimentară. Insă, deși 
culturile agricole angrenează o parte consi- 
derabilă a populației, mai puţin de 10% din 
terenul agricol era irigabil în 2018, putin 
peste 620.000 de hectare.“ Suprafața de 
teren irigată rămânând de cinci ori mai 
mică decât cea de dinainte de Revoluţie, 
atunci când circa 3,2 milioane de hectare 
erau irigate, potrivit statisticilor oficiale. 
Conform unor analize mai vechi, din 2008, 
ale autorităţilor, solurile sunt afectate de 
secetă pe perioade lungi și în ani consecu- 


tivi pe o suprafață de circa 7 milioane hec- 
tare din suprafața agricolă (48% din total). 
Seceta și celelalte fenomene meteorologi- 
ce periculoase diminuează an de an 
producţia agricolă cu cel puțin 30-50%.” 
Astfel, pentru sprijinirea țărănimii, electora- 
tul de la care a pornit Partidul Naţional 
Țărănesc, consider că Seniorul ar fi consi- 
derat sistemul de irigare și alte proiecte 
precum generatoare de unde de șoc 
antigrindină (tunuri sonice) o prioritate pen- 
tru o guvernare PNTCD în România de azi. 


5.4 Viziune Socială 

Din punct de vedere social, România 
este acaparată de ură și polarizare. Până și 
o pandemie a reușit să separe societatea 
în două grupuri: cei care cred și cei care nu 
cred în existența virusului. Această polari- 
zare are la bază evenimente normale pre- 
cum diferențele dintre situația economică, 
gradul de educare, poziția geografică, reli- 
gia, etnia unor grupuri de oameni, dar aces- 
tea sunt potentate de lipsa de toleranță 
între membrii societății și de politrucii care 
doresc ca electoratul lor să fie cât mai prins 
în retorica lor. Un partid precum UDMR 
încearcă să creeze cât mai multe tensiuni 
etnice între comunitatea maghiară și 
română, astfel încât să se prezinte drept 
singurii luptători împotriva asupririi româ- 
nești și să menţină electoratul etnic 
maghiar de partea lor. Partide precum 
PSD, Pro România au o istorie în a crea 
tensiune între persoanele în vârstă și tineri 
pe baza sistemului defect de pensii și între 
grupuri economice prin a susţine că străinii 
ne asupresc și că cei denumiti corporatiști 
s-au vândut stăpânirii. Partidul Naţional 
Liberal folosește un discurs foarte polari- 
zant anti-PSD, fără a încerca să înțeleagă 
şi să comunice cu electoratul respectivului 

partid. De cele mai multe ori mesajul perce- 
put este că acești oameni sunt o cauză 
pierdută și sunt „proști”, motiv pentru care 
nu trebuie luaţi în calcul. In timpul pande- 
miei, prin comunicarea defectuoasă și 
mesajele extrem de alarmiste, guvernul 
liberal a reușit să accentueze polarizarea 
între grupul care crede și cel care nu crede, 
iar alte partide s-au folosit din plin de 
această polarizare în interes electoral. 
Alianța de partide USR+PLUS care se 
dorește mai bună decât vechea clasă 
politică, nu aduce nici ea toleranţă, ba 
dimpotrivă, discursurile populiste anti- 
sistem nu înnoiesc, ci adaugă și mai multă 
confuzie, nu urmăresc ieșirea din politica 
demagogiei, ci pare că vor numai să schim- 
be tipul de demagogie. 

Vorbele Președintelui Coposu ar trebui 
să ne ghideze în aceste momente de pola- 
rizare socială: „Nu mi-am pierdut încrede- 
rea în oameni (...) în ceea ce privește 
toleranța pentru viitor, asta ne obligă să 
întelegem că modelul societății românești 
este modelul comun al tuturor. Că suntem 
români, că suntem unguri, că suntem 
greco-catolici, că suntem ortodocși, suntem 
cu toții în aceeași tară. Trăim cu totii același 
destin și doar cei care vor să ne dezbine, 
abia aceia sunt adevărații trădători”. Pentru 
acest ideal, Coposu propunea drept soluție 
democrația creștină, care să apere valorile 
istorice ale trecutului, să dezvolte perspec- 
tive și strategii hotărâtoare în evoluția 
societăţii, în libertate și armonie. O condu- 
cere a societăţii care să promoveze simțul 
echităţii și al solidarității, precum şi 
toleranța față de convingerile personale ale 
indivizilor, ca model de convietuire socială. 
Pentru realizarea acestui ideal, fiecare 
generaţie are de îndeplinit sarcina de a se 
ocupa de supraviețuirea viitoare a societăţii 

prin copii și la asigurarea unei vieți decente 
pentru bătrâni. Dar, pentru realizarea aces- 
tei armonii și ordini sociale, trebuie să exis- 
te o asumare continuă a guvernării țării prin 
programe corecte, care să nu favorizeze 
anumite grupuri de oameni. Spre exemplu, 
sistemul de pensii trebuie ajustat și adaptat 
în așa fel încât să nu mai existe favorizați. 
In primul rând trebuie să dispară conceptul 
de pensie specială, să nu mai existe 
cetățeni care să se pensioneze anticipat, 
dacă nu au motive întemeiate, cum ar fi 
handicap sau faptul că și-au riscat viața în 
teatrele de luptă. Astfel, o sumă importantă 
din bugetul țării poate să fie redirecționată 
către cei cu pensii infime. In această 
directie, Corneliu Coposu și-a asumat drep- 
tatea şi armonia socială ca una dintre prin- 
cipalele patru devize pe care le-a urmat 
între 1990 și 1995, acestea fiind demo- 
cratie desăvârșită, morală creștină, drepta- 
te socială și patriotism luminat. Acesta con- 
siderând că „învățătura creștină, prin con- 
cepția sa despre om și menirea lui, consti- 
tuie fundamentul etic și baza morală a poli- 
ticii responsabile pentru soluţionarea pro- 
blemelor individuale și sociale de interes 
comun”. 

Un alt aspect al armoniei sociale poate 
fi realizat prin deconspirarea foștilor 
membri ai Securităţii și realizarea dreptății 
pentru victimele comunismului, ale Revo- 
luției și ale Mineriadelor, „conducătorii 
vinovaţi ai țării nu pot și nu trebuie sa scape 
de sancţiuni. Ei, colaboratorii lor, slugile lor, 
paravanele lor. Toţi, deopotrivă, abia dacă 
vor putea plăti o fărâmă din nenorocirea 
mare, pe care au adus-o asupra noastră. 
Trebuie sa fie și vor fi pedepsiţi cei care au 
jefuit drepturile omului, cei care au suprimat 
libertăţile cetățenești, cei care s-au făcut 
vinovați de asasinate politice și înscenări, 

cei care au organizat atentate și agresiuni 
deoarece „nu putem lăsa să se aștearnă 
perdeaua uitării peste memoria noastră 
chinuită de suferință”. Pentru conștiința 
română, comunismul şi atrocitățile lui nu 
pot să fie depășite decât printr-un proces 
colectiv, prin dezvoltarea și susținerea unei 
culturi antitotalitare, vastă și orientată către 
viitor, care să creeze anticorpii societali 
necesari împotriva pornirilor totalitare. 
Pentru realizarea acest obiectiv, Corneliu 
Coposu ar susţine la nivel internaţional rea- 
lizarea procesului de la Nürnberg pentru 
comunism“, care să cerceteze amănunțit 
adevăratele crime ale acestei ideologii, să 
atribuie politic și instituțional responsabilita- 
tea lor, să pedepsească degenerarea 
morală și să demonstreze tuturor cruzimea 
intrinsecă și incompatibilitatea cu societa- 
tea liberă, această pozitie fiind o continuare 
a declarațiilor sale din anii '90: „PNȚCD 
consideră că după tragica experiență a 
opresiunii comuniste, care a denaturat și 
falsificat istoria, se impune o acţiune largă 
pentru cunoașterea adevărului istoric și 
însușirea sistematică a istoriei adevărate, 
cu toate aspectele ei pozitive și negative”. 


5.5 Viziune privind educaţia 

Democraţia creștină propusă de 
Coposu are preocupări majore privitoare la 
tineret. Ea promovează integrarea în con- 
ducerea societăţii a tinerilor, sprijinind pre- 
gătirea lor prin asigurarea dreptului la în- 
vățătură și la formarea profesională. În 
același timp sprijină instruirea tineretului în 
conceptele morale și religioase. În această 
direcţie, el a fost conștient că „adevărata 
dreptate constă în șanse egale pentru toți”, 
deoarece și din mediul rural sau din zone 
defavorizate pot provenii oameni de calibru 
dacă li se oferă șanse precum celor din 


orașe, în special acces la educație și cul- 
tură. În ultimii 30 de ani, reformele catastro- 
fale succesive, politrucii care s-au perindat 
prin ministerul Educaţiei, lipsa finanțării 
adecvate, lipsa de directie, de continuitate, 
de logică au dus la o situaţie colectiv 
considerată drept deplorabilă. In ultimii 20 
de ani singurele decizii importante au fost 
distrugerea învățământului profesional și 
schimbarea subiectelor de la Bacalaureat 
şi Capacitate de nenumărate ori. Degeaba 
sunt schimbate subiectele la Bacalaureat 
dacă modalitatea de predare și învăţare 
este aceeași, rezultatele nu vor fi altele. În 
această directie, pentru ca educatia să fie 
îmbunătăţită, este nevoie de un consens 
politic între toate partidele care să fie conti- 
nuat indiferent de ministru sau guvernare, 
pe model danez, pentru perioade de cel 
puțin 10 ani. Educaţia nu se face de pe o zi 
pe alta, iar rezultatele să se vadă imediat. 
Educaţia reprezintă cea mai mare investiție 
pe care o țară o poate face pentru viitorul și 
propășirea ei. In acest sens, politicul trebu- 
ie să se comporte ca atare și să vină cu un 
program cadru riguros. Între proiectele pe 
care guvernarea le-ar putea urma pot fi 
refacerea sistemului de învățământ profe- 
sional pentru cei care nu se regăsesc în 
învățământul teoretic, diversificarea profilu- 
rilor școlare, finanțarea corespunzătoare a 
educației care, deși este subfinanțată, an 
după an pierde și mai mult din buget prin 
restructurările bugetare, comasarea școli- 
lor din mediul rural pentru a aduna resurse- 
le umane și educaţionale din anumite zone 
răsfirate, furnizarea transportului și resur- 
selor necesare elevilor. Un om politic pre- 
cum Corneliu Coposu ar fi putut construi 
consensul politic necesar întocmirii unei 
direcții educaţionale pe termen lung. 

Concluzii 

România simte lipsa unul om politic 
veritabil și a unei mișcări politice democra- 
tice veritabil. La aproape 30 ani de la 
căderea comunismului nici un partid parla- 
mentar nu pare interesat nici de doctrină, 
nici de soluții, nici de spunerea adevărului 
despre trecut și prezent iar patrioți sunt rari 
pentru că din ce în ce mai mulţi români nu 
se mai regăsesc în țara lor. De la dispariția 
de pe scena politică a PNȚCD și a lui 
Corneliu Coposu, niciun partid nu a mai 
avut forța de a reprezenta credibil dreapta 
politică, anticomunismul sau creștin- 
democraţia, ducând la un dezechilibru în 
societate românească, nevoită să voteze 
„răul cel mai mic”, care de multe ori este tot 
răul vechi, doar că sub o altă formă. 
România are mare nevoie de apărătorii 
neosteniți ai libertăţilor individuale și colec- 
tive, care să militeze pentru egalitatea 
cetățenilor, pentru drepturile omului și pen- 
tru armonie socială prin morala creștină și 
patriotism luminat, deoarece viitorul nostru 
depinde de organizarea noastră politică și 
de progresul pe care-l vom face pe calea 
democratizării veritabile. România are ma- 
re nevoie de oameni convinși că politica 
este o activitate morală și nu poate fi de- 
limitată de etică și de onestitate, care să 
prețuiască oamenii cinstiți și reali și care să 
aibă strângeri de inimă atunci când ajung în 
preajmă lichelelor și a oamenilor fără 
caracter. Avem nevoie de oameni politici 
care să îi deteste pe cei care negociază 
principiile, deoarece nu sunt îngăduite 
compromisurile care schimbă esența 
obiectivelor pentru care militează, iar servi- 
ciile pe care le aduc, dezinteresat, trebuie 
să vizeze poporul, comunitatea, interesele 
generale. Societatea să înțeleagă că politi- 

ca nu poate fi acceptată ca mijloc de pro- 
movare a intereselor proprii a politicienilor 
și trebuie să fie aspră față de cei care 
căpușează țara, astfel încât să le facă loc 
celor care nu iubesc puterea, pentru că ei 
vor fi obiectivi, vor fi dezinteresaţi, și vor 
depune tot efortul, în mod altruist, pentru 
semenii lor. lar liderii de partide să înte- 
leagă că un partid nu e un mijloc de a câș- 
tiga puterea, ci că este un loc al elaborării 
soluțiilor la problemele cu care se confruntă 
o naţiune. Aceștia trebuie să înțeleagă că 
alegerile nu se câștigă, ci se asumă ca o 
misiune în folosul naţiei care și-a pus 
speranța în acea formaţiune politică. 

Desigur, viitorul tării nu stă doar în 
mâna politicului, ci în primul rând în mâna 
cetățenilor. Drept pentru care fiecare dintre 
noi trebuie să înțelegem că „nu se poate să 
nu faci politică. E o datorie cetățenească a 
fiecărui om conștient”, să fim cinstiți, să 
urâm minciuna și fățărnicia, să luptăm cu 
onestitate pentru idealurile ce ni le-am pro- 
pus, să înfruntăm toate vicisitudinile pentru 
idealurile pe care le servim, deoarece 
democrația adevărată se constituie dintr-un 
sistem de valori, se trăiește, nu se 
mimează. România de azi are datoria de a 
eradica toate confruntările interetnice, 
interconfesionale, să lichideze ura și incita- 
rea între categoriile sociale cu scopul de a 
instaura armonia. Țara are datoria să-și 
fixeze direcția, obiectivele și să lupte pentru 
ele. Pentru ca un om politic precum uliu 
Maniu sau Corneliu Coposu să apară este 
nevoie de oameni devotați idealurilor și 
principiilor, iar dacă românul rămâne fatalist 
şi se teme de schimbare, fără a risca pen- 
tru o viață mai bună, este puțin probabil ca 
un om politic de talia celor doi să apară din 
rândurile societății românești. 

Cercetările arheologice din cimitirul 
detinutilor de la Periprava 
(Campania VIII / 2021) 


Asociaţia Foștilor Deținuți Politici din 
România (AFDPR) împreună cu Fundaţia 
„Doina Cornea” și Muzeul Naţional de 
Istorie a Transilvaniei din Cluj au organizat, 
în colaborare cu Secţia Parchetelor Militare 
din cadrul Parchetului de pe lângă Inalta 
Curte de Casatie și Justitie, cea de-a opta 
campanie de investigaţii arheologice în 
Cimitirul lipovenesc din satul Periprava, 
comuna C.A. Rosetti, județul Tulcea. 
Acţiunea s-a desfășurat în perioada 5-16 
iulie 2021 și a avut ca obiectiv principal 
continuarea săpăturilor pentru descoperi- 
rea și recuperarea rămășițelor pământești 
ale deținuților politici decedati în fosta colo- 
nie penitenciară. 


Aspecte din timpul lucrărilor de cercetare arheologică 


După cum se cunoaște, începând din 
anul 2020, investigaţiile de arheologie 
judiciară care privesc crimele regimului 
comunist din România se desfășoară sub 
patronajul AFDPR și cu sprijinul financiar al 
Fundaţiei „Doina Cornea” din Cluj. In sep- 
tembrie 2013, Institutului de Investigare a 
Crimelor Comunismului și Memoria Exilului 
Românesc (IICCMER) a executat niște 
sondaje preliminare în cimitirul din 
Periprava, fără însă ca atunci să fie sesiza- 
te instituțiile abilitate ale statului 
(Procuratura, Poliţia, Medicina Legală), 
acțiunea fiind mai degrabă una de sondare 
a terenului și nu de cercetare reală și de 
recuperare efectivă a osemintelor. Abia în 
anul 2015, sub mandatul președintelui exe- 
cutiv Radu Preda, IICCMER a sesizat 
Parchetul Militar în legătură cu persoanele 
decedate în unitatea penitenciară de la 
Periprava și asupra locului unde acestea 
au fost înhumate, organizând și desfășu- 
rând în acel an și prima campanie arheo- 
logică de cercetare sistematică a acestui sit 
funerar în vederea căutării și recuperării efec- 
tive a osemintelor deținuților morti în lagărul 
comunist. Zona din cadrul cimitirului unde 
se află mormintele deținuților a fost stabilită 
pe baza informaţiilor obținute de la localnicii 
mai în vârstă ai satului, precum și de la 


MEMORIA 


133 


134 


câțiva foști angajați ai coloniei penitenciare. 
In acest loc, în perioada anilor 1959-1964, 
au fost înhumați o mare parte din deținuții 
politici decedați în colonia de muncă de la 
Periprava, însă, conform mărturiilor, unii 
dintre ei au fost îngropaţi și prin alte locuri 
care astăzi nu mai pot fi depistate. 

In campania arheologică recent înche- 
iată au fost executate și cercetate trei 
unități de săpătură sau secțiuni arheologi- 

ce, notate cu indicativele S.20, S.21 și 
S.22, suprafața însumată a acestora find 
de 110,32 metri pătrați. În aceste sectiuni 
au fost identificate și cercetate un număr de 
13 morminte dintre care 11 aparţineau unor 
deținuți, fiind extrase și recuperate osemin- 
tele a 10 defuncti. Opt înhumări au fost 
practicate în gropi individuale, iar una a fost 
făcută într-o groapă comună, ce conținea 
scheletele a două persoane. In cazul unui 
mormânt s-a observat că groapa de înhuma- 
re a fost cândva deranjată sau redeschisă, 
rămășițele pământești ale defunctului fiind 
scoase. Două morminte mai vechi, care nu 
erau marcate la suprafața solului, aparțineau 
unor localnici, unul fiind al unui copil nou- 
născut. În aceste cazuri osemintele au fost 
lăsate nederanjate in situ, fiind doar înregis- 
trate în lista mormintelor depistate. 

În cele opt campanii de săpături derula- 
te până în prezent la Periprava au fost exe- 
cutate și cercetate un număr de 22 de 
secțiuni sau suprafețe arheologice, în 
cadrul cărora au fost descoperite 72 de 
morminte. Dintre acestea, un număr de 66 
de morminte, prin caracteristicile de înhu- 
mare, aparțin unor detinuti. Șase morminte, 
nemarcate la suprafața solului, au aparținut 
unor localnici decedati în ultimele decenii, 
despre unii cunoscându-se că s-au sinucis 
şi au fost îngropaţi în zona necropolei 


deținuților. Dintre mormintele deținuților au 
fost recuperate rămășițele pământești a 64 
de persoane, la două dintre ele constatându-se 
lipsa scheletelor. Conform unor informatii 
ajunse până la noi, această situaţie se 
explică prin faptul că familiile acelor 
defuncti au avut cândva posibilitatea să afle 
locurile unde au fost înhumate rudele lor, 
probabil de la anumite persoane care au 
lucrat în cadrul unităţii penitenciare și care 
cunoșteau aceste amănunte, reușind astfel 
să-i dezgroape și să le recupereze osemin- 
tele. În cazul celor 64 de deținuți ce au fost 
deshumaţi până în prezent, 60 dintre ei au 
fost înhumați în gropi individuale și patru în 
două gropi comune, fiecare din aceste gropi 
adăpostind rămășițele a două persoane. 
Conform informaţiilor documentare 
existente precum și din mărturiile unor foști 
detinuti politici care au fost internaţi în colo- 
nia penitenciară de la Periprava, rezultă că 
decesele din acest lagăr de muncă forțată 
au fost cauzate de înfometare și frig, de 
lipsa apei potabile și a asistenței medicale, 
de accidentele intervenite pe fondul con- 
diţiilor de muncă istovitoare și de regimul 
de detenție pe care multi l-au îndurat în 
lagărele și închisorile unde au fost încar- 
cerati anterior. Unii dintre detinuti au fost 
uciși și prin împușcare, mai ales în cursul 
unor tentative de evadare. Toate acestea 
au fost poteniate de condiţiile de viaţă exis- 
tente în Deltă și de comportamentul abuziv 
şi violent al personalului coloniei. În perioa- 
da în care unitatea a funcționat ca forma- 
țiune independentă, din documentele ofi- 
ciale rezultă că la Periprava au murit cel 
putin 124 de detinuti, identificați nominal, în 
majoritate politici, dar și de drept comun. 
Majoritatea defuncţilor au fost depuși la 
înmormântare dezbrăcaţi, în sicrie confec- 


ționate din lemn ori stufit sau, în unele ca- 
zuri, trupurile au fost înfășurate în rogojini 
de stuf și legate cu sârmă. Starea generală 
de conservare a scheletelor recuperate a 
fost una precară, asupra celor mai multe 
nefiind descoperite obiecte de inventar fu- 
nerar. Există însă și câteva cazuri la care 
au fost găsite câteva accesorii vestimenta- 
re, de regulă nasturi, lucru care presupune 
că trupurile acelor defuncti au posedat anu- 
mite articole sumare de îmbrăcăminte la 
momentul înhumării. 

Pentru cele 10 schelete de detinuti care 
au fost descoperite și recuperate în cursul 
acestei campanii s-a urmat procedura 
legală, specifică metodologiei și normelor 
de cercetare criminalistică. Osemintele 
defuncţilor, după ce au fost analizate, foto- 
grafiate și descrise in situ, au fost demonta- 
te și extrase în prezenta unui medic legist, 
fiind  împachetate și transportate la 

Serviciul de Medicină Legală din cadrul 
Spitalului Județean Tulcea. După efectua- 
rea expertizelor medico-legale și antropolo- 
gice, acestea vor fi transferate pentru ana- 
lize genetice la Institutul Naţional de 
Medicină Legală Mina Minovici din 
București, unde urmează să se stabilească 
ADN-ului persoanelor decedate. Acest de- 
mers urmărește identificarea morților prin 
compararea ADN-ului obținut din resturile 
scheletice recuperate cu cel al rudelor și 
urmașilor în viaţă ai victimelor. 
investigaţiile arheologice s-au desfă- 
șurat în prezenţa procurorilor însărcinați cu 
cercetarea cazului, colonel magistrat 
Gheorghe Stanciu și colonel magistrat 
Octavian Toma, procurori militari delegaţi 
din partea Secţiei Parchetelor Militare din 
cadrul Parchetului de pe lângă Inalta Curte 
de Casaţie și Justiţie, unitatea de parchet 
care instrumentează dosarul penal deschis 

Morminte individuale de deţinuţi descoperite în Secţiunea 21 (M.66 și M.67) 


în această cauză. Aceștia au fost asistați 
de agent șef Dan Danilencu, specialist cri- 
minalist în cadrul Inspectoratului Județean 
de Poliție Tulcea, și de dr. Vasile Dașanu, 
medic legist la Serviciul Județean de 
Medicină Legală Tulcea. La cercetări au 
participat domnii Leontin Horaţiu luhas și 
Marius Oprea, președintele, respectiv vice- 
președintele Fundaţiei „Doina Cornea”, și 
Octav Bjoza, președintele Asociatiei 
Foștilor Detinuti Politici din România, care a 
fost el însuși încarcerat la Periprava în tim- 
pul detenției petrecute prin mai multe închi- 
sori şi lagăre de muncă. 

Investigaţiile au fost efectuate de ace- 
lași colectiv de arheologi care, începând 
din anul 2015, a desfășurat cercetarea sis- 
tematică a acestui sit funerar pentru 
căutarea și recuperarea rămășițelor pă- 
mântești ale detinutilor morți în lagărul 

comunist. Colectivul a fost alcătuit din 
Gheorghe Petrov, coordonator și responsa- 
bil științific al șantierului (Muzeul Naţional 
de Istorie a Transilvaniei Cluj), Paul 
Scrobotă (Muzeul de Istorie și Științele 
Naturii Aiud), Gabriel Rustoiu (Muzeul 
Naţional al Unirii Alba lulia) și Horaţiu 
Groza (Muzeul de Istorie Turda). La cer- 
cetări au mai luat parte, în calitate de volun- 
tari, Ramona Maria Mocanu (Muzeul 
Județean „Ștefan cel Mare” din Vaslui), Pal 
Andras Peter din Cluj și Gabriel Cristea din 
Tulcea. Acţiunea s-a desfășurat în colabo- 
rare cu Televiziunea Română și a fost 
sprijinită de Primăria comunei C.A. Rosetti 
(primar Antonel Pocora). Finanţarea cam- 
paniei arheologice a fost asigurată, pentru 
al doilea an consecutiv, de către Fundaţia 
„Doina Cornea” din Cluj, fondurile prove- 
nind din donaţii particulare. 


COSMIN BUDEANCĂ 


Festivalului de Film și Istorii Râșnov 
(editia a 13-a) și Şcoala de vară 
„Astra” (ediţia a 10-a) 


În perioada 20-29 august s-a 
desfășurat a 13-a ediţie a Festivalului de 
Film și Istorii Râșnov și a 10-a ediţie a 
Școlii de vară „Astra”. Tema din acest an a 
fost „Eroi” și, spre deosebire de anii ante- 
riori, activitățile au avut loc nu doar în 
Râșnov, ci și în Brașov, Codlea, Hărman, 
Crizbav. 

Festivalul a debutat în 2009 din dorința 
unei echipe de tineri entuziaști de a valori- 
fica un capitol important al cinematografiei 
locale și mondiale, dar și de a oferi publi- 
cului românesc (și nu numai) „discuții des- 
pre teme al căror impact temporal 
depășește efemeritatea clipei”. Astfel, 
Festivalul a continuat să aducă în fata 
celor interesaţi de cea de a șaptea artă și 
de istorie „subiecte relevante, filme 
deștepte, lectori carismatici, public inteli- 
gent, dezbateri memorabile, concerte 
sofisticate, clădiri venerabile, cântări exu- 
berante, răcoarea nopților carpatine, 
expoziții”. Programul evenimentului a 
cuprins peste 60 de proiecţii de film, 18 
dezbateri cu peste 60 de invitaţi speciali, 
14 proiecte muzicale inedite, 8 concerte în 
Cetatea din Râșnov, 3 producţii de teatru 
în premieră, peste 60 de artiști implicaţi, 
40 de studenți și liceeni, 2 lansări de carte, 
1 lansare de vinil, 1 cineconcert, expoziții 
ş.a. Invitat special la deschiderea online a 

evenimentului a fost Excelenţa Sa doam- 
na Maia Sandu, președintele Republicii 
Moldova. 

Fundaţia Culturală Memoria a fost par- 
tener instituțional al Festivalului și a fost 
implicată în organizarea a două dezbateri, 
moderate de Cosmin Budeancă din partea 
Fundaţiei, care au fost transmise în direct 
pe facebook. Astfel, cea din 23 august a 
avut ca temă Eroii necunoscuţi din munti, 

și la ea au participat ca invitați conf. 
univ. dr. loana-Raluca Voicu-Arnăutoiu 
(București), prof univ. dr. Gheorghe 
Onișoru (Universitatea „Ștefan cel Mare”, 
Suceava), Dr. Gabriela Bica (istoric, 
Teregova, Caraș-Severin), dr. Delia 
Cornea (Muzeul de Istorie Naţională și 
Arheologie din Constanţa), Cornel Jurju 
(istoric, Cluj-Napoca). Inregistrarea dez- 
baterii poate fi vizionată de cei interesaţi la 
https:/Awww.youtube.com/watch?v=Rbw_ 
nRWQAPw. 

Discutia din 24 august a avut tema Mai 
avem nevoie de istorie? Eroul naţional sau 
eroul global, iar invitaţi au fost conf. univ. 
dr. Florentina Niţu (decan, Facultatea de 


RASIAN, 


Istorie, Universitatea din București), prof. 
univ. dr. Lucreţiu-lon Bîrliba (decan, 
Facultatea de Istorie, Universitatea „A.l. 
Cuza”, lași), prof. univ. dr. Sergiu 
Musteaţă (Facultatea de Filologie și 
Istorie, Universitatea Pedagogică de Stat 
„lon Creangă”, Chișinău). Inregistrarea 
poate fi vizionată la https://www.you- 
tube.com/ watch?v=Em47My1DTXs. 

De asemenea, în 22 august a mai avut 
loc dezbaterea Vreau să fiu erou. Mie ce- 
mi iese?, la care au participat Vasile Soare 
(diplomat, fost ambasador al României în 
Kazahstan, Kirgizstan și Tadjikistan, în 
Federaţia Rusă), Doru Mărieș (președinte- 
le Asociaţiei 21 Decembrie din București), 

lonuț Gherasim (secretar personal al lui 
Corneliu Coposu, președinte executiv al 
Fundaţiei Corneliu Coposu), Antonie 
Popescu (avocat), Gelu Hossu (biograful 
cardinalului luliu Hosu), care a fost 
moderată de Cosmin Budeancă, din par- 
tea Fundaţiei Culturale Memoria. Inre- 
gistrarea dezbaterii poate fi vizionată la 
https://www.youtube.com/watch?v= 
GBTXIsYmHpU. 

Transcrierile primelor două dezbateri, 
în organizarea cărora Fundaţia Culturală 
Memoria a fost implicată, vor fi publicate 
în numerele viitoare ale Memoria - revista 
gândirii arestate. 

In 27 august, la Bastionul Țesătorilor 
din Brașov a avut loc o dezbatere și o pre- 
zentare de film (selecţie din serialul TVR 
România construită), cu ocazia lansării 
volumului Set. Acţiune! România 
construită, de Mihaela Simina. La eveni- 
ment au participat, alături de autoare, 
Cosmin Budeancă (Fundaţia Culturală 
Memoria), Alexandru Munteanu (produ- 
cător TVR), Toader Popescu (arhitect), 
Nicolae Pepene (Muzeul Judeţean de 
Istorie Brașov), luliana Răducan (director 
Editura Creator). 


În cadrul FFIR s-a organizat și ediţia a 
X-a a Școlii de Vară ASTRA, al cărui direc- 
tor a fost Cosmin Budeancă, și la care au 
participat studenți și cadre didactice de la 
universităţi din București, Cluj-Napoca, 
laşi, Timișoara, Oradea, Sibiu, Brașov, 
Suceava, Chișinău, Bălți și Cahul. Aceștia 
au avut acces la dezbateri, conferințe, ate- 
liere, în prezența unor reputați specialiști 
(diplomaţi, istorici, politologi, sociologi, 
cineaști, artiști etc.), au participat la 
proiecții de film, concerte și expoziții și au 
realizat scurte montaje video având ca 
subiect o „personalitate” a zilelor noastre. 
De asemenea, pe parcursul celor 10 zile 
de festival, echipele de studenți au primit 
sprijin logistic și ideatic în vederea 
realizării, în lunile următoare, a unor pro- 
iecte proprii. Acestea constau în realiza- 
rea de filme documentare, expozitii, volu- 
me de istorie orală sau campanii publice. 

Festivalul de Film și Istorii și eveni- 
mentele conexe au fost organizate de 
Asociaţia Mioritics, Primăria Orașului 
Râșnov și Râșnov Society, cu sprijinul 
generos al unor parteneri importanți. 
Mai multe detalii despre proiect pe 
www. ffir.ro. 

' IN MEMORIAM 


Flavia Bâlescu-Coposu 
(1924-2021) 


Flavia Coposu a văzut lumina zilei în casa parohială 
din localitatea Bobota, județul Sălaj, la 6 decembrie 1924, 
ca fiică a lui Valentin și Aurelia Coposu. Era cea de a treia 
fetiță a familiei și au botezat-o Flavia Lucia Terezia. Tatăl 
său era preot greco-catolic în „fruntașşa comună 
românească” Bobota, semnatar al Marii Uniri de la 1 
decembrie 1918 în calitate de delegat ales al 
circumscripției Șimleu Silvaniei și o personalitate 
marcantă a Sălajului interbelic. 

Flavia Coposu a urmat, la fel ca fraţii săi mai mari, cursu- 
rile școlii primare din Bobota, după care a plecat la liceul 
din Beiuș, județul Bihor. Despărțirea de familie a micului 
copil și plecarea la liceu a reprezentat un moment trist, iar 
ziua de 12 septembrie 1935 o considera o zi fatidică. Au 
urmat câteva săptămâni de plânsete, după care totul a 
intrat în normal. Acum se va lega și o prietenie de o viață 
între ea și colega ei de clasă, Elena Turdeanu, care va 
dura „până la despărțirea cea mare”, după cum spunea 
Flavia Coposu. 

Amintirea clipelor frumoase petrecute la Beiuș au per- 
sistat întreaga viată. Descria, cu lux de amănunte, liceul și 
internatul la care a stat. Educaţia fetelor era făcută de 
călugărițe ce aparțineau ordinului franciscan, care erau 
„severe, dar drepte, inflexibile, dotate cu multă răbdare”. 
Se punea mare accent pe disciplină și religie. 

Educaţia și disciplina de la acest liceu au rămas pro- 
fund impregnate în memoria ei și au ajutat-o să treacă mai 
ușor peste anii de calvar ce au urmat. 

Era în clasa a V-a când familia s-a refugiat la Coșlariu, 
lângă Blaj, după Dictatul de la Viena, unde tatăl său, pro- 
topopul Valentin Coposu, a mai păstorit doar un an, dece- 
dând în urma unui atac de cord. Aceste momente au 
rămas profund impregnate în memoria Flaviei Coposu: 


„Tata s-a prăpădit când eram în clasa a 
VI-a și m-am mutat la Blaj. Știu că a venit 
(la Coșlariu - n.n.) Maniu, personal, cu unul 
Serdici (Vasile - n.n.) cu mașina și el ne-o 
dus pe mama și pe mine la Blaj și acolo o 
vorbit la liceu. Ei, bine, că era cunoscut în 
tot Blajul”. Așadar, ultimii doi ani de liceu 
i-a urmat la Blaj. A terminat liceul în 1943, 
după care s-a înscris la Academia de 
Științe Economice din București. A locuit la 
sora mai mare, Cornelia, iar la sfârșitul 
războiului familia s-a reunit la București. 

Inainte de venirea regimului comunist 
la putere, a avut în facultate profesori uni- 
versitari renumiţi: Victor Slăvescu; Eugen 
Dumitrescu, care era profesor de Drept 
Financiar; profesorul Mladenaţ, care preda 
Economia Politică; Andrei Rădulescu, care 
era titularul catedrei de Drept Civil etc. 

La terminarea facultății, datorită „reco- 
mandărilor” primite nu a găsit nici un loc de 
muncă. |n luna martie 1948 reușește, 


totuși, să se angajeze ca zilieră la 
Statistică, la recensământul agricol care a 
început atunci. A încercat apoi să-și 
găsească, fără succes însă, un loc de 
muncă stabil. Soluţia a venit de la o fostă 
colegă de facultate, Doina Negruţiu, care 
i-a spus că fratele ei fusese numit șef de 
șantier la o fabrică de construcţii la Canalul 
Dunăre - Marea Neagră, a cărui construcție 
începuse și se lucra cu detinuti politici, prin- 
tre care și fratele său, Corneliu Coposu. 

Ajungând la Constanţa a fost așteptată 
de prietenul celui care intervenise pentru a 
o angaja. A ajuns, în sfârșit, la întreprin- 
dere, unde era așteptată. Astfel, în toamna 
anului 1949, și-a început activitatea la 
întreprinderea respectivă, care era de fapt 
un Sovrom, și a lucrat acolo până în 1953. 

In martie 1953, lună în care moare și 
dictatorul Stalin, se desființează respecti- 
vul Sovrom și s-a construit un alt Sovrom 
de quarțit, la Vașcău, în județul Bihor, de 
unde sovieticii au furat tot uraniul, sub 
această acoperire. Printre cei repartizaţi 
aici s-a numărat și Flavia Coposu. Insă, la 
insistențele familiei, nu s-a mai dus. 

In aceste condiții a încercat, cu dispe- 
rare, să-și găsească un loc de muncă în 
Capitală: „Și atunci am încercat din 
răsputeri să reușesc ceva. Și o secretară a 
contabilului șef, o grecoaică drăguță, îl 
avea pe vărul ei director aici (în București 
- n.n.) în Ministerul Construcţiilor de 
Mașini și s-o dus la el și s-o rugat să mă 
salveze de acolo și să mă plaseze unde a 
ști, oriunde, oricum, în București, că nu pot 
să mă duc la Vașcău acolo, că-i și departe 
și n-am bani, și mă rog. Și ăla a fost dră- 
gut, nu știa de mine, de origine și d-ăstea, 
și mi-a reușit un transfer-transfer de la 
Sovrom-construcţii astea la Ministerul 
Construcţiilor de Mașini, pe un post de 

contabil simplu la o întreprindere d-asta... 
prototipuri de mașini și utilaje”. Astfel, în 
cele din urmă, Flavia Coposu reușește să- 
și găsească un loc de muncă în București, 
pentru a fi aproape de mama și surorile 
sale. Fratele său, Corneliu și cumnata 
Arlette se găseau încă în închisoare. 

Atelierul din București la care lucra 
Flavia Coposu s-a desființat în anul 1955, 
când a luat ființă „copilul Congresului al Il- 
lea”, FMUAB (Fabrica de Mașini Unelte). 
Aici a avut norocul să întâlnească un direc- 
tor comunist, „da' om de treabă”, care i-a 
apreciat munca 

La întreprinderea respectivă, Flavia 
Coposu a lucrat în perioada 1955-1968, 
după care s-a transferat pe un post de eco- 
nomist la Ministerul Energiei, de unde s-a 
pensionat. 


După Revoluţie, Flavia și Rodica 
Coposu au fost alături de fratele lor, 
Corneliu, sprijinindu-l în lupta de a rein- 
staura în România un regim democratic, ca 
urmaș al lui luliu Maniu, iar după trecerea 
în eternitate a Seniorului au înființat 
Fundaţia „Corneliu Coposu”, care își pro- 
pune să ducă mai departe idealurile demo- 
cratice pentru care a luptat familia Coposu 
de-a lungul istoriei. 

In dimineaţa zilei de 8 septembrie 
2021, la venerabila vârstă de 96 ani și 9 
luni, Flavia Coposu a trecut la cele 
veșnice, plecând dintre noi la „marea întâl- 
nire” cu fraţii săi și cu înaintașii. 

Odihnă veşnică alături de sufletul 
Seniorului și a întregii familii greu încercate 
de-a lungul istoriei! 

Dr. Marin Pop 


„Celula creativă” 


Despre libertate în absenţa libertăţii 


„Celula creativă” este un proiect artis- 
tic itinerant, expoziție de sculptură, sound- 
scape și performance asociat, în spaţii 
deschise din mai multe orașe ale tării. 

Proiectul tratează o temă ce capătă din 
ce în ce mai multă amploare în spaţiul pu- 
blic: memoria detenţiei politice din 
comunism. Celebrăm oamenii cu putere 
creativă, putere psihică și capacitate de 
rezistență, care au dat dovadă de o 
deosebită verticalitate a spiritului, prefe- 
rând închisoarea sau moartea în fata dezi- 
cerii de principiile morale. 

Un proiect despre memorie și atmosferă, 
susținut de grupul de artiști Andrei Bălan, 
Călin Torsan, Dan Ionescu, Irina Hasnaș- 
Hubbard, Alexandru Petreanu, lrina-Maria 
Bălan, Maria lonescu și Vlad Șerban. 


Performance în turneu national 


Sculptură/Sunet/Poezie 


Interacțiunea cu segmentul de public 
tânăr și foarte tânăr necesită numai încura- 
jare și sprijin. In acest sens, serile de 
poezie și soundscape construite în preaj- 
ma expozițiilor în aer liber adresate tine- 
rilor și nu numai, secondate vizual și de 
proiecţiile video, cristalizate și permanenti- 
zate în ziarul cultural livrat gratuit, conferă 
proiectului „Celula Creativă” un caracter 
interdisciplinar de impact. Diferitele medii 
se potențează reciproc și construiesc o 
structură în care cuvântul se așază, ca 
apogeu ce pătrunde în sufletele și 
conștiințele celor prezenți. 

Torsan/Dan/Bălan reprezintă un trio 
muzical care aduce în centru construcții 
sonore ce păstrează unicitatea momen- 
tului. 

Soundscape împletit din instrumente 
de suflat, bass/computer live și chitară 
preparată electronic. Andrei Bălan impro- 
vizează cu chitara și electronice, creând 
pasaje cinematice de sunet, drone, den- 
sităţi, forme oblice, în timp ce explorează 
necunoscutul. Călin Torsan contrabalan- 
sează cu pasaje solistice la instrumente de 
suflat clasice (fluiere, blockflăte, clarinet, 
saxofon). Texturile sunt amplificate de 
Dan, care se ocupă de registre joase sau 
extrem de înalte, pentru a acoperi toată 
plaja frecvenţelor. 

Experimentul lor continuă să tra- 
verseze mai multe teritorii în muzică. O 
atmosferă ambivalentă, între stări de visa- 
re și pasaje dure ce vorbesc despre atro- 
citățile petrecute în pușcăriile comuniste. 
Un proiect despre memorie și prezență de 
spirit, despre evadare dintr-un context 
sumbru. Sunetul va fi completat de vizual, 
sculptură și pasaje de poezie. 


Prima etapă: 

Gherla/ Bistriţa/ Alba lulia 

Paradoxală și emblematică, prin 
subiectul propus de Celula Creativă, a fost 
prezența impunătoare a soarelui de-a lun- 
gul primelor trei deplasări. Pentru cei 
amintiţi în manifestările proiectului, el nu 
răsărea decât rareori. Sau, atunci când 
totuși o făcea, era feliat de gratii. 

Așadar, la drum! Caii-putere ai maşinii 
s-au opintit serios la remorca împestritată 
cu siglele colantate. Ore întregi de drum și 
căldură. Căldură mare, revărsându-se 
peste toată tara. 

Tot de căldură am avut parte și la întâl- 
nirile cu cei dispuși să ne-asculte 
povestea: în Gherla, publicul a fost mai 
degrabă tânăr. Adolescenti și copii respec- 
tuoși, iubindu-și păstorul care le vorbește 

limba, de-acum și prietenul nostru: 
Părintele Grigorie. Ne-am prelungit la 
taclale cu ei, explicându-le pe îndelete 
ceea ce avem în capete și în suflete. Am 
cântat prelungit pe fâșia de iarbă însetată, 
ce despărțea cimitirul actual de cel al 
foștilor deținuți politic. Târziu, în noapte, 
am făcut un troc ciudat: am dat soarele pe 
luna plină. 

CELULA 
CREATIVĂ 


Torisnima Máiin 


În Bistrita am descoperit un oraș sur- 
prinzător de frumos și curat. Oameni calmi, 
clădiri istorice renovate, parcuri agreabile 
şi-un centru cu terase potolite. Pentru con- 
certul nostru, s-au strâns destui oameni în 
curtea Bibliotecii Judetene. Cu totii adunati 
de Hermes, mesagerul local al zeilor, tot 
preot și el: Părintele loan Pintea. Om cald 
și generos, dând pe-afară de atâtea 
povești. De la el am aflat multe detalii 
inedite despre Nicolae Steinhardt, lângă 
care s-a aflat mai mulţi ani. lar cu câțiva 
muzicieni locali am putut deșira câteva ite 
muzicale de-ale noastre. 

In Alba lulia am performat în cel mai 
potrivit loc pentru sculpturile lui Bălan, la 
Caponieră. Câteva elemente ale cetății și- 


Cu loan Pintea, directorul Bibliotecii județene Bistriţa. 
In spate, loan Alexandru de Vasile Gorduz 


un dâmb artificial ne-au plasat într-un ine- 
dit amfiteatru. Timpul a fost anulat. Lume 
pestriță, cu mari și mici, foarte dispusă la 
dialogul de după concert. Și-o gazdă bună, 
Dragoș Ursu, păstrând mereu distanța 
necesară discreției, însă dublând-o cu un 
umor foarte fin. 


A doua etapă: Jimbolia/ Reșița 

Ne-am întâlnit cu prietenii de la Muzeul 
Presei din Jimbolia (un oraș incredibil, căci 
adună șase muzee pentru o populaţie de 
numai zece mii de suflete), dar și cu cei de 
pe lângă Biblioteca Judeţeană din Reșița, 
acolo unde am făcut un show împreună cu 
poetul local Cristian Bistriceanu. El este 
autorul unui foarte interesant volum de 
poeme dedicate Revoluţiei din 1989. Sau 
ce-o fi fost ea cu adevărat... 


Turul se încheie cu o expoziţie la 
Biblioteca Naţională din București, cu spri- 
jinul Ministerului Culturii. Aici ne aşteptă o 
sală extraordinară de 500 m pătraţi pe care 
să o gestionăm. Pe 30 septembrie va fi 


vernisajul precedat de o conferință suținută 
de mai multi istorici: Cosmin Năsui, Alina 
Pavelescu, Apollon Cristodulo, Cristian 
Vasile, Vlad Mitric, Monica Pilat, Radu 
Bercea, loana Ciocan, lon Barbu ș.a. și 
grupul artiștilor va fi în componență com- 
pletă: Vlad Șerban/ sculptură, lrina Hasnaș 
Hubbard/ Pictură, Irina Maria Bălan/ sculp- 
tură, Călin Torsan/ instrumente suflat- 
performance, lonescu Dan/ videomap 
soundscape, Andrei Bălan/ sculptură- 
soundscape, Florin Constantin/ fotografie, 
Alexandru Potecă/ pictură, Maria Bălan/ 
grafică. 

Expoziţia va fi deschisă până pe 13 
octombrie, la finisaj vom avea proiecții pe 
fațada dinspre râul Dâmboviţa cu partene- 
riatul restaurantului Karta, cu un concert 
Torsan/Dan/Bălan, invitat Toni de la Aria 
urbană. 


Proiect iniţiat și coordonat de 
Asociaţia S.E.M.N., co-finanţat de 
Administratia Fondului Cultural 
Naţional. 

Parteneri: 

Muzeul Ororilor Comunismului în 
România, Ministerul Culturii, 
Biblioteca Naţională a României, 
Memorialul Gherla, Memorialul Aiud, 
Memorialul Inchisoarea Pitești, 
Fundaţia Culturală Memoria, 
Festivalul Amural Brașov, Muzeul 
National al Unirii Alba lulia, Muzeul 
Presei „Sever Bocu” Jimbolia, 
Biblioteca Judeţeană „Paul lorgovici” 
Caraș-Severin, Casa de Cultură „Geo 
Bogza” Câmpina, Teatrul de Artă Deva, 
Radio România Cultural, Librăria „Elena 
Farago” Craiova, Restaurant Karta, 
Primăria Jimbolia 

Mai multe detalii despre acest proiect: 
www.facebook.com/artistgroup.semn 

Ludmila Popovici, 

Molly Pulver Lamphear 

Destine spulberate 

Ediţia a II-a, Casa Editorial-Poligrafică „Bons offices”, 

Chișinău, 2021, 108 p. 

In ultimii ani, interesul fată de mărturiile celor care au 
trecut prin calvarul GULAG-ului a crescut. Ediţia a doua a 
cărții Destine spulberate, în varianta română, a apărut din 
obligație morală, dar și din nevoia de a menţine acest 
subiect în atenția societăţii, deoarece nu putem construi un 
viitor mai bun dacă nu cunoaștem și nu înțelegem trecutul. 

(Ludmila Popovici, Chișinău, 2021) 


Leontina Vatamanu 

Copii Basarabiei în Gulag. lerbar de amintiri 

Casa Editorial-Poligrafică „Bons offices”, 

Chișinău, 2021, 152 p. 

„Cât am lucrat la această carte, m-am gândit la persoa- 
nele prin mâinile cărora au trecut fotografiile respective. Și 
desigur la fotografii. La cei care au ajuns cu aparatul de 
fotografiat până în cele mai îndepărtate și uitate locuri. 
Peregrinând pe drumurile taigalei sau ale stepei, prin 
cătunele siberiene, aceștia i-au surprins pe deportații noștri 
în fața bărăcilor unde locuiau, cu copii în brațe, pe șantiere- 
le de muncă, în pufoaice, la nuntile lor modeste, de 
sărbători sau la înmormântări... Datorită acestor necunos- 
cuti cu aparatul de fotografiat în mână avem astăzi mărturii 
elocvente ale unor momente din viata compatriotilor noștri 
în GULAG-ul sovietic.“ (Leontina Vatamanu) 

Destine spulberate 


Ladis DOPOR 


Mily UVER LAMPHEZAA 


i 


ferie d 


COPIA BASARABIEI IN GULAG 


DETA BECCAPABHH-B FY AAFE 
popa fierrens 


BASARABIA 
AANT ROMANESC 


JA! 


CEI PE CARE FAM UITAT 


arapa Saana PPE IMELA 


Mihail Mihailide 

Mezinul, Maestrul și Securitatea 

Editura Cartea Medicală, 

Bucuresti, 2021, 180 p. 

„Tudor Arghezi, marele poet al anilor '80, a avut doi fii 
și o fiică. Și-a iubit copiii nespus. Urmașii însă nu s-au ridi- 
cat la nivelul părintelui. Cazul «Baruțu» ar fi fost unul 
banal dacă fiul marelui poet, el însuși semnatar al pactului 
cu Puterea, nu s-ar fi lăsat, cu bunăvoință, recrutat de 
securitatea dejistă. Ba chiar oferindu-le sprijinul." 


Biblioteca „Cetenarul Marii Uniri: 1918-2018” 

Basarabia - Pământ românesc 

Antologie. Volumul IV 

Editura Serebia, Chişinău, 2019, 684 p. 

Acest volum face parte din proiectul „Românii din jurul 
României”, coordonator dr. Vasile Șoimaru, al patrulea din 
colecția „100 de cărti despre Basarabia la 100 de ani de la 
Unire” și este dedicat omului de cultură, știință și spiritua- 
litate românească de origine basarabeană - preotul Paul 
Mihail (1905-1994). Născut în jud. Orhei, refugiat din 
Basarabia în 1944, la Râmnicu Vâlcea, nu a încetat să 
creadă că provincia românească dintre Prut și Nistru, ocu- 
pată cu forța, va reveni în albia firească a românismului. 


Lucian Vasile 

Cei pe care i-am uitat. 

Represiunea comunistă la Ploiești (1948-1964) 

Editura Asociaţia pentru Educatie și 

Dezvoltare Urbană, Ploiești, 2021, 742 p. 

Un amplu studiu istoric de peste 700 de pagini dedicat 
modului în care comunitatea ploieșteană a fost brutal și 
amplu afectată de instaurarea regimului comunist. Cartea 
cuprinde studii de caz care urmăresc destine individuale și 
colective care au cunoscut experiența carcerală sau care 
au fost supuse urmăririi de către Securitate, o cercetare a 
represiunii la nivel local, a modului în care s-a desfășurat 
și a efectelor sale, chiar un dicționar al foștilor deținuți 
politici ploieşteni identificaţi până în prezent pe baza unor 
surse documentare certe. 

O Revista Memoria poate fi procurată în București, direct de la 
sediul redacției noastre, de la librăriile Humanitas, Cărtureşti, 
librăria Bizantină și librăria Sophia, iar în tară de la librăriile 
Humanitas, UBB - Cluj, librăria Corina — Arad, librăria Sabin 
Opreanu SRL - Băile Herculane. 


a" Un abonament în ţară (4 numere consecutive): 80 lei (taxe 
poștale incluse). 

aÐ Un abonament în străinătate (4 numere consecutive): 50 euro 
(taxe poştale incluse). 

O Numerele vechi disponibile ale Revistei Memoria le puteţi achi- 


zitiona la prețul de 5 lei / ex., respectiv 10 lei / nr. dublu pentru 
numerele 1-64/65. Începând cu numerele 66/67 prețul se află 
afișat pe coperta fiecărui exemplar. 

aÐ Pentru achiziții comandati prin telefon: 021.2129772 / 
0741086569 (Oana Ichim), prin e-mail: 
revistamemoriaOgmail.com, ori direct pe site-ul nostru 
www.revistamemoria.ro 


Nu se primesc articole scrise de mână, dactilografiate 
sau cele în format electronic fără diacritice. 
Responsabilitatea pentru conținutul articolelor 
revine autorilor. 


Îi mulțumim pentru generozitate susținătorului nostru 
din străinătate, C.C., fără al cărui ajutor 
revista noastră nu ar supraviețui. 


APARIȚIE EDITORIALĂ 

O Banu Rădulescu. Autoportret. Poezii 

Redactori coordonatori: Nicolae Constantinescu, 
Cosmin Budeancă, Editura Fundaţiei Culturale Memoria, 
București, 2020, 172 p., 21 lei 


Următoarele titluri pot fi achiziționate prin poștă cu plata ramburs: 
Noutăţi 2020: 

O Anastasia Ambul-Balmuș, Dosarele infernului. Sudul Basarabiei în vârtejul 
sinistru sovietic al anilor 1940-1941, Ed. Fundaţiei Culturale Memoria, București, 
2020, 312 p., 29 lei 

O Antidot la zadar. Colecţia Revoluţia modelelor, vol. 1, coord. Cristina Chirvasie, 
Ed. Fundaţiei Culturale Memoria, București, 2020, 182 p., 20 lei 

O Anastasia Dumitru, Vocaţia mărturisiri. Încolţirea Basarabiei, vol. 2, 

Ed. Fundaţiei Culturale Memoria, București, 2020, 826 p., 40 lei 


O Maria Stoica, Pecetea memoriei 1. Ziua când tata a devenit nemuritor, 
Ed. Fundaţiei Culturale Memoria, București, 2019, 160 p., 10 lei 

O Gheorghe Boldur-Lăţescu, Știință, Credinţă, Politică, Ed. Fundatiei 
Culturale Memoria, București, 2018, 213 p., 20 lei (în format pdf.) 

O Anastasia Dumitru, Vocaţia mărturisiri. Lumina dintre gratii, vol. 1, 
Ed. Fundaţiei Culturale Memoria, București, 2017, 388 p., 20 lei 

O llie Popa, Antologia Liricii de detenţie anticomunistă din spatiul românesc, 
Ed. Fundaţiei Culturale Memoria, București, 2016, 862 p., 50 lei 

O Aurel Sergiu Marinescu, Aspecte românești reflectate în articole 
publicate în exil, Ed. Tiparg, Pitești, 2015, 478 p., 20 lei 

O Mihail Ciocanu, Represaliile politice pe cântarul justiţiei, Ed. Fundaţiei 
Culturale Memoria, București, 2014, 456 p., 20 lei (în format paf.) 

O Annie Samuelli, Gratiile despărțitoare, traducere Adina Arsenescu, ediție îngrijită de 
Micaela Ghițescu, Ed. Fundaţiei Culturale Memoria, 2001, 280 p., 10 lei 

O Cicerone loniţoiu, Nicole Valsry-Grossu. O lumină în bezna exilului, 
Ed. Fundaţiei Culturale Memoria, 1997, 344 p., 10 lei 

O lon Șiugariu, Poeme, Ed. Fundaţiei Culturale Memoria, 2013, 15 lei 

O lon Șiugariu, Ceva despre noi. Eseuri, Ed. Fundaţiei Culturale Memoria, 2013, 
188 p., 15 lei 

O Meșterul Manole, antologie literară alcătuită de Al. Husar, ediție îngrijită de Gheorghe 
Derevencu, Ed. Fundaţiei Culturale Memoria, 2004, 330 p., 10 lei 

O Sergiu Grossu, Ei triumfă înaintea lui Dumnezeu, Ed. Fundaţiei Culturale Memoria, 
2007, 240 p., 18 lei 

O Victor Alexandrescu, Monografia bisericii Sfânta Vineri — Bucureşti, 
Ed. Fundaţiei Culturale Memoria, 2006, 70 p., 5 lei (în format pdf.) 


149 


MEMORIA 
L eista pinul! arestate o 


Nr. 116 (3/2021) 


Editată de FUNDAȚIA CULTURALĂ MEMORIA 
sub egida Uniunii Scriitorilor din România 
Fondator BANU RADULESCU 


Plata abonamentelor și a eventualelor 
donatii se poate face prin mandat poștal pentru Fundaţia Culturală Memoria, 
CUI: 888 6981, Cal. Victoriei 133, București, 010071 (tel. 021,212,97,72), 
precum și prin conturile Fundaţiei Culturale Memoria deschise la Banca 
Comercială Română (BCR), Sucursala sector 1 București, Cal. Victoriei 155: 
RO20RNCB0072049693810001 — LEI 
RO63RNCB0072049693810003 - EURO 


www.revistamemoria.ro 
e-mail: revistamemoria(Qgmail.com 


Revista Memoria este membră A.R.L.E.L. 
(Asociaţia Revistelor, Imprimeriilor și Editurilor 
Literare) 


U3 
Tipar executat la mEGA 
Tipografia MEGA, Cluj-Napoca 


Nr. 3 / 2021 
Preţ: 15 lei 


ISSN — 1220-6369 


